
СӨЗ БАСЫ 


Жетітін жүре-жүре қыр басына, 
Жол екен таусылмайтын бір ғасырға... 

Жыр атасы Жамбыл қарт осылай деген екен. Өте тауып айтылған, 
мағыналы да астарлы сөз. Жүз жасаған ұлы жырау өмірінің бірден-бір 
өпшемі -- сөз жоқ, ғасыр. Соның ұзына бойында ол жүріп өткен жол да 
ертегідей ғажайып оқиғаларға толы болған ұзақ сапар. 

Бірақ Жәкең осы сөзді жүз жасағандықтан ғана айтқан ба? Сірә, ақын 
бұл жерде өз өмірінің әртүрлі замандарды бастан кешірген, бойына біткен 
өнер мен дарынның арқасында тағдырдың талай талқысымен тоқайласып 
өткен заманалық сипатын еске алып айтқан болуы керек. 

Тегінде, әркімнің өз өмірі -- өз жолы. Оның бұралаң-бұрылыстары да, 
өр-белестері де -- өз сыбағасы, өз табанының ізі қалған өз сүрлеуі. Дәлірек 
айтсақ, өзінің пешенесіне жазылған тағдыр-талайы. 

Сондықтан сексеннің сеңгірі дейтін өмір өлшеміне аяқ басқан адам да өз 
ғұмырын ғасырлық жолдың ұзақ бір сонары деп есептеп, содан алып 
шыққан сыбаға-үлестеріі салмақтап көруге, тағылым-тәжірибелерін 
таразыға тартып талдауға, ертелі-кешті бастан кешкен оқиғаларын жұрт 
алдына естелік ғибрат етіп тартуға хақылы болса керек. 

«Өткен күнде белгі жоқ» деген бір сөз қалған екен бұрынғылардан. Кім 
білсін қай заманда қандай жағдайда тіршілік кешкен пенделерден қалғанын. 
Қу медиен далада құр ғана құрсақ қамынан басқа ешнәрсені ойламаған 
тоғышарлар болмаса, ақыл-оймен іс қылған адамдардың артында белгі, 
зердесінде бедер қалмауы мүмкін емес. 

Бірақ, әлбетте, белгінің де белгісі бар. «Өмір дегенің зырқырап өтіп 
кеткен күндердің тізбегі емес, солардың ішінде өшпестей болып есте 
қалғандары ғана», -- депті бір білгір. Ендеше, біз де өткен күннен сондай 
ұмытылмайтын, ашылы-тұшылы дәмінен таңдайда табы, тағдырда 
тағылымы қалған күндерді саралап көрмекпіз. 

Мен 1917 жылдың тамыз айында мал баққан жартылай 
көшпелі қазақ ауылында, орташа ғана ауқаты бар Жақып 
баласы Әшім деген кісінің отбасында дүниеге келіппін. Та- 
мыз айы қазақ ауылының қан жайлауда малын күйлендіріп, 
маңайдағы ағайын-туғанмен аралас-құралас болып, сауық- 
сайранды күн кешетін бір алаңсыз кезеңі болса керек. 
Әсіресе біздің өңірде жаздың қысқа таңында алтыбақанда 
шырқалған Ақан әні бүкіл жайлаудың сәні болып, әр адам- 
ның көкірегінде жаңғырығып жатар еді. 

Мен туған жылан жылы дәл сондай көңіл көркі болды 
ма, болмады ма, -- ол арасы маған анық емес. 

Бірақ әйтеуір сол жылдың аяғы біздің үйге бір қаралы 
қайғыны ала келіпті. Мен алты айға толар-толмаста ат 
құлағында ойнап жүрген жігіт -- менің әкем кенеттен 
қайтыс болыпты. Сөйтіп, мен туған әкемді көре алмай 
қалыппын. 

Әрине, арыстай азамат дүниеден өткенмен, құла төбел 
ауыл тірлігі тоқтап қалмаған. Жыл толып, ас берілгеннен 
кейін, жөргегінде баласы бар жас әйелді ауыл адамдары 
әмеңгерлік жолмен әкемнің туған інісі Қабдолла деген 
жігітке қосса керек. Мен ес білгенде, біздің үйдің иесі сол 
Қабдолла ағам еді. 

Одан кейінгі білетінім, біздің мекен бір шоқ қызыл қайың 
ағаштың бауырында шашырай орналасқан шағын ғана ауыл 
еді. Әр үйдің қора-қопсысы өз алдына жеке. Қара малда- 
рын қыстыгүні шарбақты қораларында қолда ұстайды. 
Жылқы баласын жақын маңайдағы шектеулі жерлерінде 
тебінде бағады. 

Шектеулі дейтінім -- бұл өңірдегі жерлердің көбі және 
шұрайлысы сонау переселен жылдары ішкі Ресейден қоныс 
аударған орыс шаруаларына кесіп берілген де, қазақ ауыл- 

дары бұрынғы ата қоныстарынан ығыстырылып, кейін 
шегіндірілген. Өріс-қоныстары тарылып, оты-суы тапшы, 
тақырлау, шақатты жерлерді қоныс ететін болған. Қыс қы- 
стау мен жаз жайлаудың да өрісі тарылып, мал басы едәуір 
шағындалып қалған. 

Бұл менің кейінірек үлкендерден естіген әңгімем. Ал 
өзім көргендегі біздің ауыл Шабақбай бізден гөрі көлемді- 
рек Ақмолда деген ауыл мен Аксеновка деген орыс посел- 
кесінің екі ортасында, жаңағы айтқан шоқ ағаштың бауы- 
рында бұғып жатқан жатаған шым үйлі қоңыр ауыл бола- 
тын. 

Сонымен, күндер өтіп жатты. Жатаған шым үйдің ығын- 
дағы от орнындай тақырда асық ойнап, топай атып жүріп, 
жеті жасқа да жетіппін. Енді ауыл балаларымен бірге мек- 
тепке барып, сабақ оқуым керек екен. Оған да мойын ұсы- 
ндым. Үш-төрт жылдың ішінде жиырма тоғыз әріпті игеріп, 
қара таныдық. Ептеп хат жазып, ежіктеп кітап оқитын дәре- 
жеге жеттік. 

Ауыл тірлігіне мектеппен қатар, «қызыл бұрыш», «қызыл 
жалау» деген сияқты жаңа ұғымдар кіріп, ауылға жоғары 
жақтан «тік аяқтар», «өкілдер» келе бастады. Олардың 
аяғы «кәперетіп», «кәллектіп», «белсенді» деген түсініксіз 
сөздерге ұласты. Әсіресе «белсенді» келе жатыр десе, 
ауыл адамдары әзірейіл келе жатқандай үрейлері ұшып, 
берекелері қаша бастайтын. 

Сөйтсем, осының бәрі 1928--1930 жылдардағы ауыл ша- 
руашылығын ұжымдастыру дейтін ұранмен жүргізілген ала- 
сапыран, асыра сілтеу науқанының зардаптары екен. Со- 
лардың шарпуы біздің үйге де тиіп, бұл кезде орташа, тіпті 
күн көрістік қана тұрмысы бар шешем мен Қабдолла ағам 
бір күннің ішінде қолдағы азын-аулақ малынан айрылып, 
қарақан бастарынан басқа дымы жоқ ұжымшаршы болып 
шыға келіпті. Кейін білсек, орталыққа деп алған малдары 

«кәллектіп» деп өзеуреп жүрген белсенділерге жем бо- 
лыпты. 

Бұл тұста үй ішілік тұрмыстан басқа ауыл-аймақ өмірінде 
де адам түсінбейтін бір сапырылыстар болып жатты. 
Қашаннан бері Айыртауға арқа тіреп, соның ығында паналап 
келген біздің ауыл күнбатыс бетте мойны қашықтау жатқан 
Рузаев ауданына қарап кетті. Біздің Шабақбай ауылының 
адамдары .тік көтере көшіріліп, Ақмолда ауылына барып 
қосылды. Екі ауыл Фрунзе атындағы ұжымшар болып 
бірікті. 

Сөйтіп, Шабақбай әулеті өздерінің атамекендерінен 
айрылып, өзге ауылға кірме болып келді. Ауыл аралары 
онша қашық болмағанмен, өздерінің бауыр басқан атаме- 
кен жерінен ауа көшу біздің ағайындарға, әрине, оңай 
болған жоқ. Алыстан мұнартып көрініп тұратын Айыртау да 
енді жердің түбінде қалғандай, бала қиялынан алыстап 
кетті. 

Ұжымшар тұрмысына көндіге алмай, ересектер жағы 
қатты қиналып жүргенде, осының бәрі аз болғандай, енді 
бір күндері «нәлөк», «алым-салық» деген дүрбелең шық- 
ты. Үй-үйдің күнделікті қорек қылып отырған астықтарын 
сыпырып ала бастады. Астық жоқ үйлерге тінту жүргізілді. 
Табылған дән дереу тартып алынды. Мал біткен қырылды. 

Міне, осындай даурықпа науқанның аяғы апатты ашаршы- 
лыққа әкеп соқты. Қолында малы жоқ, кебежесінде нәрі 
жоқ кедей ауыл өз орнында отырып, күйзелуге айналды. 
Үй-үйге біртіндеп аштық кіре бастады. «Пәленшенің үйі ісіп- 
кеуіп жатыр дейді», «пәлен адам бұрлығып өліпті» деген 
суық хабар ауылды дүрліктірді. Бірақ біреуге біреу қол 
ұшын берер, нәр татырар дәрмен ешкімде қалмады. 

Осындай дағдарыс біздің үйге де келді. Әбден амалы 
құрыған Қабдолла ағам бір күні маған қарап тіл қатты: 

-- Қарағым, Бәйкен, біз құдайдың салғанын көрерміз. Ең 

болмаса сен өлмес қамыңды ойла. Бірдеңе қылып, қалаға 
жет. Сол жақтан бір қорек табарсың. Енді отырма, жөнел, 
-- деді. 

Сақып шешем дауыс қылып жылады: 

-- Тұла бойым тұңғышым, енді қайтып көрем бе сені!? 
Бір аллаға тапсырдым өзіңді. 

-- Сонда сендер қалай күн көресіңдер? Аштан өліп қал- 
майсыңдар ма? -- дедім мен де көңілім босап. 

-- Біз тағдырдың жазғанына көнген кісіміз. Жас тілек сен 
аман бол, -- десті ата-анам. 

Сөйтіп, он бес жасар өспірім, 1932 жылдың жазында ту- 
ған үйдің табалдырығынан аттап, ел кезіп кеттім. Бұл менің 
аштықтан қашқан бетім еді. Жападан жалғыз, жаяулап 
Көкшетауға қарай жөнелдім. Дорбада азығым, құтыда су- 
сыным жоқ, әйтеуір жүріп кеткенмін. 

Содан, не керек, өлмегенге өлі балық деп, бірде жа- 
яулап, бірде жолшыбай кездескен көлікке аяқ ылаулап, 
ақыры Көкшетауға жеттім. Кейін есептеп отырсам, жүз елу 
шақырым жерге бірнеше күн жүріппін. 

Сондағы менің де, артта қалған ата-ананың да көңілге 
медеу еткені Көкшетауда балалар үйінің директоры болып 
істейтін аталас ағайынымыз Есбай Сүлейменов деген кісі еді. 
Сол кісінің үйіне келіп бір қондым да, келесі күні, пойызға 
отырып алып, Қызылжарға тарттым. 

Бұл қалада, менің естуімше, Әбуләйіс Жұмабаев деген 
біздің елдің жігіті бар. Пойыздан түсе салып, соны іздеп 
кеттім. Сәтін салғанда, сұрастырып жүріп, тауып алдым. Бір 
техникумда мұғалім екен. Соның ақылымен және тікелей 
көмегімен темір жолдың фабрика-завод училишесіне оқуға 
түстім. 

Мен үшін жан сақтайтын жер осы болып шықты. Алды- 
мен оқушыларға жатақханадан орын береді екен. Сонсоң 
карточкамен күніне сегіз жүз грамм нан, бір рет ыстық та- 

мақ береді екен. Сол кездің жағдайында мұны «жұмақ» 
десең болғандай. 

Күніне оқитындары -- екі сағат класс сабағы, одан кейін 
төрт сағат паровоз жөндейтін депода жұмыс істейді екен. 
Бірақ осы «жұмаққа» мен бірден кіріп те, кірігіп те кете ал- 
май, көп қиналдым. Өйткені, біріншіден, сабақтың бәрі 
орыс тілінде жүргізіледі. Оқушылардың бәрі де орыс бала- 
лары. Сөйлейтіндері де -- орыс тілі. Ал мен болсам, бір 
ауыз орысша білмеймін. Сондықтан жағдайымды айтып, 
тілегімді өткізгенше, бір айдан артық уақыт өтті. Сол 
күндерде беріп тұрған жатақханасын да ала алмай, вокзал 
айналасындағы тақтай қоршаудың түбінде түнеп жүрдім. 
Үстегі киім болса жұқа, қара күздің қара суығында біраз 
дірдектегенім бар. Оның үстіне қала ішінде тыныштық жоқ. 
Ұрлық-қарлық, талау-тонау т. 6. пәле-жаладан аяқ алып 
жүре алмайсың. 

Бірақ, әйтеуір өлмеген адам неге болса да төзеді. Оның 
үстіне «жұмақтың есігінен қарағанша төрінен шығатын» 
қазақ емеспіз бе, алғашқы оқу жылының қыс айларында- 
ақ, орыс балаларымен араласып жүріп, ептеп орысша тіл 
сындырдым. Бірте-бірте орысша сөйлеп, орысша сауатым- 
ды аштым. Оқып жаза алатын болдым. Жастықтың арқасы 
болар, оқу тәртібіне де бойым тез үйреніп кетті. 

Келесі, 1933 жылдың көктемінде үйден хабар алдым. 
Осы күнгі Солтүстік Қазақстан облысының Булаев ауданын- 
дағы «Возвышенский» деген кеңшарға вербовка арқылы 
жалданған менің ата-анам пәлендей күні Петропавл станция- 
сына келіп түседі екен. Бірінші қуанғаным,-- ауылда нәрсіз 
қалған байғұстар әйтеуір тірі екен. Аштық ажалынан аман 
көрінеді. Екіншіден, артымда аңырап қалған анамды көретін 
болдым. Сағынғанымды өзіме өзім білгізбей жүреді 
екенмін. Енді көргенше асығып, ішім елжіреп кетті. 

Айтқандай-ақ, күткен пойызбен жолаушыларым да келіп 

жетті. Қауышу қуанышынан екі жақта да ес жоқ. Бірақ ата- 
анамда да, өзге ел адамдарында да адам пернесі қал- 
мапты. «Терісі сүйекке ілініп тұр екен» дейтін сөздің нағыз 
көрнеу бейнесі. 

Ұжымшардағы қайыршылық тұрмыс, ақысыз-пұлсыз 
істелген азапты жұмыс, жергілікті белсенділердің қайыр- 
усыз өктемдігі, ертеңгі күннің тұлдыры көрінбейтін үмітсіздік 
-- міне осылардың барлығы жиылып келгенде, шарасыз 
жандарды өздерінің туып-өскен елі мен жерін, бауыр бас- 
қан мекен-жайын, барлық жиған-тергенімен, ыдыс-аяқ, 
қазан-ошақтарына дейін тастап, ада-күде ауып кетуге 
мәжбүр еткен. Осындай мүшкіл халдегі мүскін бейбақтар- 
ды көргеніңе қуанасың, ал түрлеріне қарап аяйсың, 
күйінесің. Бірақ қолдан келер қайран жоқ. 

Сондағы істеген бар жақсылығым: бір айлық паегіме бір 
келі қант, екі күннің картішкесіне бір келі 600 грамм нан 
әкеліп, анама бердім. Сол күні кешке ата-анам екінші бір 
пойызбен Булаев станциясына жүріп кетті. Сол жерден 
оларды жалданған кеңшардың адамдары қарсы алуға тиісті 
екен. 

Арада бір-екі ай өткеннен кейін, жазғы демалыс кезінде, 
ата-ананың жаңа орналасқан жеріне іздеп барайын. Сон- 
дағы көргенім есіме түссе, әлі күнге дейін жүрегім бейжай 
болады. 

Осы күнгі тұрмыстың ешбір саласында қолданылмайтын, 
тек сол кеңестік алғашқы бесжылдықтар кезінде пайда 
болған «вербовка» деген сөзге байланып, жан-жақтан 
тоғытылған аш-арық адамдарды бүкіл үйлі-жандарымен, 
бала-шағаларын, кәрі-құртаңдарын қоса, ашық аспанның 
астына, дәл жұмыс істейтін жерге топырлатып жинапты. 
Үстеріндегі баспана деп атайтындары -- төрт бұрышынан 
төрт қада қағып, төбесінен көлденең сырықтармен сел- 
бестіре салған жаппа. Үстін сабанмен жауып, төрт жақ 

қабырғаларына да дәл сондай саламнан ықтасын жасаған. 
Кісілердің астындағы төсеніші де осындай шөп-шалам. 

Өздері барақ деп атайтын осы «мекен-жайда» жаңағы 
қарақұрым халық қаз-қатар жатып түнейді екен де, таңнан 
тұра салып, жұмысқа өреді екен. Тамақты да осы жерде 
пісіріп, ашық далада қаужайды. Соған бірде-бірі қыңқ де- 
мейді. Дегенде қайтсін, аштықтың ажалынан жан сауғалап 
келген сорлыларда басқа не лаж бар?! 

Осындай қияметтің қыл көпірінде үш жыл жүріп, аман- 
есен құтылған ата-ана 1936 жылы елге қайтып оралды. 
Алғашқы кезде олар белгілі Ақан серінің отаны -- Сырым- 
бет ауылының жеріне салынған Казгородок атты елді ме- 
кенге келіп орналасты да, сондағы балалар үйінің қосалқы 
шаруашылығында істеді. 

Осы тұста жаңағы айтылған «Казгородок» деген атауға 
аздап түсінік бере кетуге тура келеді. Кеңес өкіметінің 
алғашқы жылдарында, қазақ шаруаларын жаппай отырық- 
шыландыру басталған кезде, сол кездегі басшыларымыз 
қазақтарға арнап қалалар салдыру ісін қолға алған. Оларды 
болашақта көлемді әкімшілік орталықтары етпек жоспарла- 
ры да болған сияқты. Сондай оймен республиканың біраз 
жерлерінде ұлттық үлгідегі қала ретінде бірнеше елді-ме- 
кендер тұрғызылған. Мысалы, Көкшетау облысының 
Еңбекшілдер ауданында, Ақмола облысының Степняк қал- 
асы маңында осындай Казгородоктар пайда болған. Бірақ, 
неге екені белгісіз, әлде салуы мен дамуы келіспеді ме, не- 
месе басқа себеп болды ма, әйтеуір сол «городоктар» 
шағын аудан орталығы дәрежесінен аса алмай қалды. 

Айыртау ауданындағы осы Казгородокта бір-екі жыл 
тұрғаннан кейін біздің үй елді сағалап, алғашқы өздері тас- 
тап көшкен Ақмолда ауылының дәл жанындағы «Перелом» 
атты ұжымшарға (Беспаловка дейтін орыс деревнясына) 
ауысты. 

Сөйтіп, жоқшылық пен таршылықтың қыспағында 
жүргенде арада үш жыл өте шықты. Темір жол ФЗУ-ын- 
дағы оқу аяқталды. Паравоз жөндейтін слесарь деген ма- 
мандық алып шықтым. Әрине, үкіметтің оқуға жұмсаған 
қаражатын ақтап, мамандық бойынша жұмысқа бару ке- 
рек. Одан қашқақтауға болмайтынын түсінемін. Бірақ соны- 
мен бірге училишенің маған дарытқан бір мінезі -- оқуға 
деген ынта пайда болды. Әлі де оқи түскім келеді. Оның 
үстіне мені жұмысқа бар деп зорлап жатқан да, келе ғой 
деп шақырып жатқан да ешкім көрінбейді. Сондықтан көп 
ойланып жатпадым, Қызылжардан аулағырақ Ленин ауда- 
нында ауылшаруашылық техникумы бар екен, соған барып, 
түстім де кеттім. 

Мұндағы оқудың түрі де, мазмұны да училишедегі сабақ- 
тың жүйесінен мүлде өзгеше екен. Бірақ ауылды жерде 
өскен маған жат емес, тез бейімделіп, жақсы үлгеріп 

Техникумның тәп-тәуір қосалқы шаруашылығы болды. 
Өзіндік сиыр фермасы, бірсыпыра қойы бар. Едәуір егін 
егеді, картоп отырғызады. Көкөніс өз алдына. Мұнда да 
студенттер оқи жүріп жұмыс істейді. Көктемде егіске қаты- 
самыз. Жазда шөп шабамыз. Күзге қарай өнім жинаймыз. 

Бұл кезде, аштық жылдардағыдай емес, өмір сабасына 
түсіп, тұрмыс түзеле бастаған. Сондықтан оқуымыз көңілсіз 
болған жоқ. Үш жылдың екі жылы қалай өткенін байқамай 
да қалған сияқтымыз. 

Біздің облыс онда Қарағанды деп аталады. Орталығы -- 
Қызылжар. Кейін Солтүстік Қазақстан, Көкшетау, Ақмола, 
Қарағанды облыстары болып бөлінді. 

1938 жылдың бас кезінде аудандық комсомол комитеті 
мені қызметке шақырып алды да, саяси оқу бөлімінің мең- 
герушісі етіп бекітіп қойды. Соңғы курстан оқуды тоқтатып, 

мемлекеттік емтиханды жыл аяғында сырттан тапсыруға 
тура келді. 

Осының бәріне менің келісімімді де ешкім сұрап жатқан 
жоқ. Комсомол айтты -- бітті. Жастар үшін тәртіп солай. 
Сөйтсек, оқудың соңында жүріп, біз байқамайды екенбіз. 
Ел ішіндегі қуғын-сүргін, жауапты қызметкерлерді жаппай 
тұтқындау салдарынан іс басында тіпті адам қалмаған 
көрінеді. Оқушы жастарды шұғыл жұмысқа тартудың бас- 
ты себебі сол болып шықты. 

Ол кезде ауыл-селодағы комсомол жұмысының негізгі 
мазмұны жастарды ұжымдық шаруашылықтардағы еңбек- 
ке баулу, науқанды жұмыстарға қатыстыру болатын. Сол 
мақсатпен күн құрғатпай елге шығып, ауыл-селоларды ара- 
лаймыз. Ал оған қатынайтын көлік жоқ. Аудандық комсо- 
мол комитетінде қатынас құралы дегеннен жалғыз-ақ ат 
бар, оны мінетін бірінші хатшы ғана. Бұл қызметтегі басшы- 
мыз Алексей Юрченко деген жігіт еді. Қалғандарымыз 
ілесіп баратын көлік іздейміз немесе велосипедпен кетеміз. 

Көп ұзамай, менің өмірімде күрт өзгеріс болды. Сол 
отыз сегізінші жылдың күзінде әскер қызметіне шақырыла- 
тын болдым. Кәдімгі кезекті, мерзімді әскери қызмет. 
Айтқандай-ақ, аз күннің ішінде жиналып, сонау Украинаның 
Чернигов облысындағы Нежин дейтін қалаға аттанып та 
кеттім. 

Мен қызмет ететін атқыштар полкы қаланың қақ орта- 
сындағы бір оңашаланған көрікті мақаллаға орналасқан 
екен. Енді онда өзім бұрын ойластырмаған тосын бір өмірім 
басталды. Шынын айтсам, бұл өзі жаман да тіршілік емес 
көрінді. Бес-алты жыл үйден жырақта, өз бетіммен күн 
көріп үйренген мен әскер тұрмысына да бейімделе кеткен 
тәріздімін. 

Тегінде, әділіне бақсақ, соғыстың алдындағы әскер қыз- 
метінің әжептәуір артықшылықтары бар еді. Қызыләскер- 

лердің (ол кезде біз солай аталғанбыз) бой-басының 
күтіміне, киім үлгісіне, тамағына қамқорлық жақсы бола- 
тын. Бұл енді таза тұрмыстық жағы ғой. 

Оның сыртында, бөлімше командирінен бастап, жоғары 
дәрежелі сардарлар құрамы түгелдей қатардағы жауын- 
гердің тәлімгер тәрбиешісі саналатын. Олардың бұйрығын 
екі етпей орындау міндетті бола тұрып, үлкенді-кішілі әскер- 
лер арасында өзара сыйластық, құрмет ахуалы берік сақта- 
латын. «Командирдің бұйрығы -- заң». Сөйте тұра, ол 
қызыләскер үшін намысқа тиетін, жеке басты қорлайтын 
нәрсе емес, өзіңнің қызмет бабыңдағы міндетің. 

Жалпы алғанда, әскер қызметі жастар үшін үлкен 
тәрбие мектебі болды. Ал оның қатарында болып, осы 
мектептен өту әрбір жас адамның құрметті борышы санал- 
ды. Сонсоң, ол кезде халықтың өзі әскери адамдарға өте 
зор құрметпен қарайтын. 

Мынадай бір оқиға есімде қалыпты. 1939 жылы біздің 
бөлімше құрамына кіретін корпус Прикарпатье өңіріндегі 
Дрогобыч қаласында тұрған. Қызыл Армияның жоғарғы 
дәрежелі басшыларына генерал атағы енгізіліп жатқан кез: 
генерал-майор, генерал-лейтенант, генерал-полковник, ар- 
мия генералы дейтін осы күнгі мәртебелі атақтар. 

Біздегі корпус командирі генерал Рокоссовский, ал штаб 
бастығы генерал Малинин еді. Сол екеуі жарқыраған оқалы 
жаңа формаларымен көшеге шыға қалғанда, бүкіл қала 
тұрғындары үйлерінен жүгіріп шығып, өздері әрі сымбатты, 
әрі сәнді киінген жас генералдарды жапырлай қоршап 
алғандары бар. Ерекше бір сүйіспеншілік сезіммен қызыға 
да қызықтай қараған халықтың бұл ынта-ықласы сонда 
ешкімге де оғаш көрінген жоқ еді. 

Осы жерде айта кету керек, жұптары жазылмайтын 
осынау екі генерал Ұлы Отан соғысының ұзына бойына 
бірге қызмет етіп, жаумен бірге шайқасты. Рокоссовский 

корпус командирі болды, армияның, майданның қолбасшы- 
лығына тағайындалды. Соның барлығында Малинин ылғи 
штаб бастығы лауазымында бірге жоғарылап отырды. 

Армиядағы осындай таза ахуал, халықтың сарбаздар 
мен сардарларға, елдің бүкіл қарулы күштеріне деген 
сүйіспеншілігі мен құрметі герман фашизміне қарсы кескі- 
лескен ұрыста өте маңызды рөл атқарды-ау деген ой ке- 
леді. Ал қазіргі әскер бөлімдерінде қайдағы бір «дедовши- 
на» дегенді, жауынгерлер арасындағы ұрыс-төбелес, қар- 
улы қақтығыс дегенді немесе жастар әскери комиссариат- 
тың шақыру қағазына келмейді екен, әскер қызметінен 
қашып жатады екен дегенді естігенде, адам қарадай қын- 
жылатыны бар. Әрине, соның бәрі тәрбие жұмысының ша- 
лағайлығынан болатын жайлар ғой. 

1939--1940 жылдар халықаралық қарым-қатынастардың 
шиеленісе бастаған кезі еді. Екінші дүние жүзілік соғыстың 
оты әр жерден бықсып жатқан. Гитлер Германиясы Еуропа- 
ның Кеңес Одағымен шекаралас елдерімен тікелей 
жанжалға кіріскен. Осындай жағдайда КСРО үкіметі Поль- 
ша үкіметімен келісім жасап, соның қарауындағы Батыс Ук- 
раина мен Батыс Белоруссияны Кеңестік Украина және Кең- 
естік Белоруссия республикаларына қосып алу жөнінде 
шешім қабылдады. 

Батыс шекарада әскери қызметте жүргендіктен, мен 
осы азаттық жорығына қатынастым. Біздің бөлім Батыс Ук- 
раинаның толып жатқан елді мекендерін, солардың ішінде 
Львов, Дрогобыч, Перемышль сияқты ірі қалаларды басып 
өтті. Содан Солтүстік Буковина жеріне кіріп, Черновицы 
қаласында болды. 

Сол жорықта Қызыл Армия тарапынан да, Польша әскері 
тарапынан да ешқандай соғыс қимылы болған жоқ. 
Жергілікті халық барлық жерлерде де Қызыл Армияның 
әскер бөлімдерін жарқын жүзбен қарсы алды. 

1940 жылы ақ финдер біздің елімізге қарсы соғыс ашты. 
Енді біз фин майданына қатынасатын болдық. Сондай жос- 
пармен темір жол эшелонына тиеліп, Кеңес Одағының сол- 
түстіктегі қаласы -- Архангельскіге келіп түстік те, осы жерде 
үш айдай кідірдік. Сол екі арада екі жақ келісімге келе қалды 
да, біз кеңес -- поляк шекарасындағы өзіміздің тұрақты ме- 
кеніміз -- Новоград-Волынск қаласына қайтып оралдық. 

Арада бірнеше айлар өтті, 1941 жылдың көктемі келді. 
Сол кезде 1938 жылы шақырылған жауынгерлер әскерден 
босатылып, үйлеріне қайтады екен деген бір қуанышты ха- 
бар таратылды. Осыған байланысты өз тарапымнан бір 
мәселенің басын аша кеткім келеді. 

Гитлершілердің біздің елге шабуыл жасауға әзірленіп 
жатқанын Кеңес үкіметінің басшылары білді ме, жоқ па де- 
ген ескі әңгіме әлсін-әлі көтеріліп қояды. Менің ойымша, 
ерте ме, кеш пе, әйтеуір бір соғыс болатынын білді. Бірақ 
шапқыншының қай күні бас саларын ол кезде ешкім де 
дәлдеп айта алмас еді. Сондықтан біздің үкімет сақтық жа- 
сап, ешкімнің сондай әрекетке баруына сылтау боларлық 
жағдайға жол бермеу жағын барынша қарастырып бақты. 
Әйтпесе дәл соғыс басталардың қарсаңында саптағы сар- 
баздарын жаппай босатып, үйлеріне қайтарар ма еді? 

Сонымен 1941 жылдың 10 маусымы күні запасқа жібері- 
летінім жөніндегі құжаттарымды алып, елге қайттым. Ара- 
да пойыздан пойызға ауысып мініп, 18 маусым күні аман- 
есен үйге жеттім. Төрт күннен кейін, маусымның 22-сі күні 
соғыс басталды. 

Қатал соғыстың қаһарлы жаңғырығы жағдайында мен 
Айыртау ауданындағы Казгородок орта мектебінде бір 
жыл мұғалім болып қызмет істедім. Әскери әзірліктен 
және бұрынғы мамандығым бойынша ауыл шаруашылығын 
механикаландыру деген пәннен сабақ бердім. Осында 
жүріп, жақсы-жақсы адамдармен таныс болдым. 

Солардың бірі Ғабдұлхай Рамазанов деген оқытушы еді. 
Орыс тілі мен орыс әдебиетінен дәріс беретін. Жан-жақты 
білімі бар, өте парасатты, мәдениеті жоғары кісі. Бірақ, неге 
екені белгісіз, көп сөйлемейді, көбінесе тұйықтау жүреді. 

Сөйтсем, жаппай жазалау кезінде жазықсыз жапа шеккен 
жайы бар екен, сондықтан сақтық жасайтын болуы керек. 

Шындығында да, ол кездегі жағдай қиын, ресми заң, 
тергеу, әкімшілік орындары екінің біріне күдіктене қарап, 
сенімсіздік білдіретін. Біз Ғабекеңмен сыйласа жүріп, ақыры 
туысып кеттік. Алдын-ала оның да жайын айта кетейін. 
Ғабдұлхай Рамазанұлының Әсет атты туған ағасының Бақыт 
деген қызы бар еді. Сол жылы онжылдықты үздік бітіріп 
шыққан, жақсы атағымен елге таныла бастаған жас бой- 
жеткенмен арамызда махаббат оты тұтанып, таза 
сүйіспеншілік сезім пайда болды. Біз болашағымызды бір 
өрісте байланыстыруға уәделестік. Айтқандай-ақ, соғыстан 
кейін үйленіп, бақытты семья құрдық. 

Мұсахан Қанапиянов деген бір аяулы жігіт мектепте оқу 
ісін басқаратын. Кейін мектеп директоры болды, ақырында 
облыстық оқу бөлімінің меңгерушілігіне жоғарылатылды. 
Сол күндерде басталған достығымыз ұзақ жылдарға созы- 
лып, екеуміздің де жан дүниемізге көп-көп рухани азық 
әкелді. Мұсекең табиғатында ұстаздыққа жаратылған кісі 
еді, бүкіл өмірін жас ұрпақты оқыту, тәрбиелеу ісіне 
қалтқысыз жұмсады. Сүйікті жары Күләш екеуі жақсы-жақ- 
сы ұл-қыздар тәрбиеледі. Ұлдары Сержан, Бақытжан, Ер- 
лан жоғары білім алып, бұл күнде әр салада жемісті, өнерлі 
іс тындырып жүр. Қай-қайсысы да әкелерінің атына сай, 
аруағына лайық. 

Сол сияқты мектептегі бір жыл қызмет үстінде сыйла- 
сқан Нұрғали Оспанов, Харуш Көкебаев, Қоспан Наурызба- 
ев және басқа әріптестерімді осы уақытқа дейін жылы 
сезіммен еске алып жүремін. 

Тұтқиылдан басталған соғыстың ауыр зардабы сол 
алғашқы жылдың өзінде-ақ айқын білінген. Бүкіл елдің ха- 
пық шаруашылығымен бірге жергілікті ауыл-селолардың 
халі бірден ауырлап кетті. Әскер жасындағы адамдар топ- 
тобымен майданға аттанып жатты. Техника атаулының іске 
мшарайтыны да солай қарай жөнелтілді. Жұмыс күші жет- 
пеуге айналды. Оқытушылар мен оқушы балалар сабақтан 
тыс уақытта, кеш демей, түн демей, ауыл шаруашылық 
науқандарына қатынасты. Жер жырту, тұқым себу, шөп 
шабу, егін жинау жұмыстары өгізбен, сиырмен атқарылды. 
((Жылқы малы түгелдей майданға жіберілді). Көлікке жегі- 
петін бір тілді темір соқа, ескілікті егін, шөп машиналары, 
қырманда астық бастыратын барабандар қайтадан іске 
қосылды. Солардың бәрі әйелдер мен жас балалардың 
момнына жүктелді. Бір маусым, бір жыл емес, бүкіл соғыс- 
ғың ұзына бойына солай болды. 

1942 жылдың шілде айында мен қайыра әскерге шақы- 
рыымлып, майданға аттандым. Тура соғысқа кірмес бұрын, 
Харьков әскери-саяси училишесінде үш айлық даярлық кур- 
сынан өттім. Аталған училице ол кезде Ташкентке 
көшірілген болатын. Қарашаның қара суық күндерінде 
Солтүстік-Батыс майданына тап болдым. Мен келген 
атқыштар ротасы, басқа да бөлімдермен бірге, Спасск-- 
Демьянск қаласының маңында Сучан батпақтарында қорғ- 
аныста тұр екен. Рота командирінің саяси жұмыс жөніндегі 
орынбасарлығына тағайындалған жолдамамен келдім. 

Жаңағы қорғаныс ұрыстары дегеніміз жаудың төпелеген 
артиллерия-миномет шабуылының астында жатып төмпеш- 
телу екен. Оның үстіне жау авиациясы төбеден тынымсыз 

бомба тоғытып жатады. Ал әскери қимылдар театры деп 
атайтындары -- адам аяқ алып жүре алмайтын қопа-қорыс, 
тұтасқан батпақ. Оған күзгі-қысқы лайсаң қосылғанда, 
қорғаныстың алдыңғы шебіндегі жауынгерлерге азық- 
түлік, оқ-дәрі жеткізіп берудің өзі бір қиямет көрінеді. 

Осындай теңсіз жағдайда табан тірескен белсенді қор- 
ғаныс қайдан болсын, аз күннің ішінде мен келген ротадағы 
адам санының 30--40 проценттейі ғана қалды. Бірақ солдат- 
тар соғыстың от-жалынында бірсыпыра пісіп, төселіп қалған 
екен. Қайыспай-ақ қарсыласып бағады. 

Үш ай бойғы кескілескен ұрыстан кейін біздің бөлімдер 
әскер қатарын толықтырып алу үшін қорғаныстың алдыңғы 
шебінен кейін әкетілді. /Мен жаңа бір қызметке тағайындал- 
дым: Ашхабадта жасақталып, майданға енді келген 87-дер- 
бес атқыштар бригадасына жіберілдім. Бригада құрамында 
көптеген түрікмен жолдастар бар екен. Кейін осы бригада 
негізінде 76-атқыштар дивизиясы құрылды. Менің бұдан 
былайғы жауынгерлік жолым дивизия саяси бөлімінің нұс- 
қаушысы қызметінде осы құрамада өтті. 

76-дивизияның бөлімдері Батыс майданы (қолбасшысы - 
маршал Жуков) мен | Белорус майданының (қолбасшысы - 
маршал Рокоссовский) құрамында 1943--44 жылдардағы те- 
геуірінді шабуыл қимылдарына белсене қатынасты. Смо- 
ленск облысының жерінде болған ұрыстарда дивизия Ельня 
қаласын босатып, «Ельня дивизиясы» деген құрметті атаққа 
ие болды. Соғыс қимылдарында өте маңызды тірек пункті 
саналғандығы сонша -- бұл қала жау қолына екі рет түсіп, 
біздің әскерлер екі мәрте босатқан болатын. Бір ғана Ельня 
емес, бүкіл Смоленск жері фашист басқыншылардың 
Мәскеу бағытындағы шабуылында өте шешуші бекініс 
аймағы болып есептелді. 

1944 жылдың жазғы шабуыл операцияларында біздің 
дивизия Украинаның Волынь облысында соғысып, Ковель 

қаласын босатуға қатысты. Сол ұрыстарға қатысқаным 
үшін жолданған жеке құттықтауда былай деп жазылған 
еді: «Ковельдің батыс жақ бетіндегі немістердің аса мық- 
ты бекінісін бұзып өтіп, Батыс Буг өзеніне өту кезіндегі 
үздік соғыс қимылдары үшін, сол ұрыстарға қатысушы ка- 
питан Әшімов Бәйкен, Сізге Жоғарғы Бас қолбасшы Кеңес 
Оодағының Маршалы Сталиннің бұйрығымен алғыс жария- 
панды». 

Шілденің қайнаған күндерінде | Белорус майданындағы 
4/-армияның құрамында шайқасқан 76-Ельня атқыштар ди- 
визиясының бөлімдері, Батыс Буг бағытында шабуылды 
үрыс сала отырып, Кеңес Одағының Польшамен жапсарлас 
шекарасына шықты. 

Ол кездегі оқиғалардың дамуы ерекше шұғыл болатын. 
І Украин майданының жауынгерлері маршал Коневтің қол- 
басшылығымен Вислаға қарай ентелей ілгеріледі. Маршал 
Рокоссовский қолбасшылық еткен | Белорус майданының 
әскерлері де жедел қимылдап, алдарындағы кедергіні жа- 
пырып өтті. 

Біздің 76-дивизия да осы майданда соғысты. Ол 47-ар- 
мияның құрамында Батыс Бугтен 300 километрдей ілгері 
жылжыды. Дивизия бөлімдері Вельки мен Малый, Груд, 
Осувка, Мериамполь, Ситник және басқа көптеген елді ме- 
кендерді жаудан босатты. Дивизия Бяла-Подеяска қаласын 
азат етті. Сол ұрыстарда жауға ойсырата соққы берілді, 
қыруар қару-жарақ қолға түсірілді. 

1944 жылғы 14 қыркүйек күні маршал Рокоссовскийдің 
сарбаздары Варшава түбіндегі Прага дейтін қаланы алды. 
Осы соғыста біздің 47-армия мен 76-дивизия ерекше ерлік- 
терімен көзге түсті. 

Біздің әскерлермен қоян-қолтық соғыса жүріп; Войска 
Польска құрамалары -- Тадеуш Костюшко атындағы 1-жаяу 
әскер дивизиясы мен Вестерплятте қаһармандары атындағы 

1І-танк бригадасының жауынгерлері де өз отанын фашист 
басқыншылардан азат ету жолында батыл қимылдар жаса- 
ды. 

Сол кездегі маған жолданған құттықтауда мынадай 
сөздер жазылған: «Висла өзенінің шығыс жақ жағалауын- 
дағы немістердің маңызды тірек пункті, Варшава түбіндегі 
Прага бекінісін алу жолындағы ұрыстарға қатысушы капитан 
Әшімов Бәйкен, Жоғарғы Бас қолбасшы Кеңес Одағының 
Маршалы Сталиннің бұйрығымен Сізге алғыс жарияланды». 

Бұған дейін мен Қызыл Жұлдыз, | және ІІ дәрежелі Отан 
соғысы ордендерімен, «Жауынгерлік ерліктері үшін» ме- 
далімен наградталған едім. Енді соларға «Вертути миллита- 
ри» ордені қосылды. Туысқан Польшаны, оның астанасы 
Варшава қаласын азат ету жолындағы шайқастарда көрсет- 
кен ерліктерімді Польша мемлекеті ең жоғары дәрежелі 
жауынгерлік наградамен осылай марапаттады. 

Ұлы Отан соғысының екінші кезеңінде шабуыл тегеуіріні 
Кеңес Армиясына көшіп, Кеңес Одағы мен Шығыс Еуропа 
елдерін фашист басқыншылығынан жаппай азат ету бастал- 
ғаны мәлім. Міне, осы ұрыстарда ерліктерімен көзге түскен 
бөлімдер мен құрамаларға солардың өздері босатқан қа- 
лалардың есімі берілді, жауынгерлік ордендер тапсырыл- 
ды. Мен саяси бөлімінде қызмет етіп, бүкіл жорық жолым- 
ды қатарында өткізген дивизия 76-Қызыл тулы, Суворов ор- 
денді Ельня-Варшава атқыштар дивизиясы деген атқа ие 
болған еді. 

Варшава үшін болған шайқастарда ауыр жараланып, 
әскери госпитальдарда он ай бойы емделдім. Сол кездер- 
де өзіммен бірге талай шайқастарда қан кешіп, оқ пен от- 
тың ортасында майдан өмірінің не бір ауыртпалықтарын 
бірге арқаласқан қарулас жолдастарымды терең тебіреніс 
үстінде талай рет еске түсірген кездерім болды. 

Дивизия саяси бөлімінің бастығы полковник Уткин бай- 

ырғы маман офицер, сонау 1918--1Л 920 жылдарда азамат 
соғысына қатысқан ардагер жауынгер еді. Василий Василье- 
вич дивизиядағы барлық солдаттар, командирлер мен саяси 
қызметкерлер үшін аға сардар, парасатты ұстаз ретінде та- 
нылған-ды. Қауырт шабуыл кезінде ылғи алдыңғы шепте 
жүріп, солдаттарды жауып тұрған оққа қарсы алға бастап 
отыратын. Смоленск жерінде болған осындай бір ұрыста, 
Ружино дейтін деревняның маңында, Уткин екеуміз ал- 
дыңғы шептегі шабуылшы солдаттар арасында болдық. Бір 
кезде туралап келіп тиген жау оғы полковникті қатты жара- 
пап кетті. Қасындағы көмекшісімен екеулеп ұрыс даласынан 
алып шықтық. Халі онсыз да ауырлап қалған қайран сабаз 
қолымызға көтеріп алған бойы терең судан кешіп келе жат- 
қанымызда жан кешті. Жаудан қашқан село тұрғындары- 
ның көлігі бар біреуін тоқтатып алып, полковниктің денесін 
дивизия штабына алып келдік. Барлық жауынгерлердің 
құрметіне бөленген ержүрек офицер, жалынды саяси 
қызметкер полковник Уткинді сол күні әскери рәсіммен ару- 
пап, ақтық сапарға шығарып салдық. 

Менімен бір дивизияда қызмет істеген ленинградтық 
Крапивин Михаил Алексеевич соғыстан кейінгі бір хатында 
маған былай деп жазған еді: 

«... Күні бүгінгідей есімде, Ружино станциясында біз 
бірінші рет кездесіп едік. Хуторда бекініс құрып жатқаны- 
мызда, бір күні таңертең В. В. Уткин екеуіңіз алдыңғы шеп- 
гегі жауынгерлерге кеттіңіздер. Сол жолы ол кісі оққа 
үшты, ал сіз фашистердің иек астындағы бір жыраға 
құлаған денесін плаш-палатқаға орап алып шықтыңыз да, 
Любимово дейтін селоға әкелдіңіз. В. В. Уткин сол араға 
жерленді...» 

Неміс-фашист басқыншыларына қарсы Ұлы Отан соғысы- 
на Кеңес Одағының барлық ұлттары мен ұлыстарының 
өкілдері қатысты. Осы ұлы шайқастағы біздің жеңісімізді 

қамтамасыз еткен шешуші факторлардың бірі қалтқысыз 
халықтар достығы, кеңес адамдарының туған жер топы- 
рағынан жексұрын жауды қуып шығып, Отанның намысы 
мен тәуелсіздігін қорғап қалуға бел буған ортақ мақсаты 
еді. 

Мен өзіммен бір сапта болған қарулас достарым: Бахчи 
Атаевты, Ахмед Ахундовты, Виталий Долгополовты, Миха- 
ил Крапивинді, Михаил Кавтарадзені, Александр Олейникті 
және басқа жауынгерлерді ылғи сүйініш сезімімен еске 
алып жүремін. 

Соғыстан кейін, арада тіпті көп жыл өткеннің өзінде, май- 
дандас достар бірін-бірі іздеп тауып алып, үнемі хат жазы- 
сып тұрды, кейбіреулерімен емен-жарқын кездесіп, өткен 
күндерді тебірене еске алған кездеріміз де аз емес. 

1963 жылы Ленинградтан бір хат алдым. Жіберуші -- Ми- 
хаил Крапивин. Оқып қарасам, былай деп жазылыпты: 
«Құрметті Б. Әшімов жолдас! «Правда» газетінің 28.11.1963 
ж. санында «Кадрлармен жұмыстың лениндік принциптері 
қатаң сақталсын» деген мақаланы оқып, қатты толғандым. 
Өйткені 1941 жылы Ашхабадта жасақталған 76-дивизияның 
саяси бөлімінде менімен қызметтес болған Бәйкен Әшімов 
деген досым болып еді. Варшава түбінде (Прагада) болған 
шайқаста жараланды да, одан көз жазып қалдым. Өте бір 
жарқын тұлғалы жан еді, ылғи ойымнан кетпей жүреді. 
Егер сіз сол капитан Б. Әшімов болсаңыз, маған дереу ха- 
барласа көріңіз». 

Менің «Иә, сол Әшімовпін» деген жауабымды ала са- 
лысымен, Михаил Алексеевич қуанышы қойнына сыйма- 
ғандай шын көңілімен шаттана, былай деп қайыра хат жа- 
зыпты: 

«Ура! Ура! Ура! Бұл неткен қуаныш еді, қымбатты 
Бәйкен! Мен сені таптым ғой! Осы қазір ғана сенің хатыңды 
алып оқығанда, қуанғаннан көзімнен жас та шығып кетті. 

Саған зор рақмет! Қазіргі сенің арқалап жүрген жүгіңнің 
қаншалықты ауыр екенін сеземін (Ол кезде Қарағанды се- 
лолық облыстық партия комитетінің бірінші хатшысы болып 
істейтінмін -- Б. Ә.). Сені мақтан етемін. Мен сені сонау Су- 
чань батпағында көргенде-ақ (әңгіме Солтүстік -- Батыс 
майданы туралы болып отыр -- Б. Ә.) ойлап едім: сенен 
түбінде үлкен қызметкер шығады деп. Шын жүректен сағ- 
ан денсаулық, ал Тың өлкесінің еңбеккерлеріне зор табыс- 
гар тілеймін...» 

1966 жылдың қаңтарында біздің үлкен қызымыз Нэйлю- 
фар бір топ мектеп оқушыларының ішінде Ленинградқа 
барған болатын. Сол сапардың басынан аяғына дейін Миха- 
ил Алексеевич, өзінің жасы келіп қалған кісі, әрі майданнан 
алған жарақаттарының зардабы бар, соған қарамастан, 
біздің қызымызға үлкен ілтипат көрсетіпті. Оған қаланы ара- 
патқан, Қазан төңкерісінің бесігі болған екінші астананың то- 
пып жатқан тарихи ескерткіштерін көрсеткен, көрікті жер- 
перімен таныстырған. Кейіннен ол кісі бізге былай деп хат та 
жазды: 

«Қыздарыңыз туралы бір-екі ауыз сөз айтқым келеді. 
Гіпті сүйкімді бала екен: ақылды, сыпайы, тіпті 1І-кластың 
оқушысы дейтін емес, ой-өрісі өте кең. Әйелім қатты риза 
болды (ол кісі мектеп директоры болатын -- Б. Ә.). Мен 
оған айтамын: -- Бала негізіне тартпай қоя ма? -- деймін. 
Ігер Сіздер Ленинградқа оқуға жіберсеңіздер, ол бізге 
үлкен қуаныш. Үйіміздің қадірлі мейманы болады». 

Мұндай ақ пейіл соғыстың ашы дәмін бірге татқан май- 
дандас достар арасында ғана болуы мүмкін. Мен оған шек 
келтірмеймін. 

Кеңестік Украина мен Польша жерінде шабуылды 
соғыс жүргізген кезімізде дивизияда саяси бөлім бастығы 
болған Виталий Долгополов соғыстан кейінгі жылдарда от- 
ставкадағы полковник дӛрежесінде Львов қаласында 

тұрды. Варшава түбіндегі Прага үшін болған шайқаста қат- 
ты жараланған мені ұрыс даласынан алып шығып, 
дәрігерлік-санитарлық батальонға алып барған нақ сол 
кісінің өзі болатын. Кейін Виталий Арсеньевич маған өзінің 
«Батыс Бугтен Вислаға дейін» деген кітабын жіберді. Онда 
майдангер жауынгерлердің очерктері мен естеліктері жи- 
настырылған екен. Маған сыйлаған кітабының ішкі бетіне 
былай деп жазыпты: «Бәйкен Әшімұлы Ә(шімовке! 
Қымбатты қарулас досқа, Польшаны азат ету үшін болған 
ұрыстарға қатысып, Батыс Бугтен Вислаға дейін жорық жо- 
лынан бірге өткен жауынгер жолдасқа. 76-атқыштар диви- 
зиясының бұрынғы саяси бөлім бастығы В. А. Долгополов. 
20.1У.1985 жыл». 

Біз Бақыт Әсетқызы екеуміз майдандас талай жолдас- 
тармен кездестік. Атап айтқанда, Мәскеуде тұратын Борис 
Бондаревпен, Николай Живовпен, Түркмениядағы мере- 
келік салтанат кезінде Ашхабадта тұратын Бахчи Атаевпен, 
Ахмед Ахундовпен дидарласып, қуанышты күндерді бастан 
кештік. 

Кейінірек Б. Атаев бір суретші салған менің майдандағы 
портретімді жіберді. Онда мынадай сөздер бар: «Аса 
құрметті Бәйкен Әшімұлы! Ашхабадтағы өнер мұражайын- 
да суретші В. Н. Заичкиннің майдан өмірінен салған жүзден 
астам суреті бар. Солардың ішінде сізді бейнелейтін бір 
көріністің фотокөшірмесін ескерткіш есебінде өзіңізге жол- 
дап отырмын. Суретші Заичкин біздің дивизияға 1943 жыл- 
дың қазан айында республика мәдениет қызметкерлерінің 
делегациясы құрамында келген болатын. Қадірлі қарулас 
дос, Сізге шын жүректен мықты денсаулық, зор бақыт 
және мәртебелі мемлекеттік қызметіңізде жаңа табыстар 
тілеймін. 

Сәлеммен және шынайы құрметпен: отставкадағы гене- 
рал-майор Б. А. Атаев». 

Кеңес халқы мен оның әскерлері неміс-фашист басқын- 
шыларына қарсы табандатқан төрт жыл бойы шайқасты: 
1941 жылы 22 маусымда басталған соғыс 1945 жылғы 9 ма- 
мырда жеңіспен аяқталды. Бұл өте қаһарлы, кереметтей 
қан төгісті қырқыс болды. Еліміздің қаншама миллиондаған 
адамдары қаза тапты, жүздеген мың қалалары мен дерев- 
нялары, сансыз көп заводтары мен фабрикалары тас-талқан 
болды. Уақытша жау табанында қалған жерлердегі халық 
адам айтқысыз қасірет шекті. Германияға айдалып кеткен 
жандардың халі одан да мүшкіл болды. Кеңес әскерлері 
басқыншыларды өз жерімізден қуып тастағаннан кейін Еу- 
ропа елдерін фашистік құлдықтан азат етті. 

Неміс фашизмі талқандалып, екінші жиһангерлік соғыс 
аяқталғаннан кейін дүние жүзілік социалистік жүйе құрылды. 
Сол соғыстың басты жеңіскері -- Кеңес Одағы -- соғыста 
қиратылған өз экономикасын қалпына келтіріп қана қойған 
жоқ, тіпті аз жылдардың ішінде өзінің экономикалық, ғылы- 
ми-техникалық және әскери қуаты жағынан дүние жүзіндегі 
екі астам державаның біріне айналды. Онымен санаспайтын 
ел қалған жоқ. КСРО шын мәнінде планетадағы бейбітшілік 
пен тұрақтылықтың берік тірегіне, мызғымас қамалына 
амналды. 

Социалистік достық елдері өздерінің азаттыққа қол 
жеткізген: үшін Кеңес Одағына дән риза екендерін 
әрдайым айрықша атап айтатын. 

Қазақстан Министрлер Кеңесінің Төрағасы болып істеген 
кездерімде одақтық үкімет делегациясының басшысы 
ретінде Чехословакияда, Польшада, Югославияда және 
басқа елдерде болғаным бар. Жыл сайын болып тұратын 
дәстүрлі Познань жәрмеңкесінде біздің делегацияны Поль- 
ша мемлекетінің басшылары қарсы алды. Кеңес павильо- 
нын аралап көріп, Кеңес Одағының өз экономикасын, ғылы- 
мы мен мәдениетін дамытуда қол жеткен табыстарына 

жоғары баға берді. Кеңес халқының, оның әскерлерінің 
соғыс кезінде көрсеткен жанқиярлық ерлігі жайында жылы 
лебіз білдірді. Өздерінің елін фашизмнен құтқарып қалғаны 
үшін Қызыл Армияға алғыс айтты. 

Поляк біріккен жұмысшы партиясының бірінші хатшысы 
Эдвард Герек пен Польша үкіметінің төрағасы Петр Яроше- 
вич елдің басқа да басшыларымен бірге Варшавада қабыл- 
дау жасады. Сол қабылдау кешінде Польшаны азат етуге 
белсене қатысқаным үшін, Польша орденінің иегері болға- 
ным үшін маған ерекше құрмет көрсетті. 

Осыдан бірсыпыра жыл өткеннен кейін, 1995 жылы 15 
қаңтарда Польша Республикасының елшісі Станислав Чосек 
үкіметтің мынадай адресін жіберді: «Екінші дүние жүзілік 
соғыстың құрметті ардагері Әшімов Бәйкен Әшімұлы! 
Польша астанасы Варшаваның неміс-фашист оккупанттары- 
нан азат етілуіне 50 жыл толған күні сол тарихи оқиғаларға 
тікелей қатысқан Сізден менің шын жүректен шыққан ыстық 
құттықтауымды қабыл етуіңізді өтінемін. Сізге және Сіздің 
жақын адамдарыңыздың бәріне мықты денсаулық, бақыт 
және игілік тілеймін...» 

Кеңес еліне деген, оның адамдары мен әскерлеріне де- 
ген туысқандық достық қайда барсаң да сезіліп тұратын. 
Олардың жерінен жауды қуып, өздеріне еркіндік әперу 
жолында өмірлерін құрбан еткен жауынгерлердің рухына 
деген құрмет те ерекше еді. Олардың қабірлерін, баста- 
рына орнатылған ескерткіштерді күтіп ұстау тәртібі де күшті 
болатын. 

1995 жылы жарты ғасыр толған ұлы Жеңістің мәні мен 
маңызын ешуақытта ұмыта алмаймыз. Өйткені ол жеңіс біз 
үшін тым қымбатқа түскен. Бұрынғы кеңестік социалистік 
республикалардың барша халықтары сол жеңістің жолында 
өздерінің талай боздақтарынан айрылған, талай қиындық- 
тарды бастан кешірген. 

Жеңістің жарты ғасырлық мерейтойы қарсаңында мен 
мынадай құттықтау хат алдым: «Құрметті Бәйкен 
Әшімұлы! Ұлы Отан соғысына қатысқан 47-армия ардагер- 
лерінің кеңесі Ұлы Жеңістің 50 жылдық мерекесімен шын 
жүректен құттықтайды. Сіздің осы ұрыстарда, жауын- 
герлік жорықтарда көрсеткен жанқиярлық ерліктеріңіз 
осынау тарихи Жеңіске сүбелі үлес болып қосылды. Ол 
Ресей халқының тарапынан ең жоғары бағаға, шексіз 
алғысқа лайық. 

Сіз 47-армияның құрамында Ресей мен Украинаның бай- 
тақ жерінде, от пен оқтың астында, талай жүздеген шақы- 
рым жорық жолынан өттіңіз, фашист басқыншыларды 
Польша жерінде талқандауға қатыстыңыз. 

Алыстап бара жатқан қаһарлы күндерде жауынгерлік 
достықты қанмен суарған ардагер сарбаздар Сіздің 
ерлігіңізді ешқашан ұмытпайды. Даңқты Жеңістің жарым 
ғасырлық жарқын мерекесінде Сізге ұзақ ғұмыр, мықты 
денсаулық, зор бақыт, үй-ішіңізге игілік тілеп, басымызды 
иеміз. 

47-армия ардагерлер кеңесінің 
төрағасы гвардия полковнигі 
Н. Н. Живов» 

1994 жылдың күзінде Украина өз жерінің фашист бас- 
қыншылардан азат етілуінің елу жылдығын тойлады. Мен 
сол салтанатқа қатынастым. Мерекеге келген меймандар 
Киевте салынған Ұлы Отан соғысының мұражайында бол- 
ды. Өте сәтті жасалған стенділерде соғыс жылдарының 
ауыр қасіреті мейлінше әсерлі етіп көрсетілген. Мұражай 
үйінің төбесінде Отан-ананы бейнелейтін биіктігі жүз метрлік 
"әулім тұлғалы ескерткіш орнатылған. Салтанатты 
мәжілісте сөйлеген ТМД елдерінің (бұрынғы Одақ 
құрамындағы туысқан республикалардың) өкілдері Ұлы 
Жеңістің асқақ мәні жайлы, қазіргі бастан кешіп отырған за- 

манның қиындықтары жайлы, одан шығу жолдарын іздес- 
тірген әрекеттері жайлы терең тебірене айтты. 

Бұрынғы Одақта Ресейден кейінгі екінші орында болған, 
өнеркәсібі мен ауыл шаруашылығы күшті дамыған, аса ірі 
ғылыми-техникалық қуаты болған, елу миллион халқы бар 
Украинаның өзі де тығырыққа тіреліп қалған екен. 

Осы мерейтой салтанатына Қазақстаннан үлкен делега- 
ция қатынасты. Оның құрамында мына кісілер болды: Рес- 
публиканың сол кездегі вице-президенті Ерік Асанбаев, 
Соғыс және еңбек ардагерлері Орталық кеңесінің төраға- 
сы Мақтай Сағдиев, Алматы қалалық ардагерлер кеңесінің 
төрағасы Шайдахмет Серғазин, Украинаның атақты парти- 
заны, белгілі қазақ жазушысы Қасым Қайсенов, шабуылшы 
авиацияның қаһарманы, ұшқыш, екі мәрте Кеңес Одағының 
Батыры Талғат Бигелдинов, соғыс ардагерлері |Шәңгерей 
Жәнібеков, Шағила Құсанова, София Румянцева, Кеңес 
Одағының Батыры Кенжебек Шәкенов. 

Осы орайда мерекеге барған делегация мүшелерінен 
Сағадат Нұрмағамбетов жайлы ерекше тоқталып айтқым 
келеді. Қазақ халқының осы бір аяулы ұлының бүкіл саналы 
өмірі ерлік десем, асыра айтқандық болмас деп ойлаймын. 
Ұлы Отан соғысына тіпті жастайынан қатынасқан ол майдан- 
да асқан өжеттік көрсетіп, Кеңес Одағының Батыры деген 
мәртебелі атаққа ие болды. 

Соғыс жеңіспен аяқталған соң да С. Нұрмағамбетов 
әскери қызметтен қол үзген жоқ. Қызыл Армияны, кейін- 
нен Кеңес Армиясын жетілдіріп, елдің қорғаныс қуатын арт- 
тыру ісіне белсене араласты. М. В. Фрунзе атындағы 
әскери академияны бітіріп, полк командирі, дивизияның 
штаб бастығы, Орта Азия әскери округі қолбасшысының, 
одан соң шетелдегі әскерлер тобы қолбасшысының орын- 
басары қызметтерін атқарды. 

Туған Қазақстаны егемендікке ие болып, тәуелсіз жас 

мемлекеттің қарулы күштерін жасақтау, жарақтандыру ісін 
кімге тапсыру мәселесі алға қойылған кезде Сағадат 
Нұрмағамбетовтің аты аталды. Бұл өте дұрыс таңдау еді. 
Қазақстанның Қорғаныс министрі Сағадат Нұрмағамбетов 
өте маңызды осынау жүмысқа білгірлікпен белсене кірісті. 
Әскер бөлімдері мен құрамаларын жайғастыру, адам 
құрамының жауынгерлік шеберлігін жетілдіру ісін ойдағы- 
дай жүргізді. 

Украинаны азат етудің 50 жылдығы қарсаңында генерал 
Нұрмағамбетовке Украинаның жоғары ордені берілді. 
Өзінің 70 жасқа толуы құрметіне ол Қазақстан Пірези- 
дентінің Жарлығымен республикада «Халық қаһарманы» 
деген мәртебелі атақты бірінші болып иеленді. Ержүрек 
жауынгер, көрнекті мемлекет және қоғам қайраткері Саға- 
дат Қожахметұлы Нұрмағамбетов -- республикада аса зор 
беделге ие, қадірлі азамат. 

Шайдахмет Серғазин -- соғыс ардагері, Мәскеудің Қызыл 
алаңында үш мәртебе өткізілген Жеңіс Парадының үшеуіне 
де қатынасқан. Отан соғысынан кейінгі жылдары еліміздің бо- 
лашағы үшін көп еңбек сіңірген кісі. Тың жерлерді игерген 
уақытта Целиноград (Ақмола) облысындағы ең ірі Есіл аудан- 
дық атқару комитетінің төрағасы болып, қажырлы еңбегі үшін 
Социалистік Еңбек Ері атағына ие болды. 

Тағы бір майдангер туралы. Дмитрий Тимофеевич Язов 
-- соғыс кезіндегі взвод командирінен бейбіт құрылыс жыл- 
дары КСРО Қорғаныс министріне, Кеңес Одағының Марша- 
лына дейін даңқты жолдан өткен кісі. Горбачевтің қайта 
құруы дейтін кезеңде өкімет билігіне таласып, ақыры Одақ- 
ты құртып тынған топас басшылардың кесірінен босқа күйіп 
кеткені өте өкінішті болды. 

1993 жылы қараша айында 70-ке толды. Сол кезде мен 
жеке өз атымнан ол кісіге былай деп құттықтау хат жазып 
едім: 

«Қымбатты Дмитрий Тимофеевич! Жетпіс жас -- әр адам- 
ның өміріңде өте елеулі оқиға. Ал сіздің мерейтойыңызда 
үлкен қоғамдық мән бар. Сіз -- Ұлы Отан соғысының даңқты 
сарбазысыз. Соғыстың басынан бастап Жеңіс күніне дейін ал- 
дыңғы шепте болып, Отанның намысы мен бостандығын қор- 
ғадыңыз. Майданда взвод пен ротаның командирі болу де- 
геннің не екенін мен өз басымнан білемін. Білғи оқтың өтінде, 
қатердің қарсы бетінде жүретін жанкештік сол! Соғыстан 
кейінгі жылдары елдің қарулы күштерін одан әрі нығайтып, 
қорғаныс қуатын арттыру ісінің басы-қасында болып, Кеңес 
Одағының Маршалы деген жоғары атақ алдыңыз, ұлы держа- 
ваның Қорғаныс министріне дейін өстіңіз. 

Сіздің қазақстандық жолдастарыңыз бен достарыңыз, со- 
лардың ішінде мен өзім де бармын, Сізді ұдайы жылы сезім- 
мен еске алып отырамыз. Орта Азия әскери округінде қызмет 
істеген кезіңіздегі жауынгерлер арасындағы жақсы ахуал 
Сіздің шебер қолбасшылық еңбегіңіздің нәтижесі екенін біз 
анық білеміз. Сізбен Мәскеуде талай кездесіп, адал көңілмен 
сырласып әңгімелескен сәттеріміз де менің есімде. 

Даңқты мерекеңіз -- 70 жасқа толған мерейтойыңызбен 
шын жүректен құттықтауымды қабыл алыңыз, қымбатты 
Дмитрий Тимофеевич! Сау-сәлемет болып, ұзақ жылдар 
бақытты ғұмыр кешуіңізге достық ниеттен шынайы тілектестік 
білдіремін. Осындай құттықтау сөздер мен ақ тілектерін Бақыт 
Әсетқызы мен біздің бүкіл отбасымыз қоса айтып отыр. Біздің 
қуанышты құттықтау сөзімізді, таза тілегімізді аяулы Эмма Ев- 
геньевнаға да жеткізе көріңіз. 

Ал енді 1991 жылғы тамызда болған оқиғаға (ГКЧГІ-ның ісі 
бойынша тұтқындалу жайы) біз Сізбен бірге қынжыламыз. 
Бірақ әділет жеңер, бәрі де орнына келер деп үміттенеміз. 
Денсаулығыңызды сақтаңыз. 

Сізге деген зор құрметпен -- Б. Әшімов». 

1945 жылдың шілде айында, он ай бойы емделіп, госпи- 
тальдан шықтым. Әскери-дәрігерлік комиссия маған мүге- 
дектік беріп, әскери есептен шығарды. Сөйтіп, елге қайт- 
атын күн туды. 

Көкшетау облысының Айыртау ауданына келдім. Ілгеріре- 
кте айтқанымдай, Каменный Брод селолық кеңесіне қарасты 
Беспаловка дейтін деревняда әке-шешем тұратын. Ондағы 
ұжымшар «Перелом» деп аталатын. Бірақ, атағы жер жа- 
рғандай болғанымен, шаруашылығы тым шамалы екен. 

Біраз уақыт осы ауданда қызмет істедім. Әуелі аудан- 
дық атқару комитетінде жауапты хатшы, одан соң атқару 
комитеті төрағасының орынбасары, кейін аудандық партия 
комитетінің екінші хатшысы қызметтерін атқардым. 

Соғыстан кейінгі экономиканың ауыр болғаны баршаға 
аян. Әбден күйзелген әлсіз ұжымшарлар маусымды ауыл- 
шаруашылық науқандарының өзін зорға деп өткізетін. Ұсақ 
құрал-жабдықтардан басқа ешқандай техника жоқ. Қол- 
дарындағы бар құралдары: ат соқа, сенокосилка, лобо- 
грейка, ат тырма, қырманда астық үгітетін каток, шалғы, 
қол орақ тағы сондайлар. 

Жер жырту, егін жинау, астық бастыру сияқты күрделі 
жұмыстарды атқару үшін машина-трактор станциялары 
(МТС) ұжымшарларға шарт бойынша трактор, комбайн, 
молотилка сияқты техника береді. Сол үшін ұжымшар- 
лардан астық және басқа ауылшаруашылық өнімдері 
түрінде заттай ақы өндіріп алады. 

Мемлекетке тапсырылатын міндетті астық пен жаңағы 
заттай ақыны ұжымшарлар астық қабылдау пунктеріне апа- 
рып өткізеді. Ондай пункттер көбінесе аудан орталығының 
өзінде болады. Солай қарай астық атпен, өгізбен тасыла- 
ды. Автомобиль деген атымен болмайды. 

Жаңағы міндетті берешектерден кейін ұжымшаршылар- 
дың еңбек күніне көбінесе ештеңе тимей қалады. Шыққан 
егіннің түсіміне қарай аздаған астық бөлінеді. Ал ақшалай 
ақыны көздері де көрмейді. Өйткені оған ұжымшарлардың 
ешқандай шамасы жоқ. Жұрттың күнкөрісі ауладағы бол- 
машы қосалқы шаруашылық есебінен болады. Оның өзі де 
шектеулі. Сондықтан ұжымшаршылардың тұрмысы тым 
төмен дәрежеде еді. 

Ауыл-селодағы ең қиын мәселе -- егін жинау мен астық 
дайындау науқаны. Күш-мүмкіндік аз болғандықтан, бұл 
науқанның қарқыны да, әрине, мәз болмайды. Соны қалай 
да қамтамасыз ету үшін партия және әкімшілік органдары- 
ның тарапынан ұдайы қысым жасалып отырады. Қит етсе, 
шаруашылық басшыларына «саботажник», «жауапсыз», 
«кертартпа» деген сияқты не қилы атақтар тағыла қалады. 
Олардың «антипартиялық», «антимемлекеттік» ниеттері де- 
реу талқыға түсіп, тиісінше шаралар қолданылып жатады. 

Мемлекетке астық тапсыру жөнінде аудандар мен ша- 
руашылықтарға жоғарыдан тым жөнсіз, шамадан тыс тап- 
сырмалар белгіленеді. Олар қайткенде де орындалуға тиіс. 
Сондықтан бір бастырылған астықтың сабаны қайтадан 
қағылады, қырмандағы топан қайта тазартылады, атызда 
қалған масақ қолмен теріледі. Бірақ олардан түсетін қосым- 
ша, әлбетте, мардымсыз болады. Сондықтан жоспары 
орындалмаған шаруашылық басшыларының соры қайнап, 
шаңдары қағылып жатады. 

Әсіресе соғыстан кейінгі 1946 жылдың орағы тым ауыр 
болып еді. Егін бітік шыққан. Бірақ ұжымшарлар мен МТС- 
тердің техникамен жарақтану жайы тым нашар. Сондықтан 
егін жинау өте ұзаққа созылып кетті. Қара күз болып, күн 
бұзыла бастады. Ақыры келіп қарға ұрынды. 

Қуаты аз СТЗ, ХТЗ деген тракторлар тіркемелі комбайн- 
дарды тарта алмайды. Сондықтан олардың алдынан ат, өгіз 

жегіп, демесін қылуға тура келеді. Ал аудан мен шаруашы- 
пықтарға бескүндік сайын тапсырма үстемелеп қосыла бе- 
реді. Оны орындайтын шама жоқ. Осындай онсыз да 
қысылшаң кезде Мәскеуден, Алматыдан, облыстан неше 
гүрлі мандатпен өкілдер қаптайды. Олар: «Астық берме- 
сең, қырамын-жоямын», -- деп, қорқыта, үркіте келеді. 

Айыртау аудандық партия комитетінің бірінші хатшысы 
Н.И. Бурлаков деген кісі еді. Тәжірибесі мол, өте пара- 
сатты басшы болатын. Аудандағы беделі де жоғары бол- 
ды. Бірақ, амал қанша, астық дайындауда саботаж жасап 
отыр деген айып тағылып, тұтқынға алынды да, ауданның 
абақтысында бірнеше ай қамауда отырды. Ақырында, 
ешқандай кінәсі болмағандықтан, әрине, босатылды. 
Бірақ, не керек, өмір бойы естен кетпейтіндей моральдық 
соққы берілді. 

Сол бір қиын-қыстау күндерде осындай қасіретті оқиға- 
пармен бірге неше түрлі күлкілі жәйттер де болушы еді. 
Қазір еске түссе, еріксіз езу тартқызатын мынадай бір 
көріністі айтайын. Астық дайындаудың ең бір ауыр кезеңін- 
де біздің облысқа Саяси Бюро мүшесі А.“И. Микоян келді. 
һескүндіктерді қорытындылап, аудан басшыларына жаңа 
гапсырма берілетін облыстық кеңестердің біріне қатына- 
сты. Тым көбірек тапсырма алып жатқан бірінші хатшылар- 
дың біріне ол кенеттен сұрақ қойды: 

Виполнишь задание? 
- Постараемся, Анастас Иванович, -- деді хатшы күміл- 
жіңкіреп. Сонда Микоян отырып: 
Бик тоже старается, но его секретарем не ставят, -- 
деді. 

Жоғарыдан келген атақты адамның алдында тәртіп сақ- 
ғады ма, әлде не айтқанын аңғара алмай қалды ма, жұрт 
”ым-тырыс. Сәлден кейін жиналыс бітіп, басшылар шығып 
кеткен кезде, зал ду күлді. Сөйтсек, мәртебелі өкіліміздің 

«бик» дегені кавказдық акцентпен айтқан кәдімгі «бұқа» 
екен («бык» дегісі келген ғой). 

Содан кейін көпке дейін жаңағы хатшыны көргенде, 
құрбылары: 

-- Ну как, стараешься? -- деп қалжыңдап жүрді. 

Соғыс аяқталғаннан кейін партия комитеттері мен МХК 
органдары (оларды «партияның құлағы мен көзі» деп атай- 
тын) қоғамда күдіктілік жағдайын тіпті асқындырып жіберді. 
Соғыс кезінде немістің тұтқынында болған адамдар есепке 
алынып, оларға тексеру жүргізілді. Жауапты қызметкер- 
лердің әлеуметтік тегін анықтауға ерекше мән берілді. 
Сондай жағдайда неше түрлі мансапқорлар мен жалақор- 
лар тарапынан адал ниетті қызметкерлердің үстінен жалған 
арыз-шағымдар жаудырылды. 

Аудандық партия комитетінің екінші хатшысы болып 
жүргенімде менің үстімнен де бір домалақ арыз домалап 
түсе қалған ғой. Оның хабарлауынша, менің ата-бабам 
төңкеріске дейін бай болыпты-мыс. Ал мен партия қатарына 
өтерде соны жасырып қалыппын. Соны тексерген партия 
қызметкері, ешқандай құжатты дәлел іздеместен, домалақ 
арыз иелерінен түсінік алумен шектеледі де, обкомға ал- 
ғашқы жалған дабылды растап қорытынды түсіреді. 

Гәптің өзі осында жатыр. Тексергендегі негізгі мақсат 
арызды қайткенде де расқа шығару болған ғой. Әділдікті 
іздеп жатқан ешкім жоқ, біреуге күйе жағылса болды, тек- 
серуші «нәтижелі» жұмыс істеген «қырағылығы» үшін жақ- 
сы атты болады. 

Обком «партияға кірерде әлеуметтік тегімді жасырға- 
ным үшін» маған партиялық жаза қолданды. Ал 1950 жылы 
қаңтарда болған кезекті партия конференциясында мен 
басшы партия жұмысына ұсынылмай қалдым. Және бір 
ғажабы -- сенің болған жағдайды айтып, түсіндіргенің де, 
кешегі соғысқа белсене қатысқаның да, онда ауыр 


САЯЛЫ ОРДАМ-- ОТБАСЫМ 37 


жараланғаның да, көрсеткен ерліктерің үшін жоғары жауы- 
нгерлік наградалар алғаның да, тіпті қазір тәп-тәуір жұмыс 
істеп жүргенің де ешкімге қажет емес, біреуі есепке алын- 
байды. 

1946 жылдың тамыз айында біз Бақыт Әсетқызы екеуміз 
үйленіп, отбасын құрдық. Менің жеке өмірімде де, қоға- 
мдық қызметімде де айналамның бәрін бүтіндеп, ерекше 
бір көңіл хошын туғызып отыратын қамқоршым да, алыс- 
жақын сапарларда әрдайым қасымда болатын жанашыр 
серігім де -- осы Бақытым. Бақыт десе -- дегендей-ақ. 
Қайда жүрсем де жан дүниеме нұрын төгіп, баянды бақыт- 
тың айнымас құбыланамасындай тура жолмен аман-есен 
алып келген де осы махаббатымның құдіретті күші болар 
деп ойлаймын. 

Біз өз тағдырымызға дән ризамыз. Сонау қырық бірдің 
қиын-қыстау күндерінде лып еткен сүйіспеншілік сезімін біз 
кейінгі ауыр жылдардың аласапыранында сөндірмей, 
жүрек түкпірінде сақтай алдық. /Мен майданда от кешіп 
жүргенде, Бақыт елдегі жас пен кәріге ес болған естияр 
құрбылары қатарында еңбек етіп, Жеңіс жолына өз үлесін 
қосты. 

Біз өз отбасымызды ақ тілеулі адамдардың бауыр бас- 
қан ұясы деп кәміл сеніммен айта аламыз. Соның бір 
айғағындай, 1996 жылдың көктемінде өзіміздің алтын тойы- 
мызды атап өтіп, бірсыпыра жолдас-жоралардың, барша 
ағайын-туғандардың ортақ мерейіне айналдырдық. 

Әрине, бақыт деген дап-дайын күйінде аспаннан түсе 
қалмайды. Ауырды көтеріп, ашының дәмін тата білген адам 
ғана жетеді оған. Бізде де талай тақсіретті күндер болды. 

Соғыстан кейінгі он -- он бес жылда біз де жұрттың 
қатарында тұрмыс тапшылығын көрдік. Баспананың жоқ- 
тығы дейсіз бе, сәл ғана көтеріліп бара жатсаң, етектен 
тартуға дайын тұратын күншілдер мен жалақорлардың боп- 
салауы дейсіз бе,-- бәрін бастан кешірдік. 

Әйтеуір бір шындық пен әділдік жеңер деп іштен тын- 
дық. Ең дұрысы -- адал еңбектен жаңылмадық. Бақыт 
Әсетқызы мектепте жұмыс істеп, жас ұрпақты тәрбиелеу- 
мен шұғылданды. Мен шаруашылық, кеңес және партия 
жұмыстарында жүрдім. Соның ішінде он төрт жыл бойы 
Қазақстан үкіметін басқардым. 

Осының бәрін ойлап отырғанда, көңілімізге қанағат 
сезімін ұялататын бір байлығымыз -- қайда жүрсек те, қан- 
дай пауазымда болсақ та, бізде дос, жолдас, сыйлас, 
көңілдес адамдар көп болыпты. Солардың қай-қайсысымен 
де қоштасқанда қимай айырылысып, кездескенде құшақ 
жая қауышып жүрдік. Әлі де сол қалпымыз. Соның бар- 
лығында да Бақыт екеуміз жұбымызды жазбай, ортақ 
көңілден ұғынысып, ортақ тілектен табысып жүрдік. 

Бақыт Әсетқызының барлық өмірі, қайталап айтайын, 
жеткіншек ұрпақты оқытып, тәрбиелеу ісімен байланысты. 
болып келеді. Шортан қаласында, Володарское және Зе- 
ренді аудан орталықтарында, Көкшетау мен Қарағандыда 
орта мектептің оқу ісін басқарды, математикадан сабақ 
берді. 

Сондықтан болар, үнемі іздене жүріп, өмір бойы білімін 
толықтырумен болды, өте көп оқыды. Дүние жүзі, кеңес 
және қазақ әдебиеті классиктерінің шығармаларын жете 
біледі десем, артық айтқандық болмас деп ойлаймын. Пуш- 
кин, Лермонтов, Толстой, Абай, Әуезов шығармаларын 
жақсы біледі. Тіпті олардың өмірбаяндары, замандастары 
жайлы басылымдарды да жіті қадағалап, оқып отырады. 

Біздің қазіргі ақын-жазушылардың, белгілі өнер қайрат- 

керлерінің біразын тікелей таныстық арқылы білумен 
бірге, көпшілігінің шығармаларын сырттай зерделеп оқи- 
ды. Соңғы жылдары халқымыздың өткен тарихы жөніндегі 
жарияланып жатқан материалдарды ерекше ынта қойып 
оқитыны және олар жөнінде өзінің белгілі бір пікірін қалы- 
птастырып, соны ортаға салып отыратыны сүйсінтеді. Тегін- 
де, Бақыт Әсетқызы -- ашық ойлы, әнгімешіл адам. Оны- 
мен оңашада әдебиет пен өнер жайлы, кәдімгі қарапайым 
тұрмыстың қам-қарекеті жайлы, тіпті үлкен саясаттың 
күрделі мәселелері жайлы да шүйіркелесе әңгіме шертіп, 
солардың арасында жаңа бір тың ойлардың ұшығын са- 
бақтауға болады. 

Сонсоң кең пейілділігі мен қонақ жайлылығы тіпті ерек- 
ше. Біздің үйдің есігі келушілерге әрқашан да ашық тұрады. 
Өзіміз өмір құрғалы біздің дастарқаннан дәм татып, емен- 
жарқын дидарласқан адамдар тіпті сансыз деп айтуға бола- 
ды. Қазақтың «қонаққа асыңды берме, қасыңды бер» 
дейтін жорасы Бақытымның табиғатына біткен төл қасиеті 
іспетті. Келіп-кеткен қонақтардың әрқайсысының өз ерек- 
шелігін ескеріп, соған қарай ықылас танытуға, сыпайылық 
білдіруге бейімділік қай үйдің бикесіне де өте қажетті қас- 
иет болса керек. 

Бәйбішемнің тағы бір тәрбиелі мінезі -- менің қызмет 
дәрежем қандай деңгейде болса да, әртүрлі адамдар ара- 
сында болғанда, өзін мейлінше табиғи, қарапайым ұстайты- 
ндығы. Мұндай жерде сыпайылық пен байсалдылық өзара 
жарастық тауып жатқаны қандай жақсы. Бүкіл отбасымыз 
болып жұрт алдында сыйлы, құрметті көрінуіміздің бір се- 
бебі осында болар-ау деп ойлаймын. 

Біздің үш баламыз бар. Үлкен қызымыз Нэйлюфар 1948 
жылы Көкшетау облысының Володарское селосында туды. 
Қазақтың политехникалық институтын түсті металлургияның 
экономист инженері мамандығы бойынша бітіріп шықты. 

Мәскеудің болат жәна құймалар институтында кандидаттық 
диссертация қорғады. Біраз жыл сол институттың экономи- 
ка кафедрасында доцент болып істеді. Жолдасы Сейдалин 
Марат Мәскеудің архитектура институтын бітіріп, сонда кан- 
дидаттық қорғады, ол да доцент болып, ұстадық қызмет 
атқарды. 

Ұлымыз Ондасын 1951 жылы Көкшетаудың Зеренді ауда- 
нының орталығында туған. Қазақ политехникалық институ- 
тын бітірген инженер-энергетик. Кандидаттық диссертация- 
сын Киевтің политехника институтында, докторлығын 
Мәскеудің энергетика институтында қорғады. Техника 
ғылымының докторы, профессор. 1995 жылы Ұлттық 
ғылым академиясының жалпы "жиналысында Академияның 
корреспондент-мүшесі болып сайланды. Келіншегі Ботакөз 
астанамыздағы шет тілдер институтын бітірген. 

Кіші қызымыз Рауза 1954 жылы Көкшетау қаласында 
дүниеге келді. Қазақ мемлекеттік университетін бітірді, тех- 
ника ғылымының кандидаты. Диссертациясын КСРО Ғылым 
академиясының /Мәскеудегі Жүйелік талдау институтында 
қорғады. Басқару академиясында доцент. Жолдасы ғалым 
-- техника ғылымдарының докторы, Қазақ ұлттық техника- 
лық университетінде сабақ береді. 

Лаура, Алуа, Ләйла, Әйгерім, Азат, Әділ атты немере- 
леріміз бен жиендеріміз бар. Бақыт Әсетқызы екеуміз 
олардың тәрбиесіне қатты қамқорлық жасаймыз. Өздері 
де сүйкімді-ақ, бізді жақсы көреді. Лаура мен Алуа 
әжелерін мама деп атайды. 

«Адамның бір қызығы бала деген»,-- деп Абай айтпақ- 
шы, балаларымыз да, немерелеріміз де шын мәнінде 
біздің ханбазар қызығымыз. Балалар ата-ана қарауында 
жақсы тәрбие алды. Жоғары дәрежелі терең біліммен 
қоса, жас адамдарда кішіпейіл, сыпайы, жұрт арасында 
жұғымды, жолдас-жора алдында сыйлы мінез болғаны 


САЯЛЫ ОРДАМ-- ОТБАСЫМ 41 


дұрыс қой. Бұл жағынан біз өз балаларымызға ризамыз. 
Оларды осылай етіп тәрбиелеудегі негізгі еңбек -- шеше- 
перінікі. 

Бізде әр баланың туған күнін атап өту, ондай күндерде 
бүкіл үй іші болып, үлкен үйдің дастарқанында жиналу -- 
мызғымайтын дәстүр. Және сондай бір салтқа айналдыр- 
ған әдетіміз -- демалыс кезінде балаларымызды кезек- 
тестіріп, өзімізбен бірге санаторийлерге, демалыс үйле- 
ріне ала бару. Ал ондай сапар бізде жыл сайын тұрақты 
түрде қайталанып отыратын. Осы ретпен біз Кисловодскі- 
дегі «Красные камни», Ессентукидегі «/Москва» және Кали- 
нин атындағы, Железноводскідегі «Дубовая роша», Сочи- 
дегі «Дачи Ленинские» санаторийлерінде, «Сосны» дема- 
пыс үйінде, Рига жағалауында талай рет болдық. Чехосло- 
вакияның дүние жүзіне танымал «Карловы Вары» санато- 
рийіне де бірнеше рет барып демалдық. Сондай-ақ 
Мәскеу түбіндегі «Барвиха» санаторийі де біздің жиі ба- 
рып, жақсы демалып қайтатын жеріміз болатын. Өйткені 
мұндағы медициналық қызмет көрсету дәрежесі өте 
жоғары еді. 

Менің інілерім Қажынәби мен Аманкелді Жақыповтар 
Қарағанды қаласында тұрады. Еңбек қызметтері де осы 
облыспен байланысты. Қажынәби Нұра, Қарқаралы аудан- 
дарында партия комитетінің бірінші хатшысы, облыстық 
атқару комитеті төрағасының орынбасары болып қызмет 
атқарды. Аманкелді коммуналдық шаруашылық саласында, 
кейін орман шаруашылығында істеді. 

інілерімнің екеуі де балаларыммен бірге өз қолымда 
тәрбиеленді. Сондықтан өз алдарына шаңырақ көтеріп кет- 
кендерімен, әлі күнге дейін бір үйдің жандарындай арала- 
сып тұрамыз. 

Қажынәби үйіндегі келініміз -- Мүсәлия, балалары -- 
Серік, Елжас, Жанна; Аманкелдінің үйіндегі келін -- Болше- 

кен, балалары -- Гүлмира, Ермек. Екеуі де ұлдарын ұяға, 
қыздарын қияға қондырып отырған отбасылар. 

Бақыттың әкесі -- Әбдіғалымов Әсет, ал оның туған інісі 
-- Рамазанов Ғабдұлхай. Екеуі де кезінде Павлодарда, Ом- 
быда оқып, жүйелі білім алған, жаратылыстарында нағыз 
оқытушы адамдар еді. 

Бақыт Әсетқызының айтуы бойынша, Ғабдұлхай отағасы 
1937 жылғы қуғын-сүргін кезінде тұтқынға алынып, 3 жыл 
лагерьде болған. Сол кезде ағасы Әсет (Бақыттың әкесі) 
ұсталып кеткен інісінің төрт баласын: Ғазиза, Нұрбике, 
Айдана, Аманолланы Степняктан Көкшетауға алып келіп, 
асырап-сақтайды, бәріне де оқу оқытады. 1939 жылдың аяқ 
кезінде тұтқыннан босап, әбден жүдеп-жадап келген бауы- 
рын Әссекең өз үйінде күтіп тынықтырып, киіндіріп, сонан 
соң оқу бөлімінің жолдама қағазымен Ғабдұлхайды үй- 
ішімен Айыртау ауданындағы Казгородок мектебіне 
көшіреді. Мұндай қамқорлықты кісіге бір туған ағасы ғана 
жасай алады ғой. 

Ғабдұлхайдың балалары Аманолла мен Бағұстар ауыл 
шаруашылық институтын бітіргеннен соң, мамандықтары 
бойынша қызмет істеп, кейін басшы шаруашылық, кеңес 
және партия жұмыстарында жауапты қызметтер атқарды. 
Аманолла көп жылдар бойы Шымкент, Семей облыстық 
партия комитеттерінде бірінші хатшы болып, жемісті жұмыс 
істеді. Бірнеше рет КСРО Жоғарғы Кеңесінің депутаты, 
Қазақстан Компартиясы Орталық Комитетінің мүшесі болып 
сайланды. Бағұстар Павлодар облысында Ертіс, Павлодар 
аудандық партия комитеттерінің бірінші хатшысы, облыстық 
атқару комитеті төрағасының орынбасары дәрежесіне 
дейін өсті. 

Ғабекеңнің үш қызының үлкені Нұрбике туралы кейінірек 
арнайы айтамын. Одан кейінгі Айдана бұл күнде бір жақсы 
отбасының анасы, жолдасы -- Көкеш Шаяхметов деген кісі 

еді. Олар Көкшетауда тұрады. Бағұстардан кейінгі кенже 
қызы Құттыбике күйеуі Болат екеуі Алматыда қызмет 
істейді. 

1950 жылдың ақпан айында жаңа қызметке тағайында- 
пып, Зеренді ауданына ауыл шаруашылық бөлімінің меңге- 
рушісі болып кететін болдым. Соғыстан кейінгі қиындығы 
мол бес жылдың ауыртпалығын бірге арқаласып, тату-тәтті 
жұмыс істеген жолдастармен қимас көңілден жылы-жылы 
қоштастық. 

Аудандық атқару комитетінің төрағасы Шаймұқан Тәуке- 
ханов деген кісі еді. Республиканың прокуроры, Көкшетау 
облыстық атқару комитеті төрағасының орынбасары бо- 
лған, КСРО Жоғарғы Кеңесінің депутаттығына сайланған. 
Басшылық жұмысынан тәжірибесі мол, айналасында тыныш, 
іскерлік ахуал жасай білетін, сондықтан да қызметтес жол- 
дастар мен аудан еңбекшілері арасында беделді болатын. 
Іс басындағы адамдардың әңгімесін тыңдап болғаннан кейін 
«шуруй» дейтін бір сөзі болушы еді. Онысы -- «Жарайды, 
осы бетіңмен қимылдай бер» дегені. 

Аудандық партия комитетінің бірінші хатшысы А. М. 
Гроздов деген кісі болатын. Білікті де талапшыл қызметкер 
еді. Арнайы білімі болмаса да, ауыл шаруашылық өндірісін 
жақсы білетін. Осы қызметтен КОКП Орталық Комитеті 
жанындағы Жоғары партия мектебіне оқуға кетті де, кейін 
Батыс Қазақстан обкомында екінші хатшы болды. 

Шаруашылық қызметіне әбден төселген, нағыз өндіріске 
жетік кісінің бірі аудандық жер бөлімінің (рай30) бастығы 
Әбілжан Өмішев еді. Жылқы малына өте құмар болатын. 
Қорасында екі арғымақ ат тұрады. Ер-тұрманы мен әбзел- 

сайманы да сайлы. Соларды жегіп алып, үнемі шаруашылық 
аралап жүреді. Шаруашылық қызметкерлеріне қатаң, кей- 
де асыра сілтеңкіреп, дөрекілеу кетіп қалатын да кездері 
болатын. Бір күні ауданның бірінші хатшысы ел аралап 
жүрген жерінен тауып алып, телефонмен сөйлеседі ғой. 
Жұмыстың жайына көңілі толыңқырамаған басшы: «Ты 
смотри, дело табаком пахнет» десе керек. Үйіне келе са- 
лысымен, болған әңгімені әйеліне айтып, әлгі сөздің мәнісін 
сұрапты. «Табаком пахнет» дегені несі? Ептеп ішіңкіреп алып 
едім, телефон арқылы сөйлескенде, соның иісін сезіп қал- 
ғаны ма?»-- депті. Күйеуінің аңғалдығына күлген Любовь Ге- 
расимовна осы әңгімені жолдастарына да айтса керек. 
Олар Әбекеңді көрген сайын: «Хал қалай, темекінің иісі 
сезіле ме?»-- деп қалжыңдайтын болған. 

Соғыстан кейінгі жылдары маман кадрлар тапшы бол- 
ды. Шаруашылық жұмыстың көп салаларында арнайы 
дайындығы жоқ адамдар істеді. Бірақ олардың ынта- 
жігері мол, ниеттері адал, өздері іске берілген жандар 
еді. Сондықтан жұмыстарында ақау жібермей, ылғи абы- 
ройлы жүреді. 

Мен ілгеріректе Есбай Сүлейменов деген кісіні атадым. 
Сонау отыз екінің ашаршылығында, он бес жасар бала 
күнімде, мені Көкшетаудан Қызылжарға қарай пойызға 
отырғызып жіберетін сол ағай еді. Онда барып, ФЗУ-дің 
оқуына қалай орналасқанымды айтқанмын. Соғыс жылдары 
сол кісі Еңбекшілдер ауданында балалар үйінің директоры 
болды. Ұжымшар басқарды. 

Кейін отбасы жағдайына байланысты Айыртау ауданына 
көшіріп алдым. Баяғы жақсылығы есімде бар, орайы кел- 
генде, менің де қолқабысым тиді. Есекең мен Ұрқия жең- 
гей кәдімгі Сырымбет ауылында, орта мектеп жанындағы 
интернатта істеді. Өздері мейлінше ақжарқын, қонақжай 
адамдар еді. Сол үшін жұрт оларды да құрметтеп, сыйлай- 

тын. Амал қанша, екеуі де өмірден ертерек кетті. Артта- 
рында бес бала қалды. Солардың оқуларын бітіріп, өз бет- 
терімен адам болып кетулеріне кезінде Бақыт Әсетқызы- 
ның үлкен көмегі тиді. Қыздары Сәуле, Заря, Зере, 
ұлдары Орал мен Оңғар қазір үйлі-баранды, әрқайсысы өз 
беттерімен тәп-тәуір қызмет атқарып жүр. 

Осы аталған адамдардан басқа, ауданның ауыл шаруа- 
шылығын дамытуға белсене араласқан әлі талай адамдарды 
білемін. Мәселен, МТС, ұжымшар, кеңшар басшылары Га- 
гарин, Кубришко, Бек, Асқар Сұпыбеков, Сырымбет Бу- 
кин, Дәуренбек Биғожин т. т. Агрономдық білімі бар Талғат 
Тегісов Қамсақты МТС-інің директоры, Көкшетау облыстық 
ауыл шаруашылық басқармасының бастығы, кейін респуб- 
пика ауыл шаруашылығы министрінің орынбасары болып 
істеді. Қазақ егіншілік ғылыми-зерттеу институтының дирек- 
торы қызметінен зейнеткерлікке көшті. 

Володарское селосында Бәсентиін руынан он шақты үй 
болды. Аштық жылдары ауылдарынан осылай қарай ауып 
келіп, кейін біржола орнығып қалған. Көпшілігінің фамилия- 
пары есімде қалмапты, бірақ аттарын білемін: Қабдөш, 
Қажай, Қабдолла, Сәпи, Темірғали, Қапан, Әбіш, Мірқа- 
сым, Нұрахмет, Хамит т. 6. 

Солардың ішінде ерекше еске алғым келетіні -- бізбен 
көршілес тұрған Молдаш Есімбаев. Сауаты шамалы болса 
да, шаруашылыққа мығым жігіт еді. Соғыс жылдары аудан- 
да кәсіпшілік артелін басқарып, майданға жылы киімдер 
жөнелткен ғой. Ал соғыстан кейін қай бір молшылық орнай 
қалды дейсіз? Енді Есімбаевтың артелі халықтың қажетін 
ойлап, аяқ киім, сырт киім жөндеу ісін қолға алды. 
Солтүстіктің сақылдаған сары аязында аяққа пима керек. 
Осы Молдекеңнің арқасында аудан еңбекшілері жылы бай- 
пақпен қамсыз етіліп, бір жарып қалғанымыз есімде. 

Аудан жұртшылығы Есімбаевты сыйлап, құрмет тұтатын. 

Аудандық партия комитетіне мүше болды, аудандық Кең- 
естің депутаттығына сайланды. Балаларын оқытып, жақсы 
білім әперді. Үлкен ұлы Мағжан ішкі істер жүйесінде істеп, 
полковник дәрежесін алды. Боқан мен Шашубай ауыл ша- 
руашылығының мамандары болып шықты. 

Осы сияқты сыйлас-құрдас, құрбы-замандастармен 
қимай қоштасып, Бақыт Әсетқызы екеуміз Айыртаудан Зе- 
рендіге ауыстық. Мен мұнда аудандық ауыл шаруашылық 
бөліміне меңгеруші болып келдім. Менен бұрын Сагайдач- 
ный деген украин жігіті істеген екен, өзінің туған еліне кетіп 
қалыпты. Біз соның екі бөлмелі үйіне кірдік. 

Мұны ерекше айтып отырғаным, 1946 жылы үйленгенде 
біз бүкіл үй ішімізбен бір бөлмелі пәтерде тұрдық. Ере- 


сегіміз жеті адам, тұңғышымыз туғаннан кейін сегіз болған-. 


быз. Ал мына Зерендідегі екі бөлмелі үй бізге хан сарайын- 
дай болып көрінді. 

Үйге жапсарлас қорада сиыр ұстайтын болдық. Өйткені 
онсыз ауылды жерде мәніміз келмейтінін көріп жүргенбіз. 
Сол қорада шаруашылықтарды аралайтын атымыз да тұрды. 
Айналамыздың бәрі қызметтес, мекемелес, таныс-біліс 


адамдар болып шықты. Атап айтқанда, ауданның бас мал” 


дәрігері Ақаев, аудандық мал дәрігерлігінің меңгерушісі Жи- 


жин, сол кеңсенің бухгалтері Бексұлтан Жылқайдаров, ау-” 


дандық ауыл шаруашылық бөлімінің бас зоотехнигі Деревян- 
ко деген кісілер біздің көршілеріміз болды. Ал біздің дәл қа- 
рсымызда Жуасовтың үй іші тұратын. Хамит Жуасов ауатком 
төрағасының орынбасары болып істейді. Ол кісінің өзі де, 
әйелі Кәркен де өте бір сүйкімді жандар екен, біз содан бы- 
лай ұзақ уақыттар бойы сыйлас болып жүрдік. 

Зерендінің жер көлемі Айыртаудан шағындау еді. Сон- 
дықтан бірсыпыра мал басын, әсіресе жылқыларды мемле- 
кеттік жер қорына жайып бағатын. Ол жерлер ұжым- 
шардан едәуір қашық, 300--400 шақырымдай. 


покпокакоккиктаннна ә 

Біз Хамит екеуміз қыстың көзі қырауда атпен сол тебін- 
дегі жылқыларды аралап, «Көксеңгірсор», «Қойтас» т. 6. 
жерлерге кетеміз. Жылқышылардың тұрмыс жағдайларын 
көреміз. Жылқы деген жануардың өзі төзімді болғанмен, 
қысқы бағымы, әрине, ауыр. Алты ай қыс күні-түні қос ба- 
сында, қар төсеніп, мұз жастанып дегендей, жылқы соңын- 
да жүруге ердің ері ғана шыдайды. Арқаның қалың қарлы, 
боранды-шашынды үскірігінде ақ қырау болып жүріп, сыр 
бермейтін ауыл жігіттеріне барған сайын риза болып қайт- 
амыз. 

Сондағы баспаналары -- кәдімгі киіз үй. Айналаның бәрі 
сірескен күртік. Бір күн ашық болса, келесі күні үйіп-төгіп қар 
жауады да, аяғы құлақтанған саршұнақ аязға айналады. Он- 
даида тебіндегі жылқы от іздеп, ұзап кетеді. Оның үстіне, 
ит-құсы тағы бар. Кей жылдары қасқыр тіпті қатты болады. 
Сонда жаңағы жылқышы жігіттердің де құдайы беріп қал- 
ады. Астарында қасқыр соғатын жүйрік аттары болады. 
Қосқа шапқан қызыл көздерді ойдан қырға қуып жүріп, 
соғып алады. Біз барғанда киіз үйдің жабығында қатар-қатар 
гізілген өңкей қара қылшық бітеу терілер болады. 

Ауатком төрағасы Григорашенко деген украин жігіті еді. 
Өзі еңгезердей денелі, әскери үлгіде тігілген гимнастерка 
мен бура сан шалбар киіп, белін буынып жүреді. Аяғында 
қара санына дейін келетін ұзын қонышты етік, үстінде был- 
ғары пальто. Қыста сыртынан қалың тұлып киеді. Сөйтеді 
де, салт атпен шаруашылықтарды аралайды. Өзі қандай 
қарапайым болса, үй ішінің тұрмысы да мейлінше тақ-тұқ. 
Айлық ақысы жетпей қалып, әйелі көршілерден қарыз 
сұрап жүретін кездері жиі болатын. Бірақ жұмысқа тыңғы- 
лықты. 

Сол қарапайымдығы мен іскерлігі ғой, төрағалықтан бо- 
сағаннан кейін жергілікті кәсіпшілік комбинатында ағаш ше- 
бері болып істеді. 

Аудандық партия комитетінің бірінші хатшысы -- Х. Ә. 
Темірбаев. Біз бұл кісімен Айыртаудан жақсы таныс бола- 
тынбыз. Сонда менен бұрын екінші хатшы болып істеген. 
Хаджан Әбдірахманұлы да басшылық жұмысқа төселген 
тәжірибелі кісі еді. Зерендіден кейін Чкалов ауданында да 
жемісті, абыройлы қызмет атқарды. 

Сол кездегі ауыл шаруашылығының ең бір ұрымтал, жау- 
апты буыны МТС-тер болатын. Сондықтан оларға өте 
тәжірибелі, іскер адамдар іріктеліп алынатын. /Аұнда да со- 
лай екен. Зеренді МТС-індегі В. И. Горячев, Айдаболдағы К. 
Ахметов қандай ауырға салсаң да, қиналмай тартатын сенімді 
басшылар еді. Сондай-ақ ұжымшар жетекшілері Жүсіпов, 
Прутников, Колбаскин, Бектасов, Әлімбаев, Шахматов, 
Мұстафин сынды азаматтар да соғыс кезінде күйзеліп қалған 
шаруашылықтарды көтеруге көп үлестерін қосты. 

Айдабол МТС-інде, ауыл шаруашылық институтын бітіріп 
келіп, Төлеу Сүлейменов деген жігіт бас агроном болып 
істеді. Жоғары дәрежелі маман, өндірісті ұйымдастыра 
білетін іскер жігітекейінірек /АТС директоры болды, ірі кең- 
шарды басқарды. Көкшетау облыстық астық өнімдері бас- 
қармасының бастығы қызметін атқарды. КСРО Жоғарғы 
Кеңесінің депутаты болып сайланды. Төлеу мен менің 
қарындасым Раушат жарастықты отбасын құрып, үйлі-ба- 
ранды болды. Қызметтес жолдастар арасында, дос-жа- 
рандар ортасында абыройлы, беделді жастарға біз де риза 
болып жүрдік. Раушат пен Төлеуден қалған бала -- Лора 
Көкшетауда қызмет атқарып, отбасымен тұрып жатыр. 

Зерендіде мен көп істегенім жоқ. Бірақ сол екі жарым 
жылдың өзі бізде өте жақсы әсер қалдырды. Айыртаудағы 
сияқты, мұнда да істес, сыйлас болған көп адамдармен 
қимас көңілден хош айтысып, жақсы аттандық. Абзал жан- 
дардың бейнесі мен көрікті табиғаттың көрінісін өз жады- 
мызда ала кеттік. 

1952 жылдың маусымында обкомның шешімімен облыс- 
тық жүмысқа ауыстырылдым. Кейінірек ойға салып отыр- 
сам, осы облыста, өзімнің туған өлкемде еңбек етуге он 
бес жылдан астам уақытымды арнаппын. Соның тоғыз 
жылдайын облыс орталығында өткіздім, әртүрлі лауазымды 
жұмыстар атқардым: облыстық ауыл шаруашылық басқар- 
масы бастығының орынбасары, бірінші орынбасары, обком- 
ның ауыл шаруашылық бөлімінің меңгерушісі, облыстық 
партия комитетінің екінші хатшысы. 

Елуінші жылдардың екінші жартысы мен алпысыншы 
жылдардың бірінші жартысында республика еңбекшілерінің 
қоғамдық-саяси өмірі мен өндірістік қызметіндегі басты 
оқиға Тың дастаны болғаны баршаға аян. 

Соғыстан кейінгі жылдары азық-түлік мәселесі еліміздің 
алдына барынша шұғыл қойылды. Астық қоры жетіспеді. 
Қоғамдық мал басы өспеді. Өнімділігі де төмен болды, 
өйткені жемшөп қоры тым жұтаң болатын. Ал Қазақстанда, 
әсіресе оның солтүстік-шығыс және батыс облыстарында, 
Ресей Федерациясының Еділ бойында, Батыс Сібірде ұлан- 
ғайыр шұрайлы жерлер ауыл шаруашылығының айналымы- 
на енгізілмей, бос жататын. 

Кеңес Одағындағы жоғары партия және үкімет орында- 
рының шешімі бойынша 1954 жылдың наурыз айынан бастап, 
осы жерлерді кең көлемде игеру жөнінде аса шұғыл науқан- 
ды алып жұмыстар басталды. Қазақстанның тың игерілетін 
аудандарына тоқтаусыз тасқынмен Украинадан, Белоруссия- 
дан, Ресейдің орталық облыстарынан еріктілер тиелген ар- 
наулы эшелондар, ауыл шаруашылық техникасы, құрастыр- 
малы үйлер, құрылыс материалдары ағылып келе бастады. 

Жаңадан игерілетін тың және тыңайған жерлердің ау- 
мағын анықтау, оларда ұйымдастырылатын кеңшарлардың 

орнын белгілеу, орталық мекендерінің бас жоспарларын 
жасау, үздіксіз келіп жатқан әртүрлі жүктерді түсіріп, тиісті 
жерлеріне жөнелту сияқты сан қилы қиын жұмыстар қат- 
қабат жүргізілді. Солардың ішіндегі ең жауаптысы -- ар- 
найы пойыздармен келетін адамдарды салтанатты түрде 
қарсы алу, одан соң оларды уақытша палаткаларға, вагон- 
дарға орналастыру, тамақпен, азық-түлікпен қамтамасыз 
ету, олардың мәдениетті демалысын ұйымдастыру т. т. Ал 
келіп жатқан адамдар бірлі-жарым емес, мың-мыңдап са- 
налады. 

Жаңа кеңшарлар ұйымдастыру ісі иен далада, тақыр 
орында жүргізілді. Болашақ мекенге қазық қағылғаннан 
кейін-ақ оларға ат қойылды. Содан соң көшелері жоспар- 
ланып, тұрғын үйлер мен мәдени-тұрмыс обьектілері салы- 
на бастады. Кеңшарлардың бірлі-жарымы жергілікті жер 
ерекшелігіне қарай «Бидайық», «Жаңа ауыл», «Қызылту», 
«Жаркөл» деп аталса, көпшілігіне келген адамдардың ме- 
кендерімен «Киевский», «Харьковский», «Минский», «Шуйс- 
кий» деген сияқты аттар қойылды. 

Сол кезде атқарылған жұмыстардың көлемін айқынырақ 
аңғару үшін кейбір мәліметтер келтірейін. Кеңшарлар саны 
1953 жылғы 291-ден 1960 жылы 879-ға дейін өсті де, 1980 
жылдың аяғына таман 2077-ге жетті. Тың жерлер тым шап- 
шаң қарқынмен жыртылды. 1953--1960 жылдары республи- 
ка бойынша 25 млн. 484 мың гектар тың көтерілді. Оның 
ішінде: Қостанай облысында 5 млн. га, Ақмолада 4 млн. га, 
Павлодарда 3,5 млн. га, Көкшетауда 2,7 млн. га. Ауыл ша- 
руашылық дақылдардың егіс көлемі Қазақстан бойынша 
1953 жылғы 9,7 млн. гектардан 1960 жылы 28,5 млн. гектар- 
ға жеткізілді. Соның бәрі негізінен дәнді дақылдар есебінен 
көбейтілді. Астықтың жалпы түсімі 1953 жылы 5,4 млн. тон- 
на, 1960 жылы 17,7 млн. тонна, 1980 жылы 26 млн. тонна, ал 
ең мол шығымды болған 1979 жылы 34,5 млн. тонна 

көлемінде болды. Бұл да ең құнды азықтық дақыл санала- 
тын жаздық бидайдың түсімі есебінен қамтамасыз етілді. 

Жаңа жерлерді игеру арқылы мал азықтық дақылдар -- 
сүрлемдік жүгері, бір жылдық және көп жылдық шөп егіс- 
герінің көлемін едәуір ұлғайтуға мүмкіндік туды. Жемшөп 
қорының нығайтылуы, мал қораларының көптеп салынуы, 
фермалардағы еңбек процесін механикаландыру нәти- 
жесінде мал басы көбейіп, ет, сүт және басқа өнімдер 
өндіру көлемі артты. Ірі қара саны республикада 1954 жыл- 
ғы 4 миллионнан 1981 жылы 8,7 миллионға жеткізілді. Оның 
ішінде сиыр саны 1,4 миллионнан 3 миллионға дейін 
көбейтілді. Қой, ешкі саны 1954 жылы 18 миллион болса, 1981 
жылы 35 миллион болды. Ет өндіру, малдың тірі салмағы- 
мен есептегенде, 1953 жылғы 566,6 мың тоннадан 1980 
жылы 1 млн. 808 мың тоннаға дейін, сүт өндіру көлемі 1 млн. 
562 мың тоннадан 4 млн. 600 мың тоннаға дейін көбейтілді. 

Тың игеруде қателіктерге де жол берілді. Бірқатар ау- 
дандарда, атап айтқанда, Павлодар және басқа кейбір об- 
лыстарда, топырағы шаңдақты жерлер талғаусыз жырты- 
пып, ақырында беткі құнарлы қабаты желге ұшып кеткен 
жағдайлар болды. Соның зардабын жою үшін қыруар 
қосымша қаржы шығындап, қатты бүлінген жерлерді дәнді 
дақылдар айналымынан шығарып тастауға тура келді. 

Тың және тыңайған жерлерді игеру үстінде Шортанды- 
дағы Бараев атындағы ғылыми-зерттеу институты бас бо- 
лып, республиканың ғалымдары мен тәжірибелі мамандары 
жер қыртысын аудармай, тілгілей (сыдыра) жырту әдісін 
ойлап тапты. (Бұл әдіс әлі де қолданылуда). Содан соң эро- 
зияға қарсы қолданылатын техника жеткілікті мөлшерде 
шығарылатын болды. Солардың көмегімен аңызақ желдің 
зардабы азайтылды, арамшөпке қарсы күрес күшейтілді. 
Сөйтіп, егіннің шығымдылығы едәуір арттырылды және 
біршама тұрақтандырылды. 

Тың дастанындағы халықтың қаһармандық еңбегі ауыл 
шаруашылығы өнімдерін молайтуға қол жеткізіп қана қойған 
жоқ. Көрікті аудан орталықтары, шаһар үлгісіндегі ұжым- 
шар, кеңшар поселкелері бой көтерді. Осы заманның авто- 
мобиль жолдары төселді, елді мекендерді электрлендіру, 
газдандыру, оларға су құбырларын тарту жүзеге асырыл- 
ды. Радио, теледидар және телефон байланысы ең алыс 
түкпірдегі тұрғындарға да жетті. 

Тың игеру жылдары Қазақстанның осы заманғы көп са- 
лалы индустриясы жедел дамытылған, күрделі құрылыс кең 
қанат жайып, қалаларымыздың сәулеттік бейнесіне сән 
кірген, олар көркейе, көріктене түскен кезең болды. 

Осындай ұлы өзгерістер кезінде республиканың тың 
игерген ірі облыстарының бірінде шешуші істердің басы- 
қасында болғанымды өзіме мақтаныш етемін. 

Осы орайда Бейімбет ағамыздың бір ауыз өлең жолы 
еске түседі. «Гүлденсе ауыл -- гүлденеміз бәріміз» деп 
жазған еді ол кісі бір кезде. Кейінірек, жоғарыдан баста- 
лып, бүкілхалықтық қозғалысқа айналған бұл істі біз, 
жергілікті кадрлар, туған ауылды көркейтіп, гүлдентудің бір 
жолы деп қабылдағанымыз рас. Сондықтан жаңағыдай 
мақтаныш сезімі сол жолда тер төккен кім-кімге де жат 
болмаса керек. 

Мен Көкшетау облысында істеген жылдарда обкомның 
бірінші хатшысы бірнеше рет өзгерді. А. Т. Купаев облыс 
құрылған кезден бастап осы лауазымда болатын. Бұл да 
тәжірибелі басшы, жұрт алдында қарапайым және ілтипат- 
шыл кісі еді. Кадрларды жазықсыз жазалаудан, оп-оңай 
алып тастаудан өзін сақ ұстайтын. Ал енді сол Алексей Тро- 
фимовичтің өзі 1947 жылдың егін орағы мен астық дайындау 
науқанын ұйымдастырудағы кемшіліктер үшін деген кінәмен 
қызметтен босатылды. Сөйтіп, шаруашылық жұмысқа 
жіберілді. Біраз жыл Алматы маңындағы Қарғалы шұға 

комбинатының директоры болды, сол жерден денсаулығы- 
на байланысты зейнетке шықты. 

Облыстық партия ұйымына екі жыл М. Бейсебаев бас- 
шылық етті. Осы қызметтен ол Министрлер Кеңесі Төраға- 
сының орынбасарлығына жоғарылатылды да, 1965--1970 
жылдары Министрлер Кеңесінің Төрағасы болып істеді. 
Мәсекең шаруашылық құрылыстың мәселелері мен про- 
блемаларын шешуге жанашыр білгірлікпен қарайтын еді. 
Тегінде, бұл кісі республикадағы халыққа сыйлы басшылар- 
дың қатарында болды. 

Көкшетауда қызмет істеп жүрген жылдарымда Ленин- 
градқа оқуға барып, институт бітірдім (Институт прикладной 
зоологии и фитопатологии). Одан кейінгі жылдары Жоғары 
партия мектебін бітірдім. 

1958--1960 жылдары мен Көкшетауда обкомның ауыл 
шаруашылық бөлімінің меңгерушісі, содан кейін обкомның 
екінші хатшысы болып істедім. Ол кездегі бірінші хатшы 
А. Е. Клешев деген кісі еді. Соғыс кезінде Белорус орман- 
дарында партизан отрядының командирі болған. Кеңес 
Одағының Батыры, отставкадағы генерал-майор. 

Өмір тәжірибесі мол, өзі көп сөйлемейтін, ал жұмыстан 
кемшілік көрсе, батыра сөйлейтін тік мінезді кісі еді. Іссапа- 
рмен ел аралап шыға қалғанда, пәлендей ауданнан сөйлеп 
тұрмын, бірақ бұл жерден мен аудан көріп тұрғаным жоқ 
дер еді. Оның мәнісі -- көп жолсыздыққа кездестім дегені. 

Бірақ сөйте тұра, кадрларға кең, кешірімшіл. Тың иге- 
руге алдымен келген кеңшар директорларын тыңның мар- 
шалдары деп құрметтейтін. (Обкомның штаттық 
құрылымында ұйымдық-партия бөлімі мен ауыл шаруашы- 
лық бөлімін ғана мойындайды, қалғандарын қажетсіз деп 
санайды. Ал енді үгіт-насихат бөлімін материалдық 
өндіріске түк қатынасы жоқ, бос сөздің адамдары деп 
бағалайды. 

Обкомның бірінші хатшысы А. Е. Клешев осындай ерек- 
шеліктері бар адам еді. 

Ауыр операциядан кейін бір жыл бойы қызмет істей 
алған жоқ. Бұл уақытта бірінші хатшының міндеттерін маған 
атқаруға тура келді. Зейнеткер ретінде Мәскеуге көшкен- 
нен кейінгі жылдары да біз Алексей Ефимовичпен байланы- 
сымызды үзгеміз жоқ. «Барвиха» санаториінде бірге 
демалған күндеріміз болды. Қызмет бабымен Мәскеуге 
барғанда, үйіне соғып, денсаулығын білетінмін. Өзі көп оқи- 
ды және кездескен кезде оқыған жайларын әңгімелеп оты- 
ратын әдеті болушы еді. 

Екінші хатшылық қызметінде менен бұрын Хасан Бек- 
тұрғанов істеген. Кейін ол Ақтөбе, Қызылорда, Жамбыл 
облыстарында бірінші хатшы болды. 

Сол кездерде өзіммен бірге істескен Василий Викторо- 
вич Ерофеев, Александр Петрович Петров, Дмитрий Мат- 
веевич Омельяненко деген жолдастардан жақсы-жақсы 
әсерлер қалды. Облыс пен аудан басшылары ішінде 
сүйінішпен еске аларлық басқа да көп жолдастар болды. 
Олар: Дмитрий Рохманюк, Сергей Иванов, Ташкенбай 
Қаңтарбаев, Ахмет Жүсіпов, Кәмали Мырзахметов, Қали 
Дінісламов, Павел Марченко, Жайлаубай Алагөзов, Генна- 
дий Пивоваров, Мәулетбай Кәрімов, Тәткен Бақанов, Нико- 
лай Нижников, Антон Иванов, Ораз Қазыбаев, Петр Си- 
нельников, Антон Бухряков, Мван Алимов т. 6. Олардың 
бәрін тізіп жатуға тіпті мүмкіндік жоқ. Тың дастанында 
әрқайсысының өз орны, өз жыры бар. 

Зеренді ауданының орталығында өзінің зейнетті демалы- 
сында Баян Жанғалов деген ақсақал тұрады. Ол кісімен біз 
міне елу жыл бойы сыйласып, досжар болып келеміз. 1953 
жылы бұрынғы жолдастық қарым-қатынасымызға жақын 
жекжаттық қосылды. Ол кісі Бақыт Әсетқызының немере 
апасына үйленді. Нұрбике Ғабдұлхайқызы өзінің ақыл-параса- 

тымен, жақын туыстарға ерекше бауырмалдығымен, жол- 
дас-жораға ықыласты ілтипатымен баршамыздың қадір- 
құрметімізге бөленген жан еді. Ерінің қызмет бабында, ел 
арасында абыройлы болуына, балаларының талапты, естияр 
азамат болып өсуіне сүйікті Нұркеш көп еңбек сіңіріп кетті. 

Баян Жанғалұлы көп жылдар бойы Рузаев ауданында 
ауатком төрағасы, Айыртау, Чистополье және Зеренді ау- 
дандарында аудандық партия комитетінің бірінші хатшысы 
болып істеді. Ұлы Отан соғысына қатынасты, тың игерген 
жылдардағы жемісті қызеті үшін Социалистік Еңбек Ері де- 
ген мәртебелі атаққа ие болды. 

Мүсіреп Есенжанов Ұлы Отан соғысының майдангері еді, 
Рузаев және Еңбекшілдер аудандарында партия қызметін- 
де болды, одан кейін Көкшетау қалалық партия комитетінің 
екінші хатшысы, обкомның бөлім меңгерушісі қызметтерін 
атқарды. Өмірінің соңғы он жылында Талдықорған облыс- 
тық атқару комитеті төрағасының орынбасары болып істеді. 
Қызмет істеген жерінде ылғи аброй-беделге ие болып 
жүретін бұл кісімен, зайыбы Манумен біз жақсы сыйластық 
қатынаста болдық. 

Айтбай Әбішевпен біз елуінші жылдардың орта кезінде 
алғаш рет кездестік. Республика Ауыл шаруашылығы ми- 
нистрлігінің аппаратынан бізге облыстық атқару комитеті 
төрағасының бірінші орынбасары болып келді. Өзі ауыл ша- 
руашылығының маманы, жұмыстан мол тәжірибесі бар бұл 
кісі тың игеру кезінде шаруашылықтардың өндірістік қызме- 
тіне белсене араласты. 

Айтекеңнің өзі де, зайыбы Зайда да ашық мінезді, 
кісілермен қарым-қатынаста ақ жарқын адамдар еді. 
Көкшетауда, Қарағанды мен Алматыда тұрған кезімізде де 
ұзақ жылдар бойы бұл кісілермен сыйластық қатынасымыз 
үзілген жоқ. ; 

Көкшетауда дидарлас болған адамдар ішінде бұл атал- 

ғандардан басқа Телімтаев, Шамқұлов, Тоқмырзин, Мыр- 
зағалиев отбасыларымен аралас-құралас болғанымыз да 
жылы сезіммен есімізде қалыпты. Солардың ішінде 
Тәңірберген, Жұпар Жалмағамбетовтер үй ішімен қадір- 
лестігіміз осы күнге дейін сақталып келеді. Тәңірберген 
Жалмағамбетұлы бірсыпыра облыстарда, Алматы қаласын- 
да мемлекет хауіпсіздігі органдарына басшылық етті. Сол 
қызметін абыроймен аяқтаған отставкадағы генерал-майор 
қазір зейнетті демалыста. 


жжж 


Соғыстан кейінгі жаралы жауынгердің кібіртік қадамы- 
нан басталған бейбіт өмір кейінгі қауырт жұмыс жылдары- 
на ұласып, жаңағыдай қадірлес жолдас-жоралар 
қауымындағы сыйластықпен Көкшетаудың туған 
топырағында 15--16 жылымыз өтті. Солардың ішінде ұмы- 
тылмастай болып есте қалған қызықты күндерімізбен 
бірге көңілімізге қатты қаяу түсірген ренішті сәттер де бо- 
лғанын жоғарыда айттым. 

Солардың ішіндегі ең ауыры өзімнің өмір бойғы қараға- 
штай панам болған қамқор ата-анамның қайтыс болуы еді. 
Есімді білгеннен бері әкемнің орнына әке болған Қабекеңді 
ағатай деуші едім. Ол өмірімде қамқоршы болып, еш 
уақытта да туған әкемді жоқтатқан емес. Анам ағатайым- 
нан кейін бір жылдасын, 1960 жылдың күзінде дүние салды. 
Жастай жесір қалып, одан кейін жоқ-жітік тіршіліктің талай 
талқысын көрген ол кісі жоқ деп саспайтын, бар деп аспай- 
тын, өзін әрдайым бір қалыпты ұстайтын, сабырлы да бай- 
салды жан еді. 

Ол мені барлық қиындықтардан аман алып қалып, өзінше 
дұрыс тәрбие берген әзиз анам ғана емес, өзім көрмеген 
әкемнің бейнесін көзіме елестетіп, рухын жеткізген қадірлі 
сыйласым мен сырласым еді. 

Әкем ауыр науқасқа душар болып, өлім халінде жатқан- 
да, басында жылап отырған жас жарына айтады екен: 

-- Жылама, неге жылайсың, сенде анау бар ғой, анау,- 
деп, жөргекте жатқан мені нұсқайды екен. 

Анам айтқан осы әңгімені мен әрдайым мезгілсіз кеткен 
әке арманы деп қабылдаушы едім. Сондықтан да болар, 
ата-анаға деген бүкіл перзенттік сезімім өзім ес білгелі 
тілекшім болған анама ғана арналып еді. Соған орай, ол 
кісінің де барлық мейірі, жан-тіні үй ішінің, бала-шағасының, 
немерелерінің үстінде болды. 

Мен үшін әсіресе қымбаты анам мен алған жарымның 
арасындағы айнымас татулық еді. Олар бірін-бірі ене мен 
келін емес, туған ана мен тетелес қызындай көрді. Жасы- 
рақ кезімізде, тұрмыстың қоңырқай тұсында, қызмет істеп 
жүрген келіні қыс ішінде даладан тоңып келген бойда киім- 
кешегімен жылы көрпе астында жатқан енесінің қойнына 
кіріп кететін кездерін Бақыт Әсетқызы күні осы уақытқа 
дейін елжірей еске алып отырады. /Мен өмірлік жарыма 
осы үшін де ерекше ризалық сезінемін. 

1961 жылдың басында мен Алматыға, Қазақстан Компар- 
тиясының Орталық Комитетіне шақырылдым. Бірінші хатшы 
Д. А. Қонаев қабылдады. Шүйіркелескен, егжей-тегжейлі, 
еркін әңгіме болды. «Осыдан шыққан соң екінші хатшыға 
барарсың. Қарағанды облысына атқару комитетінің төраға- 
сы болып барасың деген ұсыныс айтылар»,-- деді. Одан әрі 
сол облыстың жағдайы туралы, республика экономикасын- 
дағы Қарағандының шешуші маңызы туралы әңгімеледі. 
Сөз соңында Димекең жасалып отырған ұсыныстан бас 
тартпауға кеңес берді. 

Ол кезде Орталық Комитеттің екінші хатшысы Н. Н. Ро- 
дионов болатын. Сол кісіде болып, әңгімелескеннен кейін, 
ертеңіне Мәскеуге ұшып кеттім. 

КОКП Орталық Комитетінің ұйымдастыру-партия жұмы- 
сы бөлімінде Қазақстан секторы болатын. Республиканың 
номенклатурадағы кадрларын ауыстыру, тағайындау мәсе- 
лелерінің бірде-бірі сол сектормен келіспей, жергілікті 
жерде өздігінен шешілмейтін. Алғашында нұсқаушыдан 
басталған әңгіме әрі қарай сектор меңгерушісінде, бөлім 
меңгерушісінің орынбасарында жалғасты да, бөлім меңге- 
рушісі әрі Орталық Комитеттің хатшысы қызметін қосақтай 
атқаратын В. Н. Титовта аяқталды. 

Бір-екі күннен кейін Орталық Комитет секретариатының 
мәжілісі болды да, мен соған қатыстырылып, облыстық 
атқару комитетінің төрағалығына ұсынылсын деген қаулы 
қабылданды. 1961 жылдың 25 ақпаны күні Қарағандыға 
келдім, дәл сол күні еңбекшілер депутаттары облыстық 
Кеңесінің төрағасы болып сайландым. 

Ол кезде «Теміртау оқиғасы» деген әңгіменің ізі әлі суый 
қоймаған болатын. Қарағанды металлургия комбинатын са- 
лып жатқан құрылысшылар арасында болған жаппай 
тәртіпсіздік кезінде осылай деп аталған. Сол үшін облыстық 
партия комитетінің бірінші хатшысы Исаев және басқа бас- 
шы қызметкерлер орындарынан алынған. Соған байланыс- 
ты облыстағы ахуал әлі ауыр, адамдардың жүйке жүйесі 
сымға тартқандай шыңылтыр екен. 

Жағдайдың осылай болып қалыптасуына облыс басшыла- 
ры: обкомның бірінші хатшысы М. Соломенцев пен екінші 
хатшысы Н. Банниковтың өздері кінәлі сияқты көрінді. Бұлар 
Теміртау оқиғасынан кейін Мәскеудің Қарағандыға әдейілеп 
жіберген адамдары болатын. Сондықтан болар, олар 
жергілікті кадрларға біршама сенімсіздікпен қарап, істің 
жайын сөз қылғанда, көбінесе көлеңкелі жақтарын көруге 

бейім болған және ол жайында республиканы орағытып өтіп, 
тура КОКП Орталық Комитетінің өзіне хабарлап отырған. 

Мен бұл облысқа жіберілгенімді, әрине, өзіме көрсетіл- 
ген үлкен сенім және зор құрмет деп қабылдадым. 
Қарағанды облысы -- Қазақстанның ірі индустриялық, ғылы- 
ми және мәдени орталығы. Мұнда бірегей көмір бассейні, 
металлургия, химия, машина жасау, жеңіл және тамақ 
өнеркәсібі, аса қуатты энергетика және құрылыс базасы, 
ғылым, білім және мәдениет мекемелерінің кең жүйесі 
шоғырландырылған. 

Оның үстіне, ол кезде Жезқазған облысы, оған қар- 
айтын Балқаш, Жезқазған қалалары, олардағы түсті метал- 
лургия алыптары -- кен-металлургия комбинаттары түгел- 
дей Қарағанды облысының құрамында болатын. 

Мен облысқа келгеннен кейінгі алғашқы қадамымды ірі- 
ірі өнеркәсіп орындары мен құрылыстарға барудан баста- 
дым. Мұның өзі өндірістік ұжымдардағы еңбек пен тұрмыс 
жағдайларын көзбен көріп, танысуыма, олардағы басшы 
кадрлармен арада іскерлік байланыстар қалыптасуына 
көмектесті. 

Әлі есімде, ең алдымен Қарағандының ең ірі шахталары- 
ның бірі -- «Первая вертикальная» деп аталатын кәсіпорынға 
бардым. Менімен бірге «Қарағандыкөмір» комбинаты бас- 
тығының орынбасары (кейінірек Совнархоз төрағасының 
орынбасары) Файзолла Серғазин, «Октябрькөмір» тресінің 
басқарушысы Д. Обухов, Октябрь аудандық партия коми- 
тетінің бірінші хатшысы Жұмаш Әубәкіров жолдастар болды. 
Сонсоң осы тәртіппен Қарағанды, Саран, Абай және Шах- 
тинск қалаларының бірқатар шахталарында болып қайттым. 

Жер астындағы кен қабаттарын үңгу және қопару 
жұмыстарын атқарып жүрген кеншілермен тікелей іс 
үстінде дидарласып, олардың еңбек және тұрмыс жағдай- 
парымен жақынырақ таныса келе, арадағы жүзбе-жүз та- 

ныс-білістігіміз нығая берді. Теміртау, Балқаш, Жезқазған, 
Қаражал, Ақшатау, Саран, Абай сияқты өнеркәсіп орталық- 
тарына баруды мен де жиілете түстім. Әрине, ондай сапар- 
ларда тек кәсіпорындар өмірімен шектеліп қалмай, облыс 
қалаларындағы мәдениет, білім, тұрмыс және сауда меке- 
мелерінің жұмысымен де етене танысуға тура келіп жүрді. 

Ол кезде облыста күрделі құрылыс кең қанат жайған 
еді. Тұрғын үйлер, мектептер, жоғары оқу орындары, 
мәдениет, тұрмыс және сауда ғимараттары көптеп салынып 
жатты. Ескі үйлердегі, ертеде салынған барақтардағы, 
көмір кендерінің үстінде орналасқан пәтерлердегі шахтер- 
лерді жаңадан салынған сәнді-сәулетті, жақсы-жайлы ме- 
кендерге ауыстыру ісі мықтап қолға алынған-ды. Дәл осы 
мақсатқа арнап қаланың оңтүстік-шығыс жағынан жаңа 
тұрғын үйлер ауданы игеріле бастады, сол ауданға қажетті 
байланыс, жылу, су жүйелері тартылды, Майқұдықтан ірі 
жылу-электр орталығын салу қолға алынды. 

Тұрғын үй және мәдени-тұрмыс мақсатындағы құрылыс- 
тарды жобалау, оларды материал және қаржы қорлары- 
мен қамтамасыз ету, құрылыс жұмыстарын ұйымдастыру 
мәселелеріне облыстық атқару комитеті күнбе-күн көңіл 
бөліп отырды. 

Облыс орталығынан басқа қалалар ірі-ірі комбинаттар- 
дың, кәсіпорындардың балансында болатын. Сондықтан 
оларда құрылыс жүргізу, көркейту-көгалдандыру сияқты 
қала шаруашылығының қам-қарекетін облыстық атқару ко- 
митеті «Қарағандыкөмір» комбинатының, халық шаруашы- 
лығы кеңесінің басшыларымен бірлесіп шешетін. 

Осы орайда айта кету керек, ол кезде Қарағандыда 
көптеген іскер де тәжірибелі өндіріс басшылары болды. 
Солардың ішінде Б. Братченко, Е. Рожченко, П. Трухин 
сияқты есімдері республика былай тұрсын, тіпті Одақ 
көлемінде белгілі адамдар болатын. Көмір бассейні мен ха- 

лық шаруашылығы кеңесін осы кісілер басқарды. Жезқаз- 
ған комбинатына В. Гурьба, Балқаш комбинатына П. Матю- 
шин, Қарметкомбинатқа В. Куликов, «Қазметаллургқұры- 
лыс» тресіне А. Коркин басшылық етті. 

Партия және кеңес органдарының басшылығында: Қа- 
рағандыда М. Жарков, В. Саламатов, Қ. Қонақбаев; Темір- 
тауда Л. Катков пен Ермоленко; Балқашта В. Мишуров, 
Н. Гуляев және Г. Руденко; Жезқазғанда Н. Давыдов пен 
Ж. Жанасов болды. 

Облыстық атқару комитеті солармен және басқа да қа- 
лалардың басшыларымен бірлесе отырып, өнеркәсіп орта- 
лықтарының сан салалы міндеттерін, құрылыс, тасымал, 
коммуналдық шаруашылық және мәдени-тұрмыстық қыз- 
мет мәселелерін мезгілінде шешіп отыруға тырысты. 

Жезқазғаннан бөлінген Никольск қаласына академик 
Қ.И. Сәтбаевтың аты берілді. Құрылысы да, коммуналдық 
шаруашылығы да артта қалған осы қаланың атқару коми- 
тетінің төрағасы болып жеті жыл Әшірбек Құнанбаев 
қажырлы қызмет етті. Сол жылдары көп қабатты тұрғын 
үйлер, мектептер мен мәдениет мекемелері, әсем көше- 
лер салынды, тұрмысқа қажет жағдайлар ойдағыдай 
шешілді. Сөйтіп, Әшекең жемісті қызметімен қала тұрын- 
дарының алғысына ие болды. 

Қарағанды сияқты халқының 80 проценттен астамы қала- 
да тұратын ірі индустриялы облыста халықты азық-түлікпен 
іркіліссіз қамтамасыз ету ең бірінші кезектегі мәселе болып 
табылады. Мен мұны әуелі бастан-ақ айқын түсінгенмін. 
Сондықтан облыстық атқару комитетінің, аудандық кеңес- 
тердің, шаруашылық орындарының барлық күш-жігерін 
ауыл шаруашылық өнімдерін арттыра өндіруге бағыттап 
отыру мен үшін өте маңызды міндет болып саналды. 

60 жылдарда кеңшарларды мамандандыру, қалалар 
төңірегінде көкөніс-сүт шаруашылықтарын құру жөнінде 

зор жұмыстар жүргізілді. Мұндай шаралар әсіресе 1962-- 
1964 жылдары, мен Қарағанды селолық облыстық партия 
комитетін басқарып тұрған кезеңде едәуір кең көлемде, 
мақсатты түрде жүзеге асырылды. 

Ауыл-селоларда мал қораларын тағы басқа өндірістік 
жайларды салу, еңбек процестерін механикаландыру 
қарқыны шапшаңдатылды. Кеңшарлардың, басқа да ауыл- 
шаруашылық кәсіпорындарының техникамен жарақтанды- 
рылу дәрежесі арттырылды. /Мал шаруашылығының 
жемшөп базасын нығайту үшін сүрлемдік жүгері, бір жыл- 
дық және көп жылдық шөп егісінің көлемі кеңейтілді. Бұ- 
парға суармалы жерлерді де пайдаландық. 

Ертіс -- Қарағанды каналын тарту жөніндегі жұмыстар 
біздің шаруашылық, мәдени өмірімізде өте зор маңызы 
бар бірегей шара еді. Осының нәтижесінде біздегі Қараған- 
ды -- Теміртау өнеркәсіп торабын сумен қамтамасыз ету 
проблемасы шешілді. Сонымен қатар, каналдың екі жақ 
өңірінен көптеген жерлерді суаруға мүмкіндік туды. Сол 
жерлерден картоп, көкөніс, сүт өндіретін жаңа кеңшарлар 
ұйымдастырылды. Қуаңшылықты Жезқазған төңірегінде 
Жезді бөгені салынып, сол аймақтағы өнеркәсіп орталықта- 
рын азық-түлікпен қамтамасыз ететін суармалы шаруашы- 
лықтар құруға қолайлы жағдай жасалды. 

Айтқандай-ақ, шаруашылықтарды мамандандыру, 
егіншілік мәдениетін көтеру, мал шаруашылығының 
жемшөп базасын нығайту шараларының жүйелі түрде 
жүргізілуі нәтижесінде сол жылдары облыс тұрғындарын 
азық-түлікпен қамтамасыз ету ісі анағұрлым жақсартылды. 
«Қарағанды», Ленин, Ильич, Дзержинский, Свердлов атын- 
дағы, «Бидайық», «Бұрма», «Красная поляна» сияқты кең- 
шарлар, Тельман, Ульянов, Жаңаарқа, Шет, Осакаров, 
Нұра, Молодежный аудандарының басқа да көптеген ша- 
руашылықтары облысты сүтпен, картоппен, көкөніспен 

қамтамасыз ету жөнінде өте нәтижелі жұмыстар тындырды. 

Сол жылдары Петровка, Көрме, Победа құс фабрика- 
пары салынып, іске қосылды. Сөйтіп, қала халқына жұмырт- 
қа мен құс етін жеткізіп тұру мәселесі де ойдағыдай 
шешілді. 

Ауыл шаруашылығын көтеруде ұдайы қолқабысын тигізіп 
тұратын өнеркәсіп және құрылыс орындарының қамқорлық 
көмегі де өте маңызды болды. Сонымен қатар, селолық 
аудандардың өздері де бұл істі зор ынта-жігермен қолға 
алды. Төреғожин, Медеубаев, Абақанов, Шаекин, Садық- 
ов, Кәрім Қонақбаев, Задорожный, Ермоленко, Зеленцов, 
Дүйсенбеков, Рахымжанов, Егорова, Максимов, Кормухин, 
Шайдаров, Әменов, Төрегелдин, Ефремова, Чернов сияқ- 
ты аудан басшылары, олармен ынтымақтасып жұмыс 
істеген облыстық ауыл шаруашылық басқармасының бас- 
тығы В. Голушко осындай игілікті істің үстінде өздерінің 
ұйымдастырушылық қабілеттерін көрсете білді. 

Облыстық атқару комитеті Қарағанды облысы сияқты ірі 
өндірісті облыстың халқын азық-түлікпен, ауыл шаруашы- 
лығының басқа да өнімдерімен іркіліссіз жабдықтап тұру ісін 
ең алдымен осы аталған аудан басшыларымен күш қоса 
отырып, солардың көмегіне сүйене отырып шешті. 

Ауыл-селоға механизатор кадрлар әзірлеу жөнінде об- 
лыстық кәсіптік-техникалық білім басқармасының бастығы 
П. А. Хлебов зор жұмыстар жүргізді. Ол бұған дейін Оса- 
каров аудандық партия комитетінің бірінші хатшысы, облыс- 
тық атқару комитеті төрағасының орынбасары болып 
істеген тәжірибелі қызметкер еді. 

Мемлекеттік сауда мекемесінің басшылары П. Котляров, 
Мұқыш Әбілев және Сыздық Әбішев, сондай-ақ облыстық 
тұтынушылар қоғамының жетекшілері Әбдіқадыр Әйіпов пен 
Борис Альберт халыққа сауда қызметін көрсетудің зәру 
мәселелерін жедел шеше білетін іскерлік танытып жүрді. 


ЖБ 

Облыс шеңберіндегі бюджеттің ойдағыдай орындалуы, 
белгіленген жоспарлы шараларды мезгілімен қаржыланды- 
рып отыру ісінің қаншалықты маңызды екенін жұрт айтпасам 
да біледі. Облыстың қаржы орындары, оларды басқаратын 
К. Бадин бұл жұмысты мүлтіксіз жүргізіп отырды. Бюд- 
жеттің кіріс бөлігін асыра орындау арқасында бізде 
әрдайым бос қаржы қоры жинақталып отыратын да, об- 
лыстық атқару комитетінде оқу орындарын, денсаулық сақ- 
тау мекемелерін, қатынас жолдарын жөндеу немесе қа- 
лалар мен аудан орталықтарын көріктендіру сияқты жос- 
пардан тыс шұғыл жұмыстарды атқаруға ылғи да мүмкіндік 
табыла қоятын. 

Осындай ойламаған қиындықтардан жол тауып, жағдай- 
ды дұрыстап жіберуге қабілетті, іскер жолдастармен қыз- 
меттес болудың өзі бір ғанибет. Мен солардың ішінен 
өзіммен үнемі істес болып, ортақ міндеттің өздеріне тиесілі 
үлестерін жан сала, білгірлікпен атқарып келген орынбасар- 
ларымды ерекше қадір тұтамын. Мәселен, Т. А. Ақанов 
сауда, қоғамдық тамақтандыру және тұрмыстық қызмет 
мәселелерімен, В. И. Язов күрделі құрылыс, коммуналдық 
және тасымал қызметімен, Я. А. Пазенко ауыл шаруашы- 
лық өндірісімен, Л. И. Першина мәдениет және халыққа 
білім беру мәселелерімен шұғылданды. Сонда олардың 
бәрі де халық алдындағы абырой-беделге өздерінің лау- 
азымымен емес, қоғам алдындағы адал еңбектерімен, ха- 
лық мүддесіне сіңірген қызметтерімен ие болды. Ә. Ома- 
ров, М. Сушков өзіме көмекші ретінде көп жылдар жақсы 
қызмет атқарды. 

Облыстық партия комитетінің идеология мәселелері 
жөніндегі хатшысы Сұлтан Досмағамбетов еді. Кейінірек ол 
екінші хатшылыққа сайланды. Кезінде партия жұмысына 
политехникалық институтта оқытушы болып жүрген жерінен 
жоғарылатылған болатын. Біраз жылдар бойы облыстық 

атқару комитетінің төрағасы болып, жемісті жұмыстар 
атқарды. 

Сөйтіп жүргенде ол 80 жылдардың бас кезінде Қазақ- 
стан Компартиясының Орталық Комитетіне шақырылып, 
оған қызметінен босатылатыны жайында айтылды. Дәл сол 
үйдің ішінде, ең жоғарғы дәрежеде болған әңгімеде өзінің 
мамандығы бойынша үлкен қызметке жіберілетіні де ес- 
кертілді. Ал оның мамандығы әділетті қорғайтын заң қыз- 
меткері болатын. Бірақ, ол уәде сөз жүзінде қалды да, 
Сұлтан Қапарұлы Қарағандының бір институтына ректор етіп 
жіберілді. 

«жж 


1967 жылғы желтоқсанның аяқ кезінде Алматы мен 
Мәскеуде мені Талдықорған облыстық партия комитетінің 
бірінші хатшылығына ұсыну туралы шешім қабылданды. Бұл 
облыс елуінші жылдардың екінші жартысында таратылып, 
түгелдей астаналық облысқа қосылғаны белгілі. Енді соны 
қайтадан қалпына келтіру мақсатында жаңадан облыс құры- 
лып жатты. 

Ашығын айтсам, менің Қарағанды облысынан кеткім кел- 
меп еді. Оның өзіндік себептері жоғарыдағы жазбалардан 
да түсінікті болса керек. Мен бұл облыста жеті жыл қызмет 
істедім. Соның бес жылында облыстық атқару комитетінің 
төрағасы, екі жыл селолық облыстық партия комитетінің 
бірінші хатшысы қызметін атқардым. Әрине, мәселе ман- 
сапта емес. Мәселе одан гөрі тереңіректе жатыр. Бұл 
жөніндегі өз түсінігімді аз сөзбен тарата кетейін. 

Қарағанды облысының еңбекке жарамды халқы не- 
гізінен жұмысшы ұжымдарында шоғырланған. Мұнда зиялы 
қауым да бар. Олардың көбі техникалық интеллигенция. 
Сондықтан да болар, мұндағы ахуалда іскерлік әуен ба- 
сым. Рухани ауасы таза, көлденең келеңсіздіктерден ада. 

Еңбекшілер депутаттарының облыстық Кеңесі атқару ко- 
митеті өзінің жұмысын қалалық және аудандық кеңестер- 
мен қоян-қолтық араласып, бірлесе отырып істеді. Халыққа 
қалыпты тұрмыс жағдайын жасау, оларды күнделікті 
тіршілікте не керектің бәрімен қамтамасыз ету міндетін со- 
лардың күш салуымен атқарды. Солардың ішінде әсіресе 
ауыл шаруашылық өндірісі, кеңшарлар жұмысы түгелдей 
кеңес органдарына жүктелетін. 

Мұның барлығы, жинақтап, бейнелеп айтқанда, нардың 
жүгі болатын. Ал нар жүгі де, әлбетте, нәтижемен өлшенеді, 
оған не артсаң да, айналып келгенде, соның нәтижесіне 
жүгінеді. Бәлкім, сондай күрделі жұмысымыздың нәтижелі 
болғандығы шығар, облыстық атқару комитетінің жұртшылық 
алдында беделі болды. Басшы органдар да қолдау көрсетіп 
отырды. Мен өз басым облыстық атқару комитетінің төраға- 
сы ретінде жұмыстан зор қанағат сезініп жүрдім. 

Жолдастармен арадағы қарым-қатынаста да емен-жар- 
қын сыйластық әуен басым болды. Бір-бірімізді қаншалықты 
қимастықпен қадір-құрмет тұтынатынымызды біз айрылы- 
сар сәттерде ерекше айқын сезіндік. Әсіресе Тиышбек пен 
Күлшен Ақановтар, Жұмаш пен Гүлжан Әубәкіровтер, Әкім 
мен Фатима Серіковтер, Әбілқас пен Бибі Сағыновтар, 
Константин мен Анастасия Ботовтар, Әуке Кенжин, Мақыш 
пен Сәбира Қапеновтер, Мұқыш пен Жұмкен Әбіловтер, 
Әбдіқадыр мен Қымбат Әйіповтер, Мұхамедия мен Раптай 
Бөкеновтер, Сұлтан мен Роза Досмағамбетовтер, Қасқатай 
мен Бәтеш Қонақбаевтар, Яков пен Анна Пазенколар, Про- 
копий Хлебов, Файзолла мен Рәшида Серғазиндер, Бейсе- 
нғали мен Рәш Тәйкімановтар, Мақат пен Бишай Рымжанов- 
тар, Ыбжан мен Зүбәйра Рақымжановтар, Әлиасқар Ома- 
ров т. 6. көптеген азаматтар мен отбасылар біздің етбауыр 
туыстарымыздай қадірменді дос-жарандарымыз болып 
кетіп еді. 

Осыдан кейін біздің Қарағандыдан не себепті кеткіміз 
келмегені кәдімгі адамгершілік тұрғыдан да түсінікті болса 
керек. 

Қарағанды облыстық атқару комитетінің төрағасы болып 
менен кейін Жақыпбек Жанғозин сайланды. Жақаң бұдан 
бұрын Сауда министрі, Министрлер Кеңесі Төрағасының 
орынбасары болып, одан кейін бірнеше облыстарды 
басқарған елімізде белгілі, мол тәжірибелі қоғам және 
мемлекет қайраткері, өзіммен көп жылдар қатар қызме- 
ттес, сыйлас болған құрметті адам еді. 

Талдықорған -- табиғаты бай, халқы шоғырлана орналас- 
қан шағын ғана облыс. Жетісудың құнарлы өңірі. Алатау- 
дың мұзарт шыңдарынан Балқашқа қарай жарыса құлдыр- 
аған жеті өзеннің бесеуі осы облыстың жерін кесіп өтеді. 
Олар: Көксу, Қаратал, Ақсу, Лепсі және Тентек. 

Жаңа облысқа келген бойда-ақ менің алдымда екі үлкен 
қиындық тұрды. Біріншісі -- облыстық ұйымдарды басшы 
кадрлармен толықтыру. Ол үшін бірсыпыра қызметкер- 
лерді Алматыдан және басқа облыстардан шақыруға тура 
келді. Ал екіншісі -- мекемелерді кеңсе үйімен, қызмет 
адамдарын пәтермен қамтамасыз ету. 

Облыстық атқару комитетінің төрағалығына Солтүстік 
Қазақстан облыстық партия комитетінің екінші хатшысы болып 
істейтін Ф. П. Завгородний, оның бірінші орынбасары болып 
Алматыдан А. М. Ерсалиев, обкомның екінші хатшылығына 
Орталық Комитет аппаратынан П. П. Евсенев, идеология 
жөніндегі хатшы қызметіне Алматы қаласында бір аудандық 
комитетте бірінші хатшы болып істеген Камаш Бегімов 
жіберілді. Обкомның өнеркәсіп жөніндегі хатшылығына Тал- 
дықорған қаласының бірінші хатшысы В. П. Копытин сайланды. 

Облыстық атқару комитеті төрағасының орынбасарлары 
қызметіне Б. Сақауова, В. Завдовьев тағайындалды. Облыс- 
тық прокурор болып Х. Мыңбаев, мемлекеттік хауіпсіздік 

комитеті басқармасының бастығы болып Ш. Мұқанов, ішкі 
істер басқармасының бастығы болып Д. Тоқпанов бекітілді. 
Облыстық комсомол ұйымын Сиязбек Мұқашев басқарды. 

Бұл жолдастар жаңадан құрылған облысты нығайту ісіне 
лайықты үлес қосып, қажырлы қызмет атқарды. 

Қысқасы, аз уақыттың ішінде облыстық партия коми- 
теті мен атқару комитетінің аппаратын, басқа да мекеме- 
лерді қажетті қызметкерлермен толықтырып алдық. Бас- 
шы кадрлардың барлығы да алғашқы күндерден бастап 
жұмысқа құлшына кірісіп кетті. Жас облыстың экономика- 
сы мен мәдениетін көтеруге, халықтың қалыпты тұрмыс 
жағдайын қамтамасыз етуге, қоғамдық тәртіп пен заңды- 
лықты сақтауға әркім өз мүмкіндігінше үлес қосып жатты. 

Сырттан келген қызметкерлер, әлбетте, бірден үй 
іштерін көшіріп ала алған жоқ. Сөйте тұра, олар едәуір 
уақыт салт бастарымен тұрмыстың қолайсыздығына шыдай 
жүріп, тиісті міндеттерін аянбай атқарысты. 

Сол сияқты облыстық мекемелер де алғашқы кезде 
қаладағы бар үйлерге қысыла-қымтырыла орналасып, 
жұмыстарын жүргізе берді. Әрине, мұның бәрі уақытша 
шаралар болатын. Сондықтан жеделдете құрылысқа 
кірісуге тура келді. Әр мекемеге өзіне қажетті кеңсе үйін, 
қызметкерлерге арнап көп пәтерлі үйлер сала бастадық. 
Сөйтіп, қысқа мерзімнің ішінде байланыс, баспасөз, саяси 
ағарту, кәсіподақ үйлері тұрғызылды. Облыстық атқару ко- 
митетінің басқармалары мен бөлімдері түгелдей дерлік 
өздерін қызмет үйлерімен қамтамасыз етті. Тұрғын үйлер 
мен мәдени-тұрмыстық және коммуналдық қызмет орын- 
дары да біртіндеп пайдалануға беріле бастады. 

Келген қонақтарды қабылдап, жатқызатын орын жоқ 
болған соң Талдықорған қаласының сыртында, тоғай ішінде, 
екі қабатты жақсы резиденция салдырдым. Алматыға 
ауысқаннан кейін талай барғанымда жергілікті басшылар: 

«Өзіңіз салдырып кеткен үй құрметті қонақтарды қабы- 
лдауға тіпті жақсы болды деп», -- ризашылықтарын білдіріп 
жүрді. 

Облыс таратылғаннан бергі он шақты жыл ішінде әбден 
күйзеліп қалған қалада құрылыс базасының мардымсыз екені 
айтпаса да түсінікті болса керек. Сондықтан кең көлемдегі 
құрылыс жұмысын қарқынды жүргізу мүмкін емес еді. Бұл 
жөнінде бізге Алматы қаласының үй құрылысы комбинаты 
мен басқа да ғимарат ұйымдары мықтап көмектесті. 

Біздің алғашқы кездегі жағдайымызды қиындатып жібер- 
ген бір нәрсе 1968--1969 жылғы қыстың өте қатал болған- 
дығы еді. Сол жылы қар кереметтей қалың жауды, сақыл- 
даған сары аязы мен ақ түтек боранды күндері әдеттен тыс 
ұзақ болды. Мұның өзі ең алдымен малды өңірдің қыста- 
масын тым қиындатып жіберді. Әсіресе отарлы мал жайы- 
лымдарындағы жағдай өте мүшкілге айналды. Ал малдың 
көбі, әсіресе өз аяғымен жайылатын қой мен жылқы ашық 
аспан астында, тебінге жарамай қалды. Оларға жемшөп та- 
сып берудің мүмкіндіктері де болмады. Шаруашылықтарда 
малдың өлім-жітімі көбейе бастады. 

Мұндай жағдайда жергілікті жерлердегі басшы қызмет- 
керлерге қысымнан гөрі жанашыр қамқорлық көбірек 
қажет болды. Айқаймен, жазалаумен жағдайды түзетуге 
болмайтын еді. Сондықтан қызбалыққа салынбай, асыра 
сілтеу әрекеттеріне ұрынбай, шалғайдағы мал отарларына 
азық-түлік, жемшөп жеткізу жолдарын қарастыру міндет- 
тері алдыңғы орынға қойылды. Өйткені шаруашылықтың 
басы-қасындағы адамдардың аянып жатпағаны айқын еді. 

Мал қыстауларына баратын жолдарды аршу, ондағы 
адамдарға азық-түлік пен киім-кешекті, басқа да керек-жа- 
рақты, малға жемшөпті тасып жеткізу жөнінде облыс 
көлемінде зор жұмыстар жүзеге асырылды. Соның арқа- 
сында, едәуір мал басының шығын болғанына қарамастан, 

қатты жұтқа бой алдырмай, қыстан біршама аман шықтық. 
Әсіресе саулық мал басы сақталып, кейінгі төлдің өсіміне 
мүмкіндік туғызылды. 

Осы орайда атап айтарлық бір жәйт, сол тұста облыста 
бірде-бір шаруашылық басшысы қызметінен алынып, жау- 
апқа тартылған жоқ, ешкімге әкімшілік жолымен жаза қол- 
данылған жоқ. Іс басындағы кадрларға сақтықпен қарауда 
облыстық партия комитеті үлгі-өнеге көрсетіп отырды. Осын- 
дай жанашыр қамқорлық үлгісін кейінгі жылдары көптеген 
адамдар сүйінішпен айтып жүргені де бізге жетіп жатты. 

Сөйтіп, екі-үш жылдың ішінде жаңадан құрылған Талды- 
қорған облысы әжептәуір бой көтеріп, республиканың ірі 
әкімшілік аймағына айналды. Тұрмыс түзеліп, өмір өз саба- 
сына түсіп, қалыпты арнасымен ілгері қарай жылжи беруге 
тұрақты бағыт алды. Соның ең басты кепілдерінің бірі 
ретінде басқару аппаратының барлық буындары әзірлігі 
жеткілікті, іскер кадрлармен нығайтылды. Облыстық ме- 
кемелер түгелдей дерлік кеңсе үйлерімен, ал қызметке- 
рлер тұрмысқа қолайлы мекен-жайлармен қамтамасыз 
етілді. 

Облыс ол кезде едәуір көлемде астық, мал шаруашы- 
лығы өнімдерін, қыруар қант қызылшасы мен дайын қант, 
картоп пен көкөніс, тұқымдық жүгері өндіріп, олардың 
едәуір бөлігін сыртқа шығаратын дәрежеде болатын. Те- 
келі қорғасын-мырыш комбинаты өз кеніштерінің қорымен 
өнеркәсіпке өте қажетті өнім беретін. Ал қорғасынды акку- 
мулятор заводы өз өнімдерімен бүкіл республиканы қам- 
тамасыз ете бастаған. 

Ертеден қалыптасқан дәстүрлі жағдай: жергілікті халық- 
тың еңбекқорлығы, халық шаруашылығы салаларында 
істейтін басшылар мен мамандардың тәжірибелі іскерлігі, 
табиғат байлықтары, әсіресе жердің шұрайлылығы мен су- 
дың молдығы жер жаннаты атанған Жетісу өлкесінің ырыс- 

дәулетн жылдан-жылға молайта беруге шексіз 
мүмкіндіктер туғызатын еді. 

Әділін айтсақ, сол мүмкіндіктер ойдағыдай жүзеге асы- 
рылып та жатқан-ды. Осы өлкеде барлық істің жауап- 
кершілігін арқалап, облыс жұртшылығымен жұмыла жұмыс 
атқарған жылдарымның әсері әлі де жадымда. Содан бері 
бірсыпыра уақыт өтіпті. Бірақ көңілде ұялап қалған қанағат 
сезімі сол баяғы қаз қалпында тәрізді. Сондықтан болар, 
солай қарай аңсар ауып тұрады. Барған сайын көз көрген, 
істес болған адамдармен ақжарқын аман-саулық білісіп, 
мәз-мейрам қауышып қаламыз. 

Сол жылдары облыстың экономикасын дамытуға үлкен 
үлес қосқан азаматтардың әрқайсысына жеке-жеке жылы 
сөздер айтуға болар еді. Оған мүмкіндік болмағандықтан, 
кейбір жетекші қызметкерлердің ғана аттарын атамақшы- 
мын. 

Олар: қырық жылдан астам үлкен колхозды басқарған 
Н. Головацкий, бүкіл Кеңес Одағына аты да, үлгілі ісі де кең 
тараған Нұрмолда Алдабергеновтің Шұбар ауылындағы 
шаруашылықты басқарған Қ. Асанов, бұрын артта қалған 
кеңшарды басқарып, алдыңғы қатарға шығарған, халықтың 
әлеумттік жағдайын жақсартып, зор құрметке ие болған 
Зылиқа Тамшыбаева; сол кездегі аудан басшылары А. Ал- 
пысбаев, М. Усатаев, А. Брагин, Ш. Сапиев, И. Пушкар- 
ский; Талдықорған қалалық партия комитетінің бірінші хат- 
шысы М. Талқыбаев; кеңшар директорлары Д. Мақанов, 
З. Пушкарский, Н. Қапесов, С. Югай; аккумулятор заводы- 
ның құрылысын аяқтап, іске қосқан оның директоры 
С. Нұрпейісов, облыстық партия комитетінің қызметкерлері 
Т. Әбдірешев, К. Жандыбаев, Б. Баталов тағы басқалар. 

Нұртай Қапсаматов, Тұрсын Махметов, Рахматолла Мах- 
метов отбастарымен бұрыннан таныс, сыйлас адамдар еді. 
Біз көшіп барғанымызда олар сонда қызметте екен. Нұртай 

ірі қант заводының директоры, Тұрсын Киров аудандық пар- 
тия комитетінің бірінші хатшысы, Рахматолла облыстық 
ауылшаруашылық техникасы бірлестігі бастығының орынба- 
сары екен, кейін Алакөл аудандық партия комитетінің хат- 
шысы болды. Қызметтеріне мықты, іскер, жұртшылық ал- 
дында құрметті азаматтар еді. 


ТОРАПТАР ТОҒЫСЫ 


Менің еңбекпен, қоғамдық және мемлекеттік қызмет- 
пен өткен өмірімнің ең іргелі де ең күрделі кезеңі -- әрине, 
Қазақ Кеңестік Социалистік Республикасының үкіметін бас- 
қарған жылдарым. Республика Министрлер Кеңесінің 
Төрағасы болып мен 1970 жылғы 31 наурыздан 1984 жылдың 
31 наурызына дейін, аттай 14 жыл істедім. 

1920 жылдан, яғни өз республикамыздың мемлекеттігі 
құрылған кезден бермен қарай, бұл лауазымды қызметті 
атқарған адамдардың ішінде мен он төртінші екенмін. 
Жаңағы екі санның бір-біріне дөп келіп тұрғаны да назар ау- 
дарарлық. Он төртінші төраға мәртебесінде он төрт жыл 
қызмет істеппін. 

Маған дейін үкімет басшысы пауазымында қызмет 
істегендер: Нұртас Оңдасынов -- 13 жыл (1938 жылдың 
шілдесінен 1951 жылдың қыркүйегіне дейін); Ораз Исаев -- 9 
жыл (1929 жылдың сәуірінен 1938 жылдың мамырына 
дейін); Дінмұхамед Қонаев -- 7 жыл (1955 жылдың науры- 
зынан 1960 жылдың қаңтарына дейін және 1962 жылдың 
желтоқсанынан 1964 жылдың желтоқсанына дейін); 
Мәсімхан Бейсебаев -- 5 жыл (1964 жылдың желтоқсанынан 
1970 жылдың наурызына дейін); Нығмет Нұрмақов -- 4,5 
жыл (1924 жылдың қыркүйегінен 1929 жылдың сәуіріне 
дейін); Елубай Тайбеков -- 4,5 жыл (1951 жылдың қыркүйе- 

гінен 1955 жылдың наурызына дейін); Садуақас (Сәкен) 
Сейфуллин -- 2 жыл (1922 жылдың қазанынан 1924 жылдың 
қыркүйегіне дейін); Сәлкен Дәуленов (1961 жылдың қаң- 
тарынан 1962 жылдың қыркүйегіне дейін); Жұмабек Тәше- 
нов (1960 жылдың қаңтарынан 1961 жылдың қаңтарына 
дейін); Мұқамет-Кафий Мырзағалиев (1921 жылдың қазаны- 
нан 1922 жылдың қазанына дейін); Виктор Радус-Зенкович 
(1920 жылдың қазанынан 1921 жылдың қазанына дейін) -- 
бір-бір жарым жылдан. 

Бұл қызметке тағайындалар алдында КОКП Орталық Ко- 
митеті қызметкерлерінің тарапынан менің Көкшетау, Қа- 
рағанды, Талдықорған облыстарындағы еңбек харекетім 
мен қоғамдық қызметіме ұзақ уақыт шұқшия тексеру 
жүргізілген екен. Тиісті партия, кеңес және әкімшілік орган- 
дарынан деректер жинастырылыпты (МХК органдары да, 
әлбетте, сыртқары қалдырылмаған). Менімен қызметтес, 
аралас-құралас болған адамдардан да пікірлер сұрастыры- 
лыпты. 

Міне, содан кейін барып болар, 1970 жылғы наурыз айы- 
ның бас кезінде Алматыдан Қазақстан Компартиясы Орта- 
лық Комитетінің ұйымдастыру-партия жұмысы бөлімінің 
меңгерушісі В. К. Севрюков телефон соқты. Дереу Мәске- 
уге ұшып, ондағы Қазақ КСР-інің Тұрақты өкілдігінде Қона- 
евпен кездесуім керек екендігін хабарлады. 

Мәскеуге келіп, астана аттас мейманханаға орналасқан 
бойда, кешкілік Д. А. Қонаев телефон шалды. Ертең таң- 
ертең Чистопрудный бульварындағы Қазақстанның Тұрақ- 
ты өкілдігіне келіп, өзіне жолығуды тапсырды. Ондағы 
өзінің резиденциясында қабылдаған Димекең әдеттегідей 
жылы шыраймен қарсы алып, өзім қызмет істеп жүрген 
облыстың жай-жағдайын сұрастырды. Содан соң респу6- 
ликадағы жағдайды әңгімелей келіп, кейбір кадр мәсе- 
лесіне тоқталды. Министрлер Кеңесінің басшылығын 

нығайту қажет болып отырғанын айтты. Қазақстан Компар- 
тиясының Орталық Комитеті үкіметтің төрағалығына Сіздің 
кандидатураңызды ұсынбақшы, бірақ бұл мәселені КОКП 
Орталық Комитеті шешеді. Сондықтан біз Брежнев жол- 
дастың қабылдауында болып, сол кісінің келісімін алуымыз 
керек деді. 

КОКП Орталық Комитеті Бас хатшысының қызмет каби- 
неті Ескі алаңдағы Орталық Комитет үйінің бесінші қабатын- 
да болатын. Соған келген бойда-ақ Қонаев Брежневке кіріп 
кетті де, мен қабылдау бөлмесінде отырып қалдым. Он 
шақты минуттан кейін ішке шақырылдым. Леонид Ильич 
стол басынан түрегеліп, маған қарсы жүрді де, жылы шы- 
рай білдіре амандасты. Облыстың жай-жағдайын сұрастыр- 
ды, сонан кейін Ұлы Отан соғысы кезінде қай майдандарда 
болғанымды діттеді. Тегінде, ол кісі соғыс жайында 
әңгімелесіп, естелік айтқанды ұнататын тәрізді. Қонаев 
әңгімеге араласпай, біздің сөзімізді тыңдап қана отырды. 
Сұхбат он бес минуттай созылды. Сонан соң Бас хатшы 
менімен жылы қоштасып, бос екенімді аңғартты. Сәлден 
кейін Қонаев шықты. Леонид Ильич мені Министрлер Кең- 
есінің Төрағалығына ұсыну жөніндегі пікірді мақұлдайтынын 
айтты. Орталық Комитеттің хатшысы И. В. Капитоновқа бұл 
мәселені Секретариатқа әзірлеп, Саяси Бюроның қарауына 
енгізу жөнінде тапсырма берілгенін хабарлады. Бұл 1970 
жылдың 5 наурызы болатын. 

Қонаев Алматыға ұшып кетті. Мен «Мәскеу» мейманха- 
насындағы өз телефонымның нөмірін қалдырдым да, одан 
арғы нұсқауларды күтіп, жата бердім. Наурыздың 6-сы күні 
И. В. Капитонов менің хал-жайымды біліп телефон шалды 
да, ешқайда ұзап кетпеуімді тапсырды: менің өмірбаян де- 
ректерімді Саяси Боро мүшелеріне баяндай бастаған екен, 
- бәлкім, олардың кейбіреулері менімен жүзбе-жүз 
сөйлескісі келетін болар дегенді айтты. 

Сонымен, 6 наурыз күні кешке дейін, ертеңіне тағы түске 
дейін тапжылмай күттім. Сонан соң, ешқандай хабар бол- 
мағаннан кейін, Орталық Комитет хатшысының көмекшісіне 
өзім телефон соғып, мен туралы басшылардың есіне салып 
қоюды өтіндім. Сөйтсем, Капитонов Халықаралық әйелдер 
күніне арналған салтанатты жиналысқа кетіп қалыпты. Содан 
оралғаннан кейін Иван Васильевичтің өзі хабарласты: ертең 
мереке ғой, үйіңізге қайта беріңіз деді. Саяси Боро мүше- 
лерінен ешкімде Сіз жөнінен сұрақ туған жоқ, Секретариат 
пен Саяси Бюроға мәселені өзіміз енгіземіз дегенді айтты. 
Менн Капитоновқа алғысымды айтып, телефон арқылы қош- 
тастым. 

Орталық Комитеттің адамдары авиабилет алуыма көмек- 
тесті де, мен түнгі рейспен Алматыға ұшып кеттім. 8 наурыз 
күнгі мерекелік дастарқанда Талдықорғандағы үйге келіп 
үлгірдім. Келесі күні Қонаевқа телефон соғып, Мәскеуден 
қайтып оралғанымды хабарладым. Ол кісі Капитоновпен өзі 
де сөйлесіп, мән-жайды біліп отыр екен, енді орталықтың 
шешімін күтеміз деді. Сонан соң маған облыстағы жұмысты 
бұрынғы қалпында жүргізе бер деген мағынада кеңес берді. 
Және КОКП Орталық Комитетіне барып қайтқаныңды 
ешкімнің білмей-ақ қойғаны жөн дегенді де ескертті. 

30 наурыз күні құқық қорғау органдары қызметкер- 
лерінің үлкен кеңесі болды, оған Алматыдан республика 
прокуроры Өтеген Сейітов, республикалық әкімшілік орган- 
дарының басқа да басшылары келді. Кеңес облыстық ішкі 
істер басқармасының үйіне шақырылды. /Мен қысқаша 
кіріспе сөз сөйлеп, кеңесті аштым. Баяндамадан кейін күн 
тәртібіндегі мәселені талқылау жалғасты. Сонымен, түс 
болды. Мен үзілістен келіп, кеңеске қатысып отыр едім, 
менің көмекшім Тұрсын Әбдірешев деген жігіт келді де, 
Сізге Орталық Комитеттің екінші хатшысы В. Н. Титов тығыз 
түрде телефон соқсын деп жатыр деген хабар айтты. 

Виталий Николаевич Қазақстанға дейін ұзақ уақыт КОКП 
Орталық Комитетінде ұйымдастыру-партия бөлімінің мең- 
герушісі, ал кейінірек Орталық Комитеттің хатшысы болып 
істеген. Мінезі тұйық, өзгеге онша ашыла қоймайтын, 
қатқыл, кіділеу кісі еді. Өзінің жұмыс кабинетінде облыс 
басшыларын, министрліктер мен басқа да салалық меке- 
мелердің жетекшілерін қабылдаған кезде, екі арада бол- 
ған әңгімені қара қарындашпен өзінің қойын кітапшасына 
жазып отыратын оқыс ғадеті болатын. Соны көргенде, ал- 
дында отырған адам көңіліне еріксіз секем алып, біртүрлі 
ыңғайсыздық сезініп қалатын. Бұл не үшін керек, ол жаз- 
баларын қай уақытта, қалай пайдаланбақшы деген сезікті 
ой келетін. 

Мен дереу телефон шалып едім, ол кісі тықақтай 
сөйлеп, былай деді: 

-- Осы бүгін Алматыға жету керек, ертең таңертең Ор- 
талық Комитеттің Бюро мәжілісі болады. 

Ол кезде балаларымыз Алматыда: үлкен қызымыз Нэй- 
люфар мен ұлымыз Оңдасын Қазақ политехникалық инсти- 
тутында, кіші қызымыз Рауза 54-мектепте оқитын. Үшеуі екі 
бөлмелі шағын пәтерде тұратын. Сол күні кешкілік Бақыт 
Әсетқызы екеуміз Алматыға келіп, балаларымызға түстік. 
Наурыздың 31-і күні ертеңгісін Орталық Комитет Бюросы- 
ның мәжілісі басталды. Ол кездегі Бюро мүшелері мына 
кісілер еді: Орталық Комитеттің бірінші хатшысы Д. А. Қон- 
аев, Орталық Комитет хатшылары В. Н. Титов, Г. А. Мель- 
ник, С. Н. Имашев, А. С. Колебаев, Г. А. Козлов, Жоғарғы 
Кеңес Төралқасы Төрағасы С. Б. Ниязбеков, Министрлер 
Кеңесінің Төрағасы М. Б. Бейсебаев. 

Мәжілістің бірінші бөлігіне мен қатынасқан жоқпын. Сірә, 
Министрлер Кеңесінің Төрағасын зейнеткерлікке шығуына 
байланысты қызметінен босату туралы мәселені шешіп жат- 
қан болса керек. Мәсімхан Бейсебайұлы 1968 жылдың 

қазан айында алпысқа толған болатын. Біраздан кейін 
мәжіліске шақырылдым. Оны жүргізіп отырған Қонаев сөзін 
Бюро мүшелеріне арнап: Министрлер Кеңесінің Төрағасы 
етіп Әшімовті тағайындау туралы ұсыныс енгізіледі деді. Бұл 
ұсынысқа өзіңіз қалай қарайсыз деген Бюро мүшелерінің 
сұрағына мен, өзіме көрсетіліп отырған сенім үшін алғысым- 
ды айта келіп, дәл былай деп жауап бердім: «... Мен өзімді 
дәл қазір дайын тұрған төраға деп есептемеймін. Көп 
нәрсені меңгеруге, игеруге тура келетін болар. Қайткен 
күнде де тезірек істің байыбына барып, неғұрлым нәтижелі 
жұмыс істеуге тырысармын. Сонымен бірге, өз жұмысым- 
да Орталық Комитеттің Бюро мүшелері тарапынан, әсіресе 
Дінмұхамед Ахметұлы Қонаевтың өз тарапынан тиісінше 
қолдау мен көмек болар деп ойлаймын. Өйткені бұл кісіде 
республикаға басшылық етуде және үкіметті басқару 
жұмысында жинақталған мол тәжірибе бар ғой». 

Сол күні кешке радио мен теледидар арқылы мені Қазақ 
КСР Министрлер Кеңесінің Төрағасы етіп тағайындау туралы 
республика Жоғарғы Кеңесі Төралқасының Жарлығы жари- 
яланды. 

1970 жылы сәуірдің бірі күні Қонаев екеуміз Министрлер 
Кеңесіне келдік. Министрлер Кеңесі Төрағасының кабинеті- 
не төрағаның орынбасарлары шақырылды. Ол кезде орын- 
басарлар болып А. М. Вартанян, И. Г. Слажнев, М. И. 
Ильнн, И. И. Зорин, Б. Б. Бөлтірікова, К. К. Кетебаев, С. А. 
Хачатуров істейтін. Солармен сәлемдескеннен кейін оларға 
қысқаша ғана мынадай сөздер айттым: «Мен бүгіннен бас- 
тап Министрлер Кеңесі Төрағалығының қызметін атқаруға 
кірісемін. Сіздер өздеріңіздің жоспарларыңыз бойынша 
жұмыс істей беріңіздер. Әрқайсыңызбен жеке-жеке 
әңгімелесіп, нақты жұмыстар жөнінде сөйлесерміз. Ал мен 
аз күннің ішінде жалпы істің мән-жайымен танысып алайын. 
Сіздерге өтініш -- әзірше облыстар мен министрліктердің 

қаржы және материалдық ресурстар бөлу жөніндегі 
өтініштерін қарамай, кідірте тұрыңыздар. Сондай-ақ осы 
және басқа мәселелер жөнінде одақтық үкіметке және 
өзге де орталық органдарға қатынас қағаз жолдамай тұра 
тұрыңыздар». 

Төраға орынбасарларымен кездесу аяқталғаннан кейін 
Бейсебаев екеуміз оңаша қалдық та, бірер сағаттай 
әңгімелестік. Мәсімхан Бейсебайұлы менің қашаннан да 
қадірлеп сыйлайтын адамым болатын. Ол тегінде бүкіл рес- 
публикадағы құрметті кісілердің бірінен саналатын. Бірталай 
облыстарда және Министрлер Кеңесінде жұмыс істей 
жүріп, ортақ іске көп еңбек сіңірген. Сондықтан өзінің ішкі 
ренішін айтқанда, менің де көңілім елжіреп кетті. Орталық 
Комитеттің Бюро мәжілісіне дейін оған орныңнан босатыла- 
сың деп ешкім ескертпепті. 

Мен шамам келгенше жұбатқан болдым, бірақ іштей өзім 
де қысылдым. Расында да, айтты-айтпады, кадрларға осы- 
лайша жан ашымастық білдіретін қатігездік көзқарас партия 
органдарының жұмыс стилінде жиі кездескенін қазір 
өкінішпен айтуға тура келеді. Мәсекең қоштасып тұрып, өзі 
отырған мәртебелі орынға менің келгеніме қуанышты екенін 
айтты. Жұмыста табысты болуыма тілектестік білдірді. 

Республика экономикасының әртүрлі салаларындағы 
жағдайдан ең болмағанда жалпылама мағлұмат алу үшін 
алғашқы қадамдардың қатарында әрбір министрмен және 
олардың орынбасарларымен әңгімелесуге тура келді. Бұл 
жай ғана жүздесу емес, көбінесе істің нақты жайына талдау 
жасап, шешуін таппай тұрған проблемаларды атап-атап 
айтатын іскерлік әңгімеге айналып жүрді. 

Одан кейін барлық облыстарды аралап, республиканың 
іріірі өнеркәсіп және ауыл шаруашылық кәсіпорындарында, 
құрылыс мекемелерінде болдым. 

Бұрынғы біртұтас Кеңестік Социалистік Республикалар 

Одағы жағдайында, жоспарлы шаруашылық тұсында, эко- 
номикалық және әлеуметтік дамудың жылдық һәм бес- 
жылдық жоспарларын жасақтау, бюджетті белгілеу, олар- 
ды талқылап, бекіту өте маңызды іс болатын. Өзімнің 
үкімет басында болған жылдарымда республиканың үш 
бесжылдық, он төрт бір жылдық халық шаруашылық жос- 
пары мен бюджетін жасақтау ісіне тікелей басшылық еттім. 

Турасын айтсақ, мұның өзі ақыл-ой мен зейін-зерденің 
көп қуатын талап ететін өте күрделі жұмыс, қиын процесс 
болатын. Талай-талай түйінді мәселелер түйдегінің түйісетін 
тұсы да, ел тынысының ең шешуші тораптарының тоғыса- 
тын буыны да осы ара болатын. 

Жоспар көрсеткіштері, әлбетте, ең алдымен кәсіпорын- 
дарда, мекемелерде, аудандарда, қалаларда, облыстарда 
түзіледі. Одан кейін республикалық министрліктерде, сала- 
лық жүйелерде қаралып, Мәскеудегі тиісті одақтық орган- 
дармен келісіледі. Осылайша әрбір сала бойынша әртүрлі 
деңгейде әбден іждаһаттап қарастырылған жоспар одақ- 
тық Жоспарлау комитетіне, ал бюджет КСРО Қаржы ми- 
нистрлігіне тапсырылады. Республикалық Жоспарлау коми- 
теті мен Қаржы министрлігі өкілдерінің қатысуымен осы 
аталған одақтық органдарда талқылау кезінде жоспар мен 
бюджеттің барлық көрсеткіштері бастан аяқ тағы да 
тәптіштеліп тексерістен өтеді, жан-жақты салғастырылып, 
таразыға тартылғандай дәлденеді. Осыдан кейін барып, 
оларды біржола қабылдау үшін жаңағы одақтық органдар 
КСРО үкіметіне ұсынады. 

А. Н. Косыгиннің төрағалығымен өтетін үкіметтің ресми 
отырысында республикамыздың жылдық жоспарлары мен 
бюджетін талай рет баяндауыма, яғни сол кездің өз тілімен 
айтқанда, қорғауыма тура келді. Қазір еске алып отырсам, 
өз басымда зор қанағат сезімін туғызатын бір жәйт, біздің 
жобаларымызды талқылау кезінде жасаған баяндамалары- 

мызға немесе солар бойынша енгізген ескертпелеріміз бен 
білдірген өтініштерімізге әрдайым тиісінше түсіністік ілтипат 
көрсетіліп отыратын еді. Мұның өзі, ең алдымен, А. Н. Ко- 
сыгиннің өз тарапынан байқалатын. 

Республиканың Жоспарлау комитеті мен Қаржы ми- 
нистрлігінің қызметкерлері негізінен өз істеріне жетік, эко- 
номика мен қаржы мәселелерін жақсы білетін, тәжірибелі 
мамандар болатын. Жоспарлау комитетінің төрағасы болып 
Кетебаев, Тәкежанов, Мұхамед-Рахимов істеді. Солардың 
ішінде ұзағырақ болғаны Сауық Темірбайұлы Тәкежанов 
еді. Өзі түсті металлургияның ірі маманы бола тұрып, ол 
жоспарлау қызметіне келгеннен кейін экономиканың басқа 
салаларын да тез игеріп әкетті. Жоспарлау комитеті төраға- 
сының орынбасары болып істеген Г. Қ. Сағымбаев, С. Ә. 
Әбділдин, С. С. Кузнецов, О. И. Желтиков, Ж. Абутали- 
пов, А. Шамельханов жолдастар да өз істеріне мығым ма- 
мандар санатында болды. 

Қаржы министрінің қызметін алғашында И. Л. Ким, одан 
кейін ұзақ жылдар бойы Р. С. Байсейітов атқарды. Менімен 
көбірек істес болған Рымбек Смақұлы қаржыландыру ісін 
жақсы білетін кісі еді. Бюджеттің орындалуын мұқият қада- 
ғалап отырумен бірге бюджеттегі ұйымдар мен салалардың 
мезгілінде қаржыландырылуына баса назар аударатын. Оның 
бірінші орынбасары, кейін өзі министр болған А. Е. Бацула да 
жұмысқа тыңғылықты, іскер басшы ретінде танылды. 

Жетпісінші -- сексенінші жылдар Қазақстанның көп сала- 
лы индустриясы мен ауыл шаруашылық өндірісінің аршындап 
ілгері басқан кезеңі болды. Әсіресе күрделі құрылыстың 
қарқыны мен ауқымы арта түсті. Әлеуметтік саланың тыны- 

сы кеңейіп, ғылым жаңа бір өрістерге қарай өркен жайды. 
Көп ұлтты республика халықтарының мәдениеті гүлденіп, 
білім бұлағынан сусындау мүмкіндіктері молая түсті. Осы 
жылдары еліміздегі еңбек ұжымдары да жұмыла жұмысқа 
кірісіп, талай тамаша істерді тындырып жатты. 

Қазақстан өзінің экономикалық қуаты мен ұлттық бай- 
лығы жағынан Ресей Федерациясы мен Украинадан кейінгі 
үшінші орынды тұрақты түрде басып тұрды. Оның жер 
қойнауында тұнып жатқан есепсіз мол қазына Кеңес Одағы- 
ның біртұтас халық шаруашылық кешеніндегі маңызын арт- 
тыра түсті. Республика жалпы одақтық ауқымдағы 
өндірілетін мыстың үштен бірін, мырыштың 44, ал қорғасын- 
ның 75 процентін беріп тұрды. Хромит, уран және фосфор 
кендерінің қоры жағынан жетекші орынға ие болды. 

Одақтағы қара металлургияның көптеген алыптары, оның 
ішінде Магнитогор металлургия комбинаты біздегі темір 
кенінің шикізатын қорек етті. Отын-энергетика ресурстары- 
мыз да орасан зор көлемде молая түсті. Экономиканың 
ауыл шаруашылық саласы товарлы астық, ет, сүт, жүн 
тәрізді құнды азық-түлік және шикізат өнімдерін көптеп бере 
алатын дәрежеге жетті. Қазақстанның тың танаптарынан 
өндірілетін күшті бидай өзінің өте құнарлы сапасымен нан та- 
ғамдарын өндірудің таптырмайтын тамаша таңсығына айнал- 
ды. Соның айқын дәлеліндей, біздің бидай Мәскеудің наря- 
ды бойынша одақтың түкпір-түкпіріне жөнелтіліп жатты. Ол 
клейковинасы аз жергілікті бидай сорттарының қоректік сапа- 
сын жақсарту үшін құнарлы қоспа ретінде пайдаланылды. 

Осы жылдары бізде жалпы одақтық маңызы бар ірінрі 
өнеркәсіп орындары қатарға қосылды. Қарағанды метал- 
лургия комбинатында ақ қаңылтыр шығаратын алып цех 
жұмыс істей бастады. Сөйтіп, бүкіл одақтағы консерві 
өнеркәсібіне өте зәру материал шығару көлемі екі есе арт- 
ты. Тіпті оны шетелдерге шығару мүмкіндігі пайда болды. 


6-75 

Соколов-Сарыбай кен байыту комбинатында темір кенін 
жентектеп өңдейтін қуаттар пайдалануға берілді. Сөйтіп, 
бұл кәсіпорыннан еліміздің металлургия заводтарына баға- 
лы концентрат жөнелтуге жол ашылды. 

Мұнай өндіру және мұнай өңдеу өнеркәсібінде жылына 
әрқайсысы 6 миллион тоннадан мұнай айыратын Павлодар 
және Шымкент заводтары салынды. Оларға Түменнің мол 
мұнайын жеткізіп тұратын қуатты құбырлар тартылды. 
Солтүстіктің ірі астықты облыстарын мұнай өнімдерімен 
үздіксіз жабдықтап тұру үшін Қызылжар--Көкшетау-- 
Ақмола, Травники (Челябі облысында) -- Қостанай құбыр- 
лары салынды. Бұл мәселені Министрлер Кеңесінің жанын- 
дағы Мұнай өнімдерімен жабдықтау жөніндегі комитет не- 
гізінен республиканың өз күшімен шешті. Бұл мекемені ұзақ 
уақыт бойы А. К. Брагин басқарып еді, қазір оның сол кез- 
дегі орынбасары В. В. Денисов жетекшілік етуде. Ал құбыр 
құрылысын жүргізуге Министрлер Кеңесі тарапынан басшы- 
лық еткен маман инженер, тәжірибелі ұйымдастырушы 
Қ. Д. Көпжасаров болды. 

Табиғат-климат ауаны өте ауыр, өндірістік-тұрмыстық 
мүмкіндіктері мүлде жетімсіз жағдайда Маңғыстау облысы- 
ның Бозашы түбегіндегі Қаламқас, Қаражанбас мұнай кен- 
дері жаңадан игерілді. Батыс Қазақстанда мұнай-газ кон- 
денсатының аса мол көзі ашылды. 

Қаратау мен Шилісайдағы фосфор кенінің шексіз қазы- 
насы өз алдарына бір-бір төбе болып, соларды ұқсататын 
жаңа қуаттар салу міндетін көлденең тартты. Осыған орай 
Жамбыл және Шымкент калаларында сары фосфор, фос- 
форлы тыңайтқыш, жемдік фосфат және жуғыш заттар 
өндіретін ірі-ірі заводтар салынды. 

Қарағанды бассейнімен қатар, электр қуатын өндіруге 
жарамды көмірдің Екібастұздағы мол кенішінің игеріле бас- 
тауы бұл жерде жалпы қуаты 16 миллион киловаттық төрт 

жылу электр станциясының құрылысын қолға алуға 
мүмкіндік туғызды. Солардың тұңғышы -- 4 миллион кило- 
ваттық қуаты бар ГРЭС-! және екінші станцияның алғашқы 
блоктары қысқа мерзім ішінде іске қосылып та кетті. 

Осы өңірден маңайдағы облыстарға қарай энергия 
жеткізіп тұратын жоғары вольтті электр жүйелері тартыл- 
ды. Екібастұз ГРЭС-терінң мүмкіндігі электр қуатын 
Оңтүстік Урал мен Ресей Федерациясының орталығына да 
жіберуге жеткілікті болды. 

Ірі өндірістік обьектілердің құрылысы республика 
үкіметінің тарапынан күнделікті назар аударып отыруды та- 
лап ететін еді. Сондықтан оларға жиі-жиі барып, жай-жағ- 
дайларын көзбен көріп, біліп тұруыма тура келді. Оларды 
қаржы және материал ресурстарымен қамтамасыз ету, 
құрал-жабдықтармен толыктыру, мыңдаған құрылысшылар 
мен монтажшыларға қалыпты өндірістік және тұрмыстық 
жағдайлар жасау мәселелерін жергілікті басшылармен 
бірлесе отырып шешпесе болмайтын еді. 

Республикадағы өндірістік кешендер құрылысын одақтық 
министрліктер де тұрақты назардан тыс қалдырған жоқ. 
Әсіресе Ауыр өнеркәсіп құрылыстарының министірі Н. В. 
Голдин, Арнаулы құрылыс-монтаж жұмыстарының министрі 
Б. В. Бакин, Қара металлургия министрі И. П. Казанец, 
Мұнай және мұнай айыру өнеркәсібінің министрі В. С. Фе- 
доров, Химия өнеркәсібінің министрі Л. А. Костандов, 
Көмір өнеркәсібінің министрі Б. ФО. Братченко, Энергетика 
министрі П. С. Непорожний біздің құрылыстарға жиі-жиі 
келіп тұратын. Осы сияқты мүдделі қамқорлықты КСРО 
Министрлер Кеңесінің Төрағасы А. Н. Косыгиннің, оның 
орынбасарлары В. Э. Дымшицтің, Н. А. Тихоновтың, КОКП 
Орталық Комитетінің хатшысы В. И. Долгихтың тарапынан 
да ұдайы сезіп отырдық. 

Бұлар жаңа құрылыстар ғана. Ал олардың сыртында 

бұрыннан жұмыс істеп келе жатқан өндіріс алыптары қан- 
шама? Айталық, Балқаш пен Жезқазған кен-металлургия 
комбинаттары, Өскемен қорғасын-мырыш, титан-магний, 
Лениногор полиметалл, Зырян қорғасын комбинаттары, 
Шымкент қорғасын заводы, Ашысай полиметалл комбина- 
ты, тағы сондай ірі-ірі кәсіпорындар. Әлбетте, республика 
үкіметі мен Түсті металлургия министрлігі бұлардың бірде- 
бірін ешуақытта естен шығарып немесе алалап көрген 
емес. 

Осыған орай, индустриямыздың жетекші саласындағы 
атақтары жер жарған бұл ұжымдардың өздері де өнім са- 
пасын мейлінше арттырып, қазақ топырағынан шыққан асыл 
бұйымдардың абыройын асыра беру жолында аянып қал- 
майтын еді. Қазақстан маркасымен шығарылған мыстың, 
қорғасынның, мырыштың, алтын мен күмістің бағасы қайда 
болса да көтеріңкі болатын. 

Мұндай зор табыстар, әлбетте, сапа құпиясын меңгер- 
ген ардагерлердің және жұмыстың жүйесін тауып басқара 
білетін өндіріс командирлерінің еңбегімен қамтамасыз еті- 
леді. Түсті металлургия министрлігін ұзақ жылдар бойы 
одақта П. Ф. Ломако, республикада В. Г. Береза, В. А. 
Гребенюк, С. Т. Тәкежанов басқарды. Сауық Темірбайұлы 
мен Василий Андреевич кейінгі жылдары республика үкіметі 
төрағасының орынбасары болып істеді. 

Біздегі түсті металлургия саласына айрықша еңбек 
сіңірген ардагер басшыларды бұл жерде түгел тізбелеп, 
бас-басына атап жатуға мүмкіндік жоқ. Тек олардың біреуі- 
не ғана тоқтала кеткенді жөн көреміз. Айтпағым -- Ахат 
Күленов. Ол осы саланың флагманы атанған Өскемен қор- 
ғасын-мырыш комбинатында жиырма жылдай қызмет етіп, 
оның ішінде он жыл директор болып істеді. Сондағы оның 
өзгеледен орны бөлек ерекшелігі -- білгір басшылығы ғана 
емес, адамдарға деген айрықша қамқорлығы болатын. 

Ахат Сәлемхатұлы қызмет істеген жылдары Өскемен қал- 
асының бір шетінде, Ертіс өзенінің жағалауында комбинат 
жұмысшыларына арналған жеке-жеке тамаша тұрғын 
үйлердің сәулетті қалашығы пайда болды. Ол үйлер комби- 
наттың тікелей көмегімен салынды. Осындай игілікті істері 
үшін 1994 жылы А. Күленовке Қазақстан Республикасы Пре- 
зидентінің Жарлығымен «Халық қаһарманы» деген жоғары 


атақ берілді. 
«жж 


Жетпісінші жылдар мен сексенінші жылдардың бас кезін- 
де Талдықорған аккумулятор, Шымкент шина, Қарағанды 
резина-техникалық бұйымдар заводтары салынып, өнім 
бере бастады. Соның арқасында халық шаруашылығымыз- 
ды автомобиль, комбайн аккумуляторымен, шинамен, ре- 
зина-техникалық бұйымдармен жабдықтау мәселесі едәуір 
жеңілденіп қалды. Сол кезеңде Қостанай облысының Руд- 
ный қаласында отқа төзімді бұйымдар заводы іске қо- 
сылды. 

Ауыр индустрия салаларындағы ірі қуаттармен қатар, 
жеңіл және тамақ өнеркәсібі салаларында да үлкен құры- 
лыс жүргізілді. Алматы мақта-мата, Қостанай мәуіті ком- 
бинаттары, Қапшағай және Көкшетау фарфор заводтары 
қатарға қосылды. Бірқатар тігін, ұйық-шұлық, ызба-тоқы- 
ма т. 6. бұйым фабрикалары жаңадан өнім бере бас- 
тады. Осы заманның тәтті тағамдарын шығаратын таңдау- 
лы кондитер фабрикалары, ет-сүт өнімдерін ұқсатып 
әзірлейтін мәдениетті технологиясы бар кәсіпорындар пай- 
да болды. 

1970--1980 жылдар ауыл-село еңбеккерлері үшін де 
жемісті болды. Ең алдымен, бұл кезеңде астықтың және 
басқа дақылдардың шығымдылығы жоғары болды. Мал 
басы да едәуір артты. Ұжымшарлар мен кеңшарлар эконо- 

микалық жағынан нығайды. Мұның өзі ауыл-селоларда 
тұрғын үй және мәдени-тұрмыстық обьектілер құрылысын 
өрістетуге, ауыл шаруашылық техникасын сатып алуға 
мүмкіндік туғызды. Астық қабылдап, оны сақтайтын сенімді 
база жасау проблемасы шешілді. Жалпы алғанда, респуб- 
ликада 22 миллион тонна мемлекет астығын сақтап, оны 
механикаландырылған әдіспен өңдей алатын мүмкіндік жа- 
салды. 

Біздің елде ауыл шаруашылық өндірісі үшін климат жағ- 
дайлары өте күрделі екені белгілі. Дәнді дақылдар көбірек 
шоғырландырылған солтүстік, шығыс және батыс облыс- 
тарда ылғал кемшін болып келеді (жылына 300 мм шама- 
сында). Жазы ыстық және қысқа, қысы қатал және ұзақ. 
Егіннен қалыпты өнім алу үшін агротехникалық шаралардың 
тұтас бір кешенін жүзеге асыру қажет. Ауыспалы егіс 
тәсілін қолданып, оның біразын пар күйінде қалдырып оты- 
ру, күзде сүдігер жырту, егіс танаптарына қыста жал-жал 
қар тоқтатып, көктемде қар суын пайдаланып қалу егінші- 
лердің жыл сайынғы тұрақты міндеті саналады. Содан кейін 
тұқым себудің ең қолайлы мерзімін дұрыс анықтау және 
оның алдында арам шөптерді құртып отыру шарт. Мине- 
ралдық және органикалық тыңайтқыштарды жеткілікті 
мөлшерде енгізіп, арам шөптерге, зиянды жәндіктер мен 
індеттерге қарсы химиялық тәсілдерді кең көлемде қол- 
дану міндеті тағы өз алдына. Ең аяғында, топырақтың эро- 
зияға ұшырамауы үшін әртүрлі техника жиынтығы әрбір ша- 
руашылықта сай болуы қажет. Біз әңгімелеп отырған ке- 
зеңдерде осындай шараларды мезгілінде түгел жүзеге 
асырып отыруға жағдай толық жасалған еді. 

Оңтүстік облыстарда дәнді дақылдармен қатар, техника- 
лық және жарма дақылдар, бау-бақша, көкөніс шаруашы- 
лықтары шоғырландырылған. Бұларға сенімді түрде суару 
жүйесі қажет. Жетпісінші жылдары мақта, күріш және қант 

қызылшасы егістерінің көлемін ұлғайту жөнінде зор жұмыс- 
тар жүргізілді. Дәстүрлі суармалы егіншілігі бар Шымкент, 
Қызылорда, Жамбыл, Талдықорған облыстарында сумен 
қамтамасыз ету ісін жақсарту шаралары жүзеге асырылды. 

Сексенінші жылдардың басында Бартоғай бөгені салы- 
нып, Үлкен Алматы каналы тартылды. Мұның өзі бұрынғы 
суару жүйелерін жақсартып, жаңадан бірсыпыра танаптарға 
су жеткізетін мүмкіндік туғызды. Бұл үшін Қапшағай 
бөгенінің суы да пайдаланылатын болды. 

Шығыс Қазақстан, Павлодар, Семей облыстарында 
Ертістің суын пайдалану арқылы жемшөп, көкөніс, картоп 
егістіктерінің көлемін ұлғайтуға мүмкіндік туды. 

Осылайша суармалы егіншілікті дамытумен қатар, жер- 
жерлерде «шағын суарма» аталатын шаралардың қолдану 
өрісі кеңейтілді. Шабындықтарды ылғалдандыру үшін жер 
астындағы су көздерін пайдалану жолдары қарастырылды. 
Ол үшін көптеген скважиналар бұрғыланып, тереңнен су 
тартатын қуатты қондырғылар іске қосылды, олардан жан- 
жаққа су жіберетін құбырлар тартылды. 

Сөйтіп, 1970 жылдан 1985 жылға дейінгі 15 жылдың ішінде 
біздегі суармалы жерлердің көлемі 1 миллион 370 мың гек- 
тардан 2 миллион 234 мың гектарға жеткізілді. Соның арқа- 
сында шитті мақта, қант қызылшасы, жүгері астығы, көкөніс 
пен картоп, жемдік дақылдар егісінің көлемдері анағұрлым 
ұлғайтылды. Ұжымшарлар мен кеңшарлар егістіктерді ме- 
ханизм күшімен суару үшін қажетті машиналармен қамтам- 
асыз етілді. Егін суаруға жетік мамандар әзірленді. 


жжж 


Ауыл шаруашылығын өркендету, егіншілік пен мал шару- 
ашылығының өнімдерін өндіруді барған сайын молайта беру 
мәселелері республика үкіметінің назарынан бір елі тыс 
қалған емес. Олар күнделікті жұмыстың басты бір өзегі 6о- 

латын. Кеңшарлар, ұжымшарлар өздерінің мұң-мұқтажы- 
мен ешуақытта жеке-дара қалдырылмайтын. Оларға қарыз 
есебінде қаражат бөлу, айналымдағы қаржының олқы- 
лығын ұдайы толтырып отыру, қажетті техника мен қосалқы 
бөлшектерді жеткізіп беру, жанармаймен үздіксіз жабдық- 
тап тұру мәселелері дер кезінде шешіліп тұратын. 

Көктем егісі, егін жинау, жемшөп әзірлеу сияқты маңыз- 
ды науқандар кезінде ауыл шаруашылығына қажетінше 
көмек көрсетілетін. Бұл ұсақ-ұлаң демесін емес, экономи- 
каның маңызды саласына мемлекет тарапынан жасалатын 
қамқорлық еді. Өйткені халықтың тұрмыс дәрежесі айна- 
лып келгенде сол ауыл шаруашылығына байланысты бол- 
мақ. «Байлық басы -- нан» деп халық тегін айтпаған ғой. 
Азық-түлікпен қамтамасыз етудің жайы қандай болса, жал- 
пы қоғамның хал-ахуалы да, жұрттың көңіл-күйі де соған 
қарап анықталатыны ежелден бері белгілі ақиқат. 


Жжжж 


Республиканың ауыл шаруашылық өндірісімен байланыс- 
ты органдарында өз істеріне жетік мамандар еңбек етті, 
олардың басшылығында тәжірибелі, беделді кадрлар бол- 
ды. Ауыл шаруашылығының министрі болып ұзақ жылдар 
бойы М. Г. Моторико істеді. Бұған дейін кеңшар директо- 
ры, аудандық партия комитетінің хатшысы, Қостанай облыс- 
тық атқару комитетінің төрағасы, Министрлер Кеңесі Төрағ- 
асының орынбасары қызметтерін атқарған. Бұл салаға 
білгірлікпен басшылық етіп, ауыл шаруашылық өндірісін 
өркендетуге өз тарапынан зор үлес қосты. Ауыл шаруашы- 
лығының ең ауыр саласы--мал шаруашалығына министрдің 
орынбасары Айып Құсайынов қөп жылдар бойы іскерлікпен 
басшылық етті. 

Астық өнімдерінің министрі М. Д. Дайыров болды. Бұл 
кісі де басшылық жұмыстың мол тәжірибесін жинақтаған, 

аудандық партия комитетінен бастап бірталай облыстық 
партия комитеттерінде хатшы, Семей облыстық атқару ко- 
митетінде төраға қызметінде болған, өте орнықты да бай- 
салды басшы еді. Мұзаппар Дайырұлы астық қабылдау, 
сақтау және өңдеу жұмыстарының материалдық базасын 
нығайтуда көп іс тындырды. Ол кісі басшылық еткен ұзақ 
жылдарда министрлік саласында дайындалған астықтың 
шығын болған немесе бұзылған бірде-бір фактісіне жол 
берілген жоқ. 

Ал мұның өзі оңайға түспейтін шаруа. Өз саласындағы 
мыңдаған адамдарды зор жауапкершілік сезімінде тәрби- 
елеп, іске жанашырлықпен қарауға үйретудің нәтижесі. 
Соған орай, Дайыров зейнеткерлікке кеткеннен кейін оның 
орынбасары Н. Н. Клевцов министр болған кезде де осы 
тәртіп сақталып қалды. 

Еліміздің ауыл шаруашылығына көп еңбек сіңірген адам- 
дардың ішінде Шәпет Қоспановты атаған жөн. Оқу бітірген- 
нен кейін бұл кісі ауыл шаруашылығы органдарында көп 
жылдар қызмет атқарды, одан кейін Қостанай обкомының 
екінші хатшысы болды. 15 жылдай бірінші хатшы ретінде 
Орал облысын басқарды. Қазақстан Компартиясы Орталық 
Комитетінің хатшысы қызметінде республиканың ауыл ша- 
руашылығы саласына басшылық етті. Білімді де тәжірибелі 
маман, істі ұйымдастыруға шебер азамат. 

Мелиорация және су шаруашылығы министрі С. М. 
Сәрсембаев, А. А. Тыныбаев, Н. Қ. Қыпшақбаев, «Каз- 
сельхозтехника» бірлестігінің төрағасы А. М. Егоров, «Глав- 
риссовхозстрой» бастығы Э. Х. Гукасов, ол Министрлер 
Кеңесі Төрағасының орынбасары болып тағайындалғаннан 
кейін В. А. Гончаров, Селолық құрылыс министрі Қ. Н. Му- 
син әрқйсысы өз саласында жемісті жұмыс атқарды. Мем- 
лекеттік жоспарлау комитеті, оның төрағасы С. Т. Тәкежа- 
нов, орынбасары С. Ә. Әбділдин, Қаржы министрлігі, оның 

басшылары Р. С. Байсейітов пен А. Е. Бацула, Мемлекеттік 
Банк басшылары В. А. Бондаренко мен Б. Д. Рябов Агроө- 
неркәсіп кешенінің қажеттеріне түсіністікпен қарап, туында- 
ған мәселелерді жедел шешіп отырды. 

Агроөнеркәсіп кешенін өркендетуге, ұжымшарлар мен 
кеңшарлардың ағымдағы жұмыстарына байланысты талай 
мәселелерді одақтық органдарда шешуге тура келетін. 
Осындай шаруалар төңірегінде Мәскеудегі мемлекеттік ме- 
кемелер басшыларымен жиі кездескен, ауыл-селоның зәру 
мұқтаждарын бірлесе отырып қарастырған кездерімді қазір 
ерекше қанағат сезімімен еске аламын. Одақтық үкіметте 
ауыл шаруашылық өндірісімен төрағаның орынбасары 3. Н. 
Нуриев шұғылданатын. Оған дейін КСРО Дайындау министрі 
болып істеген. Одан әріректе Башқұрт облыстық партия ко- 
митетінде бірінші хатшы болған. Зия Нуриевич біздің респу6б- 
ликаның мұң-мұқтажына ылғи да өте сергек қараушы еді. 
Өзі де біздің облыстарда, Алматыда бірнеше рет болған. 

ірі көлемді су шаруашылық құрылыстарын салу және 
оларды жобалау, жаңадан суармалы аймақтарды игеру 
жұмыстарын қаржыландыру, оларды жүзеге асыру мәселе- 
лерін КСРО Су шаруашылығы министрлігінде, министр Е. 
Е. Алексеевскиймен, оның бірінші орынбасары П. А. Пол- 
лад-Задемен шешетінбіз. Біз көтерген мәселелерді одақтық 
Ауыл шаруашылығы министрі В. К. Месяц (ол бізде Орталық 
партия комитетінің екінші хатшысы болған), «Союзсельхоз- 
техника» бірлестігінің төрағасы А. А. Ежевский, ал одан кейін 
Л.И. Хитрун әрдайым жедел шешіп отырды. 

Ауыл шаруашылық кәсіпорындарының қалыпты жұмыс 
істеуі үшін оларды дер кезінде қаржыландырудың, мерзімі 
өткен қарыздарды ұзартып отырудың маңызы өте зор. Он- 
дай мәселелерді біз одақтық Мемлекеттік банкімен, оның 
төрағасы Н. М. Свешниковпен, орынбасары В. И. Ушаков- 
пен шешетінбіз. 

Тоғызыншы -- он бірінші бесжылдықтарда Қазақста- 
нның қалалары мен ауыл-селоларында тұрғын үй құрылы- 
сы кеңінен қанат жайды. Жылына орта есеппен 6 миллион- 
нан астам шаршы метр-пәтер пайдалануға беріліп отырды. 
Жалпы білім беретін мектептер, мектеп жасына дейінгі 
бүлдіршіндер мекемелері, клуб және кітапхана үйлері 
көптеп салынды. Барлық облыс орталықтарында, көптеген 
қалалар мен аудан орталықтарында жақсы жабдықталған 
тұрмыс үйлері, сауда кәсіпорындары қатарға қосылды. 
Олар маман кадрлармен толықтырылды. Сөйтіп, халыққа 
тұрмыс және сауда қызметін жақсартуға кең жол ашыл- 
ды. 

Қалалар мен селолық елді мекендерді жылумен, сумен 
қамтамасыз ету, газдандыру, оларды көріктендіріп, көгал- 
дандыру жөнінде зор жұмыстар жүргізілді. Бұл мақсаттар- 
ға көп көлемде қаржы бөлініп отырды. Оның сыртында 
үкімет пен облыстық Кеңестер республикалық және 
жергілікті бюджеттерден қалған басы артық қаржының 
есебінен жылма-жыл жоспардан тыс жүздеген миллион 
сом қаражат бөлетін. Сол жылдары ең шалғайдағы елді 
мекендерге дейін телефон байланысы тартылды, радио 
мен теледидар барды. Тың өлкесі тұсында солтүстік облыс- 
тар республикалық теледидар жүйесінен сырт қалып қой- 
ғаны өте өкінішті еді. Осы олқылықтың орнын толтыру үшін 
шұғыл түрде Ақмолаға дейін радио-реле магистралі 
жүргізілді. Сөйтіп, Қостанай, Солтүстік Қазақстан, Көкше- 
тау және Ақмола облыстарының тұрғындарына Алматыдан 
теледидар хабарларын алып тұру мүмкіндігі туғызылды. 

Республика астанасы Алматыда бірсыпыра шын мәнісінде 
бірегей ғимараттар тұрғызылды. Қазақ мемлекеттік уни- 
верситетіне арналған студенттер қалашығы ҚазГУград, 
Ғылым академиясының бірқатар ғылыми-зерттеу институт- 

тары орналасқан Академия қалашығы, бірқыдыру жоғары 
оқу орындарының сәулетті жаңа корпустары, республика- 
лық кітапхана мен музей үйлері, /А. Әуезов атындағы ака- 
демиялық драма театрының, Қазақконцерт пен мемле- 
кеттік цирктің мекен-жайлары, Пионерлер сарайы, Неке 
үйі, темір жол және әуежай вокзалдары, көп қатарлы 
«Қазақстан» мейманханасы -- астананың көркіне айналған 
жаңа құрылыстардың бірқатары осылар еді. 

Бұлардың сыртында тұрмысқа қолайлы, сырт көрінісі көз 
тартарлық жаңа тұрғын үйлердің тұтас бір аудандары бой 
көтерді. 

Жолаушылар мен жүк тасымалын жеделдету мақсатын- 
да транспорт құралдарының барлық түрлері дамытылды. 
Барлық облыс орталықтарында Ту-154 деңгейіндегі үлкен 
ұшақтарды қабылдап, қайта ұшыра алатын әуежай алаңда- 
ры, аэровокзалдар салынды. Алматы, Қарағанды, Семей, 
Ақтөбе қалаларында Ил-86 ұшақтарына арналған әуе- 
жайлар мүлтіксіз жұмыс істеп тұрды. Алматыдан облыс ор- 
талықтарына, одан селолық аудандарға асфальт табанды 
автомагистральдар тартылды. 

Темір жол және өзен транспортының желісі одан әрі 
кеңейтілді. Көкшетаудан батыста Пески, шығыста Қызыл- 
туға дейін темір жол тармақтары тартылып, Оңтүстік Орал 
мен Сібір магистраліне жалғастырылды. 

Республиканың экономикалық және әлеуметтік дамуы, 
халықтың тұрмыс дәрежесінің көтерілуі жөнінде сөз 
қылғанда, мұның бәріне еңбек ұжымдарының бел- 
сенділігі, олардың тиімді жұмыс істеуі арқасында, рес- 
публикалық министрліктер мен салалық басқармалар- 
дың, еңбекшілер депутаттары облыстық, қалалық және 
аудандық Кеңестері атқару комитеттерінің ұйымдастыр- 
ушылық жұмыстары нәтижесінде қол жеткенін айту 
қажет. 

Ауыр индустрия кәсіпорындары құрылысының министрі 
А. В. Ломов, Селолық құрылыс министрі Қ. Н. Мусин, Ар- 
наулы құрылыс және монтаждау жұмыстарының министрі 
Б. М. Ержанов, Құрылыс материалдары министрі Б. П. Па- 
рымбетов, Алматы Бас құрылыс басқармасын бастығы 
Ю. К. Красиков және сол басқармаға қарасты трестерді 
басқарған Ш. Құлмақанов, Е. Мұқажанов, С. Шижаев, 
О. Песков құрылыс индустриясының базасын нығайту, 
құрылыс мекемелері мен кәсіпорындарын тәжірибелі ка- 
дрлармен толықтыру, еңбек процестерін механикаланды- 
ру, құрылыс бағдарламаларының орындалуын қамтамасыз 
ету жөнінде көптеген жұмыстар тындырды. Ғ. Мырзағали- 
ев басқарған құрылыс банкісі күрделі құрылыс жұмыстарын 
тұрақты қаржыландырып отырды. 

Халыққа тұрмыстық қызмет көрсету министрі болып 
ұзақ уақыт Қ. Д. Қонақбаев істеді. Өзі Қарағанды қалалық 
атқару комитетінің төрағасы қызметінен жоғарылатылған ол 
кісі облыстық және қалалық атқару комитеттерімен күш 
қоса отырып, барлық облыс орталықтарында, көптеген 
қалалар мен аудан орталықтарында тұрмыс үйлерін тұрғыз- 
ды. Соның арқасында халыққа тұрмыстық қызмет көрсету 
ісі мықтап жақсартылды. 

Ә. Х. Жақыпов, одан кейін В. Қ. Қадырбаев Автомобиль 
транспорты министрі болып тұрғанда жер-жерлерде жақсы 
жабдықталған автовокзалдар, автостанциялар мен таксо- 
мотор парктері салынды. Жолаушылар мен халық шаруа- 
шылығына тасымал қызметін көрсету ісі едәуір ілгері басты- 
рылды. 

Байланыс министрі қызметін ұзақ жылдар бойы атқарған 
Ә. Елубаевтың тұсында республикада радио-телефон 
жүйесін кеңейту, теледидар коммуникацияларын жүргізу 
жөнінде қыруар жұмыстар тындырылды. Халыққа байланыс 
қызметі, теледидар хабарын тарату ісі жақсартылды. Елу- 

баев зейнетке шыққаннан кейін бұл жұмысты С. М. Байж: 
нов пен И. В. Ульянов ойдағыдай жалғастырды. 

Білім министрі Қ. Балахметов мектептердің оқу-матер» 
алдық базасын нығайту, балаларды оқыту мен тәрбиеле 
жұмысын ілгері бастыру ісіне айтарлықтай үлес қосты. Дек 
саулық сақтау министрі болып істеген Т. Шарманов пе 
М. Әлиев біздің республика жағдайында өте маңызды бс 
лып табылатын салада халыққа пайдалы жұмыстар атқардь 
Төрегелді Шарманұлы адамдардың тамақтану проблеме 
сын зерттеумен айналысса, Мұхтар Әлиұлы хирургия салг 
сында дәрігерлік жұмысқа тікелей араласып, абыройлі 
болды. 

Баспа, полиграфия және кітәп саудасы істері жөнінде! 
мемлекеттік комитетті көп жылдар бойы басқарға 
Ш. Елеукенов бұл салалардың материалдық базасы 
нығайту жөнінде бірсыпыра еңбек сіңірді. 

Әлеуметтік Қаупсіздендіру министрі болып көп жылда) 
Зәуре Омарова жемісті қызмет атқарды. Одан бұрын 
1958--1966 жылдары, Министрлер Кеңесі Төрағасының орын 
басары, Алматы облыстық атқару комитетінің төрағасы бол 
ған. Аталған министрлікті басқару қызметінде іскерлігімен та 
нылған М. Ахметова кейін үкімет төрағасының орынбасар 
лығына жоғарылатылған. М. Ахметовадан соң Д. Әбдірах 
имова, З. Қадырова министр болды. 

Т. И. Батуров республиканың Энергетика және электр 
лендіру министрі, Т. Катаев пен К. Нәрібаев Жоғары және 
арнаулы орта білім министрі, В. Ибрагимов Жеңі 
өнеркәсіп министрі, Ә. Алыбаев Ет және сүт өнеркәсіб 
министрі, Е. Зарицкий мен Б. Наданбаев Тамақ өнеркәсіб 
министрі, Ә. Қасымқанов Министрлер Кеңесінің Еңбек ре 
сурстарын пайдалану жөніндегі мемлекеттік комитет 
төрағасы, Е. Қасенов, С. Танекеев, олардан кейі 
Ө. Сәрсенов республиканың Тұтынушылар қоғамдары 

одағы басқармасының төрағасы, Ә. Бектемісов республи- 
ка Құрылыс істері жөніндегі мемлекеттік комитет төраға- 
сы, Ә. Құлақметов, Ғ. Мырзағалиев, И. Еділбаев 
Жергілікті өнеркәсіп министрі болды. Бұлардың әрқайсысы 
белсене жемісті жұмыс атқарды. 

Мәдениет саласында көп жылдар бойы жемісті еңбек 
еткен М. И. Есенәлиев өзінің белсенді қызметімен, тәжіри- 
белі іскерлігімен әдебиет, өнер қайраткерлері арасында 
беделді болғаны мәлім. Кейін Сыртқы істер министрі болған 
кезде де осы жауапты қызметтің биік деңгейінде бола 
білді. 

Республикалық, облыстық және жергілікті маңызы бар 
күтімді автомобиль жолдарының кең жүйесін салуда сол 
жылдары осы салада министр болып істеген Л. П. Гончаров 
пен Ш. Х. Бекболатовтың зор еңбегі бар. Олар облыстық 
атқару комитеттерімен бірігіп, Қазақстанда осы мәселені 
біршама ойдағыдай шешкен болатын. Шәміл Хайруллаұлы 
әлі де сол жұмыстың басы-қасында. Н. А. Кузнецов жиыр- 
ма жылдан астам уақыт бойы республика үкіметі жанын- 
дағы азаматтық авиация басқармасына басшылық етті. Ол 
әуе қатынасының материалдық-техникалық базасын нығай- 
тып, бұл саладағы халыққа қызмет көрсету ісінің едәуір 
жақсартылуына қол жеткізді. Сол үшін екі мәрте Социа- 
листік Еңбек Ері деген құрметті атаққа ие болды. 

Мемлекеттік жабдықтау жүйесін көп жылдар бойы 
Ж. Ә. Таңқыбаев басқарды. Өзі тәжірибелі маман әрі іскер 
басшы құрылыс, өнеркәсіп, коммуналдық шаруашылық 
қажеттерін материалдық-техникалық жағынан қамтамасыз 
ету ісін мықтап жолға қойды. Облыстарда, Алматы 
қаласында жабдықтау ұйымдарының механикаландырылған 
ірі-ірі базалары жасалды. 

Сондай-ақ Мәдениет министрі қызметінде М. Базарба- 
ев, Ж. Еркінбеков, Сауда министрі М. С. Иванов, Комму- 

налдық шаруашылық министрі А. И. Чернышов, Орм: 
және ағаш өңдеу өнеркәсібі министрі М. Әлдербаев, тем 
жол бастықтары Р. Тұрғанбаев, Н. Овсянник, Н. Есенғари 
Қ. Көпжасаров әрқайсысы өз міндетін жемісті атқарда 
Құдайберген Дүйсенұлы кейін үкімет төрағасының орынб 
сары болған кезде де тасымал мәселесімен шұғылданды. 

Геология министрлігін белгілі ғалым Ш. Есенов, атақт 
геологтар А. Ситько, С. Шақабаев баскарды. 

Ғылым академиясының президенті академиктер Ш. Есж 
нов, А. Қонаев болды. Бұл үлкен мекемеге бірнеше жь 
бойы аты да, ісі де әлемге белгілі болған ірі ғалым Өмірзг 
Сұлтанғазин басшылық етті. 

Республикада дене шынықтыру мен спорт кең өріс алдь 
олардың материалдық базасы нығайтылды. Алматы түбінд 
бірегей Медеу мұз айдынының кешені салынды. Бұл сал: 
ның жұмысын біраз жыл Қаркен Ахметов, одан кейін Аман 
ша Ақбаев табысты жүргізді. 

Облыстық атқару комитеттерінің төрағалары да белсе 
не, жемісті жұмыс істеді. Сол жылдары бұл лауазымді 
қызметті Ақтөбеде О. Ә. Қозыбаев пен Сағынтаев, Алмг 
тыда П. С. Канцеляристов пен В. П. Беляков, Шығыс Қазак 
станда С. А. Қойшыбаев пен Н. Әбенов, Жезқазғанда Х. БЕ 
Жұмабеков, Гурьевте Е. Тастанбеков, Қарағандыда С. К 
Досмағамбетов пен 3. Іңкәрбаев, Көкшетауда А. Р. Нику 
лин мен В. И. Моисеенко, Қостанайда Н. А. Пономарев пе 
Т. Б. Көпбаев, Қызылордада Ә. Асқаров пен С. Құбаше 
және Ы. Қалиев, Жамбылда А. З. Питулов пен С. Аққози 
ев, Солтүстік Қазақстанда С. Құсайынов пен Н. Ә. Болатба 
ев, Семейде Е. Қашағанов пен А. С. Еременко, Торғайд 
Ю. Н. Трофимов пен Е. Е. Зарицкий, Павлодард 
М. Қайырбаев. Т. Садуақасов және Р. Мырзашев, Маңғыс 
тауда Д. С. Горшенин, Целиноградта (Акмолада) Р. Шаях 
метов, А. Жолмұхамедов, З. Шайдаров, Талдықорғанд; 

И.П. Евсенев пен Т. М. Курганский, Оралда В. И. Подьяб- 
лонский, Шымкентте Ж. Шаймерденов пен С. О. Жандо- 
сов атқарды. Олардың әрқайсысы өз облысының экономи- 
касы мен мәдениетін өркендетіп, халықтың әл-ауқатын арт- 
тыруға зор үлес қосты. 

Алматы қалалық Кеңесі атқару комитеті төрағасы болып 
Е. Дүйсенов, Ә. Жақыпов, З. Нұрқаділов жемісті қызмет 
атқарды. 


ОДАҚТАҒЫ ОҢ ҚАБАҚТАР 


Кейде бізде белгілі бір істің мән-жайы туралы жөнсіз 
жорамалдар айтылып, соған байланысты үлкен басшының 
атына өлшеусіз мақтау сөздер тоғытылып жатады. 
Әсіресе Алматыдағы үлкен ғимараттар жөнінде кезінде 
осындай жаңсақ ұғымдар көп естілді. Тіпті «бас архитек- 
тор», «ұлы сәулетші» деген теңеулерге дейін барғандар 
болды. 

Менің ойымша, мұндай марапат сөздер не білместіктен 
айтылды, немесе, біле-тұра, әдейі жарамсақтықпен жалған 
айтушылардың аузынан тарады. 

Ал шындығында қала құрылысы, әсіресе ірі обьектілер 
оңайлықпен жүзеге асырыла салмайды. Орасан зор қара- 
жат пен материалдық ресурстарды талап етеді. Оларды 
жобалау, содан кейін құрылыс жоспарына енгізу, оларға 
қажетті мөлшерде қаржы мен материалдар тауып беру 
шараларының қаншалықты қиындықпен келетінін мен өз ба- 
сымнан талай кешкен адаммын. Осындай шаруалармен 
одақтық жоспарлау комитетінде, оның басшыларында та- 
лай рет болып, қиыла өтініш айтқан кездерім болған. 

Сөз болып отырған обьектілер жөнінде тиісті орындар- 
мен келісу, оларды құрылыс және мердігерлік жұмыстар- 
дың жоспарына енгізу қаншалықты қиынға түсетінін сол кез- 

дегі өзіміздің жоспарлау комитетінде басшылық қызметте 
болған Тәкежанов, Сағымбаев, Желтиков, Кузнецов, 
Әбділдин жолдастар өте жақсы біледі. 

Абыройға қарай, қиын жерден қисынын тауып дегендей, 
өтінішімізді дәйектеп, сұрағанымызды алып жүрдік. Жоға- 
рыда ауыл шаруашылығының қажеттеріне байланысты 
кезінде одақтық үкімет орындарынан көп қолдау тауып, 
тиісінше көмектер алғанымызды айттым. Сондай оң қабақ 
пен жылы шырайды құрылыс мәселелері тұсында да кез- 
дестіргенім бар. 

Бұл ретте ерекше алғыс сезіммен ауызға алып, 
сүйінішпен еске алатын кісілерім -- КСРО Министрлер Кең- 
есі Төрағасының орынбасары, Мемлекеттік жоспарлау ко- 
митетінің төрағасы Н. К. Байбаков пен оның бірінші орынба- 
сары, күрделі құрылыс мәселелерімен тікелей шұғылдана- 
тын В. Я. Исаев. Бұл екеуі де нақты практикалық жұмыстан 
мол тәжірибе шеккен өте ірі шаруашылық қызметкерлері 
болатын. 

Егер толығырақ айтсақ, Николай Константинович 1939 
жылдың өзінде, 28 жасында, халық комиссарының орынба- 
сары, ал одан кейін халық комиссарының өзі, сонан кейін 
КСРО Мұнай өнеркәсібі министрі, ал 1965 жылдан бастап 
Мемлекеттік жоспарлау комитетінің төрағасы, одақтық 
үкімет төрағасының орынбасары болып істеген. Василий 
Яковлевич Жоспарлау комитетінің аппаратына Ленинград 
Кеңесінің төрағасы қызметінен келген. Осы екі кісіден біз 
өтініш білдіріп, ұсыныс айтып келген сайын үнемі қолдау 
тауып, қанағаттанып қайтатын едік. 

Жасыратын несі бар, облыс орталықтарындағы, әсіресе 
Алматыдағы кейбір ірі обьектілерді салғанда, олардың ар- 
хитектуралық шешімі мен сыртқы көркінде астамшылыққа 
жол беріліп, сметалық құнынан шығып кеткен жағдайлар 
болды. Қазақстан мраморға бай деген желеумен осынау 

қымбат материалды орынсыз қолдана берушілік орын 
алды. 

Әлі есімде, республикалық пионерлер сарайын салған- 
да, алғашқы сметалық құны екі есе қымбаттап кетіпті. Сон- 
дықтан банк қаржыландыруды тоқтатып қойған. Мен осы 
мәселемен әдейі Мәскеуге барып, Жоспарлау комитетінде 
Исаевтың, Мемлекеттік құрылыс комитетінде Г. Н. Фо- 
миннің қабылдауында болдым. Мән-жайды баяндай келіп, 
сметаны қайта қарауға, сөйтіп артық жұмсалған қаражатты 
ескеруге олардың жазбаша келісімін алып қайттым. 

Сексенінші жылдардың бас кезінде Алматыда «Арасан» 
атты монша-сауықтыру кешенінің құрылысы басталды. Оны 
халық шаруашылық жоспарынан тыс, жергілікті ресурстар 
есебінен салу көзделген болатын. Құрылыс, сөз жоқ, өте 
маңызды, қала халқына керек-ақ. Бірақ КСРО Министрлер 
Кеңесінің бір мәжілісінде осы обьектінің жоспардан тыс са- 
лынып жатқаны және онда көп астамшылыққа жол беріл- 
гені жайында мәселе көтеріліпті. Мен ол мәжіліске қатыс- 
қан жоқпын, кезекті демалыста болатынмын. Артынан екі 
рет сол кездегі үкімет басшысы Н. А. Тихоновтың 
қабылдауында болып, түсінік беруіме тура келді. Содан 
кейін барып қана республика атына айтылып жүрген қол- 
айсыз әңгіме басылды. 

Күрделі құрылыстың кең етек алуы, сондай-ақ халық ша- 
руашылығының ағымдағы қажеттері зор көлемде матери- 
алдық ресурстарды талап ететін. Сол талаптарды дер 
кезінде қанағаттандыру үшін мемлекеттік жабдықтау база- 
ларында дайын тұрған қорлар болуы қажет. 

Одақтық ресурстар КСРО Мемлекеттік жабдықтау ко- 
митетінің қарауында. Оның төрағасы -- одақтық үкімет 
төрағасының орынбасары В. Э. Дымшиц. Бұл да елдегі ірі 
шаруашылық қызметкерлерінің бірі, белгілі көкжалдың өзі. 
1933 жылдан бастап Украинада, Ресей Федерациясында ірі- 

ірі өнеркәсіп орындарында жетекшілік еткен. Үндістандағы 
Бхилаи металлургия заводы құрылысында бас инженер бол- 
ған. 1965 жылы Мемлекеттік жабдықтау комитетінің басшы- 
лығына келген. 

Вениамин Эммануилович жылы шыраймен қарсы алып, 
мәселелерді іскерлікпен шешетін. Бірде осындай көп мәсе- 
лемен келгенімде, өзінің барлық орынбасарлары мен бас 
басқарма бастықтарын кабинетіне шақырып алып, менің 
көзімше әртүрлі материалдық-техникалық ресурстар сұра- 
ған көп хаттарымызды жеке-жеке қарады. Солар бойын- 
ша, әркімге нақты тапсырмалар беріп, өзі тікелей қатаң 
бақылауға алды. 

Одақтық жабдықтау орталығының осындай ықыласы 
арқасында бізде әрдайым металдың, ағаштың, электр тех- 
никасы мен кабель бұйымдарының, цементтің т. 6. матери- 
алдық заттардың қажетті қоры болатын. 

Біз Бақыт Әсетқызы екеуміз Вениамин Эммануиловичпен 
және оның зайыбы Лима Борисовнамен үй ішілік жағдайда 
да кездесіп жүрдік. Бірнеше рет өздерінде қонақта бол- 
дық. Мейлінше ақжарқын, өте қонақжай адамдар болатын. 

КСРО Қаржы министрінің қызметінде жиырма жылдан 
астам уақыт В. Ф. Гарбузов істеді. Ол Мәскеудің орталық 
аппаратына Украинадағы жоспарлау комитетінің төраға- 
лығынан келген-ді. Мінезі тік, дөрекілеу болатын. Министр- 
лер Кеңесінің отырысында біреуді сынағысы келсе, былай 
дер еді: «Сенің есіңде болсын, Иван Иваныч, біз балыққа 
бірге бардық деп немесе коньякты бірге іштік деп қапы қал- 
ма, соны арқаланып, қаржы тәртібін бұзуға ешкім ерік бер- 
мейді саған...» Ондайда отырған жұрт ду күлетін. 

Жыл сайын Гарбузов төрағалық ететін үкімет комиссия- 
сында республика бюджетін қорғауға тура келді. Ол кісі 
менің тілек, өтініштеріме әрдайым түсіністікпен қарайтын. 
Василий Федоровичтің өзінде және бірінші орынбасары 

В. В. Деменцевте талай рет болып, көптеген қаржы мәсе- 
лесін шешіп жүрдік. Әсіресе халыққа білім беру, денсау- 
лық сақтау, мәдениет мекемелерінің мұқтажына бюджет- 
тен тыс сан миллион сомдаған қаржы алған кездерімді 
қазірдің өзінде ризалық сезіммен еске аламын. Өйтетін се- 
бебім -- одақтық министр менің көзімше өзінің қызметке- 
рлеріне біз туралы ылғи да жылы сөздер айтып отыратын. 
Қазақстан тыңда өсірілген күшті бидайымен бізді асырап 
отыр, сондықтан оған көмектесу керек дейтін ол. 

Экономикамыздың тұрақты түрде дамуы арқасында біз 
бірқатар жылдар бойы бюджетімізді одақтық бюджеттен 
дотация алмай-ақ өз бетімізбен жасақтап жүрдік. Сонда 
республика бюджетінің жылдық көлемі 8 миллиард сомнан 
асып түсетін. Бұл сол кездегі сомның курсымен есептеген- 
де өте ірі сома болатын. Сөйтіп, біз Ресей Федерациясы 
мен Украинадан кейінгі үшінші орынды тұрақты түрде алып 
жүрдік. 

Осы тұста ерекше атап айтарлық бір жәйт, одақтық 
үкіметтегі Қазақстанға, оның үкімет басшысы ретіндегі маған 
деген оң қабақ, ілтипатты көзқарас ең алдымен КСРО Ми- 
нистрлер Кеңесінің Төрағасы А. Н. Косыгиннен басталатын. 

А. Н. Косыгин Кеңес мемлекетінің ірі қайраткерлері қа- 
тарынан саналатын. Ол 1939 жылы, 35 жасында КСРО Тоқы- 
ма өнеркәсібінің халық комиссары, ал келесі 1940 жылы 
Кеңес үкіметі төрағасының орынбасары болып тағайындал- 
ған. 1964 жылдан 1980 жылға дейін, 16 жыл бойы, КСРО Ми- 
нистрлер Кеңесіне басшылық етті. 

Мен Алексей Николаевичпен 1970 жылы, республиканың 
үкімет басшысы болып тағайындалғаннан кейін көп кешікпей- 
ақ кездестім. Оның жұмыс кабинеті Кремльде, Минист- 
рлер Кеңесінің бүкіл басшылығы орналасқан үйде, екінші 
қабатта болатын. Кезінде бұл кабинетте И. В. Сталин, одан 
кейін Н. С. Хрушев отырған екен. Келгенімді баян еткеннен 

кейін, қабылдау бөлмесіндегі хатшы кабинетке кіріп шықты 
да, маған: 

-- Кіріңіз, Алексей Николаевич сізді күтіп отыр, -- деді. 

Кеңес үкіметі төрағасының кең кабинетінде артық жиһаз 
жоқ, іші өте қарапайым жиыстырылып, қызмет орнына ғана 
бейімделген. Төрде жұмыс столы, оның бір бүйіріне тақа- 
пып, тағы бір шағын стол қойылған. Үстінде қаз-қатар 
тізілген телефон аппараттары. Оң жақта, қабырғаны бой- 
лай ұзыннан тартылған мәжіліс столы, үстіне жасыл шұға 
жабылған. Бұл -- төрағаның келген кісілерді қабылдайтын 
және кішігірім кеңес өткізетін орны. 

Қабылдау бөлмесіне кірген бетте оң жақта бір шағын 
бөлме көрінген. Онда морзе аппараты орнатылған екен. 
Кейін білдім, мұнда Одақтың ішінен және шетелдерден 
түсетін ақпарат хабарлар қабылданып, лентаға жазылып 
алынады екен. Одан әрегіректе бесінші зал деп аталатын 
бөлмеге кіретін есік. Жұмыс бабындағы әртүрлі 
мәжілістерді Косыгин осында өткізеді. Жылдық және бес- 
жылдық халық шаруашылық жоспарларының жобасын 
Мемлекеттік жоспарлау комитетінің, Қаржы министрлігінің 
тағы басқа үкіметтік органдардың қатысуымен қарайтын, 
одақтас республикалар үкіметтері басшыларының осы 
мәселе бойынша баяндамалары тыңдалатын кеңестер де 
осы залда өткізіледі. 

Кабинетінің екінші жақ қапталында сопақша келген ұзын 
зал бар. Ішіне 250--300 адам сыятын бұл залда Ленин зама- 
нынан бермен қарай Министрлер Кеңесі төралқасының 
мәжілістері өткізіледі екен. Үкіметтің толық құрамының 
отырысы да осы жерде болады. 

Мен кабинетке кіргенде, Косыгин орнынан түрегеліп, 
маған қарай жүрді де, ұзын кабинеттің орта тұсында қарсы 
алды. Мен бірнеше қадам қашықтықта тоқтап, әскер қыз- 
метімдегі дағдым бойынша баяндау түрінде тіл қаттым: 

-- Мен, Әшімов, Қазақ КСР Министрлер Кеңесінің 
Төрағасы болып тағайындалуыма байланысты Сіздің ал- 
дыңызға келіп тұрмын. 

Алексей Николаевич менімен амандасып, жылы лебіз 
білдіре құттықтады да, столға шақырды. Бойы ортадан 
жоғары, дене бітімі таралғы, қимыл-қозғалысы ширақ кісі. 
Сол кезде жасы 66-да болатын. 

Менің бұған дейін қайда істегенімді сұрастырды, респу6- 
ликаның жағдайынан сауалдар берді. Әсіресе мен қызмет 
істеген облыстарды егжей-тегжейлеп бажамдады. Көкше- 
тау облысы жайында сөз болғанда, Бурабай курортын еске 
алды. Жиырмасыншы жылдары Сібірде тұтыну коопера- 
циясы жүйесінде істеп жүргенде өкпе ауруына шалдығып, 
сол жерде емделгенін айтты. 

Сонан соң Ұлы Отан соғысы кезінде қай майдандарда 
соғысқанымды сұрады. Сол жылдары еліміздің батыс ау- 
дандарында майдан шебінде қалған ірі кәсіпорындарды 
Шығысқа, оның ішінде Қазақстанға қарай көшіру кезіндегі 
қиындықтарды әңгімеледі. Сол барған жерлерінде өндірісті 
қауырт мерзімде жолға қойып, майдан мүддесіне өнім 
бере бастаған жәйттерді айтты. Косыгиннің сол кездегі 
белсенді қызметі жайында маршал Г. К. Жуковтың естелік 
кітабында жақсы айтылғаны менің де ойыма оралды. 

Мен ол кезде Мәскеуге жиі баратынмын. Барған 
сайын үкімет төрағасының қабылдауында боламын. Рес- 
публикадағы жағдайды баяндаймын. Сонда Алексей Ни- 
колаевичпен арада болған әңгімеден ол кісінің қойылған 
мәселелерді соншалықты білгірлікпен жедел шешетін 
іскерлігінен әрдайым тағылым алып, қанағат сезімімен 
шығатын едім. 

Одақтық үкімет құрамына лауазым бойынша Министр- 
лер Кеңесі Төрағасының орынбасарлары, министрлер, 
кейбір мемлекеттік комитет басшылары, одақтас респу6- 

ликалар министрлер кеңестерінің төрағалары кіреді. Кеңес 
Одағы Үкіметінің толық құрамы, әдетте, жылына төрт рет 
отырысқа жиналады. Елдің экономикалық және әлеуметтік 
дамуының тоқсандық және жылдық қорытындылары тал- 
қыланады. Мемлекеттік жоспарлау комитеті мен Қаржы 
министрлігінің баяндамалары талқыланады. Сондай 
мәжілістерде жарыссөзге қатынасып, республикадағы эко- 
номикалық хал-ахуалды баяндауға, одақтық органдардың 
шешуін күтіп тұрған проблемалық мәселелерді көтеруге 
тура келеді. 

Экономика, бюджет, қаржы-қаражат мәселелерін жақ- 
сы білетін А. Н. Косыгин өзінің қабылдауына келген немесе 
үкіметтің ресми мәжілісінде сөйлеп тұрған адамның мәсе- 
лені қаншалықты меңгергенін бірден-ақ байқайтын. Баянда- 
ма байыпты, көтерілген мәселе дәйекті болса, ол зер сала 
тыңдайды, тиісінше тапсырмалар береді. Ал жалпы сөз 
болса, салқын тыңдап, самарқау қала береді. Соны 
білгендіктен, оның жеке қабылдауына немесе одақтық 
үкімет мәжілісінде сөйлейтін сөзіңе ұқыпты дайындалуға 
тура келеді. 

Осындай бір мәжілістің алдында Министрлер Кеңесінің Іс 
басқарушысы М. С. Смиртюков маған ескерту жасады. 
«Төрағада сөйлеушілердің тізімі қаралды. Сен бірінші болып 
сөйлейсің. Мәжіліске Л. И. Брежнев қатыспақшы», -- деді. 
«Түсінікті», -- дедім мен. Дайындаған мәселелерімді қай- 
тадан бір қарап, ой елегінен тағы бір өткіздім. Ал ондай 
мәжілістерде қағазға қарамай, сөзді ауызша сөйлеуге тура 
келетін. 

Жоспарлау комитетінің төрағасы Байбаков пен Қаржы 
министрі Гарбузовтың баяндамаларынан кейін мен сөз ал- 
дым. Халық шаруашылығының дамуы мен бюджеттің 
орындалуы жөніндегі жылдың қорытындысы туралы қыс- 
қаша баяндап өттім. Орын алған олқылықтарымыз бен 

кемшін жақтарымызды да айттым. Жоспарлау комитетінің, 
тиісті министрліктер мен одақтық үкіметтің құзырына жата- 
тын кейбір мәселелерді атадым. 

Зер сала тыңдап отырған Л. И. Брежнев Балқаш кен-ме- 
таллургия комбинатындағы жағдайды сұрастырды. Мен 
қалыпты жұмыс істеп тұрғанын айттым. Кенді негізінен Жез- 
қазған беретінін хабарладым. 

-- Қоңыраттың халі қалай? -- деді ол. Сірә, Балқашты 
кенмен қамтамасыз ететін сол екенін ұмытпаған болуы ке- 
рек. Мен Қоңырат кенінің сарқылуға айналғанын, одан қазір 
баланстың сыртында қосымша ғана кен алатынын айттым. 

Мәжіліс аяқталғаннан кейін кешкісін мен түскен мейман- 
хананың нөміріне Кремль аппараты арқылы Смиртюков те- 
лефон соқты. Жақсы сөзбен құттықтады. Алексей Никола- 
евич те ұнатқан көрінеді. Мен Михаил Сергеевичтің ілтип- 
атына риза болып, рақмет айттым. 

Кеңес мемлекетінің тарихында талай экономикалық ре- 
формалар болған. Солардың соңғысы «Косыгин реформа- 
сы» атанған 1965 жылғы шаралар болатын. Онда ең негізгі 
міндет ретінде экономикаға басшылық етудің әкімшілік 
әдістерінен экономикалық әдістерге көшу көзделген-ді. 
Егер таратыңқырап айтсақ, кәсіпорындарға көбірек еркіндік 
беруге саятын. Олардың жұмысындағы негізгі көрсеткіш 
пайда болса, сол пайданың басым көпшілігі еңбек ұжымы- 
ның өз құзырында қалуға тиіс. Ол өндірісті дамытуға 
қажетті қор жинау үшін және әлеуметтік-мәдени мұқтаж- 
дықтарды өтеу мақсатында жұмсалуы керек. 

Кәсіпорындарды шаруашылық есепке көшіріп, олардың 
экономикалық мүдделілігін арттыру міндеті басты орынға 
қойылды. Алайда бұл реформа да, бұрынғылары сияқты, 
нәтижесіз қалды. Соңғы кездерде 1965 жылғы реформа 
Брежнев ұнатпағандықтан аяқсыз қалды деген пікір айтылып 
жүрді. Менің ойымша, олай емес сияқты. 

Өйткені 1965 жылы КОКП Орталық Комитетінің қыркүй- 
ектегі пленумында сөйлеген сөзінде Брежнев былай деген 
болатын: 

«...Социалистік өндіріс тәсілінің барлық мүмкіндіктерін 
толық көлемінде пайдалану үшін шаруашылықты басқару- 
дың экономикалық әдістерін күшейту ұсынылып отыр. Эко- 
номикалық ынталандыру жүйесінің көмегімен әрбір жұмыс- 
шының, мастердің, техниктің, инженердің, кәсіпорын қыз- 
меткерінің жаңа техниканы енгізуге, технологияны жетілді- 
руге, еңбек өнімділігі мен өнім сапасын арттыруға тікелей 
мүдделілігін туғызу қажет. Жекелеген әрбір кәсіпорынның 
праволарын кеңейту да осы мақсаттарға қызмет етпек...» 

Демек, мәселе Брежневтің көзқарасында емес, басқа- 
да. Бұл реформаның жүзеге аспауының басты себебі -- 
министрліктер кәсіпорындардың тізгінін бұрынғыша өз қол- 
дарында ұстап отырды да, жария етілген экономикалық 
дербестікті жүзеге асыртқан жоқ. Озат кәсіпорындардың 
тапқан пайдасы олардан сыпырып алынды да, жұмыста зиян 
шегіп отырған қалыңқы кәсіпорындарды демеуге жұмсал- 
ды. Сөйтіп, еңбек ұжымдарының экономикалық ынталы- 
лығы жоққа шығарылды. 

А. Н. Косыгин тәжірибе ретінде жекелеген өндіріс сала- 
ларына тұтастай экономикалық дербестік беру жөнінде 
шешімдер қабылдады. Мәселен, одақтық Көмір өнеркәсібі 
министрлігі бір кезде осы саладағы барлық мәселелерді 
шешу билігін өз қолына шоғырландырды. Ғылыми-зерттеу 
және жобалау ісі, көмір өнеркәсібіне қажетті жабдықтар 
мен қосалқы бөлшектер шығару кәсіпорындары, күрделі 
құрылыс, көмір шығаратын кәсіпорындарды күнделікті жаб- 
дықтау, оларды қаржыландыру, оның ішінде күрделі қар- 
жы бөлу т. т. мәселелердің баршасы үкімет қаулысы 
бойынша Көмір өнеркәсібі министрлігінің құзырына берілді. 
Сонда кейбір жолдастар министр Братченкоға қалжыңдап: 

«Жұмысты енді ақсатсаң, жаласын кімге жабасың?» -- деп 
те жүрді. Айтқандай-ақ, министрлік саланы басқаруға сөз 
жүзінде дербестік алғанымен, іс жүзінде өзінің проблема- 
ларын Жоспарлау, Жабдықтау комитеттерінсіз, Қаржы ми- 
нистрлігінсіз тіпті де шеше алмайтын болды. Өйткені мате- 
риал және қаржы ресурстарының барлығы солардың 
қолында болатын. 

А. Н. Косыгин елдің жалпы халық шаруашылық ке- 
шеніндегі Қазақстанның экономикалық қуатының алатын 
орнын да, зор маңызын да жақсы түсінетін. Сондықтан 
біздің проблемаларымызға ерекше ілтипатпен қарайтын. 
Ол Кеңес үкіметін басқарып тұрған жылдарда мен сол 
кісінің тікелей көмегімен республикамыздың сан салалы 
индустриясын, ауыл шаруашылық, әлеуметтік саланы да- 
мытумен байланысты көптеген мәселелерді шеше алдым 
десем, асырып айтқандық болмас деп ойлаймын. Ондай 
мәселелер көбінесе жылдық және басжылдық жоспар- 
ларда қарастырылатын. Ал олардың сыртында бірталай 
мәселелер жоспар мен бюджетті орындау процесінде 
шешімін тауып жататын. 

Мәселен, мынадай бір оқиғаны айтайын. Бір жылы, ауыл 
шаруашылығының қорытындысын шығарып жатқан кезде, 
сол кісінің қабылдауында отырып, біздің кеңшарларымызда 
өндірістік қызметтерінің нәтижесі бойынша бір миллиард 
сомдай айналым қаржысы жетпейтінін айттым. Сондықтан 
олардың алдағы жылда қалыпты жұмыс істеуі үшін қаражат 
жағынан көмектесуін өтіндім. 

-- Қаржы министрлігімен, Мемлекеттік банкімен бірлесіп 
ұсыныс енгізіңдер, бұрынғы алған несиелеріңнің мерзімін 
ұзартып берейік, сонда кеңшарларың банкінің кезекті неси- 
есін пайдалана алатын болады ғой, -- деді Алексей Никола- 
евич. Мен өзімнің өтінішімді дәлдеңкіреп, анықтап айттым. 

-- Біздің кеңшарларымыз банкінің көп жылдар бойы қор- 

ланып қалған бұрынғы несиелері бойынша қарызға батып 
отыр. Сондықтан олардың қаражат жағдайын сауықтыру 
үшін одақтық бюджеттен бір мезгілдік қайтарусыз көмек 
ретінде қаржы бөлуге болмас па екен: -- дедім. 

Косыгин сол бойда-ақ Гарбузовқа телефон шалып: 

-- Әшімов кеңшарларына қаржылай көмек сұрап отыр, 
-- деді. Ол кісі, сірә, ондай мәселені шешу қажеттігін рас- 
таған болуы керек. Алексей Николаевич Қазақстан 
Министрлер Кеңесіне одақтық бюджеттен қаржы бөлу 
жөнінде ұсыныс әзірлеуді тапсырды. Гарбузовтың мәселені 
КОКП Орталық Комитетіне енгізген дұрыс болар еді деген 
пікіріне үкімет басшысы тағы да пысықтап тапсырыс берді: 

-- Алдымен Министрлер Кеңесінің жарлығын шыға- 
райық, сонан соң қабылданған шешім туралы Орталық Ко- 
митетке хабарлармыз, -- деді. Айтқандай-ақ, ертеңіне 
біздің республика кеңшарларының жетіспейтін айналым 
қаржыларын толтыру үшін одақтық бюджеттен 800 милли- 
он сом ақша бөлу туралы шешім қабылданды. (Ол кездегі 
есеп бойынша бұл өте көп сома болатын). Содан бірнеше 
күн өткеннен кейін А. Косыгин қол қойған мынадай бір қыс- 
қаша хатты көрдім: 

«КОКП Орталық Комитетіне. КСРО Министрлер Кеңесі 
өзінің өкімімен республика кеңшарларының айналым қар- 
жысындағы олқылықты толтыру үшін Қазақ КСР Министр- 
лер Кеңесінің құзырына одақтық бюджеттен 800 миллион 
сом қаржы бөлді. Осыны білдіру ретінде хабарлаймыз. 
А. Косыгин». 

Сөйтіп, осыншалықты күрделі мәселені жедел шешудің 
арқасында республика кеңшарларының қаражат жағдайын 
едәуір жақсартып, алдағы ауыл шаруашылық жылында 
қалыпты жұмыс істеуге мүмкіндік алғанымыз бар. 

Косыгинге барып, мен біздің кеңшарлар мен басқа да 
ауыл шаруашылық кәсіпорындарының мемлекеттік банкіден 

алынған қарыздар бойынша жинақталып қалған талай мил- 
лиардтаған борыш ақшаны есептен шығартқаным өз алдына 
бір жеңілдік болып еді. 

А. Н. Косыгин басқарған үкімет делегациясының 
құрамында бірқатар шетелдерде болдым. Осындай бір са- 
пармен 1979 жылы наурыз айында Үндістанға бардық. 

Үндістан -- дүние жүзіндегі ең ежелгі елдердің бірі. 740 
миллионнан астам халқы бар. Ондағы ұлттар мен ұлыстар- 
дың, тайпалық топтардың саны бірнеше жүздеп саналады. 
Астанасы Дели қаласында 6 миллион 400 мыңдай адам 
тұрады. Ел екі жүз жылдай уақыт бойы ағылшын отаршыл- 
дарының билігінде болды. 1947 жылы тәуелсіздік алып, 1950 
жылы өзін республика деп жариялады. 

Үнді халқының азаттық жолындағы күресіне М. Ганди 
мен Дж. Неру бас болды. Елдегі бүкіл атқарушылық өкімет 
билігін Президент атынан премьер-министр бастаған Ми- 
нистрлер Кеңесі жүзеге асырады. Осы мәртебелі орында 
отырып, он бес жыл бойы елге Дж. Нерудің қызы, ұлы 
Үндістанның аса көрнекті қоғам және мемлекет қайраткері 
Индира Ганди басшылық етті. 

Индираны Кеңес Одағында халық қатты құрметтеп, сыр- 
тынан тілеуін тілеп отыратын. Біздің делегация барған жылы 
И. Ганди үкімет басында жоқ еді. Премьер-министр 1977 
жылғы сайлауда жеңіп шыққан Джаната-партидің өкілі Де- 
саи болатын. Ұлттық буржуазияның ең ірі партиясы, 1947 
жылдан бері өкімет билігін ұстап тұрған Үндістан ұлттық 
конгресі (ҮҰК) оппозицияда еді. 

Сапар кезінде бізге И. Гандидің делегациямен кездескісі 
келетіні және мұның қазіргі үкімет басшыларына бимағлұм 

жағдайда болуын қалайтыны мәлім болды. Сондықтан 
бізде мұндай кездесуді делегация басшысының жеке өзі 
ғана Үндістандағы Кеңес Одағының елшілігінде өткізсін де- 
ген ұйғарым қабылданды. 

Жоспарлы кездесулер мен келіссөздер аяқталғаннан 
кейін мемлекетаралық құжаттарға қол қойылды. Елге 
қайтар алдында кешкілік біздің елшілікте Кеңес делегация- 
сының құрметіне қабылдау жасалып, оған Үндістан басшы- 
лары шақырылды. 

Қонақасы орталап қалған кезде Косыгин орнынан түре- 
геліп, қабылдау залынан шығып кетті де, делегацияның қалған 
мүшелері қонақтарды күтіп, олармен әңгімені жалғастыра 
бердік. Мен премьер-министрге Қазақстан туралы әңгіме 
айтып отырдым. Ол Қазақстанда экономиканың, ғылым мен 
мәдениеттің қаулап өсіп отырғаны жайындағы мағлұматтарды 
қызыға тыңдап, көптеген сұрақтар берді. Арада 40 минуттай 
уақыт өткенде Косыгин қайтып келді. Қабылдау аяқталып, 
үндістандық меймандарды шығарып салғаннан кейін Алексей 
Николаевич бізге елшіліктің бір кабинетінде Индира Гандимен 
кездесіп, әңгімелескені жайында айтты. 

Үндістанның экс-премьері қазіргі билік басындағы Джана- 
та-партидің саясатын халықтың қолдамайтынын, оның елдегі 
беделі төмен екенін айтыпты. Партия атынан билік жүргізіп 
отырған премьер-министрдің елге дұрыс басшылық жасай 
алмайтынын жеткізіпті. Ұлттық конгресс партиясы келесі 
сайлауда жеңіп шығу үшін күрес жүргізетінін, И. Ганди өз 
кандидатурасын қайтадан ұсынатынын білдіріпті. Оған өзінің 
сенімді екенін, халық өзін қолдайтынын айтыпты. 

Косыгин ондай қолдау неден көрінеді деп сұрағанда, 
И. Ганди айтыпты: «Мен Делидің ең үлкен алаңына шығып 
сөз сөйлесем, бірнеше миллиондаған халықты жинай ала- 
мын», -- депті. Айтқандай-ақ, 1980 жылдың басында Ұлттық 
конгресс партиясы билік басына қайтып келді, үнді халқының 

даңқты қызы Индира Ганди тағы да премьер-министр бол- 
ды. 1984 жылдың қазан айында ол жауларының жауыздық 
қастандығынан қазаға ұшырады. Ал Ұлттық конгресс пар- 
тиясы сол жылдың аяғында болған парламент сайлауында 
халық палатасынан кереметтей көп орын алды. Жаңа 
үкіметті И. Гандидің баласы Раджив Ганди басқарды. Бір 
өкініштісі -- кейін ол да жалдамалы жендеттердің қолынан 
қаза тапты. 

Делиден Мәскеуге қайтып келе жатқанда біздің ұшақ 
еш жерге қонбастан, он сағат ұшты. Кеңес үкіметінің бас- 
шысына бекітілген Ил--86 әуе кемесінің іші өте жайлы етіп 
жабдықталған болатын. Орта тұсындағы кең салонда 
жұмсақ дивандар, креслолар, шағын столдар қойылған, са- 
лонның екі жақ басында екі орындық оңаша кабиналар бар. 
Ұшақта радиотелефон байланысы орнатылған. Ұшып келе 
жатып, екі рет Алматымен сөйлестім. 

Қайту сапарының алғашқы жартысын делегация мүше- 
лері үлкен салонда өткізді. Әркім Үндістаннан алған әсер- 
лерін айтысып, қызу әңгіме басталды. Елдің экономикалық 
жағдайы, халықтың тұрмыс халі сөз болды. Қоғамның ат 
төбеліндей аз ғана бөлігі байлыққа бөгіп отыр екен де, ба- 
сым көпшілігі тура қайыршылықта күн кешетін көрінеді. 
Көптеген адамдар үй іштерімен баспанасыз қаңғырып, тіпті 
астананың өзінде де көшеде түнейді екен. 

Салондағы түстіктен кейін Косыгин өзінің бөлмесіне кетті. 
Біраздан соң мені шақыртты. Екеу ара ұзақ уақыт оңаша 
әңгіме болды. Алексей Николаевич республикадағы хал- 
ахуалды сұрастырды. Халық шаруашылығының салалары 
жайлы, халықтың тұрмыс жағдайы туралы айтқан 
сөздерімді зер сала тыңдап отырып, ол кісі: «Кеңшарлар- 
дың ылғи зиянға қалып отыратын себебі неліктен, тіпті егін 
шығымдылығы тәуір деген жылдары да олардың жағдайы 
неге оңалмайды?» -- деген сұрақ қойды. 

Мен Қазақстан жағдайында диқанға астықтың оңайға 
түспейтінін айттым. Өйткені біздегі жер қыртысы мен ауа 
райының жағдайы өте күрделі, қысы ұзақ және тым қатал, 
жазы тым ыссы әрі қуаңшылықты болып келеді. Мұндай 
жағдайда егіннен тіпті орташа өнім алу үшін де көптеген 
қосымша жұмыстар атқаруға тура келеді. 

Айталық, миллиондаған гектер атызға қыста қар тоқта- 
тып, көктемде топыраққа ылғал жинау керек. Бізде арам 
шөп деген бір пәле бар. Соны құрту үшін барлық егістікке 
ауыл шаруашылық авиациясының көмегімен химиялық 
өңдеу жұмысы жүргізіледі. 

Солтүстік-шығыс және батыс облыстарда малдың қолда 
бағылатын мерзімі қазан айынан мамыр айына дейін, яғни 7 
айға созылады. Осыншама уақытта малға жемшөп тауып 
беру үшін шаруашылықтар жылына 30 миллион гектарға 
дейін шабындықтың шөбін шабуы қажет. Ол малды қыс- 
тыгүні жылы орында ұстау үшін қора-жай салу керек бола- 
ды. Бұған да қыруар қаржы жұмсалады. 

Біздің ауыл шаруашылығымызда өнеркәсіптің беретін 
техникасының жұмыс өнімділігі өте төмен. Мәселен, дәнді 
дақылдарды ору үшін қолданылатын жатканың алымы 4--6 
метрден аспайды. Ал оны тіркейтін комбайнның астық бас- 
тыру қуаты егіннің шығымдылығы 12--15 центнерден айнала- 
тын болғанның өзінде алымы 10--12 метрлік жатканың орған 
егінін емін-еркін бастыра алады. Шөп шабуда да гектарынан 
3--5 центнер пішен бере алатын шабындықта шалғысының 
ені 2,4 метрлік шөп машиналары қолданылады. Дұрысында, 
оның алымын бірнеше есе арттыруға болар еді. 

Ал көктемгі егіс жұмыстарында топырақты тегістеп 
өңдеу, тұқым себу, минералдық тыңайтқыштар енгізу, со- 
дан кейін танапты тығыздау жұмыстары жеке-жеке 
жүргізіледі. Дұрысында, олардың барлығын әмбебап сеял- 
камен бір-ақ жола істеп шығуға болар еді. Мұндай құрал- 

дарды Целиноградтың ауыл шаруашылық машиналар заво- 
ды шығара алады. Мәселе -- соны көптеп шығарудың 
мүмкіндігінде. 

Осылардың барлығы жинақталып келгенде, өнімнің 
өзіндік құны қымбаттап шыға келеді. Ал астық, ет, сүт, жүн 
өнімдерін сатып алудың мемлекеттік бағалары өте төмен. 
Ауыл шаруашылық өнімдерін өткізуден түсетін пайданы 
ұқсатушы өнеркәсіп пен сауда орындары иемденеді де, ал 
кеңшарлар мен ұжымшарлар зиян шегіп отырады. Оның 
үстіне, ауыл шаруашылық техникасының: комбайндардың, 
тракторлардың, автомобильдердің, оларға қажетті қос- 
алқы бөлшектердің, құрылыс материалдарының бағасы 
өте қымбат. 

Байқаймын, кеңшарлар мен ұжымшарлардың неліктен 
зиян шегетінін түсіндірген бұл әңгімем Алексей Николаевич- 
ке үлкен әсер еткен тәрізді. Сәл ойланып отырды да, бы- 
лай деді: «Сатып алу бағалары жөнінде әзір ешнәрсе істей 
қою мүмкін емес. Егер нанның, еттің, майдың сатып алу 
бағасын өсірсең, бөлшек сауда бағасын да өзгерту керек. 
Ал халықтың күнкөрісіне ең керекті азық-түлікті қымбат- 
татуға болмайды. Сондай-ақ, сатып алу бағасы мен бөлшек 
сауда бағасының арасындағы айырмашылықты өтейтіндей 
дотация беруге әзірше мемлекеттік бюджетімізде 
мүмкіндік және жоқ. 

Ал енді ауыл шаруашылығына неғұрлым өнімді техника 
беру жөніндегі проблема назар аударуға тұрарлық. Жос- 
парлау комитеті мен Ауыл шаруашылық машиналары ми- 
нистрлігіне тапсырма берейік. Сонан соң, Министрлер Кең- 
есінің кезекті мәжілісінде өзіңіз сөйлеп, осы жағдайдың 
бәрін айтыңыз». 

Сол тапсырма бойынша мен КСРО Министрлер Кеңесінің 
мәжілістерінде бірнеше мәрте сөйлеп, ауыл шаруашылығы- 
на жоғары өнімді, кең алдымды және кешенді әмбебап 

техника беру жөнінде ұсыныстар енгіздім. Тың игерген ас- 
тықты аудандарға лайықтап арнаулы техника -- топырақты 
тереңдеп қопсытатын соқалар, тісі істік тырмалар, әмбебап 
сеялкалар, кең алымды жаткалар мен шөп шапқыш маши- 
налар т. 6. құрал-саймандар шығару жөнінде Кеңес 
үкіметінің қаулы-қарарлары қабылданды. 

Жаңағы әңгімені жалғастыра келіп, мен Алексей Никола- 
евичтен Қарағанды жөнінде тағы бір мәселені баяндауға 
рұқсат сұрадым. Сол мәселемен арнайы хат жазып, 
өзіңізге кірейін деп жүр едім дегенді айттым. 

-- Кәне, олай болса, тыңдайық. Уақыт бар ғой, -- деді 
ол кісі. 

-- Қазіргі Қарағандының ескі жағы, -- деп бастадым мен 
сөзімді, -- сонау отызыншы жалдары көмір шахталарының 
айналасына салынған жеке поселкелер. Олардың тұрғын 
үйлері, мектептері мен клубтары, денсаулық мекемелері 
әбден тозығы жетіп, істен шығуға айналған. Су, жылу, ка- 
нализация жүйелері де сондай. 

Оның үстіне қаланың сол жақ бөліктерінің астындағы 
көмір қабаттары үңгіп алынған да, жердің асты қуыс болып 
қалған. Сондықтан көптеген құрылыстар қисайып, отыра 
бастаған. Қирағандары да баршылық. Ол былай тұрсын, 
көмір алынған қуыс оқпандардың тесігінен жер бетіне ме- 
тан газы шыққан оқиғалар да байқалады. Осының бәрі ол 
аудандағы тұрғындардың өміріне нақты қауіп төндіріп отыр. 
Ал олардың көпшілігі -- еңбек ардагерлері, байырғы шах- 
терлер. 

Демек, осындай қауіпті аудандардағы халықты жаңа 
үлгіде салынған жақсы-жайлы үйлерге дереу көшіру 
қажет. Қаланың оңтүстік-шығыс жағында жаңа тұрғын ау- 
данды игеру ісі басталды. Бірақ республиканың жылдық 
бюджеті мен Көмір өнеркәсібі министрлігінің қорынан 
бөлінетін там-тұм қаржы бұл міндетті таяу жылдарда ше- 

шуге, әрине, мүмкіндік бермейді. Осындай қиын ахуал Қа- 
рағанды бассейнінің Саран, Абай, Шахтинск сияқты басқа 
қалаларында да қалыптасып отыр. 

Менің бұл әңгімемді де мұқият тыңдағаннан кейін А. Н. 
Косыгин: 

-- Жоспарком мен Көмір министрлігіне тапсырма бе- 
рейін, -- деді. 

Айтқандай-ақ, үкімет басшысының осы уәдесі бойынша 
басталған жұмыс жаңағы үлкен проблеманы шешуге негіз 
болды. Қарағанды қаласының өзінде және бассейннің бас- 
қа да елді мекендерінде тұрғын үй, коммуникалдық және 
мәдени-тұрмыс обьектілерінің құрылысын жеделдетуге 
үлкен ықпал жасады. 


«жж 


Ауыл шаруашылық жылындағы ең қауырт кезең -- егін 
жинау науқаны. Негізгі астықты аудандарда, ауа райының 
жағдайларына қарай, бұл науқанға әдетте бір ай ғана уақыт 
беріледі. Ол -- қыркүйек айы. Бұл өңірлердегі жылдық 
жауын-шашынның көп мөлшері күзгі-қысқы айларға келеді. 
Кейде күз жаңбырлы болып немесе қыс ерте түсіп, егін 
орағын өте қиындатып жіберетіні бар. Сондықтан өсірілген 
егінді қысқа мерзімде жинап алу үшін техникамен мықтап 
жарақтану қажет. 

Біз орақ науқанын материалдық-техникалық жағынан 
қамтамасыз ету мәселесін жыл сайын одақтық үкімет дең- 
гейінде, көбінесе А. Н. Косыгиннің өзінде шешуге тырыса- 
мыз. Ол кісі жылдық қорларда белгіленген комбайндарды, 
жаткаларды және басқа техниканы науқан басталғанға дейін 
күні бұрын жеткізу туралы, республика шаруашылықтарын 
қосалқы жөндеу материалдарымен, мұнай өнімдерімен 
кідіріссіз қамтамасыз ету жөнінде қарар қабылдатып, тиісін- 
ше нұсқаулар береді. 

Егін жинау мен астық дайындаудағы бір қиын мәселе -- 
тасымал құралдарымен қамтамасыз ету. Бір жылы респуб- 
ликаның жылдық қоры бойынша көзделген автомобильдер 
мен тракторға тіркелетін жақтаулы арбаларды мерзімінен 
бұрын жеткізу туралы қаулыға менің көзімше қол қойып 
отырып, Алексей Николаевич: 

-- Тағы қандай көмек керек: -- деген сауал берді. 

Мен алғысымды айттым да, қолайлы сәтті пайдаланып 
қалуға тырыстым. 

-- Жоспардан тыс қосымша автомобиль бөлуге бол- 
мас па екен? Бізде комбайндарға қызмет ететін және 
қоймаға астық таситын жағы ылғи да жетіспей жатады, -- 
дедім. 

Үкімет басшысы дереу автомобиль өнеркәсібінің ми- 
нистрі А. М. Тарасовқа телефон соқты да, жоспардан тыс 
шығарылған автомобильдер бар ма? -- деп сұрады. Ми- 
нистр бар деп жауап берді-ау деймін, бұл кісі де жедел- 
детіп: 

-- Күні бүгін Қазақстанға бір мың ауыр салмақты жүк авто- 
мобильдерін жеткізу туралы жарлыққа қол қоямын, -- деді. 

Келесі күні ертеңгісін мейманханадағы нөміріме Автомо- 
биль өнеркәсібінің министрі телефон шалып, кеше өзімен 
үкімет төрағасының сөйлескенін айтты. 

-- Мен сол кезде ол кісінің қабылдауында отырғанмын, 
-- дедім мен. 

-- Өзім де солай шығар деп ойлап едім, -- деді Тарасов. 
-- Біз, мұндағы мәскеуліктер, Алексей Николаевичтің сізге 
ерекше ілтипат білдіретінін, сіз көтерген мәселелерді же- 
дел шешетінін байқап жүреміз. Бірақ бұл жолы бір ыңғай- 
сыз жағдайға тап болып қалдым, -- деп, министр сөзін жал- 
ғастыра түсті: -- Кеше мен ол кісіге жоспардан тыс 
өндірілген автомобильдер бар деп едім. Сөйтсем, жоқ бо- 
лып шықты. Енді қалай деп ойлайсыз? 

-- Александр Михайлович, ғафу етіңіз. Мен бұл әңгімеге 
араласа алмаймын. Қайтадан баяндап, жоқ екенін айтатын 
боларсыз, -- дедім. 

-- Жоқ, олай болмайды. Алексей Николаевичтен ұят 
болады. Бір амалын жасап, тапсырманы орындауға тыры- 
сармыз, -- деді министр. Айтқандай-ақ, мүмкіндігін тауып, 
республикаға бөлінген автомобильдерді дер кезінде 
жібертті. 

А. Н. Косыгин айналасында өте беделді еді. Жұрт оны 
іскерлігі үшін және сыпайы талапшылдығы үшін құрмет- 
тейтін. Министрлер Кеңесінің мәжілісінде зәуеде бір бас- 
шыға: «Что, сообразиловки не хватило?» -- десе, ол кісінің 
ең батырып айтқаны осы болатын. 


жк.х. а 


Сол кездегі Қазақстанның дәнді астық алқабының көлемі 
25 миллион гектардан асып жығылатын. Соның ішінде 17 мил- 
лион гектары -- бидай. Қостанай облысының шаруашылықта- 
ры 4 миллион гектардан астам жерге дәнді дақылдар егеді. 
Ақмола облысында олардың көлемі 3 миллион гектардай, 
Көкшетауда 2,7 млн., Павлодарда 2 млн., Солтүстік Қазақ- 
станда 1 млн. 700 мың, Торғайда 2,3 млн., Батыс Қазақстанда 
1,8 млн., Семейде 1,2 млн., Қарағандыда 1,1 млн., Ақтөбеде 
2,1 млн. гектар. Шығыс Қазақстан, Оңтүстік Қазақстан және 
Жамбыл облыстарының әрқайсысы 600 мың гектардан дәнді 
дақыл егеді. Дәнді дақыл республиканың басқа облыстарын- 
да да өндіріледі. Оның үстіне, Қызылорда, Алматы облыста- 
ры өте бағалы күріш дақылын, Талдықорған облысы дәндік 
жүгері өсіреді. Жетісулықтар жүгері тұқымымен бүкіл 
Қазақстанды қамтамасыз етеді. 

Орақ науқанының алдында біз Д. А. Қонаев екеуміз о6б- 
лыстарды аралап, аудан, шаруашылық басшыларымен, ме- 
ханизатор диқандармен дидарласамыз. Өсіп тұрған егінді -- 

халықтың осынау қазынасын -- қайткенде ысырапсыз, тез 
арада жинап аламыз деген мәселе төңірегінде ақыл-кеңес 
құрамыз. Туындап жатқан проблемаларды қолма-қол, же- 
дел шешуге тырысамыз. 

Сол күндерде Ауыл шаруашылығы министрлігінің, Каз- 
сельхозтехниканың, Астық өнімдері министрлігінің, Мемле- 
кеттік жабдықтау комитетінің, мұнай өнімдері мен темір 
жол басқармаларының басшылары осы маңда болады. 
Олар шаруашылықтар, астық қабылдау және тасымал 
кәсіпорындары жетекшілерімен бірлесіп, орақ науқанының 
өздеріне тиісті міндеттерін шешеді. 

Айтары жоқ, сол бір жауапты науқан кезінде орақ кон- 
вейерінің барлық буындарындағы келісімді қимыл, ырғақты 
жұмыс кімнің болса да қанағат сезімін туғызбай қоймас еді. 
Егін даласындағы көрініс те көңілге қуаныш ұялатқандай: 
топ-топ болып тізіліп бара жатқан дала кемелері -- ком- 
байндар, олардан қырманға қарай, қырманнан элеваторлар 
мен астық қабылдау пункттеріне қарай тынымсыз ағылған 
автомобильдер, қызу қимыл, қауырт қарбалас үстіндегі 
ауыл-село азаматтары... 

Жылына 26--28 миллион тонна, ал 1979 жылы 34 млн. 533 
мың тонна астық жинап, Қазақстан шын мәнінде одақтың 
ырысты өлкесіне айналып еді. Ал мұның өзі ауыл шаруашы- 
лығы еңбеккерлерінің, автомобиль және темір жол транс- 
порты, астық қабылдау кәсіпорындары қызметкерлерінің 
қажырлы еңбегінің нәтижесі болатын. 

Қайта құру дейтін өзгерістердің бастапқы кезеңінде кең- 
ес заманының шындығын бұрмаламақ ниетпен кейбір бас- 
тықтар сол кездегі халықтың адал еңбегін мансұқтайтын 
пікірлер таратқысы келді. Мемлекетке астық тапсыру 
мәліметтерінен жалған көрсеткіштер іздеп бақты. Бірақ 
таба алмады. Жоқ пәлені қайдан тапсын?! Байбаламнан 
ешнәрсе шықпады. Өйткені астық мәселесінің төңірегінде 

есеп-қисап жұмысы дұрыс жолға қойылған, жиналған ас- 
тықты қабылдау, сақтау ісі мінсіз ұйымдастырылған бола- 
тын. 


ж...“ 


Менің А. Н. Косыгинмен қызмет жағдайынан басқа жер- 
лерде де кездескен кездерім болды. Аз сөйлейтін, жұмыс 
бабында мейлінше ресми бұл кісі өзінің демалысын жақсы 
өткізетін, ондайда өте ашық, кішіпейіл мінез танытатын. 
Жаяу серуенге көп шығады, қысқы күндері коньки, шаңғы 
тебеді, жазда су спортымен айналысады. Біз Кисловодскі- 
дегі «Красные камни» санаторийінде екі мәрте бірге демал- 
дық. 

Мұнда келіп демалатын үлкен басшылар жеке саяжайда 
тұрады. Ал бұл кісі жалпы корпуста екі бөлмеде ғана орна- 
ласты. Серуенге шыққан кезде кеңестік қоғамның дамуын- 
дағы күрделі кезеңдер туралы көп әңгіме айтады. Сталин 
заманында барлық деңгейдегі кадрлардың өте жинақы, 
іске жауапты қарағанын, жұртта патриоттық сезім күшті 
болғанын айтады. 

Хрушев жайын сөз қылғанда, экономиканы, әсіресе 
ауыл шаруашылығын жақсы білетін басшы ретінде сипаттай- 
ды. Бірақ оның жан-жақты ойланбастан өзгерістер енгізуге 
әуестігі көбінесе іске залалын тигізіп, берекесін кетіргенін 
сөз қылады. Л. И. Брежневпен бірге істескен кездерін көп 
ауызға алмайды. Тек бір күні Мәскеуден оның шешесі 
қайтыс болды деп хабарлағанын айтты. «Черненкоға теле- 
фон соғып, сол арқылы көңіл білдірдім. Одан басқа не 
істейін?» -- деді. 

Мен үндеген жоқпын. Бірақ ішімнен ойладым, Леонид 
Ильичтің тура өзіне неге телефон шалмады екен, Мәскеуге 
ұшып барып, топырақ салуына болар еді-ау деп. Сірә, ара 
қатынастары сондай болған шығар. 

Санаторийдегі демалысымыз бітіп, жүрер алдында 
Алексей Николаевичтің нөміріне қоштасқалы кірдім. Бірге 
демалып, біраз уақытты бірге өткізгеніміз үшін рақмет айт- 
тым. Ол кісі дереу киініп, Бақыт Әсетқызымен қоштасу үшін 
біздің нөмірге келді. Бірге отырып, шай іштік. Сол кісінің 
ұсынысы бойынша, көмекшісінің фотоаппаратымен ес- 
керткіш ретінде суретке түстік. Сонан соң жылы қоштастық 
та, біз пойызбен Мәскеуге жүріп кеттік. 

Мәскеу түбінде, жасыл орманды өзен жағасында, одақ- 
тық үкіметтің «Сосны» деп аталатын демалыс үйі бар. Оты- 
зыншы жылдардағы қабырғасы қамыстан қаланған ескі 
үйдің орнына барлық жағдайы жасалған осы заманның жақ- 
сы-жайлы, сәулетті ғимараты тұрғызылған. Мәскеуге қыз- 
мет бабымен барғанда көбінесе сонда тоқтайтынбыз. 
Бақыт Әсетқызы екеуміз балаларды алып, осы жерде де- 
малған да кездеріміз болған. Бірде, осындай келістердің 
бірінде, жұмыс күнінің аяғында М. С. Смиртюков кездесті. 
Осындағы мұз айдынына Косыгин келеді, соңынан бірге 
отырып тамақ ішеміз деді. 

Алейсей Николаевичтің қасында қызы Людмила мен 
оның күйеуі Д. М. Гвишиани бар екен. Біраз уақыт коньки 
тепкеннен кейін демалыс үйінің бір бөлмесіне кірдік. Стол 
әзіреніп қойған екен, отырып тамақ іштік. Алексей Николае- 
вич бәріміздің денсаулығымызға тост көтеріп, бір рюмке 
коньяк ішті. Содан кейін тездетіп тамағын ішіп-жеді де, 10-- 
15 минуттың ішінде кетіп қалды. Мен бұған аң-таң болдым: 
мұнысы несі, біздің келгенімізді жаратпағаны ма деп ойла- 
дым. 

Сөйтсем, Смиртюковтың айтуынша, оның әдеті сондай, 
стол басында көп отыруды ұнатпайды екен. «Өзінің нөміріне 
кетті. Бірнеше папка қағаздарын ала келген, соларды 
қарап, жұмыс істейді», -- деді Михаил Сергеевич. Біз оты- 
рып, тамағымызды іше бердік. 

Косыгиннің әйелі ертерек қайтыс болған. Жұмыстан бос 
уақытын және демалыс күндерін қызы Людмиламен, неме- 
релері Алеша, Танялармен бірге өткізеді. 

Менімен кездескен кездерде кейде Алексей Николае- 
вич сырын да айтып қоятын. Басшы қызметкерлер арасын- 
дағы жағымпаздарды жаны жақтырмайтын еді. Бір күні 
өзінің бірінші орынбасары Н. А. мен Орталық Комиеттің 
хатшысы Ф. Д. туралы үлкен басшыға жарамсақтанып, 
сырттан сөз айтатын мінездері бар адамдар дегенді айтты. 
Енді бірде Саяси Бюроның мәжілісінде Қазақстаннан одақ- 
тық үкіметтің атына кейде кінәлаған сын пікірлер айтылады. 
Сөйлеуші өзі анық біле бермейтін мәселелер жайында тым 
қызынып айтады деп қалды. Ондайдан хабарыңыз бар ма 
еді дегендей сауалын да аңғартты. 

-- Мен ол жәйттерді біле қоймаймын, ондай мәселе 
жөнінде сөйлеуші менімен ақылдасқан емес, -- деп жауап 
қайырдым. -- Өз басым, Алексей Николевич, біздің рес- 
публика жайында көрсетіліп жүрген қамқорлық үшін, айтқан 
өтініштерімнің бәрін ойдағыдай шешіп отыратыныңыз үшін 
Сізге де, үкіметке де дән ризамын. Ал сіздердің арала- 
рыңызда қандай әңгіме неліктен туатынын мен біле бер- 
меймін ғой, -- дедім. 

Алексей Николаевич жымиып күлді. 

-- Жә, бұл әңгімеге сізді араластырмай-ақ қоялық. 
Өзіміз түсінісе жатармыз, -- деді. Кейін бұл тақырыпқа 
оралған емеспіз. 

Қазақстан үкіметін басқарған кезімде аппаратта маман 
да іскер қызметкерлер болды. Төраға орынбасарлары, іс 
басқарушысы, оның орынбасарлары, бөлім және сектор 

меңгерушілері, референттер қызметінде көп жылдар 
бойы жаттығып ысылған әртүрлі саладағы экономика, 
ғылым, мәдениет, оқу-ағарту мамандары істеді. Шаруашы- 
лық және мәдени құрылыстың, халықтың тұрмыс дәре- 
жесін көтерудің, министрліктер мен басқа да басқару 
орындарының қызметін үйлестірудің ағымдағы және пер- 
спективалық мәселелері солардың тікелей қатысуымен 
шешіліп отырды. 

Министрлер Кеңесі Төрағасының орынбасары қызметін- 
де А. М. Вартанян, С. А. Смирнов, В. А. Гребенюк, 
С. С. Жиенбаев, Қ. Біләлов, Ш. Жәнібеков, М. И. Ильин, 
Е. Ф. Башмаков, Э. Х. Гукасов, С. Құбашев, Т. Б. Көпбаев, 
И.Г. Слажнев, Қ. Д. Көпжасаров істеді. Мемлекеттік жос- 
парлау комитетінің төрағасы сонымен бірге үкімет төраға- 
сының орынбасары болып саналатын. Осы қызметті 8 жыл- 
дан астам уақыт Сауық Темірбайұлы Тәкежанов атқарды. 

Бұл аталған адамдардың бәрі де республикаға мәлім ірі 
шаруашылық басшылары, қоғам қайраткерлері болатын. 
Артем Мисакович Вартанян Министрлер Кеңесіне дейін 
Өскемен қорғасын-мырыш комбинатының директоры бол- 
ған. Социалистік Еңбек Ері. 

Сергей Артемович Смирнов -- уран кенін шығарып, 
өңдеудің маманы, Тың кен-химия комбинатының тұңғыш 
директоры болып істеген, Степногор қаласын салуға же- 
текшілік еткен. 1994 жылы бұл қаланың негізі қаланғанына 
30 жыл толды. Сол салтанатқа біз Бақыт Әсетқызы екеуміз 
барып қайттық. 

Василий Андреевич Гребенюк ұзақ жылдар бойы Лени- 
ногор полиметалл комбинатының директоры, кейін респуб- 
лика Түсті металлургия министрі болған, Социалистік Еңбек 
Ері. Сұлтан Сүлейменұлы Жиенбаев Қазақстан Компартия- 
сы Орталық Комитетінің аппаратынан Сауда министрлігіне 
жоғарылатылған. Осы лауазымда жүріп, мемлекеттік сау- 

даның базасын нығайтып, желісін кеңейту, халыққа қызмет 
көрсетуді жақсарту жөнінде бірсыпыра жұмыстар тындыр- 
ған. Үкімет төрағасының орынбасары болып 14 жыл жемісті 
қызмет атқарды. 

Қали Біләлұлы, химия ғылымы саласындағы көрнекті 
ғалым, Жоғары және арнаулы білім министрі болған. Ше- 
телге барған бір сапардан науқастанып келді де, жылдан 
аса ауырып жатып, ақыры қайтыс болды. 

Шәңгерей Жәнібекұлы Отан соғысына қатысып, елге 
оралғаннан кейін Қостанай облысының партия, кеңес орган- 
дарында жауапты жұмыстарда болған. Министрлер Кеңесі 
төрағасының орынбасары ретінде білім, мәдениет салала- 
рын басқарып, олардың жұмысын жақсарту, материалдық 
базасын нығайту мақсатында көп жұмыстар тындырды. Ин- 
теллигенция арасында беделді болды. 

М.И. Ильин мен Е. Ф. Башмаков күрделі құрылыстың 
тәжірибелі мамандары еді. М. Ильин селолық құрылыс ми- 
нистрі болған, ал Е. Башмаков Қарағанды, Торғай облыста- 
рында басшы қызмет атқарған. 

Құдайберген Дүйсенұлы Көпжасаров -- темір жол транс- 
портының белгілі маманы, Батыс Қазақстан және Алматы 
темір жолдарын басқарған. Эрик Христофорович Гукасов- 
тың мамандығы су құрылысы болатын. Көп жылдар одақ- 
тық Риссовхозстрой бас басқармасын басқарған. Оңтүстік 
облыстарда су құрылысы обьектілерін салу, мақта және 
күріш егістіктеріне суару жүйелерін тарту жөнінде көп 
жұмыстар тындырған, кейін бұл жұмысты республиканың 
басқа аймақтарында жалғастырған. Социалистік Еңбек Ері. 

Сағидолла Құбашұлының мамандығы -- жоғары дәре- 
желі зоотехник. Басшы кеңес жұмысына ұжымшар төраға- 
лығынан жоғарылатылған. Гурьев, Ақтөбе, Қызылорда о6- 
лыстық атқару комитеттерінде төраға, Семей облыстық 
партия комитетінде бірінші хатшы болды. Министрлер Кең- 


124 БӘЙКЕН ӘШІМОВ 


есі Төрағасының төрт жыл орынбасары болғанда республи- 
када мал шаруашылығын өркендету мәселелерімен жемісті 
шұғылданды. 

Төлеген Байғожаұлы Көпбаев Қорғандағы ауыл шаруа- 
шылық институтын бітіргеннен кейін Қостанай облысында 
тың игерген ірі шаруашылықта агрономдықтан бастап, саты- 
лай өсе келе, облыстық атқару комитетінің төрағалығына 
дейін жоғарылаған. 

Министрлер Кеңесі Төрағасының орынбасары бола 
жүріп, ауыл шаруашылық өндірісінң мәселелерімен 
ойдағыдай айналысты. Иван Гаврилович Слажнев республи- 
каның бірқатар облыстарында шаруашылық, кеңес, партия 
органдарында басшы қызметтер атқарған. Министрлер 
Кеңесі Төрағасының орынбасары болып 16 жылдан астам 
істеді. 

Үкімет аппаратының құрылымында іс басқармасының 
атқаратын ролі зор. Аппарат қызметкерлерін іріктеп алу 
және бөлімдер мен секторлардың жұмысын ұйымдастыру 
ісімен осы басқарма шұғылданады. Министрлер Кеңесінің 
Төралқасы мен Кеңестің өз мәжілістеріне материалдар 
дайындап, үкімет қаулылары мен өкімдерінің жобасын 
әзірлейтін де -- іс басқармасының аппараты. Үкімет 
құжаттарының орындалуын бақылау да соған жүктелген. 

Іс басқармасының басқарушысы болып әр жылдарда 
А. В. Тулинов, Қ. А. Ахметов, В. П. Кондратович, 
В. К. Изюмников істеді. Бәрі де практикалық жұмыстан мол 
тәжірибесі бар қызметкерлер еді. Қаркен Ахметұлы Ми- 
нистрлер Кеңесіне дейін де, одан кейін де Мемлекеттік ко- 
митет төрағасы қызметін атқарып, республикада физкуль- 
тура мен спорт саласын дамытуға елеулі үлес қосты. Вик- 
тор Карпович Изюмников үкімет аппаратынан бұрын Батыс 
Қазақстан облысында басшы шаруашылық және партия қы- 
зметтерінде болған. 

іс басқарушысы қызметінде өзгелерден ұзағырақ (8 жыл) 
істеген Вадим Петрович Кондратович еді. Ол жалпы аппарат 
жұмысына 1945 жылы келіп, сауда бөлімінде қатардағы 
орындаушы қызметтен бастапты да, 27 жыл бойы табан ау- 
дармай, Үкімет үйінде істепті. Соның 13 жылында бөлім мең- 
герушісі болған. Аппарат жұмысына әбден төселген тәжіри- 
белі қызметкер өзіне де, өзгелерге де талапшыл болатын. 

Іс басқарушысының орынбасарлары болып Д. Х. Семба- 
ев пен Е. М. Асанбаев істеді. Екеуінің де әзірлігі мол, ғылы- 
ми дәрежелері бар, маман қызметкерлер еді. Дәулет Ха- 
митұлы бұған дейін төрағаның кеңесшісі қызметін ойдағы- 
дай атқарған болатын. Төраға секретариатында А. Г. Гала- 
нин, Н. С. Колинко, М. Ф. Сушков сияқты ұқыпты орындау- 
шылар қызмет істеді. 

Л. Ғалымжанова үкімет аппаратында мәдениет бөлімін 
басқарды. Бұдан бұрын республикада Мәдениет министрі 
болған. Дайындығы мол, қызметке шебер адам. 

Темірғали Бекенов, /АВТУ-ды бітірген инженер, көп жыл- 
дар жауапты қызметтерде болып, Ақтөбе облыстық ко- 
митетінің екінші хатшылығынан үкімет аппаратына ауысып, 
ауыр өнеркәсіп бөлімін басқарды, инженерлік жақсы 
дайындығын, практикалық жұмыста шеберлігін көрсетті. 

іс басқармасындағы бөлімдер мен секторларға экономи- 
ка мен мәдениеттің жеке салаларындағы мамандар же- 
текшілік етті. Олар: /А. Жекбатыров, Б. Шендаулова, Р. Бо- 
латов, Л. Пингарев, Қ. Нығыметжанов, Г. Зоров, Т. Мақа- 
шев, И. Шунаев, Л. Недосеков, Ө. Кесікбаев, И. Круглик, 
Л. Костелов, Б. Иванов, И. Иванов, В. Қадырбаев, И. Куш- 
нарев, В. Самойлов, Ж. Нәбиев, Т. Кенжебаев, Ш. Шаях- 
метов, М. Әбиев, В. Рябов, И. Демахметов, М. Жақанов, 
А. Аманжолов, М. Шалабаев, Ш. Әлбазаров, А. Жанкин, 
М. Қазыбеков, Қ. Бокенов, Ф. Веневцев, В. Киселев, 
И. Мигда, М. Жұмағалиев, А. Аяпов, И. Дацюк, 

М. Түркібаев, У. Мұстафин, С. Снегирев, В. Шебанов, 
З. Гордеева, В. Поцелуев, А. Лукьянов деген қызметкер- 
лер болатын. 

Іс басқармасына қарайтын шаруашылық басқармасының 
бастығы болып Н. Е. Бабкин, А. В. Лысый, Ю. К. Красиков 
істеді. 

Министрлер Кеңесіндегі қызметкерлердің барлығы да 
есімде. Олардың әрқайсысына мінездеме беріп жатуға 
мүмкіндік болмағандықтан, өзіммен бірге істескен жолдас- 
тар туралы жалпылап айтайын: бұлар жұмыстарына өте 
ұқыпты қарайтын іскер де білікті адамдар еді, қай-қайсысы 
да Қазақстан үкіметі аппаратының қызметкері деген абы- 
ройлы атаққа әбден лайықты болатын. 

Республика Министрлер Кеңесінің Мәскеудегі КСРО 
үкіметі жанындағы тұрақты өкілі болып әр жылдары Өте- 
шқали Атанбаев, Беркімбай Парымбетов, Сәбит Жаданов 
жемісті жұмыс істеді. 

Министрлер Кеңесінің Төралқасында және Кеңес 
мәжілісінде қаралатын мәселелерді әзірлеуге Іс басқарма- 
сы бөлімдерінің қызметкерлері белсене қатысады. Әсіресе 
жекелеген министрліктердің, облыстық атқару комитет- 
терінің есебі тыңдалған кезде немесе республика әлеу- 
меттік-экономикалық дамуының жылдық, тоқсандық қоры- 
тындылары қаралған тұста аппарат қызметкерлері мұқият 
әзірленеді. Жылдық және бесжылдық жоспарлар мен 
бюджет жобаларын дайындау үстінде де осындай қауырт 
жұмыстар жүргізіледі. 

Кезекті мәжілістің алдында менің кабинетіме күн 
тәртібіндегі мәселелерді әзірлескен қызметкерлер 
шақырылып, олар өзара пікір алысады; ескерілмей 
қалған жәйттер, пайдаланылмай жатқан резервтер анық- 
талады. 

Осылайша жан-жақты әзірленген мәселелерді үкімет 

мәжілісінде талқылау іркіліссіз, байыпты өткізіліп, дәйекті 
қорытындылар жасалады, нақты шаралар белгіленіп, бай- 
салды шешімдер қабылданады. Мәжіліс, әдетте, 2--3 са- 
ғаттан артыққа созылмайды. 

Министрлер Кеңесінің мәжілістері министрліктердің алқа 
отырыстары үшін үлгі болып табылатын. 


ӨКІЛЕТТІ БИЛІК БАСЫНДА 


1984 жылдың 31 наурызы күні Қазақ КСР Жоғарғы Кең- 
есінің сессиясында Жоғарғы Кеңестің Төрағасы болып сай- 
ландым. Қазақстан үкіметінің басшысы ретінде он төрт жыл 
үздіксіз қызмет істегеннен кейін, осы орынға тағайындалған 
Н. Ә. Назарбаевқа жемісті жұмыс тілеп, республика парла- 
ментіне ауыстым. Сонымен бірге, Мәскеуде КСРО Жоғар- 
ғы Кеңесі Төралқасы Төрағасының орынбасары болып және 
сайландым. 

Маған дейін республика парламентіндегі басшылық орын- 
да С. Б. Ниязбеков, одан кейін С. Н. Имашев істеген-ді. 

Сабыр Біләлұлы Жоғарғы Кеңеске дейін бірқатар облыс- 
тардың партия органдарын басқарған. Ал Саттар Нұрмашұ- 
лы республика Компартиясы Орталық Комитетінің идеоло- 
гия мәселелері жөніндегі хатшысы болған. 

Төралқадағы жұмыстың сипаты Министрлер Кеңесіндегі- 
ден өзгеше. Ол экономика салаларының күнделікті шаруа- 
шылық-қаржы қызметіне араласпайды. 

Жаңа жұмыста мен Төралқаның, оның қызмет аппараты- 
ның басты назарын Жоғарғы Кеңесте экономиканың жеке 
салалары бойынша құрылған тұрақты депутаттар комиссия- 
ларының қызметін жандандыруға шоғырландырдым. 
Өйткені олар арқылы министрліктер мен басқа да басқару 
орындарының халық шаруашылық жоспарлары мен бюд- 

жет тапсырмаларын қалай орындап жатқанына бақылау жа- 
сауға болатын еді. 

Бұл аппаратта да кеңес жұмысының ерекшеліктерін 
білетін тәжірибелі қызметкерлер істейді екен. Төралқа 
төрағасының орынбасары -- Орталық партия комитетінде 
бөлім меңгерушісі болған А. П. Плотников. Төрағаның одан 
кейінгі орынбасары А. И. Чернышов бұрын Коммуналдық 
шаруашылық министрі болған. Төралқа хатшысы Хатиб Де- 
месінов Павлодар облысында аудандық, облыстық партия 
комитеті хатшысы қызметін атқарып келген. Кейін оның ор- 
нына 3. Ж. Қадырова келді. Ақмола облысында халыққа 
білім беру жүйесінде істеп, сонан соң облыстық атқару ко- 
митеті төрағасының орынбасарлығына жоғарылатылған. 

іс басқарушысы -- Ә. Қ. Баталов. Ол да өз ісіне ұқыпты, 
ынталы қызметкер болатын. Секретариат меңгерушісі -- 
бұрын Министрлер Кеңесінде істеген Н. С. Колинко. Төраға 
көмекшісі, комсомолдан өскен Биғали Қайыпов -- сауатты 
да тәрбиелі, қызметке ұқыпты жігіт. Кейінірек сырқат қарт 
ата-анамды күтемін деп туған елі Қызылордаға көшті. Онда 
Сырдария аудандық атком төрағасы, одан соң Арал ауда- 
нының әкімі болып, қызметте іскерлік көрсетті, халық ал- 
дында абыройлы, беделді болды. Осы күні республика пар- 
ламентінің депутаты. Қызметтес болған уақыттағы қарым- 
қатынасымыз үзілген жоқ. Биғали мен Мәншүк келініміз 
екеуі хабарласып, сәлемдесіп тұрады. Жастардың осындай 
болғаны жақсы ғой. 

Азаматтардың хаттары, өтініштері мен шағымдары 
бөлімін А. Жабағина басқарды. 

Жоғарғы Кеңестің Төралқасы өз жұмысының ерек- 
шелігіне қарай республикалық Прокуратура, Жоғарғы Сот, 
ішкі істер министрлігі және басқа әкімшілік-құқықтық орын- 
дармен үнемі байланысты болады. Олардың басшыларын 
республиканың Жоғарғы Кеңесі бекітеді. Юрисдикциялық 

заңдар, кодекстер т. 6. құқықтық актілер республика пар- 
ламентінде бекітілуге тиіс. Төралқа аппаратының заң 
бөлімінде Кәрім Ақаев, кейіннен Михаил Бабушкин меңге- 
руші болды. Екеуі де сауатты, практикалық жұмыстан 
тәжірибелері мол қызметкерлер еді. 

Зейнетке шыққаннан кейін Төралқа аппаратында Өтеген 
Сейітов істеп жүрді. Ол 20 жылдай республика прокуроры 
болған белгілі де беделді кісі. Одан кейін прокурор Ғалым 
Елемесов болды. Оған дейін КСРО Жоғарғы Сотында 
бірнеше жыл қызмет атқарған. Бір әңгімеде Одақтың Бас 
прокуроры А. М. Рекунков пен КСРО Жоғарғы Сотының 
төрағасы В. И. Теребилов екеуі туралы жылы пікір білдіріп, 
екеуінің де білікті заңгерлер, іскер қызметкерлер екенін 
айтқаны бар еді. Кейінірек біздегі Жоғарғы Сот төраға- 
лығын Томас Айтмұхамбетов атқарды. 


жж? 


КСРО Жоғарғы Кеңесі Төрағасының орынбасары ретін- 
де бір-бір айдан екі рет Мәскеу Кремлінде Кеңес Одағы- 
ның Жоғарғы Кеңесінде жұмыс істедім. Мұндағы қыз- 
меттің өзіндік ерекшеліктері бар. Елдің түкпір-түкпірінен 
әртүрлі арыз-шағымдармен, өтініштермен келетін азамат- 
тарды қабылдайсың. Олардың біреуі жұмыстан заңсыз бо- 
сағанын айтса, біреуі баспанам жоқ дейді. Біреуі зейнет 
ақысын кемсінсе, біреулер сот немесе басқа әкімшілік 
орындарының шешіміне наразы. Солардың әрқайсысы 
бойынша жергілікті жерлердің тиісті орындарына тапсырма 
беріледі. Орындалуын арнаулы бөлімнің қызметкерлері 
бақылауға алады. 

Азаматтарды қабылдау Манеж алаңында, Көрме залына 
таяу, В. И. Ленин атындағы Мемлекеттік кітапхананың қар- 
сысындағы бір үйде жүргізіледі. Бір кезде Бүкілодақтық 
староста атанған М. И. Калинин де осы жерде қабылдаған. 


9-715 

Соны еске салғандай, үйдің сыртқы қабырғасында мемори- 
алдық тақта бар. 

Содан кейінгі бір шаруа -- сотталған азаматтардың 
кешірім сұраған немесе жазалау үкімін өзгертуді өтінген 
арыз-шағымдарын қарайтын комиссияның жұмысын басқа- 
ру. Бұл комиссияның құрамына атқаратын қызметтеріне 
қарай Бас прокурор, Жоғарғы Соттың төрағасы, Әділет 
және Ішкі істер министрлері, одақтық көлемдегі басқа да 
қызметкерлер кіреді. 

Кремльдегі кезекшілік кезінде шетелдік мемлекет деле- 
гацияларын қабылдау, оларды ертіп жүру және шығарып 
салу рәсімдері көп болады. Шет мемлекеттердің елшілері- 
нен сенім грамоталары қабылданады, олармен әңгіме 
еткізіледі. Белгілі бір елдердің атаулы күндеріне байланысты 
солардың елшіліктерінде өткізілетін салтанатты шаралар мен 
қабылдауларға қатысуға тура келеді. Шетелдік азаматтарға 
кеңес наградалары тапсырылады. Осындай әрбір шаралар 
туралы баспасөзде ТАСС-тың хабары жарияланады. 

КСРО Жоғарғы Кеңесінің Төралқасында істеп жүрген 
кезде біз Бақыт Әсетқызы, Лаура үшеуміз Грановский 
көшесіндегі қызмет пәтерінде және қала сыртындағы «Сне- 
гири» демалыс аймағында тұрдық. Сол күндері Кремльдің 
Сарайлары мен храмдарын, Шереметьево және Останкино 
сарайларын аралап көрдік. Кремльдің Сьездер сарайында, 
«Россия» концерт залында, Үлкен Театрда, Мәскеудің бас- 
қа да сауық орындарында қойылған спектакльдер мен кон- 
церттерге бардық. Бақыт Әсетқызы мен Лаура бірқатар 
мұражайларда, көрме залдарында болды, астананың тари- 
хи орындары мен көрікті жерлерін тамашалады. 

1984 жылы КСРО Жоғарғы Кеңесінің делегациясын бас- 
қарып Йемен Халық-Демократиялық Республикасына бар- 
дым. Бұл -- Араб түбегінің оңтүстік-батыс пұшпағында ор- 
наласқан мемлекет. Оңтүстік Йемен халқы 1967 жылы ағыл- 

шынның отаршылдық үстемдігін жұлып тастап, демократия- 
лық республика жариялаған. Астанасы -- Аден, Қызыл 
теңіз бен Араб теңізін жалғастырып тұрған Аден шығанағы- 
ндағы үлкен порт. Экономикасы мешеу елдің халқы да ке- 
дей тұрады екен. Кеңес Одағы ауыл шаруашылық дақыл- 
дар егілетін танаптарын суландыру үшін суарма жүйелерін 
салуға көмек көрсетіп жатқан. 

1985 жылдың 25 шілдесі мен 1 тамызы аралығында тағы 
да Кеңес Одағының делегациясын басқарып, Перу респуб- 
ликасына бардым. Бұл ел Оңтүстік Американың батыс 
жағында, Тынық мұхиттың жағалауында. Мәскеуден Перу- 
ге дейін Ил-86 лайнерімен бір тәуліктей ұшады екен. Жол- 
шыбай екі жерге тоқтайды. Бірі -- Канаданың Гандер әуе- 
жайында, екіншісі -- Кубаның астанасы Гаванада. Осы рейс- 
пен ұшқан адам экваторды кесіп өтіп, жер шарының бір 
жартысынан екінші жартысына ауысады. Сонда кеңестік 
әуе флоты әрбір жолаушыға арнайы грамота тапсырады. 
Қызық үшін соның текстін келтіре кетейін. 

«Грамота. Құзырыңызға мағлұм болсын, еліміздің аза- 
маты Б. Ә. Әшімов Аэрофлот ұшағымен экваторды кесіп 
өтті. 

Аспан әлемінің ежелгі славян әміршісі ұлы Сварог осы гра- 
мотаға ие болған бақытты жан иесін бүгіннен бастап 
эрдайым өзінің құдіретті қамқорлығына алады және жер ша- 
рының бір жартысынан екіншісіне әуеде кесіп өткен әрбір 
жолаушыға лайық құрмет көрсетілуіне хүкім шығарады». 

Одан әрі Сварогтың тапсыруымен 865 23 әуе кемесі ко- 
мандирінің қолы қойылады. «Рейс 343/344, 1985 жылы 2 та- 
мыз» деп тиісті мағлұматтары көрсетіледі. 

Кеңес делегациясы жалпылама сайлауда жеңіске жетіп, 
Перу президенті мәртебесіне ие болған Алан Гарсиа 
Перестің қызметке кірісуіне байланысты шараларға қатына- 
сты. Ұлттық конгресте сөйлеген сөзінде жаңа президент ел- 

дегі ауыр жағдай үшін жауапкершілікті Халықаралық валюта 
қорына, Ұлтаралық монополияларға, Перуді тәуелділік торы- 
мен шырмап алған империализмге жүктеді. Біздің делегаци- 
ямен арада болған әңгімеде Перудің басшылары Перу мен 
Кеңес Одағы арасындағы қарым-қатынасты одан әрі дамы- 
тып, тереңдете беруді жақтайтындарын айтты. 

Біздің делегация сондай-ақ Перуде көпке танымал ұйым 
-- Перу -- Кеңес мәдени байланыстары қауымдастығының 
белсенділерімен кездесті. Біздің елден тым шалғайда, 
Оңтүстік Американың бір қиырында жатқан осынау бейта- 
ныс мемлекеттің жұртшылығын Қазақстанмен толығырақ 
таныстыру үшін мен ол елдің ең ірі газеттерінің бірі «Рес- 
публикаға» кеңейтілген интервью бердім. 

Менің Ұлттық конгресте сөйлеген сөзімнің мазмұнын 
«Камерсио» газеті басты. Біздің делегацияның сапары 
жөнінде сол елдің басқа да басылымдары, атап айтқанда, 
«Перуано», «Охо» газеттері хабарлар берді. 

Елге қайтар жолда Гаванада бір тәулік тоқтадық. Кубаның 
басшыларымен кездестік, қаланы аралап көрдік, айналасы- 
мен таныстық. Мексика шығанағына дейін саяхат шектік. 


ЕЛ СЕНІМІ -- ЕҢ ҚЫМБАТЫҢ 


Сенім!.. 

Адамдардың өзара қарым-қатынасындағы жақсы-жа- 
ман, жағымды-жағымсыз көріністердің барлығы да, менің 
ойымша, бір ғана осы ұғымға, сенім атты бір ғана сөзге 
сүйеніп, соған негізделіп тұратын сияқты. Біреуге көрсетер 
ізетің мен ілтипатың, қадірің мен құрметің, сырың мен 
сыйың, айналып келгенде, соған білдіретін ішкі сеніміңнен 
туатын болса керек. 

Бұл -- оның адалдығы мен адамгершілігіне, ақыл-параса- 

тына, бүкіл кісілік болмысына сенімің. Бәлкім, осы қасиет- 
тердің барлығы бірдей менмұндалап бірден көрініп те 
тұрмас, бірақ солардың анық хабаршысындай бір ғана 
сүйкімді мінезімен сенің ықылас-пейіліңді санаңнан тыс тар- 
тып тұрса, онда сенің сеніміңді баурай бастағаны. 

Өкінішке қарай, біздің адамдарға деген осы сеніміміз 
тым ресмиленіп кетті. Әсіресе сенің жеке басыңның қадір- 
қасиеті қоғамдағы белгіленген орныңмен, атақ-дәрежең- 
мен, бәрінен бұрын лауазымыңмен анықталатын жағдайда 
жаңағы сенім деген үлкен ұғымның мәні өзгеріп, әлде бір 
жеке адамдардың қарым-қатынас, көзқарас өлшеміне 
айналып кетті. 

Бұл жердегі қалыпсыздықтың ең үлкені -- қызмет ба- 
бында бірсыпыра сатыға биіктеп, жауапты басшылық дең- 
гейінен көріне бастаған адамға жұртшылық атынан көрсеті- 
летін сенім мен өзінен жоғарырақ билік тұтқасын ұстап 
отырған адам тарапынан білдіретін жеке ықылас-пейілдің 
ара жігі тұтасып, көмескіленіп кететіндігі ғой деп ойлаймын. 
Ондай жағдайда төменірек сатыдағы басшыға өзінің 
жұртшылық алдындағы жауапкершілігін ұмытып, мораль- 
дық бағдардан адасып қалу қаупі тууы мүмкін. 

Мұндай қатерге ұрынбау үшін жауапты қызметтегі әрбір 
басшы, менің түсінуімше, ең алдымен жұртшылық сеніміне 
адал болуға, қай істің түйінін, қай адамның тағдырын шеш- 
кенде де, адамгершілік пен әділдік таразысының екі басын 
тең ұстауға тырысуы шарт. Қай деңгейде, қай дәрежеде 
жүрсең де, асқақтық пен астамшылықтан ада болуға тиіс 
екеніңді ұмытпау керек. 

Мен өзімнің ұзақ өмірімде талай адамдармен істес, қыз- 
меттес болдым. Осы жазбаларымда солардың көпшілігін 
жылы сезіммен еске алып, аттарын атадым. Әлі де талай 
адамдардың есімдері есімде сайрап тұр. Егер сол әріптес- 
тердің барлығы мені дәл өзімдей ризалықпен еске алса, 

онда менің жаңағы айтылған сенім атты ұлы ұғым алдында 
борышты болып қалмағаным-ау деп ойлар едім. 

Мен облыстарда, республикада басшылық қызметте 
істей жүріп, КОКП ХХІ--ХХУІ сьездерінің, Қазақстан Ком- 
партиясының көптеген сьездерінің делегаты, 25 жылдан ас- 
там уақыт республика Жоғарғы Кеңесінің, 15 жылдан астам 
уақыт Одақтық Жоғарғы Кеңестің депутаты, КОКП Орта- 
лық Комитетінің мүшесі болып сайландым, Кеңес Үкіметінің 
мүшесі болдым. Қазақстан Компартиясы Орталық Коми- 
тетінің құрамына ендім, Орталық Комитеттің Бюро мүшесі 
болдым. 

Ұзақ жылдар бойы Д. А. Қонаевпен бірге істедім. Ол 
кісімен алғаш рет 1959 жылы күзде кездестім. Республика 
Министрлер Кеңесінің Төрағасы болып тұрған кезінде, егін 
жинау науқаны үстінде Көкшетау облысына келді. Мен об- 
лыстық партия комитетінің екінші хатшысы болып 
істейтінмін, мейманға облыстың аудандарын аралатып, 
қасына еріп жүрдім. 

Айыртау, Рузаев, Арықбалық аудандарының шаруашы- 
пықтарында болдық. Егін орағының барысымен таныстық. 
Жергілікті басшылармен, мамандармен, қатардағы еңбек- 
керлермен әңгімелестік. Кіммен болса да алғашқы кездесу 
ұмытылмайды ғой. Дінмұхамед Ахметұлы жұртпен 
әңгімелескенде сыпайы кісі екен, басқалардың сөзін зейін 
қойып тыңдайды. Өз пікірін де үзілді-кесілді қылып, біреуге 
арта салмай, ақылдасу түрінде айтады, былай істеуге бол- 
мас па еді деген сияқты, өзгеге ой сала сөйлейді. Жергілікті 
жерлерден айтылған өтініштерге де аяқ астынан уәде бере 
салмайды; ойластырайық, қарастырайық деп, сөз салмағын 
арттыра қабылдайды. 

Облыстық партия комитетінде Қонаев бірінші хатшы А. Е. 
Клешевке өзінің жолсапардан алған әсерлерін айтты. Сол 
кезде біз облыстық бірінші хатшы мен Келлер ауданының 

бірінші хатшысы Береза арасында телефон арқылы болған 
әңгіменің еріксіз куәсі болдық. 

Ол әңгіменің дәлме-дәл мазмұны мынадай еді. Алексей 
Ефимовичтің сөзінде белорус акценті айқын сезіліп тұратын. 

-- Бероза, как идет уборка? -- деп сұрады бұл. 

Сірә, ана жақта ауа райының қолайыздығына шағым 
айтылған болуы керек. Соған жауап ретінде Клешев: 

-- Ну и трапка ты! -- деп, трубканы іле салды. Әңгіме 
сонымен тәмам болды. Кейін Димекең менімен кездескен 
сайын партиялық екі бастықтың осы әңгімесін еске алып, 
ағынан жарыла қарқылдап күлетін еді. 

Кейінгі жылдары Қарағанды, Талдықорған облыстарында 
істеп жүрген кезімде Қонаевпен талай рет кездестім. Ал- 
матыға барғанда қабылдауында да болып жүрдім. Обалы 
не керек, әрдайым әңгіме үстінде Димаш Ахметұлының о6- 
лыстағы жағдай туралы, халықтың тұрмысы жайлы 
тәптіштеп сұраған сауалдарынан, берген кеңестерінен қан- 
ағат сезімін алып шығатынмын. 

Үкімет басындағы мәртебелі қызметке келген алғашқы 
күннен бастап маған Д. А. Қонаев зор қамқорлық, ілтипат 
білдіріп отырды, жұмыста күнделікті көмек көрсетіп, жаңа 
жағдайға төселіп кетуіме жәрдемдесті. 

Жиі-жиі облыстарды бірге араладық, өнеркәсіп және 
шаруашылық кәсіпорындарында, құрылыстарда, ғылыми, 
ағарту және мәдениет орындарында бірге болдық. 
Мәскеуге бірге баратын кездеріміз де аз болмайтын. Ор- 
талық Комитет пен Министрлер Кеңесінің аппаратында, 
басшыларда, басқа да орталық мекемелерде бірге бола- 
мыз. Республиканың экономикасын, ғылымы мен мәдени- 
етін өркендетуде, халықтың әл-ауқатын жақсартуда біздің 
Орталық Комитет пен үкімет арасында толық бірлік пен 
өзара түсіністік болды. Орталықтағы мұндай тату, іскерлік 
ахуал министрліктер мен басқа да басқару орындарында, 

облыстарда, қалалар мен аудандарда, жергілікті кәсіпо- 
рындар мен шаруашылықтарда жұмыста сенімділік пен 
белсенділік туғызып, игі нәтижесін беріп отырды. 

Жоғарыда айтқанымдай, жетпісінші жылдар мен сек- 
сенінші жылдардың алғашқы жартысы Қазақстанда эконо- 
мика өрге басып, ғылым мен мәдениет өркендеген, халық- 
тың тұрмыс жағдайы едәуір жақсарған жылдар болды. 
Республиканың әр түрлі өңірлерінде ірі-ірі аймақтық- 
өнеркәсіптік кешендер қалыптасты. Күрделі құрылыс кеңі- 
нен қанат жайды. Өндірістік және мәдени-тұрмыстық сипа- 
ты бар бірегей ғимараттар бой көтерді. Ауыл шаруашы- 
лығы өнімді жаңа техникамен жабдықтандырылып, диқан- 
дар мен малшылардың шеберлігі арта түсті. Алтын астық- 
тың қазақстандық миллиардтары әдетке айналып, бүкіл 
елді қуантты. Көп ұлтты қазақстандықтар тату-тәтті өмір 
сүріп, өркендері өсе бастады. 

Осының барлығына, сөз жоқ, Орталық Комитет пен 
үкімет арасындағы үйлесімді қызмет игі әсерін тигізіп, рес- 
публикада сондай іскерлік ахуалын қалыптастыруға жағдай 
жасап отырды. Біз Дінмұхамед Ахметұлы екеуміз әрдайым 
ынтымақтасып жұмыс істедік. 

Бірақ, несін жасырайын, біздің арамызда, әсіресе ол 
кісінің айналасында, қайдағы бір керексіз әңгімелерді 
күңкілдеп, өздеріне содан нәпақа тапқысы келетін адамдар 
да болды. Бұлар, өз аттарымен атайтын болсақ, нағыз арам 
ниетті мансапқорлар, жәдігөй жағымпаздар мен өрге бас- 
пас өсекшілер болатын. Ондайлар Мемлекет қауіпсіздігі ко- 
митетінде де кездесіп қалатын. Біз оларды кезінде партия- 
ның «көзі мен құлағы» деп жүрдік қой. Солар көз бен 
құлақтай қырағы болып, ақиқат мағлұмат берудің орнына 
жаңағыдай жалған өсекті қоқытып жіберетін. 

Ең өкініштісі, партия органдары сондай сөздерге құлақ 
қойып, мән беретін еді. Солардың көрінеу өтірік, теріс 

мәліметтері негізінде кейбір басшы қызметкерлер жөнінде 
қате шешімдер де қабылданып қалатын. Мұның өзі билікші 
жоғары орын үшін үлкен мін еді. 

1974 жылы Қонаев ауыр науқасқа ұшырап, әжептәуір 
уақыт ауруханада жатып қалды. Сол кезде Л. И. Брежнев 
Мәскеуден бірнеше рет маған телефон шалып, республи- 
кадағы жағдайды сұрастыратын, «Димаштың денсаулығы 
қалай?» -- деп сұрайтын (Қонаевты солай «Димаш» деп атын 
ғана атайтын). Оның үстіне, сол тұста Брежнев айтыпты-мыс 
деген бір сыпсың сөз де сыналап тарап кетті: «Егер Қонаев- 
тың денсаулығы жарамай жатса, орнына Әшімовтей дайын 
тұрған кісі бар ғой», -- депті-міс Бас хатшы деген сияқты... 

Науқас адамның құлағына сыбырлап, көңілін ала қылу 
үшін жарамсақтарға осы сөздің өзі-ақ жетіп жатыр еді. 

1977 жылы менің алпысқа келуіме байланысты КОКП ОК 
Саяси Бюросы маған Социалистік Еңбек Ері деген атақ 
беру жөнінде шешім қабылдады. Соған сәйкес КСРО 
Жоғарғы Кеңесінің Жарлығы жарияланды. Бұл еліміздегі 
республика Министрлер Кеңесі Төрағаларының еңбегін 
мұншалықты жоғары бағалаған бірінші оқиға еді. 9 тамыз 
күні кешкілік, менің мерейтойымның қарсаңында, Л. И. 
Брежнев, келесі күні күндіз А. Н. Косыгин телефон соқты. 
Екеуі де мені туған күніммен және жоғары наградамен 
құттықтап, жылы сөздер айтты. Мен де өз орайымда 
еңбегімді жоғары бағалағандары үшін оларға алғыс 
білдірдім. 

Тамыздың 10-ы күні ертеңгісін Боро залында Орталық 
Комитеттің Бюро мүшелері, Министрлер Кеңесі Төрағасы- 
ның орынбасарлары жиналды. Д. А. Қонаев қатысып отыр- 
ғандардың атынан сөз сөйлеп, Орталық Комитеттің құттық- 
тау адресін тапсырды, ескерткіш сыйлық берді. Мен 
әріптестеріме рақмет айттым. 

Арада біраз уақыт өткеннен кейін Орталық Комитеттен 

жалпы бөлім меңгерушісі Әбдірәшитов телефон соғып, бір 
хат түскенін хабарлады. Ішінде «Әшімов жұртқа маған 
Еңбек Ері атағын Косыгин берді» деген сөз таратып жүр де- 
ген сөздер жазылыпты. Қонаев сол кезде «Барвиха» сана- 
торийінде демалып жатқан. Мен екінші хатшы А. Г. Коркин- 
ге телефон соғып: «Мынадай хат түскенін білесіз бе?» - 
деп сұрадым. Ол біледі екен. Және бір айтқаны: Орталық 
Комитеттің партиялық комиссиясы бір министрдің қызмет 
бабын теріс пайдаланған жауапкершілігі жайында мәселе 
дайындап жатыр екен. Сол істің ішінде оның өз қолымен 
жазған түсінігі бар көрінеді. «Мына домалақ арызды жазған 
кісінің жазуына өте ұқсас екен», -- деді. 

-- Ендеше, сарапшыларға тапсырма беріп, домалақ 
арыздың иесін табуға болмас па екен? -- дегенді айттым. 
Коркин оған келісті. Үш күннен кейін хабарласып, домалақ 
арызды жазған адамның табылғанын айтты. Ол жаңағы 
сезікті кісінің дәл өзі болып шығыпты. 

Орталық Комитеттің Бюро мәжілісінде министрдің өз бас- 
шылығындағы мекемедегі лайықсыз істері туралы мәселе 
қаралды. Оған жаңағы домалақ арыздағы арандату әреке- 
ттері қосылды. Осы талқылау үстінде Бюро мүшелері осын- 
шалықты жоғары қызметте жүріп, пасық қылықтарға барға- 
ны үшін оны қатты жазғырып сөйледі. /Мен сөйлеген жоқпын, 
ешқандай сұрақ та бермедім. Министр тиісті жазасын алды. 

Ертеңіне ол маған келіп, әлгіндей «ақымақтығы үшін» (өз 
сөзі) кешірім сұрады. Келесі күні Мәскеуден Қонаев теле- 
фон соқты. Мен республикадағы ағымдағы істер жайында 
хабардар еткеннен кейін Бюро мәжілісі болғанын айттым. 

-- Сен «домалақ» арызды жазған нақ сол екеніне се- 
несің бе? -- деп сұрады ол. 

-- Әрине, сенгім келмейді. Бірақ маған өзі келіп, кешірім 
сұрады ғой, -- деп жауап бердім. Жанға жайсыз тиген 
әңгіме осымен бітті. 

Кейде Қонаев өзі туралы әлде кімдердің мен айтты де- 
ген әртүрлі ойдан шығарылған өсек сөздерін жеткізіп 
жүрді. Бірақ нақты кім екенін айтпаушы еді. Сондайда мен 
де ашынып, өтініш білдіремін. «Сол айтқан адамды менімен 
бірге шақырып алып беттестіріңізші. Шімірікпесе, менің 
көзімше айтып, мойныма қойып берсін», -- деймін. 

Димекең, неге екені белгісіз, ондайға бармайды. Сірә, 
өзіне келіп жататын жаяу әңгімелерге тыйым салғысы кел- 
мейтін болуы керек. Кейде «бірінші хатшы жұмыстан боса- 
тылады екен» деген де күбір-сыбыр таратылады. Мұндайда 
МХК қызметкерлері әңгіменің қайдан шыққанын іздеп шарқ 
ұрады. Бірақ таба алмайды, кездейсоқ біреулерге жарма- 
сады. Жазықсыз адам жазаланып жатады. Және осының 
бәрі бір түрлі құпия жағдайда істеледі. 

Әлбетте, бұл сияқты келісімсіз істер кімге болса да жай- 
сыз әсер ететіні түсінікті. Бірақ, амал жоқ, соларды байқа- 
маған боласың. Тышқан қыбыр, пыш-пыш әңгімелерден 
жоғары болғың келеді. Республика басшылығына лайықты 
байсалдылық деңгейінен ауытқымай, қалыпты ахуалды сақ- 
тағың келеді. Өзгені білмеймін, өз басым осы жолдан тай- 
ған емеспін. 

Орталық Комитеттің кейбір хатшылары жергілікті жер- 
лерге барғанда қаржы және басқа материалдық ресурстар 
бөлу жөнінде көмек сұрайды, біз сол тілектерді қолма-қол 
орындай алмаймыз деп реніш білдіреді. Мен ондайда 
өзімнің берік позициямда тұрамын: «Материалдық ресурс- 
тар да, қаржы да үкіметтің қолында болуы керек. Егер 
оларды әлде қандай бір шұғыл мұқтажға жұмсау қажет 
болса, Министрлер Кеңесінің тиісті қаулысымен хатталуы 
керек те, оған міндетті түрде төраға өзі қол қоятын бол- 
сын, -- деймін. -- Ал енді Бюроның әрбір мүшесі немесе 
төрағаның әрбір орынбасары шетінен билеп бере беретін 
болса, онда барлық қорды тауысып аламыз да, ойламаған 

жерден пайда болған апатты жағдайда немесе өте қысыл- 
шаң қажеттік туа қалса, қолымызда ешқандай мүмкіндік 
болмай қалады». 

Мұндайда Қонаев мені қолдайды. Өзі де облыстарды 
аралап жүргенде, менімен келіспей, материалдық көмек 
жөнінде ешкімге уәде бермейді. 

Бірге қызмет істеген жылдары үй ішімізбен үнемі арала- 
сып тұрдық. Димаш Ахметұлы мен Зуһра Шәріпқызы екеуі 
де қонақжай кісілер еді. Есіктері келген кісіге әрдайым 
ашық болатын. Демалып, емделу үшін санаторийге бірге 
барған кездеріміз де болды. 1970 жылы күзде Карловы 
Вары курортында бірге демалдық. Чехословакияның бас- 
шылары -- ЧКП Орталық Комитетінің бірінші хатшысы Густав 
Гусак пен үкіметтің төрағасы Любомир Шітроугал бізге 
үлкен ілтипат білдіріп, жылы шыраймен қарсы алды. 

Бірде, жексенбі күні Конопишто дейтін әйгілі қорық шаруа- 
шылығында құс ату сейілі ұйымдастырылды. Чехословак 
жолдастардан басқа, бізбен бірге КСРО Министрлер Кеңесі 
Төрағасының орынбасарлары К. Т. Мазуров пен В. Н. Нови- 
ков болды. Олар да Карловы Варыда демалып жатыр екен. 

Мұндағы құс ату сейілінің мықтап сақталатын рәсімі бола- 
ды екен. Мергендерді бір қатар сапқа тұрғызып қояды да, 
кәдімгідей нұсқау береді. Сонан соң орман алқабының 
шет-шетіне орналастырады. Қорық қызметкерлері ағаш 
арасына қиқу салып, қырғауылдарды үркітеді. Бір кезде 
қарасам, құс дегеніңіз аспан әлемін қара бұлтша торлап 
алыпты. Мұншалықты көп қырғауылды бірінші рет көруім. 
Тек тұрып ал да, шетінен топылдатып ата бер. Айтқандай- 
ақ, екі сағаттың ішінде Новиков 130, Қонаев 90 қырғауыл 
атып түсірді. Ең аз атқан Мазуров екеуміз болдық. Тәжіри- 
беміздің аздығы болар, 25--35-тен ғана құс атыппыз. 

Атыс біткеннен кейін мергендерді тағы да сапқа тұрғы- 
зып, жайраған құстарды санап шығады. Кімнің қанша атқа- 

нын жариялайды. Бірақ бірде-бір аңшыға сауға берілмейді. 
Барлық олжаны сол жерде жүндеп, сойып, етін валютаға 
сату үшін шетелге жөнелтеді. 

Қорықта қонақтарға арналған аңшылар үйі бар екен. Сол 
жерде бізге кештік қонақасы берілді. Әрқайсымызға гра- 
мота тапсырылды. Бұл біздің аңшылық сынақтан 
өткендігіміздің белгісі есепті болды. Қорықта қырғауыл ба- 
лапандары өсірілетін арнаулы инкубаторий бар екен, біздің 
атқандарымыз содан өнген құстар болып шықты. 

Дінмұхамед Ахметұлы Қонаев жемісті ұзақ өмір сүрді. 
1942 жылдан 1986 жылға дейін 44 жыл бойы республикада 
жоғары дәрежелі басшылық қызметте болды. Оның ішінде 
7 жыл Министрлер Кеңесінің Төрағасы, 24 жыл Қазақстан 
Компартиясы Орталық Комитетінің Бірінші хатшысы қыз- 
метін атқарды. 22 жыл бойы елдегі ең жоғары саяси орган- 
ның құрамына кірді. 

Ол Қазақстанның көп салалы экономикасын, мәдениеті 
мен ғылымын өркендетуге, республикамыздың көп ұлтты 
халқының достығын нығайтып, әл-ауқатын жақсартуға жеке 
өз тарапынан зор үлес қосты. 


ж... ж 


Қоғамның қазіргі даму жағдайы туралы әртүрлі 
әңгімелер айтылып жүреді. Менің кәміл сенімім бойынша, 
мемлекеттің дербестігі мен тәуелсіздігін жариялау -- заңды 
процесс. Біздегі жер қойнауының байлығы, елімізде жасал- 
ған ғылыми-техникалық потенциал, халықтың сана-сезімінің 
өсуі, оның білім, мәдениет дәрежесі, жан-жақты әзірлігі 
бар кадрлардың өсіп жетілуі -- міне, осының барлығы ха- 
лықтың өз тағдырын, Отан тағдырын өз қолына алуына 
қажетті шарттарды түгелдей туғызды. Қоғамның бұдан бы- 
лайғы даму жолы тәуелсіз, демократияшыл, егемен мем- 
пекет құру принциптері бойынша жалғасатын болады. 

Бір өкінішті жері, біртұтас Одақтың ойланбастан, асығыс 
ыдыратылуы, сол ыдыраған Одақтың республикалары ара- 
сындағы көп жылдар бойы қалыптасқан байланыстардың 
үзілуі экономиканың жағдайына болжаусыз теріс әсерін 
тигізді. Ал материалдық өндіріс дәрежесінің құлдырауы ха- 
лықтың тұрмыс дәрежесінің төмендеуіне апарып соғатыны 
сөзсіз еді. Осындай жағдайда біздің Президентіміз 
Нұрсұлтан Назарбаевтың және оның үкіметінің бұзылған 
байланыстарды қалпына келтіруге ұмтылған бағыты ғана 
қиындықтардан құтқаруы мүмкін. Өйткені бұрынғы одақтас 
республикалардың арасындағы ынтымақтастықты өзара 
тиімділік негізінде әрі қарай кеңейткенде ғана экономика 
қайтадан көтеріле алады. Экономикалық қуаттың өсуіне 
алыс шетелдік елдермен байланыс та септігін тигізе алады. 
Мәесселе, сол байланыстардың экономикалық тиімділігін 
айқын көріп, ескере білуде. Алданып, ұтылып қалмауда. 

Біздің республика бай. Онда өз экономикасын жаңадан 
өрге бастыруға қажетті жағдайдың бәрі де бар. Солардың 
ішіндегі ең басты шарт, бұдан былайғы тіршілігіміздің басты 
тірегі -- тәуелсіздік жолына түскен жас дербес мемле- 
кетіміздің егемендігін нығайта беру. Экономикалық даму- 
дың қандай қиындықтары мен бұралаң-бұрылыстары болса 
да, тәуелсіздік жолынан таймау. Қолда бар мүмкіндіктерді 
пайдалана отырып, ең алдымен өз күшімізді өз мүддемізге, 
халық игілігіне жұмылдыра білу, халық дәулетінің аман сақ- 
талуына бекем болу. 

Тәуелсіз (Қазақстанымыздың тұңғыш Президенті 
Нұрсұлтан Әбішұлы Назарбаев -- еліміздің экономикалық 
күш-қуатын дамытуға тікелей қатынасып, көп қажыр-қай- 
ратын жұмсаған және оны ұйымдастыруға мол білік-тәжіри- 
бесін қосқан адам. Ол өзінің жемісті еңбек жолын 
өнеркәсіптің жан-жүрегіндей металлургия саласында бас- 
тап, маман жұмысшылар ортасынан шынығып шыққан, со- 

нан соң біздегі металлургия алыбы -- Қарағанды комбина- 
тын аяғынан тік тұрғызысқан қайраткерлердің бірі. 

Нұрсұлтан Әбішұлы Назарбаевты қай істің болса да 
жайына жетік, қабілетті де қажырлы басшы ретінде ерте- 
ден білемін. Ол өзінің қайраткерлік қызметінің алғашқы 
қадамын индустриялы Қарағанды облысынан бастады да, аз 
жылда бүкіл республикаға танылды. 1978 жылдан Орталық 
Комитеттің хатшысы, 1984 жылдың сәуірінен бастап 
Министрлер Кеңесінің Төрағасы ретінде республиканың 
экономикасымен белсене шұғылданды. Содан бергі жиыр- 
ма шақты жылдың ішінде саяси және мемлекеттік басшы- 
лықтың мол тәжірибесін жинақтады. Осындай сенімді қол- 
дағы біздің республика, оның еңбекқор, ұйымшыл халқы 
қазіргі уақытша қиыншылықты жеңіп шығатынына, сөйтіп 
таяу болашақта экономикалық және әлеуметтік прогрестің 
сара жолы ашылатынына мен кәміл сенемін. 

Мен соғыстан кейінгі еңбек жолымның отыз бес жылын 
облыстарда өткіздім. Ауылдағы қарапайым шаруашылық 
жұмысынан бастап, аудан, облыс көлеміндегі басшылық 
қызметтерге дейін өстім. 

Осы ұзақ мерзім ішінде, сөз арасында жол-жөнекей 
айтылып кеткені бар, аталмағандары одан да көп, талай 
кездесулер, қарсы алулар, қабылдаулар, шығарып салу 
рәсімдері бар, талай адамдармен дидарласып, сұхбаттас, 
дәмдес болдым. Кейде тіпті арнайы бағдарлама бойынша 
қабылдайтын әртүрлі деңгейдегі шетелдік, одақтық, рес- 
публикалық, облысаралық шаралар шеңберінде келіп жата- 
тын делегациялар, жеке меймандар, атақты адамдар бола- 


ды. 

Солардың ішінде мен үшін ерекше әсер еткен, ешуақыт- 
та ұмытылмастай болып есте қалған қымбат есімдер, со- 
лармен арада болған тағылымды сөздер, жүрек толқыта- 
тын қымбатты сәттер аз болған жоқ. Бүкіл халқымыздың 
қадір тұтар ардақты перзенттерінің ішінде тағдырдың өзіме 
тарту еткен сыйындай еске алып жүретін адамдарымның 
бірі -- Қаныш Имантайұлы Сәтбаев. 

1962 жылы ақпан айының соңғы бір күндерінде Қараған- 
дыға республика Ғылым академиясының президенті акаде- 
мик Сәтбаев келді. Облыстық атқару комитетінің төрағасы 
болып істейтін кезім, бірнеше күн бойы сол кісіге еріп жүріп, 
облыстың біраз жерлерінде бірге болдық. Ол кісі КСРО 
Жоғарғы Кеңесінің депутаттығына бізден кандидат болып 
ұсынылған. Сондықтан біздің бұл сапарымыз негізінен сай- 
лаушылармен кездесу ретіндегі салтанатты жиналыстар 
түрінде өтті. 

Содан Алматыға қайтар күні облыстық атқару комитетін- 
де оңаша отырып, шай үстінде ұзақ уақыт әңгімелестік. 

-- Үйге жүріп, қонақ болыңыз, -- деген ұсынысымнан 
сыпайы түрде бас тартты. Денсаулығының онша болмай 
жүргенін айтып, аз үнсіз отырып қалды. Сондай бір көңілсіз, 
ойлы кездері мен қажыңқыраған бейтарап сәттерін жол 
үстінде де байқаған кездерім болған еді. Тіпті тамаққа да 
самарқау болып, шай мен қымыздан басқа дәм татпаған 
кездері болып еді. 

Жаңағы әңгіме үстінде Қанекең «Большой Джезказган. 
Геология и металлогения» деген үлкен кітабына өз қолымен 
арнау сөздер жазып, маған тарту етті. Бұл томға Жезқаз- 
ған өнеркәсіп аймағының өндіргіш күштерін дамыту пробле- 
малары бойынша 1961 жылы Жезқазған қаласында 
өткізілген республика Ғылым академиясы ғылыми сессиясы- 
ның материалдары енгізілген екен. 

Осы кітапты ұсына отырып, ол кісі Қазақстанды индустри- 

яландыру ісіндегі Жезқазғанның рөлі туралы, қазақ жерінің 
қойнауындағы сарқылмас мол қазына байлықтар туралы ке- 
реметтей шабыттанып әңгіме айтты. Сол байлықтарды 
тиімді түрде, іждаһаттылықпен пайдалана алатын маман 
кадрлар даярлау міндетін сөз қылды. Жезқазған кеніш- 
терінде, Қарағанды шахталарында, Кенді Алтай мен 
Оңтүстік Қазақстан өңірлерінде ондай мамандар өсіп келе 
жатқанын, әсіресе ғылыми-техникалық кадрлардың жетіліп 
қалғанын қанағат сезімімен айтты. 

1996 жылы Ұлттық ғылым академиямыздың жарты 
ғасырлық мерейтойы салтанатпен аталып өтті. Сол күндер- 
дегі жұртшылық жиналыстарында, баспасөз бетінде 
еліміздің экономикасын, ғылымы мен мәдениетін өркенде- 
туде Қаныш Имантайұлының сіңірген еңбектері, кезінде 
атақ-абыройы дүние жүзіне мәлім болған ғұлама ғалымның 
Ұлттық ғылым академиясының негізін қалаған тарихи тағы- 
лымы лайығымен атап өтілгені бүкіл республика жұртшы- 
лығы үшін сүйінішті іс болды. 

Академик Қ. Сәтбаевтың өзіне тетелес серіктері мен та- 
лантты шәкірттері, әрине, баршылық. Мен солардың ішінен 
ерекше бөліп академик Ш. Шөкинді атар едім. Бұл кісі де 
республиканың экономикалық күш-қуатын арттыруға ғылы- 
ми шешімдерімен зор үлес қосқан үлкен ғалым. Әсіресе 
сол өндіріске қуат беретін энергетика саласын дамытуда, 
іріірі гидротехникалық обьектілерді дүниеге келтіруде 
Ш. Шөкиннің сіңірген еңбегі өте зор. Қаныш Имантайұлы 
өмірден озғаннан кейінгі Ұлттық ғылым академиясының пре- 
зиденті болып Шәкеңнің сайлануы тегін емес еді. Өзі негізін 
салып, қырық жылдай директоры болған Энергетика ғылы- 
ми-зерттеу институтына көзі тірісінде сол кісінің есімі бері- 
луінің өзі-ақ көп нәрсені аңғартса керек. 

Республика президенті Н. Ә. Назарбаев Ұлттық ғылым 
академиясының 50 жылдық мерейтойына арналған салта- 

натты мәжілісте академик ІШ. Шөкиннің ғылымға сіңірген 
еңбектерін жоғары бағалай келіп, оған «Халық қаһарманы» 
деген ең жоғарғы құрметті атақ беру туралы Жарлығын 
хабарлағанда, еліміздің ғылыми жұртшылығы бұл шешімді 
зор мақұлдау сезімімен қарсы алды. 

Облыстарда қызмет істеп жүрген кездерімде ерекше 
бір ықыласпен қарсы алып, соған орай зор әсер алған 
адамдарымның бір сарасы әдебиет, өнер қайраткерлері, 
еліміздің атақты ақын-жазушылары болды. Үнемі шаруа 
соңында науқаншылап, жұмыс басты болып жүргенде, бір 
келіп кеткеннің өзінде адамның жанын жадыратып, көңілді 
серпілтіп тастайтын қалаулы минуттар мен сағаттардың жөні 
тіпті бөлек болушы еді. Олардың бәрін тізбелеп баяндап 
жатуға қазір мүмкіндік жоқ. 

Сондықтан қарағандылық қарт қаламгер, Жазушылар 
одағының солтүстік облыстардағы көп жылғы өкілі Жайық 
Бектұров ақсақалдың жазушылар сапарлары жайындағы, 
әсіресе атақты ағаларымыз Сәбит Мұқанов пен Ғабит 
Мүсіреповке қатысты жазбаларынан біраз үзінді келтірсек, 
артық болмас деп ойлаймын. 

Ол кісі былай деп жазады: 

«Б. Әшімовті алғаш рет 1960 жылдың жазында Көкше- 
тау қаласында көрдім. Қазақтың көрнекті жазушысы 
Сәбит Мұқанов өзінің 60 жылдығына орай Көкшетауда 
кездесулер өткізді. Оның қасына ерген бір топ жазушы- 
лардың, атап айтқанда, Ғ. Мүсірепов, И. Шухов, С. Мәу- 
ленов, С. Омаров, өнер қайраткерлері Ж. Елебе- 
ков, Н. Жантөрин тәрізді белгілі адамдардың қатарында 
мен де болдым. 

Мен сол жылы С. Мұқановтың өмірі, әдеби қызметі 
жайында Көкшетау қаласының орталығындағы ескі бір 
клубта баяндама жасадым. 

Обком мең облаткомда кешке қабылдау болды. Об6- 

комның бірінші хатшысы Клешев жоқ екен, сырқат болуы 
керек, обкомның бір бөлмесінде жазушыларды екінші хат- 
шы Б. Әшімов қабылдады. Маған сол бір шағын отбасылық 
кештей әдемі мәслихат-дәм үстінде Бәйкен өте кішіпейіл, 
байсалды, үлкенді де, кішіні де өз орнында қадір тұта 
білетін инабатты, салмақты да салиқалы, «түсі игіден 
түңілме» дегендей, бет-пішіні де келісті, отырыс-тұрысы да 
орнықты көрінді. 

Мен бұл кісі жайында осындай жақсы әсермен жүрген- 
де, арада көп уақыт өтпей, Б. Әшімов Қарағанды облыстық 
атқару комитетінің төрағалығы қызметіне келді. Алғашқы 
кезде пәтерлеріміз де қатарлас, іргелес болды. Б. Әшімо- 
втың жұмысқа жаяу барып, жаяу келіп жүргенін жиі көрдім. 
Бұл көрініс те маған жақсы әсер етті. 

Енді мен өзімнің қызметіме байланысты ара-тұра, кейде 
тіпті жиі де Б. Әшімов мырзаға барып жүрдім. Ол жылдары 
Өзбекстан, Түркіменстан, Ресей, Украина және өзге де 
аймақтардың әдеби онкүндіктері, апталықтары жиі өтетін 
еді. Міне, осындай әдеби-мәдени шараларға байланысты 
облыс басшыларына, оның ішінде облатком жетекшісі 
Б. Әшімов мырзаға көбірек баруыма тура келді. 

Осындай кездерде бұл кісіден ашық, еркін пікірлер естіп 
жүрдім. Алды ашық, ойы бүкпесіз, орынды ұсыныстарды 
түсінуі, қабылдауы жеңіл, артық сөзі жоқ басшы екені 
ерекше көзге түсіп, менмендігі, тәкаппарлығы жоқ, сабыр- 
лы, парасатты, әзіл-қалжыңды да түсінетін тәжірибелі, 
ұстамды адам екеніне, шешіле айтқан сырыңды сақтай да 
білетін көңілі кең адам екеніне көзім жетті. 

1962 жылы көктемде Өзбекстан жазушылары мен өнер 
қайраткерлері келді. Бұларды Алматыдан Ғ. Мүсірепов, 
Ғ. Орманов, Орталық партия комитетінің бөлім меңгерушісі 
С. Бейсенбаев және басқа бірсыпыра адамдар ертіп келді. 

Біз, қарағандылықтар, қонақтарды кешке қабылдауға 

әкеліп, шапқылап жүрміз. Облыстық кеңестің алдына кел- 
сем, Б. Әшімов пен Ғ. Мүсірепов ағамыз әлденеге қол- 
айсызданып тұр. Бір кезде Бәйкен былай деді: 

-- Қонақтарға екі қой сойғызып, осындағы асханада асты- 
рып едік. Асты дұрыстап даярлар деп, екі өзбек аспаз 
алғызғанбыз. Солар қойдың бастарын құнтитып, құлақ- 
тарын кесіп тастапты. Енді қайттік? 

Мен де әңгімеге араластым: 

-- Кесілген құлақтарды лақтырып тастаған жоқ па екен? 

-- Табақта жатыр, -- деді Бәйкен. 

-- Онда былай болсын, -- дедім мен, қарап тұрмай. -- 
Өзбек ағайындар қонаққа бас тартудың мәнісін онша біле 
қоймайды. Олар қонаққа қой сойса, бас-сирағын мал сой- 
ған адам алып кете береді. Біз ана кесілген құлақтарды ақ 
жіппен іліктіріп тігейік. Сонан соң табақ тартылған кезде, 
Ғабе, Сіз Ғафур Ғұләмнің қасында, Ғали Орманов, Сіз ана 
Кәмел Яшеннің қасында отырып, екеуіңіз де басты 
өздеріңіз ұстайсыздар да, жіпке ілініп тұрған құлақты кесіп 
алып, шұнақ бастарды қонақтардың алдына қоясыздар. 
Өзбек ағайындарда ешқандай күдік болмайды. Өйткені 
олар қазекең мейманға бас тартудың мәнісін жетік біледі 
деп ойлайды. 

Бұған Ғ. Мүсірепов те, Б. Әшімов те келісті. Облатком 
хатшысы екеуміз асхана қазандығына барып, қырқылған 
құлақтарды ақ жіппен бастарына қайтадан жамап-жасқадық. 

Банкетке қонақтар төрлете жайғасты. Ортада обкомның 
бірінші және екінші хатшылары М. С. Соломенцев пен Н. В. 
Банников, Ғ. Ғұләм қасында біздің Ғабең түрегеліп, қолына 
басты алып, жіпке іліккен құлақтарды сыпырып алып, өзі 
бастан ауыз тиіп, оны өзбек жазушысының алдына қойды. 
Арғы шеттен Ғали Орманов та осылай «құлақ кесіп», 
қонаққа бас тартты. Сырды білетін біз жымыңдап күлеміз. 

Міне, осы бір жәйтті Бәйкен мырза кездескенде ылғи есі- 

не алып: «Қонаққа қалай бас тартуды үйрендік қой», -- деп 
күліп қоятын. Басшы қызметкердің осылай жұртқа жақын 
болып, ойын-қалжыңды түсіне білуі жақсы қасиет қой. 

1964 жылы Сәкен Сейфуллиннің туғанына 70 жыл толуы- 
на байланысты Қарағандыға Алматыдан, басқа да аймақтар- 
дан көп қонақтар келген болатын. Делегацияны Сәбит 
Мұқанов бастап, құрамында Сәкеннің жұбайы Гүлбарам, 
інісі: Мәжит, жазушылар Қ. Жұмалиев, С. Талжанов, 
С. Омаров, Т. Кәкішев, Ақмола Совдепінің алғашқы төрағ- 
асы 3. П. Катченко, бір кездегі Сәкеннің серігі Сүйіндік ба- 
тыр, өзге де көптеген адамдар келді. 

Бұл тұста еліміздің өзге аймақтарындағыдай, Қарағанды- 
да екі обком, екі облыстық атқару комитеті, қала мен 
ауыл-селоға бөлінген қатарлас облыстық қос-қос ұйымдар 
болды. Сондықтан да бір қалада, бір көшеде қатар оты- 
рып, Қарағандыда өткен Сәкен тойына ауыл-село обкомы- 
ның басшылары тікелей қатыса алмады. Тек той шаралары 
Жаңаарқа, Нұра аудандарында әдейілеп өткізілгенде ғана 
олар билікті өз қолдарына алды. 

Жаңаарқада көп үй тігілді. Ол кез үшін бұрын-соңды 
ешқашан болмаған ұлан-асыр той, ат жарыс, балуан күрес 
болып, Иманақ тауының іргесі ақшаңқан киіз үйлерге, атты- 
лы-жаяу халыққа лық толды. Бұл сталиндік репрессияның 
зобалаңынан ақталып, қайта оралған ардақты ағаларымыз- 
дың ең бір маңғаз төресі Сәкенге көрсетілген құрмет, 
бүкіл халықтық батаоқыр ас болды. Міне, осындай игілікті 
іске Б. Әшімовтің ықпал-әсері айрықша болды. 

Сәкен мерекесіне қатысушы біздер Жаңаарқадан 
Нұраға шеру тарттық. Кешке қарай осы екі ауданның шека- 
расында С. Мұқанов бастаған делегацияны Есенгелді 
өзенінің құйылысында селолық обкомның бірінші хатшысы 
Б. Әшімов, облыстық атком төрағасы Я. Пазенко тосып тұр 
екен. Бұл екі басшы сол күні кеште, тіпті түні бойы жазушы- 

лардың қасында болды. Олар Қарағандыға қайтарда Сәбит 
ағамыз Бәйкен інісіне: 

-- Біз енді ертең Целиноградқа барамыз. Ол қала 
Сәкеннің рухани отаны ғой. Бәйкен, мына қара арғымағың- 
ды сонда мініп баруыма берерсің, -- деп қалды. Танымаған 
жерде тон сыйлы дегендей, Тың өлкесінің басшылары Ко- 
ломейцев, Мацкевич дейтін орыс ағайындар еді. Сондықтан 
да Сәбиттің кім екенін онша жете білмейтін адамдарға тәуір 
машинамен барғысы келді. Міне, осыны түсінген Бәйкен 
мырза Сәбит ағасына астындағы мініп жүрген қара «Волга- 
сын» беріп, өзі Қарағандыға Пазенконың машинасына 
мінгесіп қайтты. Міне, мұның өзі де Бәйкен құрбымыздың 
үлкенді сыйлай білуінің белгісі еді. Оның бұл кішіпейілдігіне 
Сәбит ағасы да мерейленіп қалды. 

Келесі, 1965 жылы, бұрынғы екі обком біріккеннен кейін, 
Б. Әшімов мырза бұрынғысынша облаткомның төрағасы 
болды. Күз айы еді. Ақмоладан Ғабит Мүсірепов үйге теле- 
фон соқты. «Ертең Қарағандыға келемін, қонақ үйден орын 
алып қой. Дәл қашан келетінім белгісіз, өйткені Целиноград 
жігіттері мені Қарағандыға машинамен шығарып салмақ», -- 
деді. 

Мен Ғабеңе үйде қонақасы беруге ыңғайландым. Дема- 
лыс күні еді. Қолың қысқа, жаяу адамбыз. Бірлі-жарым 
орта қолды басшыларға телефон соқтым, көмек болмады. 
Жаяулап базар бардық, бірақ лайықты ас-су табылмады. 
Сонан соң, ренжи қоймас деп, Бәйкен мырзаға телефон 
соқтым. 

-- Көмектессеңіз қайтеді? Бүгін Целиноградтан Ғабит аға- 
мыз келетін еді. Үйден бір дәм татқызсам деп едім, -- деп 
өтініш айттым. 

-- Жарайды, қазір ана облаткомдағы Ә. Омаров сізге 
хабарласады, -- деді. Лезде Ә. Омаров телефон соқты. 

-- Біздің ана «Чайка» демалыс үйіндегі пәлендей әйелге 

барыңыз, содан керегіңізді аласыз, -- деді. Қуандым. Енді 
дәндейін дегендей, Бәйкенге қайта телефон соғып, жая- 
улығымды айттым. 

-- Қазір машина жібертейін, -- деп, өзі мініп жүрген қара 
«Волгасын» жіберді. Әйеліміз екеуміз шауып барып, 
өзіміздің тыйын-тебенімізге қажетті ас-суымызды алдық. 
Құстың сүтінен өзгенің бәрі бар. «Жарлының бір тойғаны -- 
шала байығаны» дегендей, жарыдық та қалдық. Енді тіпті 
дәніктім. 

-- Бәйкен Әшімович, жақсылық істесеңіз, аяғына дейін 
болса қайтеді? Ғабеңді Теміртаудың әр жақ, бер жағынан 
жолда қарсы алуға машинаңызды берсеңіз бола ма? -- 
дедім. Бәйкен сөзге келместен: 

-- Жарайды, онда мен өзім де ол кісінің алдынан 
шығайын, -- деп, мені қасына ертіп, мектепте оқитын бір 
баласын алып, Теміртау жаққа шықты. Осы екі арадағы Ит- 
жон қырқасында көп тостық. Бірақ Ғабең басқа жақпен 
кеткен бе, бізге кезікпеді. Қарағандыға келсек, ол кісі 
өзіміз алып қойған «Қарағанды» мейманханасының тәуір 
нөміріне түскен екен. 

іңірде Ғабең біздікіне келмек. Бәйкен мырза оған дейін 
«Шахтер» стадионында басқа жақтан келген басқа бір фут- 
болшылардың ойынын көрмек, маған машина жібермек. 
Сонан соң өзі де үйге келіп, Ғабит ағасының қасында бол- 
мақ. Айтқандай-ақ, түннің біраз уақытына дейін Ғабеңнің 
қасында болды. Есік көзінде машинасы да күтіп тұрды. Бауы 
ұзын телефонмен Ғабеңді Алматымен қайта-қайта 
сөйлестіріп, ағасына інілік, кішілік ілтипат көрсетумен болды. 

Сол күні Ғабеңнің «Социалистік Қазақстан» газетіне Би- 
ағаң -- Бейімбет туралы әдемі естелігі шыққан екен, соны 
сол кездегі жас жұбайы Рая сұлу хабарлады. Ғабең осы бір 
хабарға ең алғашқы шығармасы жарық көрген жас жазу- 
шыдай қатты қуанды. Өйткені бұл тұста әлі бұрынғы атыл- 

ған-шабылған ардақты ағалар жайлы әзір іргелі ештеңе жа- 
зыла қойған жоқ еді. 

Ертеңіне мен Ғабеңді Жезқазғанға пойызбен шығарып 
салдым. Депутаттық қағазымен билет алғанымша, Ғабең 
газеттегі өзінің естелігін оқып та шықты. Тек ол газет ре- 
дакторы Кеңес Үсебаев құрбымызға ренжіп тұрды. 

-- «Шухов антұрған» деген сөзімді өшіріп тастапты. 
Мұхтар Әуезовтің «Қилы заман» романын атап едім, оны да 
алып тастапты, -- деп күрсінгендей болды. Иә, қандай жа- 
зушы болса да, өзінің көкейтесті бір сөздерін редакциялар 
орынсыз қысқартқанда, ренжіп-ақ қалады. Қатардағы 
біздерді қойшы, Ғ. Мүсіреповтей көрнекті жазушының, әрі 
сол кезде КСРО Жоғарғы Кеңесі депутатының сөзін 
қысқарту бұрынғы қазақ баспасөзінің шектен шыққан бір 
жолсыздығы, тіпті әдепсіздігі еді. 

Міне, Б. Әшімов мырзаның қазақ әдебиеті ақсақалда- 
рын сыйлап, құрметтей білуі осындай еді. Бұл -- оның 
кісіліктігіне нақты айғақ. 

1967 жылдың күзінде Қарағандыға С. Мұқанов келді. Ол 
Қарағанды театрында өзінің «Сәкен Сейфуллин» атты пье- 
сасының премьерасына қатысу үшін келді. Мен бәйбішем- 
мен Сәбитті арамызға алып, театр залының алдыңғы жағы- 
на қарай отырдық. Бізден екі-үш қатар кейінірек Б. Әшімов, 
өзге де кейбір жетекші қызметкерлер отырды. 

Б. Әшімов Сәбеңді анда-мында апаруым үшін маған бір 
машина беріп қойған. Ертеңінде мен С. Мұқановқа күні ке- 
шегі тас түрмелерді апарып көрсеттім. Ертең Сәбеңді сол 
мініп жүрген сұр «Волгамен» Целиноградқа ертіп апармақ- 
пын. Тек таңертең облаткомнан Б. Әшімовтің көмекшісі те- 
лефон соқты. 

-- Бәйкен Әшімович түнде асығыс Алматыға ұшып кетті. 
Сірә, ол кісіні Талдықорған обкомына бірінші хатшы етіп 
сайлайтын болуы керек. Жүрерінде ол кісі: «Сәбит Мұқа- 

новты Целиноградқа менің өз машинаммен апарып салың- 
дар», -- деді. Ол жаққа қашан жүретін едіңіздер?» -- деп 
сұрады. 

Міне, ағаны, әдебиетті, мәдениетті қадір тұта білудің 
тағы бір әдемі, жарасымды үлгісі осындай. Жасы жетпіске 
келіп қалған Сәбит ағамыз Бәйкен інісінің бұл нұсқауына қат- 
ты қуанды. Ертеңінде біз де орта жолға дейін, обкомның 
насихат хатшысы, ғалым Е. Букетов үшеуміз шығарып сал- 
дық. Арғы жақтан Целиногратың өкілдері бізді жолдан 
қарсы алды. 

Менің өз басым Б. Әшімовтің қызметтен өсуіне, әрине, 
қуандым. Бірақ, Тәнти кетіп қинады дерліктей, жеке басым- 
ның да, қоғамдық жұмысымның да мықты тірегі болып 
жүрген Б. Әшімовтің көз алдымнан таса болуына іштей 
жетімсіреп те қалуыма ренжідім. Сүйенбесем де, сыйын- 
басам да, керегінде сеніп, арқа тұтып баратын белді қыз- 
меткеріміз алысқа кетіп қалғанда, көпке дейін қабырғам 
сөгілгендей болып, жетімсіреп қалдым. 

Б. Әшімовке оның ресми жұмыс орнында мен өзімнің ел 
ішінен көзім көрген, көңілім сезген әртүрлі қолайсыз 
көріністерді еркін айтып жүрдім. Б. Әшімов ауыл-село о6- 
комының бірінші хатшысы еді. 1963 жылғы желтоқсанның 
бас кезі. Қар түссе де, қыс әлі қатая қоймаған, қар онша 
бекімеген мезгіл. Шет ауданының «Нұраталды» дейтін кең- 
шарына бардым. Бұл баяғыда Иманжүсіптің: 

-- Ұйпалақтап бауырыңнан түлкіңді алған, -- деп жырлай- 
тын Арқаның Бұғылы, Тағылы дейтін атақты таулары бар 
белгілі өңір. 

Сол бір шақта қала-даланың бәрінде де таршылық бол- 
ды. Мемлекет басшысы Н. С. Хрушев жұрттың малын 
алғызып жатты. Жан басына қадақтап өлшеп, қайыршының 
дорбасындай қалтаға салып тары, талқан үлестіруді шыға- 
рып, «Нұраталды» кеңшары тым жүдеу екен. Әрі оның ди- 

ректоры Сәрсенбай дейтін жігіт жұртқа жағымсыз, 
сүйкімсіз екен. Осы жағдайды айтып, мен облыстық газет- 
ке «Бұғылының баурайында» дейтін сын мақала жазғанмын. 
Сонсоң селолық обкомның хатшысы Б. Әшімовке кірдім. 

-- Жәке, ауылға бардыңыз ба? Не көріп, не білдіңіз? -- 
деп әзіл-қалжыңы аралас сұрау берді. 

-- Бардым. Желтоқсанның басында мал қорасы аңырап 
тұр. Сиырлары, бұзаулары мөңіреп тұр. Малдың алдында 
не шөп, не су жоқ. Кеңшар директоры жұмысшыларға қол 
жұмсайтын көрінеді. Қыс басталмай тұрғанда малдың жайы 
бұлай болса, жазға қалай шығады? Жұрттың бәрінің айта- 
тыны Хрушев туралы сықақ, анекдот. Бұл малға, елге азық 
бола ма? -- дедім. 

Б. Әшімов маған қабақ түюдің орнына ішек-сілесі қата 
күлсін. Оның бұл күлкісі менің сынымды ұнатқандықтың, 
шындыққа көзінің жетіп отырғандығының белгісі еді. Бұл 
оның шын азаматтығы еді... 

Расында да, ағаң, інің, жақын тумаң емес, кез келген 
бірінші басшыларға олардың тікелей құзырындағы шаруа 
туралы бұлайша анықтап ашық сын айту қиын ғой. 
Мансапқор, іші тар басшылар болса, «өле алмай жүріп, 
біздің шаруашылығымызда бұлардың не ақысы бар?» -- 
деп, көзбе-көз болмағанымен, сырттай көз алартып, 
ендігі әрі біздей адамдарды маңына жуытпай да қояр еді. 
Жоқ, Б. Әшімов ел жағдайын білетін, сөз түсінетін, кеу- 
десі кең басшы екенін меніңше осы бір әңгімесінде де 
анық танытты... 

Б. Әшімовтің ықыласын, мені іш тартуын әр кезеңде, әр 
жағдайда сезіп жүрдім. Алматыда Абайдың туғанына 125 
жыл толуына орай Ленин атындағы мәдениет сарайында 
салтанатты жиналыс өтті. Оны КОКП Орталық Комитеті 
Саяи Бюросының мүшесі Д. А. Қонаев басқарды. Артынан 
Құрманғазы атындағы көшедегі үкімет резиденциясында 

қабылдау болды. Кеңес Одағының әр алуан республикала- 
рынан көптеген делегациялар келген-ді. Қабылдауда біз, 
бір топ қаламгерлер, залдың кіре беріс жағындағы ұзын 
столда төменірек отырдық. Менің қарсы алдымда жазушы 
Тахауи Ахтанов інім отырды... 

Бұл қабылдауды басқаруға Қазақстан үкіметінің 
Б. Әшімов бастаған бір топ жетекшілері келді. Д. А. Қон- 
аев бұл кешке қатысқан жоқ. Үкімет мүшелерін бастап 
Б. Әшімов залға кіргенде, кіре беріске қарай шетірек 
отырған маған кәдуілгідей бөгеліп амандасып, жұрт 
көзіне түсетіндей ілтипат білдірді. Оны көрген Тахауи інім 
маған: 

-- Жәке, жағдайың жаман емес екен, үкімет басшысы 
өзіңізді сыйлайды екен ғой деп, бойымды бір көтеріп таста- 
ды. Міне, осы бір ықыласы үшін де Б. Әшімов мырзаға 
іштей қатты риза болдым. Адамның көңілі осындай-осындай 
жеке бір жылы сезімнен өсіп отырады ғой. Мақтаныш 
сезімі ешкімге де жат бомауы керек. 

Банкетті қысқаша сөйлеп Б. Әшімов өзі бастады. Сөйтті 
де, алғашқы сөзді қазақ әдебиетінің ақсақалы Сәбит Мұқа- 
новқа берді. Әрине, Сәбең Абайды мадақтап сөйлеп кеп 
берді. Одан кейін бірінен соң бірі мұндайда құстай сайрай- 
тын өзге ұлттар жазушылары бірі Ломоносовты, бірі Фир- 
доусиді, енді біреулері Науаиді, Рудакиді, Низамиді, Руста- 
велиді ауызға алып, өз ұлттарының рухани шамшырақтарын 
аспанға көтеріп жатты. Арнаулы Абай мерекесі емес, Пуш- 
кин, Лермонтов, Сағди, Хафиз тойлары сияқтанып кетті сал- 
танатты банкетіміз. 

Осы кезде, намыстанды білем, қашан да тапқырлығында 
шек болмайтын Сәбит ағамыз алпамсадай тұлғасымен айна- 
ласына көлеңке түсіргендей болып, орнынан қайта тұрып, 
екінші рет сөйлеп кетті: 

-- Жолдастар, мен таяуда Қашқарияда болдым. Будда 

бұдан 2600 жыл бұрын осы қалада туған екен, оның нәсілі 
қазақ екен. Ал қазақ ішінде оның руы қыпшақ екен деп, 
қара борандатты-ай келіп Сәбитіміз. Жұрт қыран күлкі. 
Мың жылдық, бес жүз жылдық, жүз елу жылдық Фир- 
доуси, Науаи, Пушкин бәрі Будданың шашасынан да кел- 
мей, ұсақ көш бәйгенің шаңында қалып қойды. 

Әй, қайран, кешегі Мұхтар, Сәбит, Сәкен, Ілияс, Бейім- 
бет, Ғабит, еліміздің көркі, мерейі едіңіздер ғой. 

1981 жылы Қарағандыға Алматының бір топ жазушылары 
келді. Бұларды одақтың сол кездегі жетекшілері Жұбан 
Молдағалиев пен Ілияс Есенберлин, Дмитрий Снегин бастап 
келді. Топ құрамында Сырбай Мәуленов, Шерхан Мұртаза, 
Қалтай Мұхаметжанов, Вениамин Ларин, Жаппар Өмірбе- 
ков, Сағат Әшімбаев сияқты әртүрлі буын өкілдері бар 
екен. Шамамыз келгенше, бәрін де сыйлап, құрмет 
көрсеттік. Қаланы, аудандарды, шахталарды аралатып, 
еңбек ұжымдарымен кездесулер өткіздік. 

Қазақстан әдебиетінің және облыстық бөлімшенің сол 
кездегі жай-күйі туралы баяндама жасадым. істеліп жатқан 
бірсыпыра жұмыстарды көре тұрып, маған әділетсіз сын 
айтқан, тура жала жапқан «достар» да бой көрсетті. Бірақ 
мен олармен айтысқа түсіп, ешқайсысына жауап бергенім 
жоқ. 

Жазушылар Алматыға қайтарда Жұбан мен Ілияс мені 
қастарына шақырып алды да: 

-- Пәлеқорлар қайда болса да табылады; облыс басшы- 
лары сіз туралы теріс пікірде емес; алаң болмай, жұмы- 
сыңызды істей беріңіз деп, көңілімді біраз орнықтырды да, 
аудандардың бірінде өздеріне кигізген шапандарының бірін 
менің иығыма жапты. Әрине, киім үшін емес, өзімді жұмыс 
жөнінен басқарып отырған екі аяулы інімнің бұл ықыласы 
менің төбемді көкке жеткізіп тастады. 

Арада аз уақыт өткенде Алматыға, Жазушылар одағы- 

ның бір жиналысына бардым. Одақтың жетекшісі, КСРО 
Жоғарғы Кеңесінің депутаты, көптен өзімді аға тұтқан 
аяулы інім Жұбан Молдағалиев түскі үзіліс кезінде мені ма- 
шинасына мінгізіп, «Қазақстан» қонақ үйіне апарып салды. 
Ол жолшыбай: 

-- Кеше Орталық Комитеттің Бюро мәжілісінде болып 
едім. Үзіліс арасында Б. Әшімов жолдас маған: «Жұбан, 
Қарағандыда болдыңдар ғой, ондағы біздің Жайық ағамыз 
қалай екен? -- деп қалды. Асығыс болып, сөйлесе алма- 
дық. Бұдан мен ол кісінің сізге ықыласы жақсы екенін бай- 
қадым. Ештеңеге алаңдамай, жұмысыңызды істей беріңіз, 
ана аш қасқырлардан сақ болыңыз», -- деді. 

Міне, алыста, сыртта жүріп-ақ Бәйкен мырзаның маған 
білдірген жақсы көңілдерінің бір көрінісі осындай еді. Үкімет 
басындағы беделді адамдардың бір ауыз сөзі, тіпті еме- 
урінінің өзі үлкен көмек қой. Міне, бұл көмекті Б. Әшім- 
овтен әр кезеңде-ақ естіп отырдым». 

Соңғы жылдары баспалардан шығып жатқан естеліктер- 
де, өкінішке қарай, мемлекетіміздің аттары аталмай қалған 
екі қайраткері бар: айтайын дегенім -- Жұмабай Шаяхметов 
пен Нұртас Оңдасынов. Қанды соғыс уақытында, одан 
кейінгі ауыр жылдары екеуі елімізді басқарды. 

Жұмекең Қазақтан Компартиясы Орталық Комитетінің 
бірінші хатшысы, ал Нұрекең -- Қазақ КСР Халық Комиссар- 
лары Кеңесінің Төрағасы қызметін атқарды. 

Соғыстан оралып, Көкшетау облысының Айыртау ауда- 
нында қызметте болған шағымда, егін орағы науқаны уақы- 
тында келген Жұмекеңмен екі мәрте кездесіп, дастарқан- 
дас болғаным бар. Жағдайымды сұрастырып, танысқаннан 
кейін: «Соғыстан аман-есен келдің, қызметіңе ұқыпты бол, 
келешегің мол жігіт екенсің...» -- деп, өмірде бақыт тілеп, 
батасын берген еді. 

1949 жылы Қазақстан Компартиясының Орталық Коми- 

теті өткізген аудандық комитеттер хатшыларының Алматы- 
да болған семинарына қатынастым. 

Семинар аяқталғаннан кейін оған қатынасушылар суретке 
түсті, ортамызда Жұмабай Шаяхметов басқарған Орталық 
Комитет хатшылары болды. Бұл жұмыс аяқталғаннан кейін, 
жиналғандар Жұмекеңнің төңірегіне топталып тұрған кез- 
де, мен жақындап барып, ол кісіге қол ұсынып, сәлем беріп 
едім, ауданға келгенде кездескенімізді есіне түсіріп, жағ- 
дайды сұрай бастады. Сондай қарапайым, сергек мінезді 
адам еді. Орталық Комитеттің бірінші хатшылық қызметінен 
босағаннан кейін (1954 жылы) аз уақыт Шымкент облысын 
басқарды да, денсаулығына байланысты қызметтен босап, 
Мәскеуге көшті. Трубников тұйық көшесіндегі Қазақстан 
өкілдігінің ауласында бір жұпыны ғана үйде қатты сырқат 
Жұмекең семьясымен тұрып жатты. Облыстарда қызмет 
істеп жүріп, Мәскеуге жұмыс бабымен барғанымда, ол 
кісінің көңілін сұрап, сәлем берген кездерім болды. Сонда 
Алматыда қызметтес болған, өзі тәрбиелеп, өзі өсірген 
азаматтардың аттарын атап, келіп халін білгендеріне риза- 
шылығын айтып, ал ұмытып кеткендеріне ренішті екенін де 
жасырмай айтушы еді. 

Нұртас Оңдасынов 1938--1951 жылдары Халық Комиссар- 
лары Кеңесінің Төрағасы болды. Ол кезде үкімет осылай 
деп аталатын. 1962 жылы Гурьев облыстық партия коми- 
тетінің бірінші хатшылық қызметінен босап, зейнеткер ретін- 
де Мәскеуге көшті. Мен қызмет бабымен барғанымда не- 
месе демалыс уақытында Нұрекеңмен кездесіп, сәлем- 
десіп жүрдім. Сондай бір жолы «Барвиха» санаторийінде 
бірге демалып жатқанымызда, ол кісі ел жағдайын сұрас- 
тыра отырып, академик Евней Букетов жөнінде сөз қозғап, 
оның жазықсыз қуғын көріп жүргенін айтты. Мен Евней 
Арыстанұлын үлкен ғалым, жан-жақты білімді, адам- 
гершілігі мол кісі деп жақсы көремін дедім. Ол Қарағанды- 

дағы жаңадан ашылған ірі университеттің ректоры болып 
тағайындалғаннан кейін, үкімет тарапынан оқу орнының ба- 
засын нығайтуға, оқытушылар мен оқушыларға жағдай 
туғызуға жан-жақты көмектестік. Ал Евнейдің соңына түсіп 
жүрген жалақорлардың өсектері бос әңгіме, оны қойдыру 
керек деп Димекеңе айтпай жүргенім жоқ, талай айтып-ақ 
жүрдім. Бірақ ол кісі жарайды дейді де, артынан төңірегінің 
бекер сөзіне еріп кете береді. Мен осы жайды айттым. 

-- Өзіңіз үкімет басшысы болған жылдары Қонаев он 
жылдай орынбасар болып, тәрбиеңізде болды емес пе? Ол 
кісіге бұл жағдайды айтпадыңыз ба? -- дегенімде, Нұрекең 
ренжіп: 

-- Мен де айтуын айттым-ау, бірақ қолдау ала алмадым, 
-- деді. 

Нұрекең Мәскеуден Алматыға жыл сайын келіп жүрді. 
Ол кезде құрметтеп қарсы алғызып, демалыс үйіне жатқы- 
зып, ағайындарды аралау үшін арнайы машина бөлгізіп, 
күткізетінмін. Қызмет орныма келіп, өткен-кеткенді айтып, 
асықпай әңгімелесетінбіз. 

Нұртас Дәндібайұлының халқымызға көп еңбек сіңірген 
көрнекті ғалым, мемлекет және қоғам қайраткері болға- 
нын, менің ойымша, ешкім де жоққа шығара алмайды. 

Есімде зор құрметпен сақталып қалған тағы бірер қоғам 
қайраткері жөнінде. 

Ілияс Омаров 33 жасында облыстық партия комитетінің 
бірінші хатшысы, одан кейін Орталық партия комитетінің 
хатшысы болған адам. 1961 жылдан бастап қызмет жағ- 
дайымен жиі кездесіп жүрдік. Бұл уақытта Ілекең респуб- 
ликаның жоспарлау комитеті төрағасының бірінші орынба- 
сары қызметінде болатын. Орта Азия жоспарлау-экономи- 
калық институтын бітірген білімді экономист, тәжірибесі 
мол, республиканың жағдайын жақсы білетін кісі еді. 
Қарағанды облыстық атқару комитетінің төрағасы болған 

жылдарда Ілияс Омарұлымен талай рет жолығып, индус- 
триялы облыстың күрделі мәселелерін шешіп жүрдім. 1967 
жылы Монреал (Канада) қаласында болған дүниежүзілік 
көрмеге (ЭКСПО--67) Қазақстаннан делегация барды. 
Оны басқарған Сабыр Ниязбеков (Жоғарғы Кеңес Төра- 
лқасының Төрағасы). Делегацияның құрамында Саттар 
Имашев, Әдди Шәріпов, Сауық Тәкежанов, Қасым Асанов 
т. 6. адамдар бар. Осы сапарға Ілияс Омарұлы екеуміз де 
бардық. Бұл кезде Ілекең Мәдениет министрі болатын. 

Ту--104 әуе лайнері Мәскеуден Монреалға дейін тоқтау- 
сыз он сағат ұшады. Екеуміз салонда қатар орындықтарда 
отырып, жолшыбай әңгімелесіп бардық. Ұзақ әңгіменің 
ішінде Ілекең заңсыздықтың үстемдігінен еліміздің талай 
қайраткерлерінің жазықсыз құрбан болғанын қынжыла 
айтып отырды. Өзінің де отызыншы, одан кейін елуінші 
жылдары жазықсыз қуғын көргенін өте ренішпен айтты. 
Монреалда біздің делегацияға бөлінген екі қабат жеке 
үйдің бір бөлмесін Ілекең лайықтап алып, маған екеуміз 
бірге жатайық деді. Мен ол кісінің бұл қамқорлығын қуана 
қабылдадым. Көрмені аралағанда, қалаға қыдырғанымыз- 
да, Торанто қаласына, одан әрі атақты Ниагара су құла- 
масына барғанымызда, Ілекеңмен ылғи бірге болдық. 

Осы сапардан елге оралғаннан кейін Ілияс Омарұлымен 
қарым-қатынасымыз тіпті жақын болды. Бақыт Әсетқызы 
екеуміз бұл кісінің үйінде де болып, Гүлшат жеңгеміздің 
қолынан дәм таттық. 

Ілияс Омарұлы жан-жақты білімді, парасатты, мінезі ақ 
жарқын, еліміздің болашағы, халқымыздың бақыты үшін 
көп еңбек сіңірген, халқымызға шексіз қадірлі мемлекет 
және қоғам қайраткері еді. 

Фазыл Кәрібжанов -- Солтүстік Қазақстан, Қарағанды 
облыстарында партия органдарындағы қызметінен жоғары- 
лап, Ауыл шаруашылығы министрі, Орталық партия коми- 

тетінің хатшысы, сонан соң екінші хатшысы, республика 
Жоғарғы Кеңесі Төралқасының Төрағасы лауазымында бо- 
лып, елімізге бірсыпыра басшылық еткен азамат. 

Мен Көкшетау облысында қызмет істеп жүрген жылда- 
ры Фазекең жиі-жиі келіп жүрді. Шаруашылықтарды ара- 
лап, Қызылту ауданына бара қалғанында, әр жағында 
көршілес Омбы облысына қарасты өз елі Шарбақкөлге де 
соғып, ағайын-туғандарымен сәлемдесуді ұмытпайтын. 

Фазыл Кәрімұлын ақырғы рет 1959 жылдың жазында 
көрдім. Мен Көкшетау обкомының екінші хатшылығына 
ұсынылып, Орталық партия комитетінің шақыруымен 
Мәскеуге бардым. Өзім тоқтаған «Москва» қонақ үйінде 
Фазекең де жатыр дегенді естігеннен кейін, ол кісінің жат- 
қан бөлмесін біліп, сәлемдесуге бардым. Сырқаттанып 
жүрген кезі еді, өңі жүдеңкілеу екен. Барғаныма қуанып 
қалды. Екеуміз шай басында сағат жарымдай отырып, көп 
әңгімелестік. Менің жаңа қызметке баратынымды біледі 
екен, келешегіме тілектестігін білдіріп, жылы сөздер айтты. 

-- Орталық Комитеттің аппаратына бірінші рет барасың 
ғой. Бұлар не болса содан пікір туғызып, қорытынды шыға- 
рып отыратын адамдар. Аппарат солай тәрбиеленген. Сон- 
дықтан не айтып, не қою керек деген сияқты ойланыңқырап 
алу керек, -- деді де, өзінің бірсыпыра ойларын білдірді. 
Мен рақметімді айтып қоштастым. Айналдырған ауру қойм- 
ады, келесі жылдың жазында, елу жасқа толмай, Фазыл 
Кәрібжанов дүние салды. 

Кеңес заманында орталықтың жергілікті басшы кадрла- 
рына ұлтшыл деген айып тағуы немесе басқа бір таңба ба- 
суы қиын болмайтын. 1960 жылдың қаңтарынан 1961 жыл- 
дың қаңтарына дейін Министрлер Кеңесінің Төрағасы болып 
Жұмабек Тәшенов қызмет атқарды. Ол кезде республика- 
ның солтүстік облыстары Тың өлкесінің (орталығы -- Цели- 
ноград) құрамында болды. Өлке басшылары Соколов, 

одан кейін Коломиец -- Мәскеудің жіберген өкілдері, тіке- 
лей орталықты ғана (КОКП ОК, Бас хатшы -- Н. С. Хрушев) 
танығысы келіп, республиканың басшы орындарымен тек 
сыпайышылық (формально) көзқараспен ғана есептесті. 
Әрі-беріден соң Өлкені тікелей Мәскеуге бағындыру 
қажет дегенді де әңгіме етіп жүрді. 

Ж. Тәшенов Өлке басшыларының мұндай әрекеттерімен 
қабыспайтын мінез білдіріп жүрді. Ол үшін өлкеліктер Жұме- 
кеңнің үстінен КОКП Орталық Комитетіне, Хрушевтің өзіне 
жамандаған пікірлер жеткізеді. Оңтүстік Қазақстанның мақта 
егетін аудандарын Өзбекстанға беруге де Тәшенов қарсылық 
білдірді. Ал қызметтен босатқанда, алдын ала дайындаған об- 
комдардың хатшылары сөйлеп, оның қызметіндегі кемістік- 
терді қазбалап, өзінің мінезіне мін тағып, қаулыда «За недо- 
статки в работе» деген тұжырыммен орнынан босатады. 

Жұмабек Ахметұлы Тәшенев көп жылдар бойы бірнеше 
облыстарды басқарған, республиканың Жоғарғы Кеңесі 
Төралқасының Төрағасы болған, тәжірибесі мол, істі білетін 
көрнекті мемлекет қайраткері еді. 


КӨП ЕҢБЕКТІҢ ЗАҢДЫ ЗЕЙНЕТІ 


1985 жылы 68 жасымда зейнетке шықтым. Ұзақ жылдар- 
дағы белсенді қызметтен кейін, бір күннің ішінде зейнеткер 
қатарына көшу оңай шаруа емес. Сонау отызыншы жыл- 
дардың басында, жас өспірім бала жігіт кезден бастап, 
күнкөрістің қамында еңбек пен оқуды ұштастырған талпы- 
ныс кезінен бері жарты ғасырдан астам уақыт өтіпті. 

1932 жылдың адам айтқысыз ашаршылығы. Армияда 
қызмет еткен жылдар. Ұлы Отан соғысының қансоқта 
майдан жолдары. Ауыр жарақат зардабын тарта жүріп, 
қатарға қосылу. Соғыстан кейінгі ауыртпалығы мол кезең. 

Тың жерлерді игеру науқаны. Облыстардағы қызмет. Рес- 
публика үкіметін басқарған он төрт жыл. Содан кейін ке- 
неттен: «Зейнетке шығуына байланысты...» деген жалғыз 
ауыз сөз. 

Әрине, осының бәрі өз кезегімен келген заңды құбы- 
лыс. Дегенмен, осындай күрт өзгерістен соң қажып кетпей, 
тұйықталып қалмай, көңіл аулайтын ермек таба білу. Бұрын- 
ғы істес, сыйлас болған жолдас-жорадан көз жазып, қол 
үзіп қалмай, қатарда болу. Бұл үшін де кісіге төзім, қажыр, 
қайрат керек. 

Сексенінші жылдардың аяқ кезінде Жоғарғы Кеңес 
Төралқасы аппаратының қызметкерлеріне арнап Алматы 
түбіндегі Каменка поселкесінің төменгі жағынан бау-бақша 
егетін жер бөлінді. Сол жерден серіктіктің шешімімен ма- 
ған да бір шағын телім жер берілді. Соны өңдеп, көкөніс, 
жеміс-жидек еге бастадық. Үй іші, бала-шағамызбен осы- 
ған жұмылдық. Мемлекеттік банкіден қарыз алып, екі 
бөлмелі шағын үй тұрғыздық. Оған автомобиль жол құры- 
лысшылары, министр Ш. Х. Бекболатов көмектесті. 

Біз Бақыт Әсетқызы екеуміз шаруадан қол боста көп 
оқимыз. Үйімізде әжептәуір кітап қоры бар. Өмір бойы жи- 
настырған дүниеміз де солар. Күн сайын серуендеп тұруды 
әдетке айналдырдық. Өзіміз сияқты зейнетке шыққан та- 
ныстармен әңгіме-дүкен құрамыз. 

Ара-арасында өткен-кеткен өмірді еске аласың, ой 
елегінен өткізіп, қайтадан бастан кешкендей боласың. Со- 
парды екшеп отырып, зердеде орнығып қалған оқиғаларды 
қағазға түсіре бастайсың. Кезінде уақыт болмай, ұмыты- 
луға айналған өмір іздері қайтадан жаңғырып, естелікке 
тізіледі. 

Үлкен қызымыз Нэйлюфар семьясымен Мәскеуде тұра- 
тын. Үлкені Лаура мектепте оқиды, кішкентай Ләйла бала- 
баққа барады. Солар бізді сағынады, оларсыз біз де өгей- 

симіз. «Новые Черемушки» дейтін метро станциясының 
қасында, Профсоюзная көшесінде, жақсы-жайлы үйлерден 
салынған тұрғын аудан бар. Ол үйлер КОКП Орталық Коми- 
теті мен КСРО Министрлер Кеңесінің іс басқармаларына 
қарайды. Сол үйлерден мен 1985 жылы үш бөлмелі пәтер 
алғанмын, сонда жаңағы балаларымыз тұратын. Сондықтан 
да болар, біз жылма-жыл Мәскеуге барып, «Барвиха» са- 
наторийінде демалып жүрдік. 

Сол үйлерде бұрын біздің облыстарда бірінші хатшы бо- 
лып, зейнетке шыққаннан кейін үлкен астанаға көшкен 
бірсыпыра адамдар тұрды. Атап айтқанда, олар: А. К. Про- 
тазанов, Н. Е. Морозов, В. П. Демиденко, П. И. Ерпилов, 
Н. Г. Давыдов, В. Т. Степанов, А. Г. Коркин деген кісілер. 
Осы маңда Министрлер Кеңесі Төрағасының бұрынғы 
орынбасары В. А. Гребенюк пен Целиноград облыстық 
ауыл шаруашылық басқармасының бастығы И. И. Козлов та 
тұрды. Олимпиада даңғылында В. А. Ливенцов тұратын. 
Мәскеуге барған сайын біз осы кісілермен кездесіп, Қазақ- 
станда бірлесіп қызмет істеген кездерімізді еске аламыз. 

Астанада КОКП Орталық Комитетінің Іс басқарушысы 
Н. Е. Кручина, КСРО Жоғарғы Кеңесі Төралқасының іс бас- 
қарушысы В. В. Касаткин, Қорғаныс министрі, Кеңес 
Одағының Маршалы Д. Т. Язов, Мәскеу облыстық партия 
комитеті бірінші хатшысының көмекшісі А. Д. Белинский, 
КСРО үкіметінің жанындағы біздің тұрақты өкіліміз В. Б. 
Темірбаев, оның орынбасары А. Р. Михайлов сияқты іс ба- 
сындағы кісілер бізге үнемі қамқорлық жасап, қажет кезін- 
де көмек көрсетіп тұрды. 

Олар Мәскеудің Домодедово әуежайында қарсы алып, 
қайтарда шығарып салуды ұйымдастырады. Қала ішінде 
жүріп тұратын жеңіл автомашинамен қамтамасыз етеді. Са- 
наторийге жолдама алып береді. Балаларымыздың да 
кейбір шаруашылық мәселелеріне қолқабыс тигізеді. 


КӨП ЕҢБЕКТІҢ ЗАҢДЫ ЗЕЙНЕТІ 165 


Николай Ефимович Кручина КОКП Орталық Комитетінің 
аппаратына ауысқанға дейін Тың өлкелік партия комитетінің 
хатшысы болды. Өлке таратылғаннан кейін Целиноград 
(Ақмола) обкомының бірінші хатшысы болып істеді. Сауат- 
ты, тәжірибелі басшы, республикада беделді кісі болатын. 
Горбачевтің «қайта құруы» тұсында, сол кездегі Одақ бас- 
шыларының өкіметке таласы салдарынан, өте түсініксіз жағ- 
дайда қайғылы қазаға ұшырады. 

Бұрын Қазақстанда істеген облыстық партия басшылары 
өздерінің Мәскеуге көшіп кетуіне кейін әрқайсысы әртүрлі 
көзқараста болды. Василий Андреевич Ливенцов өзінің 
бүкіл еңбек жолын Қазақстанда өткізген. Республиканың 
көптеген облыстарында істеген. Сондықтан Қазақстанды 
өте сағынып жүреді екен. Бірде өзінің көшейік деген ой 
келген күнді қарғап-сілеп жүретінін айтып ағынан жарылғаны 
бар. Александр Константинович Протазанов Шығыс Қазақ- 
станмен байланысын үзбей, оған жиі келіп жүрді. Мұндағы- 
пар да оны құрметті қонағындай құшақ жая қарсы алатын 
көрінеді. Ал енді кейбіреулер, мәселен В. П. Демиденко, 
кеткен бойда-ақ республиканы мүлде ұмытып, барлық бай- 
ланыстарын үзген. Бір уақытта кез келген мінберден сөйле- 
ген сөзінде республиканы жер-көкке сыйғызбай мақтап, 
бірінші басшыға марапат айтқанда алдына жан салмаушы 
еді. Иә, кейбір адамдарда осындай күрт өзгеріс болады. 


жжж 


1992 жылдың шілде айында бүкіл үй ішіміз болып, жеңіл 
машинмен туған жеріміз Көкшетауға бардық. Осы тұста 
айта кету керек, қызу науқандары үзілмейтін қарбалас қыз- 
мет кезінде ел аралап, еркін қыдыру деген біздің ойымызға 
да келмейтін, түсімізге де кірмейтін. Қызмет бабымен ба- 
ратын жолсапарлардың жөні мүлде басқа. Онда жоспарлы 
кездесулер мен ресми әңгімелерден мойын бұрылмайды. 

Ал жыл он екі айда бір келетін демалысыңда санаторийге 
барып емделіп, тынығып қайтпасаң тағы болмайды. 

Сонымен, зейнеткерліктің арқасында елге қарай жол 
түсіп, өз бетімізбен сапарға шықтық. Маршрут: Алматы -- 
Балқаш -- Қарағанды -- Ақмола -- Көкшетау. Автомобиль 
жолының жалпы ұзындығы -- 1650 километр. 

Шілденің үші күні таңғы алтыда үйден аттандық. «Волга- 
ның» ішінде Бақыт Әсетқызы екеумізден басқа, балалардан 
Ботакөз, Лаура, Әйгерім, Әділ бар. Рульде -- Оңдасын. 
Шынымды айтайын, жолда жалғыз машинамен жүруге іштей 
қауіптенгенім де бар. Ұзақ жол бойында әртүрлі оқиғалар 
кездеседі. Жол торушылар, тонаушылар көп деген қауесет 
жиі естіледі. Тіпті сондай қорқынышты жәйттерді газеттер де 
жазып жатады. Қысқасы, қатерлі мезгіл. 

Бірақ жолда біз жалғыз болғанымыз жоқ. Қаскелеңнің 
тұсынан өте бергенде-ақ, Шамалғанға қарай бұрылар тұста 
бізді мұнай базасының адамдары қарсы алды. Олар Күрті 
ауданының орталығы Ақшиге дейін алып барды. Сол жер- 
де аудан басшылары қарсы алып, Күрті бөгенінің жағасын- 
да түстік ұйымдастырды. Біраз жайласып, демалдық. 

Қарсы алушылардың ішінде өзіміздің жақын жолдасы- 
мыз Алдыбаев Құдабайдың күйеу баласы Аманбек те бар 
екен. Құдекең бір елге қадірлі кісі, соғыс ардагері. Бүкіл 
еңбек жолы құқық қорғау орындарымен байланысты. Ал- 
маты облысының біраз аудандарында прокурор болып 
істеген. Әйелі Бақытжамал мен оның апасы Қайыржамал 
Бақыт Әсетқызына туыс болып келеді. 

Күртіден Балқашқа дейінгі жол -- 500 шақырым. Бұл ара 
шөлейтті тақыр дала. Ең қиын жол да осы тұс. Бірақ біз 
кідіріссіз жақсы жүріп отырдық. Өйткені бізді автоинспекция 
қызметкері, милиция капитаны ертіп шыққан. Балқашқа 
жете бергенде, «Гүлшат» деген кеңшарда Жезқазған об- 
лыстық мұнай өнімдері басқармасының бастығы Үкен Асқа- 


Жылын 

ров қарсы алды. Қарағандыдан қарсы алуға шыққан інім 
Аманкелді де осы арада жолықты. Тіпті сонау Шет ауданы- 
нан да жолдастар келіпті. Оларды аудан әкімі Қасымбек 
Медиев жіберсе керек. 

Балқаштың қаласы да, айдын шалқар көлі де Бетпақтың 
ен даласына шығар жердегі бір тамаша жазиралы өңір. 
Мұнда түсті металлургияның алыбы -- атақты Балқаш кен- 
металлургия комбинаты жұмыс істейді. Оны шикізатпен қа- 
мтамасыз ететін Қоңырат кеніші де алыс емес. Қарағанды 
облысында және үкіметте істеген кезімде талай рет келген 
жерім. Кеншілері мен металлургтері де, балықшылары да 
жақсы таныс. 

Тамақ ішіп, сәл демалғаннан кейін Ақсу -- Аюлыға қарай 
тартып кеттік. Одан әрі Спас пен Қарағанды бар. Сол күні 
ұзын саны 19 сағат жол жүріп, түн ортасы ауғанда Қараған- 
ды келдік. Өзімізді ескі таныстарымыз, қадірлі қарағанды- 
лықтар жылы жүзбен қарсы алды. «Шағала» («Чайка») 
дейтін мейманханаға орналастырды. Қаланың дүбірлі көше- 
лерінен оңаша, парктің ішінде тұрған жайлы мекен. Облыс 
жеріне келіп қонған ғарышкерлер алдымен осында келіп 
жайғасатын. Мейманхананың аты да дүние жүзіндегі тұңғыш 
ғарышкер әйел Валентина Терешкованың аспан әлеміндегі 
лақап аты «Шағалаға» орайластырып қойылған болатын. 

Қарағандыда екі күн аялдадық. Көптеген дос-жаранда- 
рымыздың үйлеріне барып шықтық. Осында тұратын екі інім 
-- Қажынәби мен Аманкелдінің үйлерінде қонақта болдық. 
Облыс басшыларымен дидарластық. 

Облыстың әкімі Петр Петрович Нефедов -- көмір бас- 
сейнінде көпке танымал, беделді басшы, тәжірибелі инже- 
нер. Институтты бітіргеннен бермен қарай осы жерде, шах- 
таларда, комбинаттың өзінде басшы қызметте істеп келеді. 
Шахтерлер қауымына тонның ішкі бауындай жақын, жана- 
шыр жігіт. Қазір шахтерлер өте қиын кезеңді бастан кеші- 

руде. Сондықтан олардың мұң-мұқтажын білетін, жұмыс 
жағдайына қанық, олармен тіл тауып сөйлесе алатын басшы 
өте қажет. Мінезі қарапайым, жұртқа жағымды, ой өрісі 
кең Петр Петрович, міне, осындай адам. 

Идеал Ғалиұлы Мүсәлімов -- құрылысшы инженер. Мен 

әкесін білуші едім. Елуінші жылдары Теміртауда қалалық 
атқару комитетінің төрағасы, одан кейін Қарметкомбинат ди- 
ректорының тұрмыс мәселелері жөніндегі орынбасары бо- 
лған. 
Ондасын Қарағандыдан Павлодарға, өзінің қайындарына 
кетті. Баянауылдың тамаша табиғатында таза ауа жұтып, 
Жасыбай көлінің жағасында біраз күн дем алмақ. Біз Бақыт 
Әсетқызы, Лаура үшеуміз екі машинамен өзіме таныс Қа- 
рағанды -- Теміртау -- Осакаровка -- Анар -- Вишневка 
маршрутымен Ақмолаға қарай аттандық. Қасымызда 
Қажынәби мен Аманкелді бар. 

Ақмола облысының әкімі Андрей Георгиевич Браун мен 
облыстық Кеңестің төрағасы Қайритден Кәрібаев та біздің 
ескі таныстарымыз. Өткен-кеткенді еске алысып, емен-жар- 
қын әңгімелесіп отырып, түстік іштік. Екеуі де тыңның арда- 
герлері, кеңшар директоры, аудандық партия, кеңес орын- 
дарының басшылары ретінде талай жұмысты қолдарынан 
өткерген, талай істің басы-қасында болған азаматтар. 

Екі облыстың шекарасында бізді Көкшетаудан Болат 
Жанәділов, Ғазиз Ешмағамбетов, Жеңіс Букин деген жігіттер 
қарсы алды. Болат институтты бітіргеннен кейін осында ауру- 
ханада бас дәрігер болған, қазір облыстық әкімнің орынба- 
сары. Маман дәрігер ретінде де, басшы қызметкер ретінде 
де облыстағы беделді жігіттердің бірі. Ғазиз -- менің нағашы 
інім. Барнауылдың ауыл шаруашылық институтын бітіріп келіп, 
облыста кеңшардың бас агрономы, директоры, облыстық 
ауыл шаруашылығы басқармасы бастығының бірінші орынба- 
сары, облыстық астық өнімдері басқармасының бастығы 

болған. Пысық, ауыл шаруашылығын жақсы білетін маман. 
Жеңіс Торғай, Көкшетау облыстарында партия қызметінде 
істеген, қазір статистика басқармасында басшы. 

Көкшетаудың қонақтарға арналған резиденциясында 
Ж. С. Кәрібжанов және зайыбы Бану бізбен бірге болды. 
Жәнібек Сәлімұлы -- ауыл шаруашылығының маманы, кең- 
шардан бастап тікелей өндірісте істеген, республиканың 
Ауыл шаруашылығы министрлігінде экономика мәселелері 
жөніндегі бас басқарманы басқарған, министрдің орынбаса- 
ры, министр болған. Көкшетау облыстық әкімі қызметін 
атқарып жүріп, Мемлекеттік мүлік жөніндегі комитеттің 
төрағалығына, одан кейін республика премьер-министрінің 
орынбасарлығына жоғарылатылды. 

Мұнда да облыс орталығында екі күн болғаннан кейін Айыр- 
тау ауданына қарай бет алдық. Онда аудан орталығы -- Воло- 
дарское селосынан 20--25 шақырымдай жерде, Шалқар 
көлінің жағасында, республикалық мұнай өнімдері концерні- 
не қарасты санаторий-профилакторийге барып, сонда 24 күн 
дем алдық. Онда негізінен осы саланың қызметкерлері де- 
малады екен. Бізге бұл демалысты ұйымдастырғандар -- 
концерн басшылары В. В. Денисов пен А. К. Брагин. 

Айыртау -- менің туған жерім. Балалық шағым осында 
өтті. Еңбек жолым да осы арадан басталды. Отан соғысы- 
нан кейінгі төрт жылда осы ауданда қызмет істедім. 

«Ел іші -- алтын бесік» деген халқымыздың сөзі бар ғой. 
Көп жылғы үзілістен кейін ел адамдарымен сағынысып 
көріскен осы сапарда мен жаңағы сөздің терең мағынасын 
бүкіл жан-жүрегіммен сезінгендей болдым. Дем ала жа- 
тып, туған жерді араладық. Өзіміздің Ақмолда, Шұқыркөл 
сияқты ауылдарда болып, ағайындармен дидарластық. Сы- 
рымбет, Бәсентиін ауылдарына барып, ол дүниелік болып 
кеткен ата-ана, басқа да туған-туыстар аруағына тауап 


қылдық. 

Аудан әкімі Еңбек Қабденов Ақан сері туып өскен Кеңа- 
шы ауылы көшіп, жаңадан қоныс тебетін жеріндегі жаңа 
үлгіде салынып жатқан мекен-жайдың құрылысын көрсетті. 
Ол кезде облыс бүкіл республика жұртшылығымен бірге 
атақты сазгер ақынның туғанына жүз елу жыл толатын ме- 
рейтойға әзірленіп жатқан-ды. 

Бұл өзі қазақ даласында бұрын болмаған сәулет сәнімен 
бой көтергелі тұрған мейлінше көрікті және тұрмысқа жай- 
лы шағын қалашық болғалы тұр екен. Жалпы саны жетпіске 
тарта үйі бар, мектебі, клубы, тағы басқа коммуналдық 
ғимараттары халыққа қала тұрмысындай жағдай туғызатын 
жаңа кент. Соның бір ұрымтал жерінен астындағы 
Құлагерін ойнақтатып тұрған Ақан ескерткішін орнату да 
ойластырылыпты. Тіпті ақынның тұлпары су ішкен құдық та 
қалпына келтірілмекші екен. 

Маңайдағы шаруашылықтарды да аралап көрдік. Биыл 
егін шығымы жақсы болады деп үміттеніп отырған ел адам- 
дарының көңілі көтеріңкі екен. 

Демалыс біткеннен кейін санаторийдің де, аудан мен об- 
лыстың да басшыларына рахметімізді айтып, ұшақпен Алма- 
тыға қайттық. 

Бұл шілде айының аяқ кезі болатын. Ал тамыздың оны -- 
менің туған күнім. Жетпіс бес жасқа толатын межелі 
мерзім. Осыған байланысты бірнеше күн бойы үйіміз мере- 
келік жағдайда болды. Республиканың басшылары, жол- 
дас-жоралар, бірге қызмет істеген әріптестер, ардагер- 
лер, ағайын-туыстар ағылып келіп, ақ тілектерін білдіре 
құттықтап жатты. Жеделхат, телефон арқылы келген 
құттықтаулар өз алдына. 

Солардың ішінде, әлбетте, Республика Президенті Н. Ә. 
Назарбаевтың құттықтауы ерекше әсерлі болды. Ол кісінің 
арнау адресінде былай деп жазылған: 

«Құрметті Бәйкен Әшімұлы! 

Сізді атаулы оқиға -- 75 жасқа толуыңызбен шын жүректен 
құттықтаймын. 

Сіздің өмірбаяныңыздағы жарты ғасырдан астам еңбек жо- 
тыңыз республика халық шаруашылығымен тығыз байланыс- 
ғы. Қызметіңіздің барлық кезеңдерінде Сіз жоғары адам- 
ершілік қасиеттеріңізбен: үлкен еңбекқорлықпен, алға қойған 
иақсатттарға жетудегі табандылықпен, азаматтық жауап- 
гершілікпен ерекше көріндіңіз. 

Сіздің Ұлы Отан соғысына белсене қатысуыңыз, шаруашы- 
тық құрылыс саласындағы қажырлы еңбегіңіз көптеген үкімет 
ағрадаларымен, оның ішінде Еңбек Ері деген жоғары атақпен 
талып өтті. Республика Жоғарғы Кеңесінің депутаты бола 
күріп, Сіз еңбекшілердің мұң-мұқтажы туралы үнемі қамқор- 
тық білдірдіңіз, сол үшін қазақстандықтар арасында орынды 
зедел мен құрметке ие болдыңыз. 

Сізге мықты денсаулық, ұзақ ғұмыр, отбасында бақыт пен 

Қазақстан Республикасының 
Грезиденті Н. Назарбаев 

10 тамыз 1996 жыл». 

Мынадай бір арнау хаттарды да келтіре кетейін. 

«Аса құрметті Бәйкен Әшімұлы! 

Сізді, асқар таудай асыл ағамызды, 75 жасқа толған мерей- 
ойыңызбен шын жүректен құттықтап, Сізге ұзақ өмір, зор 
генсаулық, қажымас қайрат, мұқалмас күш-жігер тілейміз. 

Құрметті Бәйкен Әшімұлы, Сізді Ақмола облысының ха- 
қы адал да аяулы ұлдарының бірі, мәртебемізді өсірген 
лемлекет қайраткері ретінде жақсы біледі. Сіз өзіңіз жар- 
ы ғасырдан астам еңбек жолыңызда республиканың, со- 
ың ішінде Ақмола облысының халық шаруашылығын дамы- 
уға үлкен үлес қостыңыз. Сіздің тынымсыз еңбекқор- 
шығыңыз, ойға алған мақсатқа жетудегі табандылығыңыз, 
дейірімге толы парасаттылығыңыз бен қамқор көңіліңіз, 

азаматтық жауапкершілігіңіз болашақ ұрпақтарға әрқашан 
үлгі бола бермек. 

Ақмолалықтар Сіздің Ұлы Отан соғысына белсене қатысып, 
жауынгерлік жолдан өткеніңізді, мемлекеттік қызмет пен ша- 
руашылық құрылыстағы қажырлы, адал еңбегіңіздің көптеген 
үкімет наградаларымен аталып өткендігін, Социалистік Еңбек 
Ері деген жоғары атақ берілуін мақтан етеді. 

Әлі де өміріңіз өнегелі, отбасыңыз құт-берекелі бола 
берсін, шаңырағыңыздан нұрлы шұғыла, мол бақыт, таусыл- 
мас шаттық кетпесін; балаларыңыздың, бауырларыңыздың, 
немерелеріңіздің қызығын да, ренішін де өзіңізбен бірге 
өткізген жеңгейімізбен ғасыр бойы бірге болыңыз. 

Ақмола облысы халқының атынан -- 
Халық депутаттары облыстық Кеңесінің 
төрағасы, ініңіз -- 

К. Кәрібаев». 


«Дорогой Байкен Ашимович! В день Вашего семидесятипя- 
тилетия был за границей, пусть запоздало откликаюсь на это 
событие. То доброе, что сделали Вы вместе с Кунаевым для 
Казахстана, народ не забывгет и когда-нибудь воздаст долж- 
ное. Я всегда помню годы нашей совместной службы, Вашу 
мудрую неспешность, решительность. 

Желаю Вам, женге, детям и внукам Вашим здоровья, спо- 
койных и радостных лет. 
Всегда Ваш Олжас Сулейменов». 

Менің жетпіс бес жылдық мерейтойымның соңғы 
күндерінде республикалық «Казахстанская правда», «Еге- 
мен Қазақстан» газеттерінде мынадай қысқа хабар жария- 
ланды: «Б. Ә. Әшімовке жолданған құттықтаулар. Бұрынғы 
Қазақ КСР Министрлер Кеңесінің Төрағасы және республи- 
ка Жоғарғы Кеңесі Төралқасының Төрағасы Б. Ә. Әшімов 
75 жасқа толды. 

Бәйкен Әшімұлының жарты ғасырдан астам еңбек ғұмы- 
ры республика экономикасын өркендетумен тығыз байла- 
нысты. Ол қай жерде жұмыс істесе де, оған әрдайым зор 
еңбекқорлық, алға қойылған мақсаттарға жету жолындағы 
табандылық, азаматтық жауапкершілік тән болатын. 

Б. Ә. Әшімовтің Ұлы Отан соғысына белсене қатысуы, 
шаруашылық және кеңес құрылысындағы қажырлы еңбегі 
көптеген үкімет наградаларымен аталып өтті. Оған Социа- 
листік Еңбек Ері деген жоғары атақ берілді. 

Мерейтой иесі 75 жасқа толған күні оған көптеген доста- 
ры келді, Республика басшылығы оны жылы лебізбен 


құттықтады. 
ҚазТАГ» 


ҚҰРМЕТ ҚҰШАҒЫНДА 


Мен зейнетке шыққалы биыл 12 жып. Сол уақыттың 
ішінде республика өмірінде күрделі өзгерістер болды, ба- 
сымыздан талай оқиғалар өтті. Солардың ішіндегі ең ірісі, 
шын мәнісіндегі тарихи оқиға -- еліміздің егемендік алып, өз 
алдына тәуелсіз мемлекет болуы. Халқымыздың ғасырлар 
бойғы арманының жүзеге асқанына жұртпен бірге, әрине, 
біз де қуандық. 

Осы ұлы өзгерістен туындаған басқа да көп оқиғалардың 
ішіндегі тағы бір мәндісі -- біздің өткен тарихымызға көзқа- 
растағы қателіктердің қайта қаралып, түзетілуі, ондағы 
өкінішті ақтаңдақтардың орны толтырылып, халық жүрегіне 
қадірлі талай есімдердің ел санасына қайтып оралуы. 

Осыған байланысты соңғы жылдары елімізде әртүрлі 
деңгейде көптеген еске алу күндері, атаулы мерзімдер 
мен мерейтой шаралары өткізілді. Біз бәйбішем екеуміз 
сондай көп жыиндарға республика, облыс, аудан көлемін- 

дегі мерекелік комиссиялардан арнаулы шақырулар алып, 
жүрек тебіретерлік талай оқиғалардың куәсі болдық. 

1993--1994 жылдары Көкшетауда ірі-ірі екі оқиға аталып 
өтті. Соның бірі жоғарыда айтылған Ақан серінің 150 жыл- 
дық мерейтойы еді. Оған астанадан, облыстың барлық ау- 
дандарынан, басқа да облыстардан көптеген меймандар 
келді. 

Салтанат әуелі облыс орталығы Көкшетаудың өзінен 
басталды да, табиғаты өте көрікті Шалқар көлі мен осы ат- 
тас таудың баурайында аяқталды. Ақындар айтысы, театр- 
ланған көрініс, жергілікті өнерпаздар мен астанадан келген 
артистердің концерттік бағдарламасы, ат жарыс, тағы бас- 
қа ұлттық ойындар мерейтойдың қайталанбас сәнін 
келтірді. Салтанатқа қатысушылар Тереңкөл ауылындағы 
Ақан серінің бейітіне барып, тағзым етті. Ақынның туған 
жері Кеңашының тұрғындары түгелдей көшіп-қонған жаңа 
қалашық кентті аралап көрді. 

Осы шаралардың барлығынан өздерінің атақты әнші ақы- 
нының мерейтойына облыс жұртшылығының мықтап 
әзірленгені байқалатын еді. Бағдарлама басынан аяғына 
дейін ешбір іркіссіз, өте ұйымдасқан түрде өтті, мазмұнын- 
да мүкіс болған жоқ. Облыс әкімі Нәжметдин Есқалиев осы 
істің басы-қасында жүріп, өзінің тәжірибелі тәлімгер, бай- 
салды басшы екенін танытты. 

Белгілі ақын Кәкімбек Салықов көп өлеңдерін Ақан сері- 
ге арнап, Көкшетаудың тамаша табиғатын да шабыттана 
жырлағаны бізге бұрыннан мәлім болатын. Осы жолы бір 
машинада отырып, Саумалкөлдің тұсынан өтіп бара жатқа- 
нымызда, біздің балалық шағымызда мейірбан ананың дәл 
өзіндей әлдилеген осынау сұлу көлдің көрінісін қызықтап 
әңгіме қылдық. 

Осының әсері болу керек, сол күні Кәкімбек Саумалкөл- 
ге арнап өлең жазыпты да, арнайы ән шығарыпты. Соны 

маған арнайтынын айтты. Кешкілік облыс басшылары ұйым- 
дастырған қабылдауда танымал күйші және әнші Шәміл 
Әбілтаев осы әнді нәшіне келтіріп орындап берді. 

Осы орайда халқымыздың аяулы ұлдарының бірі, 
көрнекті қоғам қайраткері, талантты ақын Кәкімбек Салық- 
ов туралы, оның азаматтығы, қайраткерлігі туралы біраз 
сөз айта кеткенді жөн көремін. Жігіт жасында ол /Мәскеу- 
дегі түсті металдар мен алтын институтын бітіріп, жақсы ин- 
женерлік білім алды. 1956 жылдан 1975 жылға дейінгі жиыр- 
ма жылдай өмірі республикадағы түсті металлургияның аса 
ірі орталығы -- Жезқазғанмен байланысты болды. Бұл жер- 
де ол шын мәнісінде өндірістің қазанында қайнап, шыңдалу 
мектебінен өтті. Әуелі кен мастерінен бастап, участок бас- 
тығы, шахтаның бас инженері, одан шахта бастығы дәре- 
жесіне дейін барлық буындардан өтті. Содан кейін партия 
жұмысына ауыстырылып, кен-металлургия комбинатының 
партком хатшысы, қалалық комитеттің бірінші хатшысы, ал 
осында облыс құрылғаннан обкомның екінші хатшысы қыз- 
меттерін атқарды. 

1975 жылдан бастап, 8 жыл бойы КОКП Орталық Коми- 
тетінің аппаратында инспектор болып істеді. Кеңес Одағы 
Компартиясының ең жоғарғы басшылық органында мұндай 
қызмет атқарып, респубикалық, облыстық партия ұйымда- 
рының жұмысына бақылау жасау, оларды тексеріп, жұмы- 
сына баға беру өте тәжірибелі және мейлінше әділ адамға 
ғана сеніп тапсырылатын. Кәкімбек Салықов дәл осындай 
қызметкер болды. КОКП Орталық Комитетінің хатшысы 
И. В. Капитонов пен оның ұйымдық-партиялық жұмыс 
жөніндегі бірінші орынбасары Н. А. Петровичев екеуі Са- 
лықов туралы бір әңгімеде оны аса инабатты, жергілікті 
партия органдарына барғанда КОКП Орталық Комитеті аты- 
нан барынша байсалды өкілдік ететін кісілікті қызметкер деп 
сипаттаған еді. 

Алматыда, Қазақстан Компартиясы Орталық Комитетінің 
басшылығында Салықовты Қазақстанға қайтарып, бір 
обкомға бірінші хатшы етіп жіберу керек деген пікір талай 
рет айтылды. Бұл ұсыныстың өте орынды болатын тағы бір 
себебі, ол Мәскеуде жүргенде де Қазақстаннан қол үзген 
жоқ, республика Жоғарғы Кеңесінің депутаты болып сайла- 
нып жүрді. Жезқазған обкомының бірінші хатшысы Лосев 
зейнетке шыққан кезде, Кәкімбек Салықұлын сол орынға 
ұсынудың орайы тіпті келіп-ақ тұр еді. Бірақ олай болмады. 
Біздің Орталық Комитет ондайда көлденең әңгімеге 
көбірек құлақ түргіш келетін-ді. Сірә, сондай бірдеңе бөгет 
болды-ау деймін. 

Сол кезде КОКП Орталық Комитеті Салықовты Қарақал- 
пақстанға жіберді. Сонда ол обкомның бірінші хатшысы бо- 
лып сайланып, автономиялық республикада өзінің іскерлік 
қабілетін көрсетуге мүмкіндік алды. Айтқандай-ақ, сондағы 
менің ескі таныстарым бір кездескенде, республиканың 
экономикасы мен мәдениетін көтеріп, халықтың тұрмысын 
түзеуде жаңа басшының білгірлікпен көп жұмыстар тынды- 
рып жатқанын қанағат сезімімен әңгімелеп бергені бар еді. 
Автономиялық республиканы одан әрі өркендетудің про- 
блемалық мәселелерін шешу үшін шұғыл түрде қаржылай 
және материалдық көмек көрсету жөнінде одақтық 
үкіметтің арнаулы қаулысын қабылдаудың өзі-ақ осының 
айқын айғағы бола алса керек. 

Кәкімбек Салықовтың адамгершілік қасиетін танытатын 
мынадай бір мысалды да айта кетуді қажет деп санай- 
мын. 

Бұл Алматыдағы 1986 жылғы желтоқсан оқиғасына бай- 
ланысты әңгіме. Орталықтың озбырлығына наразылық 
білдірген жастар алаңға шығып, бой көрсеткен кезде, сол 
үшін Орталық Комитеттің бұрынғы бірінші хатшысын жау- 
апқа тарту туралы мәселе көтеріледі ғой. Сонда КОКП Ор- 

талық Комитетінің ұйымдық-партиялық бөлім меңгерушісінің 
орынбасары Могильниченко мен Өзбекстан КП Орталық 
Комитетінің сол кездегі бірінші хатшысы Салықовқа 
кәдімгідей қысым жасап, Қазақстан Компартиясы Орталық 
Комитетінің бұрынғы басшылығын сынап, КОКП Орталық 
Комитетінің Пленумында сөз сөйле, Қонаевты жауапқа тар- 
ту жөніндегі ұсынысты қолда деп азғырады ғой. 

Салықов бұлай істеуден үзілді-кесілді бас тартады. «Мен 
Қазақстанда белгілі ақынмын. Көп жыл бойы елімнен сырт- 
қары жерде қызмет істеп жүрмін. Оның бұрынғы басшысы 
орнынан кетті екен деп, артынан тас лақтыруым мен үшін 
өте лайықсыз іс болады», -- дейді. 

Бір ғана осы фактінің өзі оның қандайлық парасат иесі 
екенін айқын көрсетсе керек. Кейінірек бір жолыққанда, 
осы сөздері үшін Қонаевтың өзі де оған рақмет айтқан 
көрінеді. 

Кәкімбек өзінің инженерлік, партиялық және мемле- 
кеттік жұмысын ақындық өнермен ұштастырып келеді. Мен 
оның бұл қырына баға беретін сыншы емеспін. Сондықтан 
оп жағына көп бармаймын. Бірақ оның Қазақстан өмірімен, 
өз халқының тіршілік-тынысымен қашан да тығыз байланыс- 
ты болып келгенін, елдің арғы-бергі болмысындағы елеулі 
оқиғаларға, бүгінгі замандастарының игілікті іс-әрекетіне ар- 
нап тебірене өлеңдер жазғанын және қазақы домбыраны 
шертіп отырып, өз әндерін, халық әуендерін қоңырлата 
салатын өнерін сүйсіне айтқанның артықшылығы болмас деп 
ойлаймын. 

Әсіресе оның Евней Букетовке арнаған жоқтау өлеңін 
бейжай отырып оқу мүмкін емес. Өйткені Евней Арыстанұ- 
лының өзі де еңсесі биік, біртуар кесек тұлғалы азамат бо- 
латын. Жан-жақты терең білімді, ірі оқымысты, Ұлттық 
ғылым академиясының толық мүшесі дәрежесінде ол көп 
жылдар бойы Қарағандыдағы химия-металлургия институ- 

тында жетекшілік етті. Одан кейін сондағы мемлекеттік уни- 
верситеттің негізін қалап, соған басшылық жасады. 

Евнеймен аралас-құралас болған зиялы қауым өкілдері, 
әсіресе ақын-жазушылар оның шығармашылық дарынын, 
әдебиетшілік талантын өте жоғары бағалайтын. Қабілет-да- 
рын, ақыл-парасат, мақсат-мүдде, мінез-құлық, бой-бітім 
-- қысқасы, қай жағынан алып қарасаң да, табиғат ерекше 
жаратқан бұл азамат өз заманындағы халқымыздың бір 
аяулы перзенті еді. 

Қарағандыда жұмыс істеген кезде біз Евней Арыстанұ- 
лымен сыйлас болып, үй ішіміз жиі араласып тұрдық. Сол 
сыйластық кейінгі жылдары да үзілген жоқ-ты. Сондықтан 
қалаға барған бойда біз Бақыт Әсетқызы екеуміз алдымен 
зиратқа барып, Евнейдің басына тауап қылдық. Мұражайын 
аралап көрдік. 

Академик Е. Букетовтің 1995 жылы Қарағандыда өткен 
70 жылдық мерейтойына да қатыстық. Оған Алматыдан 
Ұлттық ғылым академиясының сол кездегі президенті К. Ә. 
Сағадиев бастаған бір топ ғалымдар, көрнекті ақын-жазу- 
шылар, жұртшылық өкілдері барды. Облыс әкімі П. П. Не- 
федов, академиктер К. Ә. Сағадиев, Ә. С. Сағынов, 3. М. 
Молдахметов, академияның корреспондент-мүшесі 
Н. Бектұрғанов, белгілі сәулетші Шота Уәлиханов, ақын 
Кәкімбек Салықов, жазушы Медеу Сәрсекеев Е. Букетов 
туралы жүрек жарды жылы сөздерін айтты. 

«Букетов сынды ардақты есімдердің өмірі мен тындырып 
кеткен істері дүниеге жаңа келіп жатқан егемен мемле- 
кетіміздің талай ұрпақтары үшін тамаша үлгі болады», -- 
дедім мен де осынау еске алу кешінде. Осы орайда 
сүйінішпен айта кетерлік бір жайт, Евней Арыстанұлының 
мұражайын ұйымдастырып, оның ғылыми және әдеби 
мұрасын жинастыруда және насихаттауда оның туған інісі 
Хамзабай Букетов көп жұмыс тындырған екен. Евнейдің 70 

жылдығын еске алу шараларын ойластырып өткізуге де 
Хамзабай мен Сұрағанның ат салысқаны сезіліп тұрды. 

Сұраған Ерденов -- Евнейдің туысқаны, Ғылым акаде- 
миясы президентінің орынбасары болған, қазіргі аграрлық 
университеттің проректоры. Сауатты, тәжірибесі мол, 
қызметке тиянақты. Жұбайы Бақыт екеуі де сүйкімді жас- 
тар. 

1994 жылы Көкшетау облысының құрылғанына 50 жыл 
толды. Осы оқиғаға байланысты облыс орталығында салта- 
натты жиналыс өтті. Оған жергілікті жұртшылық өкілдері, 
көрші облыстар мен астанадан бірсыпыра меймандар шақы- 
рылды. Баяндамашы -- облыс әкімі Қызыр Жұмабаев және 
басқа сөйлеушілер жарты ғасыр ішінде Көкше өңірінде қол 
жеткен табыстар жөнінде айтты. 

Жерлестерді мерейтоймен құттықтап, мен де сөйледім. 
Өйткені бұл облыстың алғаш құрылған кезінен бастап бол- 
ған өзгерістер менің көз алдымнан өткен. Көкшетау облы- 
сы-- егемен еліміздің үлкен бір ырысты аймағы. Астық пен 
мал шаруашылығының өркенді өлкесі. Мұнда өнеркәсіп пен 
құрылыс индустриясының ірі кәсіпорындары жұмыс істейді. 
Облыс пен аудан орталықтарын, ауыл-селоларды көркейту 
жөнінде қыруар жұмыстар атқарылды. Осының барлығы 
облыс еңбеккерлерінің қажырлы күш-жігерімен жүзеге 
асырылды. 

Жарты ғасыр ішінде талай басшылар алмасты. Солардың 
әрқайсысы да өз тұсында, өз заманының мүмкіндігіне қарай 
облыстың өсіп-өркендеуіне өз үлестерін қосып кетті. 

Солардың ішінде көбірек қызмет атқарып, он жыл бойы 
облыстық партия комитетінің бірінші хатшысы болған -- Е. Н. 
Әуелбеков. Сол тұста облыс өмірінде елеулі өзгерістер 
болды. Көкшенің көрікті табиғатына сай бірсыпыра сәулет 
обьектілері іске қосылды. Елді мекендердің сыртқы 
көрінісіне көз тартарлық ажар кірді. Соның барлығы үкімет 

тарапынан көрсетілген қаржылай және материалдық 
көмекті толық игеріп, тиімді пайдаланудың нәтижесі бола- 
тын. 

Еркін Нұржанұлы Мәскеудегі Тимирязев атындағы ауыл 
шаруашылық академиясын бітіргеннен кейін кеңшарда агро- 
ном, директор болды. Облыстық атқару комитетінің төра- 
ғасы, Ауыл шаруашылығы министрінің бірінші орынбасары, 
Астық өнімдері министрі қызметін атқарды. Көкшетаудан 
кейін Торғай, Қызылорда облыстық партия комитеттерінің 
бірінші хатшысы болып істеді. 

Көкшетау облысына бес жыл М. Р. Сағдиев басшылық 
етті. Мақтай Рамазанұлы оған дейін Солтүстік Қазақстан об- 
лысында кеңшар директоры, аудандық партия комитет- 
терінде бірінші хатшы, Торғай облыстық атқару комитеті 
төрағасының бірінші орынбасары, республикада Балық ша- 
руашылығының министрі, Қостанай облыстық атқару коми- 
тетінің төрағасы болып істеген. Кейін Жоғарғы Кеңес Төр- 
алқасының Төрағасы болды. Қазір Соғыс және еңбек ар- 
дагерлерінің республикалық кеңесін басқарады. 

Көкшетаулықтар М. Р. Сағдиевтің облыстық партия ко- 
митетінде бірінші хатшы болып істеген жылдарын жақсы 
сөздер айтып, еске алады. Сол кісінің белсенді қызметі 
арқасында облыс экономикасы, оның шешуші саласы -- 
ауыл шаруашылығы ілгері дамып, халықтың тұрмысы жақ- 
сарған. 

Мақтай Рамазанұлы бұл облыстан Республика Жоғарғы 
Кеңесінің Төрағалығына жоғарылады. Онда да жемісті 
жұмысымен жұртқа танылды. Балық шаруашылығы ми- 
нистрі болған кезінде тоған шаруашылығын дамытып, балық 
өнімін едәуір көбейтті. Есімде бар, сол тұста осы мақсатқа 
деп мемлекеттік резервтен қаржы бөлгізген едім. Ми- 
нистрлік сол мүмкіндікті өте тиімді пайдаланды. 

М. Сағдиевтің Соғыс пен еңбек ардагерлері орталық 

кеңесіндегі жұмысы туралы ерекше айтуға тура келеді. Бұл 
-- өте күрделі де жауапты жұмыс. Зейнеткерлерге ілтипат 
білдіріп, қамқорлық жасау -- бүкіл қоғамның борышы. Ор- 
талық кеңес төрағасы атқарушы үкімет органдарымен тіл 
таба байланыс жасай отырып, ардагерлерге уақытымен 
зейнетақысын бергізу, әртүрлі жәрдемақылар бөлгізу 
мәселелерін жергілікті жерлерде ойдағыдай шешуге, 
әсіресе бұрынғы майдангерлер мен еңбек ардагерлеріне 
мұқият болуға ат салысады. 

1997 жылдың бас кезінде өткен ардагерлер ұйымы 
сьезінің делегаттары /Мақтай Рамазанұлының осындай 
қамқоршыл, ілтипатты қасиеттері туралы ағынан жарыла 
айтты. Өзім көптен білетін, сыйлайтын азамат туралы жылы 
сөздерді естігенде, өте сүйсініп отырдым. 

Халық қайда болса да өзінің тарихында, өткендегі атақты 
ата-бабалардың, қасиетті адамдардың есіміне байланысты 
жерлерді қадір тұтып, күтіп ұстайды. Сарыағаш санато- 
рийінде демалған кезімде біз Бақыт Әсетқызы екеуміз 
ежелгі Түркістандағы Қожа Ахмет Иассауидің мазары мен 
Ташкенттегі Төле бидің кесенесін барып көрдік. Шымкент 
облысында болған сол сапарымызда облыс әкімі Зауытбек 
Тұрысбеков, оның орынбасары Нұрғали Әшімов, Сарыағаш 
ауданының әкімі Н. Сейітжаппаров, Түркістан қаласы мен 
ауданының басшылары С. Сүгірбаев пен М. Мірқадыров 
бізді жылы шыраймен қабылдап, жақсы демалуымызға ба- 
рынша жағдай жасады. 

Ұзақ жылдар қызметтес болған ардагерлермен арада 
біраз уақыт өткізіп барып қайта бір дидарласу, шүйіркелесе 
сырласып әңгімелесу кімге болса да ғанибет болар деп 
ойлаймын. Осындай бір жақсы кездесу Қарағандыға барған 
сапарымызда болған еді. Облыс әкімі Петр Петрович Нефе- 
дов біз орналасқан «Космос» мейманханасына заңды дема- 
пыста жүрген жиырма шақты зейнеткерді шақырды. Бәрі де 

өзімізге жақсы таныс, бұрынғы басшы қызметкерлер. Бір 
кезде аудандық партия комитетінің бірінші хатшысы болып 
істеген Жұмаш Әубәкіров, Иван Рогачев, облыстық атқару 
комитетіне қарасты дербес мекеме басшылары Прокопий 
Хлебов пен Сармолда Әубәкіров, облыстық партия коми- 
тетінің бөлім меңгерушісі Мұхамедия Бөкенов, ардагерлер 
кеңесінің төрағасы Қали Аманбаев тағы басқалар. 

Кең дастарқан басындағы дәм үстінде шүйіркелескен 
емін-еркін әңгіме болды. Алпысыншы жылдары Қарағанды 
облысында қызмет бабында бастан кешкен оқиғаларды 
еске алысып отырдық. Ардагерлер қазіргі облыс басшыла- 
рының өздеріне көрсетіп отырған ілтипат-ықыласына дән 
риза екендерін білдірді. Өздері қазіргі өтпелі кезеңнің 
қиындықтарын да түсіністікпен қабылдайды екен, олардың 
уақытша екеніне, тұрмыстың әлі-ақ түзеліп кетеріне сенеді 
екен. 

Осы кездесу үстінде Петр Петрович маған бір қол сағат 
сыйлады және жиналғандарға осы сағаттың қызық оқиға- 
сын айтып берді. Мен Министрлер Кеңесінің Төрағасы бо- 
лып істеп жүрген кезімде КСРО Жоғары Кеңесінің депутат- 
тығына кандидат ретінде бір шахтаның ұжымымен кездес- 
кенім бар-ды. Сол шахтада П. П. Нефедов инженер болып 
істейді екен. Сайлау алдындағы жиналыстан кейін бір топ 
шахтерлермен еркін әңгімелесіп отырғанымызда 
көміршілердің еңбек және тұрмыс жағдайлары туралы сөз 
қозғалған. Сондағы олардың білдірген бір өтініші өндіріс 
озаттарына арнап жеңіл автомашиналар бөлгізу еді. 

Сол өтініш бойынша шахта ұжымына бөлінген 50 машина- 
ның біреуі Нефедовке бұйырса керек. Шахтерлердің тілегі 
қабыл болғанына қуанған ол маған сыйламақ болып, дүкен- 
нен қол сағат сатып алыпты. Бірақ оны бірден беруге бата 
алмаған көрінеді. «Менің бұл сыйымды қабылдай ма, жоқ 
па? Бір ыңғайсыздық болып қалмас па екен?» -- деген сияқ- 

ты күдік пайда болады ғой. Оның үстіне, енесі Евдокия Лу- 
кинична келіп килігеді. Қарағандының бір мектебінде Бақыт 
Әсетқызымен бірге істеген ол кісі күйеу баласын үзілді- 
кесілді тыйып тастайды: «Ондай ақымақтық жасаушы бол- 
ма, Петя. Әшімов сенің ондай сыйлығыңды қабыл алмайды. 
Ұятқа қаласың», -- депті. Сонымен, қол сағат оның үйінде 
жиырма жыл жатады. 

-- Осыдан жиырма жыл бұрынғы ниетімді білдірудің енді 
реті келген шығар, -- деді Петр Петрович. -- Сөйтті де, 
жұрттың ду қол шапалақтауы үстінде сағатты әкеліп менің 
қолыма байлады. Мені құшақтап, ыстық ырзалығын айтты, 
игі тілектер білдірді. Бақыт Әсетқызының иығына бір әдемі 
шапан жапты. Мұндай ықыласқа біз де дән риза болып, 
шын көңілден алғысымызды айттық. 

Егемен Қазақстанның қоғамдық-саяси өміріндегі өте бір 
маңызды оқиға отыз жетінші жылдың зобалаңында жазық- 
сыз жазаланып, атылып кеткен аса көрнекті қазақ ақын-жа- 
зушыларының ақталуы, әділеттің орнына келіп, халық 
жүрегіне қымбат есімдердің қайтадан қалпына келтірілуі еді. 

Шәкәрім Құдайбердиев, Ахмет Байтұрсынов, Міржақып 
Дулатов, Жүсіпбек Аймауытов, Мағжан Жұмабаев, Сәкен 
Сейфуллин, Бейімбет Майлин, Ілияс Жансүгіров... Олар. 
жаңа замандағы жаңа әдебиеттің негізін қаласты. Бұқара 
халықтың арасында ағарту, тәлім-тәрбие жұмыстарының 
ұйтқысы болды. Еңбек адамдарының сана-сезімін көтеруге 
белсене ат салысты. Халықтар арасындағы достық пен 
бірліктің туын көтеріп, ел ішінде қоғамдық тұрақтылықты 
нығайтуға да кездерінде үлкен үлес қосты. 

1993-1994 жылдары республика жұртшылығы осынау 

арыстардың, ел санасында өшпес із қалдырған басқа да 
қоғам, мемлекет қайраткерлерінің жүз жылдық мерейтой- 
ларын атап өтті. Облыс әкімдерінің арнайы шақыруы бойын- 
ша біз солардың көбіне қатынасып, ұзақ уақыт есте қа- 
ларлық әсер алдық. 

ілияс Жансүгіровтің жүз жылдығына арналған бағдарла- 
маның негізгі шаралары маусым айының 10--ТІН күндері Тал- 
дықорған облысының орталығында және ақынның туған 
жері -- Ақсу ауданында өткізілді. Мерейтойға орайласты- 
рыла ұйымдастырылған кітапхана мен ақынға арналған ес- 
керткіштің салтанатты ашылу рәсімі болды. Жансүгіровтің 
есімі берілген аудан орталығына таяу жерде, ақ шағаладай 
қатар тізген киіз үйлі ауылда, мыңдаған адамдардың бас 
қосқан жиыны өтті. Ақынның өмірі мен шығармашылығын 
бейнелейтін театрландырылған көрініс жиналған жұртқа 
қатты әсер етті. Бір жерде айтыс ақындары сайысқа түсіп, 
екінші бір сахнада артистер өнер көрсетсе, енді бір алаң- 
дарда жұрт неше түрлі ұлт ойындарын қызықтап жатты. 

Әрине, осыншалықты кең ауқымдағы мазмұнды шара- 
лар, соларға қатысқан қалың нөпір көпшіліктің көңілінен 
шығарлықтай ұйымшылдық алдын ала зор даярлықты 
және соны мүлтіксіз жүзеге асыратын реттілік пен 
дәйектілікті талап ететін еді. Облыс әкімі Серік Ақымбеков 
пен Ақсу ауданының басшысы Сағатбек Тәжиев осындай 
көлемді жұмысты мінсіз ұйымдастырып, іркіссіз өткізе 
білетін іскерлік танытты. 

Мерейтой салтанатына Ілияс Жансүгіровтің ұл-қыздары, 
тағы басқа ұрпақтары қатынасып, атақты ақын аруағына 
лайық тектілік танытты. 

1994 жылғы тамыздың 5--6-сы күндері Қостанай облы- 
сында Бейімбет Майлиннің туғанына 100 жыл толған салтанат 
болып өтті. Осы жерде айта кету керек, аяулы ақындар 
есімін еске алудың жалпы рәсімі бір болғанымен, әр 

жердің өз дәстүріне, әр қаламгердің өз өмірінің ерек- 
шелігіне қарай, мерейтой бағдарламаларының, дайындық 
шараларының өз қызығы өзінде дерліктей мәнді өзгешелік- 
тері де болды. 

Мәселен, Таран ауданының Ақтөбе ауылы атақты жазу- 
шының туған жері болғандығы үшін жазаланғандай, көп 
жылдар бойы басшылық назарынан тыс қалып келген екен. 
Бір кезде Би-ағаңның өз шығармаларында бейнеленген 
жарлы ауыл жар басында жапырайған жер үйлерімен бірге 
еріксіз ұжымдасқан күйінде «халық жауының» есімімен 
бірге ел жадынан зорлықпен өшуге айналған. 

Облыстың жаңа келген әкімі Б. М. Тұрсынбаевтың бас- 
тауымен аз күннің ішінде осы ауылдың ескі жұртына жаңа 
үлгіде қызыл кірпіштен тұрғызылған сәулетті коттедждер 
қалашығы орнапты. Бір-екі қатарлы, көп бөлмелі, тұрмыс- 
қа жайлы үйлердің әрқайсысының жеке аулалары, үй 
іргесінде жер телімдері, мал асырайтын қора-жайлары 
бар, қысқасы, елді мекендегі тұрмысқа не керектің бәрі 
сай, әрі қала, әрі ауыл дегендей, шаруа қонысының жаңа 
бір тұрпаты пайда болыпты. Солардың нақ ортасында 
еңселі клуб, екі қанатын кеңге жайған мектеп үйі көрінеді. 
Кентті ауылға кіре берістегі көк күмбезі күнге шағылған 
жаңа мешіт ғимараты бұл ауылдың қандайлық ғибадатты 
адамдарға арнап салынғанын жария еткендей, келген жо- 
лаушыға ой салады. 

Мерейтой күндері осы жаңа мекеннің қоныс тойы мен 
орталық алаңдағы жазушының жаңа ескерткішінің ашылуы 
қатар келіп, жұрттың бәрі мәре-сәре күйде болды. Астана- 
дан келген ғалымдар, ақын-жазушылар, жергілікті әдеб- 
иетшілер жүрек тебіренте жалынды сөздер сөйлеп, әнші- 
күйшілер өнер көрсетіп, тойдың сәнін арттыра түсті. 

Облыс орталығы Қостанай қаласында өткізілген бұқара- 
лық шаралар, вокзал алаңында қоладан құйып орнатылған 

қаламгер мүсіні, Би-ағаңның алғашқы шығармаларына ша- 
быт берген облыстық газет редакциясының қабырғасына 
қағылған есерткіш тақта, құрылысшылар сарайындағы өнер 
шеберлерінің тамаша концерті тағысын тағы осындай ду- 
манды қызықтар Бейімбет Майлин мерейтойының бір-бір 
белестері еді. 

Осының барлығынан облыс жұртшылығының асқан 
ұйымшылдығы мен өнегелі ауыз бірлігі, облыс әкімі Балташ 
Молдабайұлының республика көлемінде жауапты жұмыс- 
тарда ысылған мол тәжірибесі айқын танылды. 

Сәкен Сейфуллин -- жаңа дәуірдегі қазақ әдебиетінің 
классигі, танымал мемлекет қайраткері. Жастайынан бел- 
сенді қоғамдық жұмысқа араласқан арқалы азамат. Өзінің 
қарымды қайраткерлігімен, дарынды ақындық өнерімен, 
жеке басының өзгеше біткен табиғи қасиеттерімен, тәрбиелі 
мәдениетімен ел аузында аңыз болып қалған сүйікті есім. 

Ол жастайынан оқып, Омбыда жүйелі білім алды. Кең- 
естік Қазақстанның үш бірдей астанасы -- Орынбор, 
Қызылорда, Алматыда жемісті еңбек етті. 1922--1924 жыл- 
дары Қазақстан атты жас кеңес республикасының үкіметін 
басқарды. Республиканың сол кездегі облыс-өлкелерін, ау- 
дан-ауылдарын жиі аралап, жаңа өмірдің тыныс-тіршілігімен 
танысты. Жақсысына сүйініп, артық кеткен асыра сілтеулері- 
не күйінді. 

Сондықтан Сәкен мерейтойының туған жерімен ғана 
шектелмей, Қазақстанның барлық өңірлерінде ортақ мере- 
ке болып өтуі заңды еді. Солардың ішінде Сәкен жырлаған 
Көкше елі, Сәкеннің революциялық күресіне өріс болған 
Ақмола өңірі, Сәкен ақтардың қолында азап шеккен 
Қызылжар, ақырында Сәкеннің алғаш рет қанат қағып 
ұшқан ұясы Жезқазған мен Қарағанды, әлбетте, бұл ме- 
рейтойдың туын аспандата көтерсе, ол да өте орынды бо- 
латын. 

Біз осылардың ішінде Жезқазған жеріндегі салтанатқа 
қатынастық. Мұндағы негізгі бағдарлама облыс орталығы- 
нда басталып, онда ақынға арналған ескертіштің ашылуы 
мерекенің беташары болды. Содан кейін тойшыл халық 
автокөлікпен ақынның алтын бесігі болған Жаңаарқа ауда- 
нының орталығы Атасуға қарай ағылды. Одан әрі осы ау- 
даннан соңғы кезде бөлініп шыққан, Сәкеннің ата-бабала- 
рының мекені, өзінің де кіндік қаны тамған Ақадыр тұр еді. 

Қыркүйектіі аяғында басталып, қарашаның басына 
ұласқан ұлы тойдың керуен көшімен бірге Сарыарқаның 
кең жазығы мен жатаған тауларын кесіп өтіп, бір ауық Бет- 
пақтың құла даласына да кіріп кетіп, жүрдек машинамен за- 
улатып келеміз. Бұл -- осыдан таяу жылдар бұрын мыңғыр- 
ған қой отарларына, қосын-қосын жылқыға қысы-жазы өріс 
болған кең алқап. Елдің малына да, қырдың қалың тағысы 
-- үйір-үйір киікке де мекен болған құт-береке өлкесі. 

Жолдың тең ортасы-ау деген тұста «Жеңіс» атты кең- 
шардың жеріне келіп тоқтадық. Бұл бір кезде 50--60 мың 
қойы, үйір-үйір сәйгүлігі бар үлкен шаруашылық еді. 60 
жылдары Қарағанды облыстық атқару комитетінің төраға- 
сы, кейін селолық обкомның бірінші хатшысы болып тұрған- 
да талай келген жерім. Осында он жылдан астам директор 
болған Ыдырыс Жұмабековті де жақсы білемін. Шаруа 
жайына өте жетік, іскер кісі. Өндірістік жоғары табыстары 
үшін кеудесіне Социалистік Еңбек Ерінің алтын жұлдызын 
таққан. 

Қонақтарға арнап тігілген ақбоз үйлердің қасында тұрып, 
кеңшардың ардагер ақсақалдарымен емен-жарқын 
әңгімелесіп қалдық. Аман-саулық сұрасып, бір-бірімізді ме- 
рекемен құттықтасып жатырмыз. Мерейтой құшағындағы 
елдің жүзі жарқын, ықлас-пейілдер кең. Он жылдап бір ке- 
летін Сәкен тойынан, осы өңірдің абыройын асырған арыс 
азамат аруағынан аянып қалатын түрлері жоқ. Бірақ соны- 

мен бірге мынау өтпелі кезеңнің көлеңкелі жақтарын да 
жасырмайды. Ойланбай істелген кейбір істің қатты зарда- 
бын тартып отырғанын кейістікпен айтады. 

Несі бар? Кешегі өткен Сәкен де, онымен тағдыр-та- 
лайы, өмірбаяны бірдей Бейімбет пен Ілияс та өз заманын- 
дағы өмірдің күнгейі мен көлеңкесін түгел көріп, арманды 
мақсат жолында шабыттана ой толғаса, асыра сілтеу атты 
қырсыққа қарсы ашына күрескен болатын. Аруақ алдында 
шет болмайық дей ме екен, бүгінгі ел адамдары да 
бүкпесіз шындығын айтады. Илаһи, қиындықтың құрығы 
қысқа болсын, тығырықтан тезірек шығып кетіңдер деген 
тілекпен біз де ілгері жүріп кеттік. 

Мерейтойдың туы тігілген жер Атасудан 20 шақырымдай 
қашықтықтағы тақтайдай тегіс дала екен. Сәкеннің өмірі 
мен шығармашылығына арналған салтанатты жиын да, оның 
«тар жол, тайғақ кешулерін» бейнелейтін театрлы көрініс 
те, тағы басқа сән-салтанат рәсімдері де осы жерде 
өткізілді. 

Бұл тойдың да өз қызығы өзінде. Өзгелердің қайталауы 
емес. Тек Сәкенге арналған, тек соның туған өлкесінде 
ғана өткізілуге лайықты шаралар. Егер ұқсастық болса, со- 
ның ұйымдастырылуындағы ұқыптылық пен өткізілуіндегі 
іркіліссіз ырғақтылық қана болар. 

Осындай қыруар қауырт жұмыстың тұтқасын бір қолда 
ұстап тұрған облыс әкімі Қажымұрат Нағымановқа да, дәл 
осы жердегі той иелері, Жаңаарқа, Шет аудандарының 
әкімдері Аманбек Әбдіханов пен Қасымбек Медиевке де, 
көршілес аудандардан келіп ат салысып жүрген басшыларға 
да, тіпті әрқайсысы өздерінің жеке басының қуанышын 
қызықтағандай жандарын салып жүрген жергілікті халыққа 
да шын көңілден риза боласың. 

Естен кетпестей әсерлері мол осы тойларға қатынасып, 
халқымыздың арманда кеткен арыстарының аруағына елмен 

бірге тағызым еткенімізге біз де өте қуанышты едік. Көрген 
жұрттың сол келісімізді құптап, орайы келгенде атап айтып 
жатқанына одан сайын көңіліміз өсіп қалды. Әсіресе халық 
жазушысы, академик Зейнолла Қабдолов пен арамыздан 
ерте кеткен арқалы ақын Ғафу Қайырбековтің көсіліп айтқан 
сөздері біз үшін үлкен рухани олжа болып еді. 

Тегінде, зиялы қауым өкілдерімен дидарласып бір 
жүрудің, біздің көрнекті ғалымдарымыздың, ақын-жазу- 
шыларымыздың сөйлеген сөздерін, жасаған баяндамала- 
рын тыңдап, олармен сұхбаттасудың өзі кісіге үлкен ғани- 
бет екенін зор қанағат сезімімен атап айтқым келеді. 
Әсіресе осы аталған арыстарымыздың асыл қазыналарын 
зерттеп халыққа насихаттауда, күні кешелер дүркіреп өткен 
данышпан Абай мен ұлы жырау Жамбылдың 150 жылдық 
мерейтойларын әзірлеп, оларды өткізу кезінде бүгінгі 
қаламгер ұрпақтары тындырған ұланғайыр істердің жаңғы- 
рығы бүкіл дүние жүзіне тарап жатқанын заңды түрде мақ- 
таныш ете аламыз. 

Ұлттық ғылым академиясының сол кездегі президенті 
К. Ә. Сағадиев осы мерейтойлардың көпшілігінде арнайы 
өткізілген ғылыми-теориялық конференцияларға тікелей 
жетекшілік етті, мерейтой иелерінің шығармашылық 
мұралары жөнінде мазмұнды баяндамалар жасады, жа- 
рқын сөздер сөйледі. Абай күндерінде ЮНЕСКО шең- 
берінде өткізілген шараларға қатынасып, Парижде сөз 
сөйледі. 

Кенжеғали Әбенұлы республиканың өз ішінде де, одан 
тыс жерлерде де танымал болған ірі ғалым, ғылым-білім 
ісінің тәжірибелі ұйымдастырушысы. Бір кезде Ақмоладағы 
ауыл шаруашылық институтының ректоры болып, оның оқу- 
өндірістік базасын нығайтуда бірсыпыра жұмыс тындырды. 
Алматыдағы халық шаруашылығы институтына басшылық 
еткен кезінде жаңа нарықтық экономиканың әралуан сала- 


190 БӘЙКЕН ӘШІМОВ 


ларына кадрлар даярлауда бұл оқу орнының маңызын 
едәуір көтерді. Сол жылдары институт әуелі университет- 
ке, одан кейін академияға айналып, жұмыс аумағы мен 
атақ-дәрежесін арттыра түсті. 

Республика ғалымдары академик Сағадиевтің осы қа- 
білетін жоғары бағалай келіп, оны Ұлттық ғылым академия- 
сының президенттігіне сайлады. Қазір оңтүстік астанадағы 
ауыл шаруашылық және зоотехникалық-малдәрігерлік ин- 
ституттары негізінде құрылған аграрлық университетке же- 
текшілік етіп жүр. 

М. О. Әуезов атындағы Әдебиет және өнер институты 
халқымызға қайтып оралған классиктеріміздің асыл мұрала- 
рын зерттеп жинақтауда, оларды халыққа танытуда қыруар 
жұмыстар тындырды. Соның көпшілігі институтқа академик 
С. С. Қирабаев басшылық еткен жылдары жүзеге асыры- 
лғаны баршаға мәлім. Институт ғалымдары Серік Смайылұ- 
лының бастамасымен жоғарыда аталған мерейтойларға ар- 
нап ғылыми-теориялық конференциялар әзерледі, ондағы 
баяндамашылар мен сөйлеушілерге қажетінше көмек 
көрсетіп, ақыл-кеңестер беріп отырды. 

Институттың бір топ абайтанушы қызметкерлеріне ұлы 
ақынның шығармашылық мұрасын зерттеп бастыру 
жөніндегі жұмыстар циклі үшін Мемлекеттік сыйлық берілуі 
сол істің басы-қасында болған академик С. Қирабаев 
еңбегіне де лайықты баға болды. 

Серік Смайылұлының жеке басының адамгершілік қа- 
сиеттері де атап айтарлық. Мейлінше қарапайым әрі 
кішіпейіл, мәдениетті мінезі оның жан-жақты білімдарлығы- 
мен соншалықты табиғи ұштасқан. Ол кешегі кеңес тұсында 
одақтық Педагогика ғылымдары академиясының құрамына 
Қазақстаннан алғаш сайланған ғалымдардың бірі еді, 1994 
жылы Ұлттық ғылым академиясының толық мүшесі болып 
сайланды. 

Қирабаевтардың үй-іші ғалымдар семьясы деп орынды 
аталады. Секеңнің зайыбы Әлия -- география ғылымының 
докторы, профессор, Ұлттық ғылым академиясының кор- 
респондент-мүшесі, Халықаралық жоғары оқу орындары 
академиясының толық мүшесі. Абай атындағы Алматы уни- 
верситетінде көп жылдан бері кафедра басқарады. Ал 
үлкен ұлдары Нұр Мәскеу университетін үздік бітірген жас 
ғалыму философия ғылымының докторы. Қазір сол оқу ор- 
нында кафедра меңгерушісі болып істейді. 

Белгілі сыншы-әдебиетші, филология ғылымының докто- 
ры Жұмағали Ысмағұлов біраз жылдардан бері Әдебиет 
және өнер институтында істейді. Сондағы абайтану бөлімін 
басқарады. Кезінде республикаға танымал болған маман 
журналист, тәжірибелі аудармашы, ұзақ уақыт бойы Қазақ 
ҚСР Министрлер Кеңесі жанындағы Ақпарат агенттігінде 
(ҚазТАГ) басшылық қызметте болып, жемісті жұмыс 
атқарған. Абайдың ақындық тағылымы жайындағы көлемді 
еңбегін ол ұлы ақынның 150 жылдық мерейтойына арнады. 
Сол үшін Қазақстан Республикасы Мемлекеттік сыйлығының 
лауреаты деген құрметті атаққа ие болды. 

Мен Жұмағалиды білмей тұрғанда, оның туған ағасы 
Әміржан Ысмағұловпен қызметтес болып едім. 1968--69 
жылдары Талдықорған облыстық партия ұйымын басқарған 
кезімде ол обкомда ұйымдастыру-партия бөлімінің меңге- 
әушісі болып істеген. Өте сауатты, өмір тәжірибесі мол, өзі 
мейлінше қарапайым, көп сөзді білмейтін, істің адамы, 
жаңадан ұйымдасқан ұжымдағы жас қызметкерлерге жақ- 
сы ақылшы, тәжірибелі ұстаз ретінде танылып еді. 
Жұрттың бәрі оны «Әбеке! Әбеке!» деп, «Әміржан Ыс- 
мағұлұлы!» деп сыйлап тұратын. Бірақ, амал не, өмірден 
әрте кетті. Артында жақсы атағы мен жарқын бейнесі 
қалды. 

Жоғарыда айтылған мерейтойларда баяндама жасап, 

сөз сөйлеген шешендер арасында өздерінің терең мазмұн- 
ды, жарқын сөздерімен жұртқа ерекше әсер еткен Қазақ- 
станның халық жазушысы, академик, әл-Фараби атындағы 
Ұлттық мемлекеттік университеттің кафедра меңгерушісі 
профессор Зейнолла Қабдоловты, сол университеттің ка- 
федра меңгерушісі, филология ғылымының докторы, Ха- 
лықаралық жоғары оқу орындары академиясының құрметті 
академигі, белгілі сәкентанушы ғалым Тұрсынбек Кәкішевті, 
Қазақстанның халық жазушысы, Мемлекеттік сыйлықтың 
лауреаты, дарынды ақын Ғафу Қайырбековты, Қазақстан 
және Қырғызстан республикаларының еңбек сіңірген өнер 
қайраткері, белгілі сазгер Ілия Жақановты сүйінішті сезіммен 
бөліп атар едім. 

Сол торқалы тойлардың барлығына белсене қатынасып, 
келелі пікір айтушылардың ішінде Жазушылар одағының 
сол кездегі бірінші хатшысы Қалдарбек Найманбаев, акаде- 
мик ғалымдар Жабайхан Әбділдин, Манаш Қозыбаев тағы 
басқа танымал қайраткерлер болды. 

Сағындық Кенжебаев пен зайыбы Нағима -- өздерінің 
мақсат, мүдде шеңбері өте кең, көзқарас көкжиегі биік 
зиялы адамдар. Сондықтан олардың ғалымдармен, 
әдебитшілермен, қоғам қайраткерлерімен қарым-қатынас- 
тары да тығыз. Ақпейіл, ашық-жарқын адамдар қызметтес 
жолдастар мен көңілдес дос-жоралар арасында өте сый- 
лы. 

Сағындық Жүнісұлы -- философия ғылымының докторы, 
профессор, әлем тілдері институтында кафедра меңге- 
рушісі. Оның өткендегі еңбек жолы да жемісті болған. Жа- 
сырақ кезінде комсомол жұмысынан бастап, Қазақстан 
Жастар одағы Орталық Комитетінің бірінші хатшысына дейін 
өсті. Біраз жыл Жоғары және арнаулы орта білім ми- 
нистрінің орынбасары болды. Одан бергі өмір жолы жоға- 
ры оқу орындарындағы ұстаздық жұмыспен өтіп келеді. 

С. Кенжебаевтың азаматтық борышқа деген сергектігін 
дәлелдейтін бір мысалды толығырақ баяндауды жөн 
көремін. Соңғы бір жылдары кезінде республика жұртшы- 
лығына кеңінен танымал болған мемлекет қайраткері 
Жұмабек Тәшеновтың туғанына 80 жыл толу” мерейтойын 
атап өту жөнінде ол ізгі ниетті бастама білдіріп, осы істің 
ұйытқысы болды. Мерейтой иесінің өмірі мен еңбек жолы 
туралы «Егемен Қазақстан» газетінде көлемді мақала жа- 
риялады. Мерейтой шараларын өткізу жөнінде Жұмекеңнің 
көп жыл тұрып, еңбек еткен жері -- Оңтүстік Қазақстан об6- 
лысының әкімшілігіне ұсыныс енгізді. 

Соның негізінде Шымкент қаласында жұртшылықтың 
салтанатты жиналысы өткізілді. Жұмабек Ахметұлының 
есімін есте қалдыру мақсатында ол тұрған үйдің қабыр- 
ғасына ескерткіш тақта орнатылды. Облыс орталығының 
бір көшесіне оның аты берілді. 

Біріне бірі жалғас келген мерейтойлар кезінде, ғалымдар 
мен жазушылардың сөйлеген сөздерінде республикалық 
мерейтой комиссиясының, оның төрағасы, Қазақстан пре- 
мьер-министрінің орынбасары Қуаныш Сұлтановтың жемісті 
жұмысы ризалық сезіммен атап өтілді. 

Қуаныш Сұлтановты мен 1968 жылдан бері білемін. Қазақ 
мемлекеттік университетін бітірген. Мамандығы -- журна- 
лист. Облыстық комсомол комитетінің хатшысы, Қазақстан 
ЛКЖО Орталық Комитетінің бірінші хатшысы, одан кейін 
республика Компартиясы Орталық Комитетінде ұйымдасты- 
ру-партия бөлімінің меңгерушісі, Қарағанды облыстық пар- 
тия комитетінің хатшысы болып істегені, Республикалық те- 
лерадиокомитетті басқарғаны -- оның үлкен практикалық 
жұмыс мектебінен өткеніне айғақ. 

Соның бір дәлеліндей, 1994 жылғы сайлау науқанында ол 
республика Жоғарғы Кеңесіне депутат және бірінші сессия- 
да Жоғарғы Кеңес Төрағасының орынбасары болып сайлан- 

ды. Тәжірибесі мол, қабілетті қызметкер қалың жұртшы- 
лық арасында өте беделді. Қазір Қуаныш Сұлтанұлы Қазақ- 
стан Республикасының Қытай Халық Республикасындағы 
төтенше және өкілетті елшісі болып істейді. 

Ұлы Абайдың туғанына 150 жыл толған мерейтой оның 
алдында өткен жүз жылдық мерекелердің үлкен бір қоры- 
тындысы, олардың шырқау биігі есепті болды. Бұл тойдың 
жаңғырығы бүкіл дүние жүзіне естілді. Біріккен Ұлттар 
Ұйымының беделді органы -- ЮНЕСКО 1995 жылды Абай 
жылы деп жариялады. Қазақ халқының біртуар ғұлама 
ойшылы, кемеңгер ақыны Абай мүшелтойына арналған кең 
көлемді салтанатты шаралар Мәскеуде, Санкт-Петербург- 
те, бұрынғы одақтас республикалардың барлығында 
өткізілді. Абай есіміне Франция, Ұлы Британия, Үндістан, 
Түркия және басқа шетелдерде тиісінше тағызым 
көрсетілді. 

Сөйтіп, ұлы Абайдың арқасында дүние жүзінің жұртшы- 
лығы Қазақстан туралы, қазақ халқы туралы көп-көп мағлұ- 
маттар алды. Мәңгі жасайтын Абай мұрасының халықара- 
лық ауқымда мұншалықты кең көлемде танылуы, турасын 
айтсақ, Республика Президенті Нұрсұлтан Назарбаевтың 
күш салуы арқасында мүмкін болды. Ол осы мерейтойға 
дайындалу және оны өткізу ісіне тікелей бас болды. Соның 
тапсыруы бойынша Президент аппараты, премьер-министр 
Әкежан Қажыгелдин, вице-премьер Иманғали Тасмағамбе- 
тов бастаған мерекелік комиссия, Министрлер кабинетінің 
тиісті бөлімі, оның сол кездегі меңгерушісі Қырымбек 
Көшербаев зор көлемде ұйымдастырушылық жұмыстарын 
жүргізді. 

Мереке қарсаңында Мәдениет министрлігінің аппараты, 
министр Талғат Мамашевтің өзі, Жазушылар одағының ба- 
сқармасы, оның бірінші хатшысы Қалдарбек Найманбаев 
белсене іске кірісті. Сондай-ақ республиканың баспа орын- 

дары, газет-журнал редакциялары ақын мұрасы жайында 
татымды да тартымды материалдар жариялады. 

Республика астанасы -- Алматы қаласында өткен сал- 
танатты жиналыс мерейтой шараларының биік шоқтығын- 
дай болды. Оған барлық облыстардан, ТМД мемлекет- 
терінен, шет елдерден көптеген делегациялар шақырыл- 
ды. Ұлы ақынның 150 жылдық мерейтойы туралы Қазақ- 
станның елбасы Нұрсұлтан Назарбаев баяндама жасады. 

Тамыздың 9--1І күндері мерекенің жалғасы Семей қа- 
ласы мен ақынның туған жері Жидебайға ауысты. Ондағы 
қалың нөпір халық тасқыны мен той-думанның дүбірлі тол- 
қынын бұл жерде түгел қайталап жатуға ешбір мүмкіндік 
жоқ. Жалғыз-ақ айтарым--бағдарламада белгіленген аса 
аумақты шаралар барынша ұйымдасқан түрде өткізіліп, 
тойға келген әрбір адамда ұзақ уақыт есте жүретіндей жа- 
рқын әсерлер қалдырды. 

«Ел іші -- өнер кеніші» дейді халқымыз. Ал енді осы 
кеніш бір дәуірдің ғана қазынасы болмай, талай ғасырлар 
бойы халық зердесінде қорланып, уақыт сүзгісінен өткен 
шын асылдар күйінде ел санасына қайтып оралып жатса, 
оны артықсынуға болар ма еді? Жоқ, болмас еді. Өйткені 
әр асылдың өз көркі, өз қасиеті өз алдына. Дана ой қазын- 
асы да, дара дарын тұлғасы да халық жүрегінен орын таба 
береді, дарқан халық олардың әрқайсысын өзінше ардақ- 
тап, әспеттей біледі. 

Осының айқын бір дәлеліндей, Абай тойынан кейін іле- 
шала халқымыздың ақпа-төкпе ақындық өнерінің асқар 
Алатауындай ұлы Жамбылдың 150 жылдық мерейтойы ата- 
лып өтті. Ол да өз сәнімен, өз жоралғысымен халқымыз- 
дың рухани өміріндегі үлкен бір белестей сана-сезімімізді 
серпілтіп, жан дүниемізді жаңғыртып өтті. 

Осындай ұлы жиын, ұлан-ғайыр той-думандарға қаты- 
насып, атақты ақындардың аруағына тағызым еткенімізді 

біз өзімізге үлкен құрмет санаймыз. Біз қызықтап қана 
жүргеніміз жоқ, орайы келіп, сөз кезегі тигенде, мен ақын 
абыздарымыз бен ел үшін еңіреп өткен қайраткерлердің 
ұлағатты үлгісі келешек ұрпақтарға сабақ болатынын баса 
айттым. Қазіргі замандастар парызы -- сол үрдісті әрі қарай 
жалғастырып, жақсы болашақтың кепіліндей қастерлеп 
сақтау екенін еске салып жүрдім. Қазіргі ел халқының тату- 
тәтті ынтымағын берік сақтап, бірлігін нығайта беру біздің 
бұла ертеңіміздің бүгінгі түп қазығы екенін ұғындыруға ты- 
рыстым. 


жжж 


Өзімнің жүріп өткен өмір жолымды алдымда келе жат- 
қан сексен жылдық мүшел тойымның биігінен ой көзіммен 
шолып қарасам, шүкіршілік, бір адамның пешенесіне 
жазылған ғұмыр тіршіліктің жеміс-табыстары да, мерей- 
мәртебесі де аз болмаған сияқты. Әрине, өмір жолының 
әрбір қадамы тек қуанышпен өтті десем, ағаттық сияқты. 
Бірақ ең басты қанағат сезімін туғызып, көңіл тоғайтатын 
шындық -- ұзақ жылғы тынымсыз тықыршу мен қарбалас 
қауырт күндерім туған республикамның мүддесіне, туған 
халқымның игілігіне бағышталған екен. Өзімнің еңбек жо- 
лымның барлық кезеңдерінде, үлкенді-кішілі әртүрлі қыз- 
меттерді атқара жүріп, қарауымдағы қызметкерлерге қи- 
янат жасамаппын. Шама келгенше, солардың әрқайысымен 
қалыпты қатынас жасауға, еңбек ұжымдарымен бетпе- 
бет, қойын-қолтық келіп, олардың мұң-мұқтажына сергек 
болуға, қам-қарекетіне тереңірек үңілуге ұмтылыппын. 

«Не ексең, соны орарсың» деген қарапайым диқан дана- 
лығынан туған осы мақалда терең мағына бар екен. Соның 
екі түрлі шындығын мен өз басымнан көремін. Бірінші -- 
жұмыс бабында жолдастармен емен-жарқын жақсы 
қарым-қатынас болса, оның жемісі де мол болады. Екінші- 

ден, күндердің күнінде солармен қайта бір қауыша қалсаң, 
көп жылдардан кейін сағынысып көріскен жақыныңдай жай- 
раңдап кездеседі екенсің. Зейнеткерлікпен өткен соңғы он 
жылдың басты сабағы осы деп білемін. 

Қазір өмір тұтқасы жастардың қолында. Облыс, қала, 
аудан тіршілігіне басшылық етіп жүрген солар. Білім, білік 
дайындығы жағынан кемі жоқ. Бәлкім, тәжірибе жағы 
жетіңкіремей жатса, оқа емес. Тек ынта-ықлас болса, 
тәжірибе толыса жатады. Көңілге тоқтық ұялататын бір 
жақсы нышан осы. 

Екінші, қазіргі жастардың алдындағы аға буынға деген 
ілтипаты қуантады. Біздің құрбыларымыз, жақсы болсын, 
жаман болсын, өз заманының перзенттері болды. 
Өздерінің барлық күш-жігерін, ақыл-ойын, қажыр-қайр- 
атын қоғам игілігіне арнады. Ал оның жемісі әрдайым 
ойдағыдай болып орнынан шыға бермесе, оған олар кінәлі 
емес. 

Біздің ұрпақ кешегі кеңес болмысында тәрбиеленіп өсті. 
Басқа қоғамдық құрылысты олар көрген жоқ. Кеңестік 
өмірдің барлық құбылыстарын бірден-бір заңды, әділ, 
қажетті деп ұқты. Қоғамдық дамудың қай кезең, қай 
дәуірін алсаң да, оған бір жақты, кесімді баға беру 
жеткіліксіз екенін олар еске алған жоқ. 

Бірақ осындай сыңаржақ, тар шеңберлі көзқарастың 
өзге олқылығынан басым түсетін бір артықшылығы -- олар 
мейлінше отаншыл рухта, өз елінің шын берілген азаматы 
болып тәрбиеленді. Өз ұлтынан басқа халықтарға құрмет 
сезімінде қалыптасты. 

Бұл -- өте қымбат мұра. Біз осы қасиетті қастерлеп сақ- 
тап, ілгері қарай дамыта беруге міндеттіміз. 

Кешегі кеңес мемлекетінің Негізгі заңында атышулы ал- 
тыншы бап дейтін бар еді. Коммунистік партия -- қоғамның 
жетекші және бағыт беруші күші. Ол социализм мен ком- 

мунизм орнату жолындағы күрестің ұйымдастырушысы деп 
жазылған болатын ол бапта. 

Бз осы баптың әрбір әрпіне табындық та, барлық 
тіршілігімізді соған бағындырдық. Бірақ оның игілігін өзге ха- 
лық түгіл, партия мүшелерінің миллиондаған қалың бұқара- 
сы да пайдалана алмады. Еп өмірінің барлық буындарында 
тоңмойын төрешіл аппарат билік жүргізді. Оның басқару 
стилінің өзі халық мүддесінен өте алыс еді. «Міндеттелсін», 
«талап етілсін», «жүктелсін» деген сияқты бұйрық түрінде 
тоғытылған көп қаулы-қарарлар өмір шындығынан мүлде 
алыс болғандықтан, қағаз жүзінде ғана қалып жататын. 

Өздерінде билік жоқ, пікір жоқ орындаушылар басшы- 
ларды мадақтау рухында тәрбиеленетін. Осыдан барып, 
жарамсақтық пен жағымпаздық әуені қалыптасатын. Шару- 
ашылық және мәдени құрылыстағы табыс атаулының бәрі 
де тек бір кісіге ғана телініп, соның дана басшылығымен 
қамтамасыз етілді деген ұғым барлық сананы билейтін. 

Ел ішіндегі өкімет билігі түгелдей партия органдарының 
қолында шоғырланғаннан кейін, бір кездегі пролетариат 
диктатурасы деген ұғым ұмыт қалып, оның орнына партия 
диктатурасы, ең дұрысы, партия билігінің ең жоғарғы ба- 
сында отырған аз ғана топтың сұраусыз, бақылаусыз 
үстемдігі орнықты. Ол шоғыр бір ғана адамның аузына 
қарап дағдыланғандықтан, Горбачевтің «қайта құруы» 
дейтін кезеңде билік тізгінінен мүлде айырылып қалды. 
Әркім өз орнына жармасып, бас қамының аясынан шыға ал- 
май қалды. Сөйтіп, бір кездегі дүние жүзілік күшті держава 
-- Кеңес өкіметі көз алдымызда құлап, Одақ бір күнде та- 
рап кетті. 

Осындай жағдайда егемендікке қол жеткізіп, өз алдына 
тәуелсіз мемлекет болған Қазақстанның бұдан былайғы 
барлық болашағы оның көп ұлтты халқының қолында. Оны 
гүлдентіп, іргелі елге айналдыру жолында қажырлы қайрат 

көрсету -- дербес еліміздің әрбір азаматының қасиетті бо- 
рышы. 


ӨМІРІМІЗДІҢ АЛТЫН ТӘЖІ 


Сонымен, алдымда мұнартып сексеннің сеңгірі тұр. Осы- 
ны ойлағанда, мына жазбалардың басында келтірілген 
Жамбыл жырларының жолдары тағы да еске түседі: 
Жетіппін жүре-жүре қыр басына... 

Мә, оған да сатылап шығасың. Белестен белеске көтері- 
лу арқылы ғана алынады екен биік дегенің. Кейде тура кел- 
ген бөгетті орағытып өтсең, енді бірде қасқайып қарсы 
тұрған құлама құздың кеудесін үңгіп, өрлеп кететін де кез- 
дерің болады. Бұл өмір белестері. 

1996 жылдың көктемінде біздің үй ішілік өмірімізде осын- 
дай белесті оқиғаны атап өтуге тура келді. Сол жылы біздің 
Бақыт Әсетқызы жетпіске толып, ананың анасы, немере- 
шөберелердің әз әжесі деген атқа ие болды. 

Оның үстіне, біздің өмір жолдарымызды алғаш рет 
түйістіріп, өз алдымызға түтін түтеткенімізге елу жыл тол- 
ды. Осындай екі бірдей дөңгелек датаны атаусыз өткізсек, 
көп жолдастар алдында түсініксіз болып қалар едік. Және 
бұл күнде ересек болып, ел өміріне елгезек қарай бастаған 
балаларымыз мұндай «қарапайымдылыққа» келісе қой- 
майтын еді. 

Сондықтан біз бұл оқиғаны кең түрде атап өтіп, жана- 
шыр жақындар мен көңіл жықпас жолдас-жоралардың ор- 
тақ қуанышына айналдырдық. Бірақ ол күндердің дүрмекті 
дүбірін тәптіштеп жатпай-ақ қояйын. Өйткені оның алдын- 
дағы жетпіс бес жылдық белеске арнайы тоқталғанмын. 
Енді алда сексен тұр. 

Осы екі белестің арасындағы өзінше бір асу деп 

қабылдағанымыздың айғағы болсын деп, сол күнгі той дас- 
тарқанының мәжіліс-мәзірін ұйымдастырған өзіміздің 
қадірлі інілерімізден құрылған асаба алқасының атынан 
белгілі ақын Кәкімбек Салықов қағазға түсірген «есепті» 
сол күйінде осы жазбаларға қосымша ретінде тіркеуге 
ұйғардым. 

Иә, бұл екі биік арасын жалғастырған «алтын той» атты 
алтын көпір, алтын асу еді. Біз оны «ортақ өміріміздің алтын 
тәжі» деп атадық. Сол тәждің нұрлы сәулесі астында 
біріміз қазіргі жас ұрпаққа абыз ата, екіншіміз батагөй, 
тілеуқор ана болсақ, бұл өмірден армансыз өттік деп айта 
алар едік деп ойлаймын. ) 

Әумин! 

БАҚЫТ, БӘЙКЕН ӘШІМОВТЕРДІҢ 
ҚОСЫЛҒАНДАРЫНА 
50 ЖЫЛ ТОЛҒАН АЛТЫН ТОЙЛАРЫ МЕН 
БАҚЫТ ӘСЕТҚЫЗЫ ӘШІМОВАНЫҢ 
70 ЖАСҚА ТОЛҒАН МҮШЕЛ ТОЙЫНАН 
АРНАЙЫ ХАБАР 


Қағазға түсірген -- Кәкімбек Салықов 


Асабалар алқасы: Сағындық Кенжебаев, Серік Қирабаев, 
Кәкімбек Салықов 


Көмекшілері: Сұраған Ерденов, Оңдасын Әшімов, Биғали Қаюпов 


Алматы, Достық даңғылы, 302-үй. 6 сәуір, 1996 жыл. 
14.00 сағатта той басталып, «Алтын тойдың» иелері келді. 
Топтан шығып, құда-құдағилар, балалары, немерелері қар- 
сы алды, құрдастары қоштады. Шашу шашылды, бүкіл 
қауым «Жар-жар» айтты. 


АЛТЫН ТОЙДАҒЫ ЖАР-ЖАР 
(Бақып, Бәйкен Әшімовтерге арналған) 


Сөзі Кәкімбек Салықовтікі. 
Халық әні бойынша айтылды. 


Жарты ғасыр өмірді кешіп өтіп, жар-жар, 
Жанұяның қызығын несіп етіп, жар-жар, 
«Алтын тойға» жеттіңдер аға, жеңге, жар-жар, 
Немерелер қоршаған көшің бекіп, жар-жар. 

Елу қыс пен елу жаз, көктем шеккен, жар-жар, 
Асыл достар құшағын желкен еткен, жар-жар, 
Қарсы алайық «Алтын той» иелерін, жар-жар, 
Отауы мен Отанды көркемдеткен, жар-жар. 


Алыс, жақын ағайын сәніменен, жар-жар, 
Құттықтайық «Алтын той» әніменен, жар-жар, 
Құдашалар, құдалар, қарсы алыңдар, жар-жар, 
Тілдің тәтті сүйісіп балыменен, жар-жар. 


Қозы-Көрпеш, Баяндай аралары, жар-жар, 

Осы емес пе махаббат даналары, жар-жар, 
«Гауһар тойға» шаршамай жетіңдер деп, жар-жар, 
Қарсы алады құттықтап балалары, жар-жар. 


«Алтын тойға» жарасқан сәнді үніміз, жар-жар, 
Қарсы аламыз әндетіп барлығымыз, жар-жар, 
Аға-жеңге, «Алтын той» құтты болсын, жар-жар, 
Сәтті болсын тірлікте бар күніңіз, жар-жар. 


АШЫЛУ РӘСІМІ 


Бәйкен Әшімов сөз сөйлеп, тойды ашты. Асабалар алқа- 
сын сайлады. Асқа, дәмге шақырды. Асабалар алқасынан 
Сағындық Кенжебаев құттықтау сөз айтып, дауыс беруші- 
лерге алғысымызды жеткізді. Оңдасын Бәйкенұлы бастаған 
балалары мен немерелеріне сөз берілді. 


Асаба Сағындық Кенжебаев: 


ОҢДАСЫНҒА 


(Сөзі Кәкімбек Салықовтікі) 


Жақсы бала әкеге алтын тіреу, 
Ел ұнатқан тап осы нақыл біреу. 

Атұстар деп атадан қалған дәстүр, 
Жаратқаннан ұл тілеу, бала тілеу. 


Атың жақсы Оңдасын деген інім, 
Құтты болғай сындарлы келер күнің. 
Атағы зор әкенің арқасында, 

Кетті деп біл байқалмай нелер мінің. 


Құдай берді, 

Нұр жауды нұр үстіне, 
Тағдырыңа алғыс айт бұл үшін де. 
Атағы зор әкеге бала болу, 

Талай, талай жүргізді қыл үстінде. 


Үлкенісің баланың отбасында, 
Алла жар боп мейірін төкті асылға. 
Алтын тойы келгенде ата-анаңның, 


Ортаға шық, құттықтап көш басында. 


Оңдасын Бәйкенұлы бастаған балалары, немерелері 
құттықтап, ән салып, би биледі. Өзінің атынан құттықтау- 
ын жеткізіп, С. Кенжебаев Кәкімбек Салықовқа кезек берді. 


ТОЙ ӨТКІЗУ БАҒДАРЛАМАСЫ 


Асаба К. Салықов арнау өлең оқыды. Бақыт жеңгейді 70 
жасымен құттықтады. ң 


АҚЫЛДЫ ҚЫЗ БОЛЫПСЫҢ-АУ, ЖЕҢЕШЕ 
(Бақыт Әсетқызына) 


Кейбір елдің 

әр перзенті адал жан, 
Халқын айтсақ: 

көп мақтауға бара алман, 
Кейбір елдің 

адамдары жылпостау, 
Ал, халқынан 
ешқандай мін таба алман. | 
Заты қазақ үмбет, әулет -- бәрісі, 
Жеке алсақ та, 
Жасы әлде кәрісі, | 
Кең далада, кең пейілден нәр алған. 
Әшімовтер сол қазақтың бөлшегі, 
Қарапайым, кішіпейіл жаралған. 


Бәйкен ағай биік еді арманы, 
Майдан шекті, 

Жас қырандай самғады. 

Игілікті көп ісінің үлкені -- 

Бақыт деген қызды таңдап алғаны. 


Сәттің ісі -- қос жүректі теңесе, 
Қыз көніпті, 

Алла жар боп жебесе. 

Ағамызды бағалай білген 
жасыңнан, 

Ақылды қыз болыпсың-ау, жеңеше. 


«Кей мықтыны» көмекшісі басқарды, 
Ол аз болса, бәйбішесі «бас салды». 
Содан болар, 

Әлдекімді түңілтсе, 

Әрекеті әлемтапырақ астарлы. 
Сенде ол жоқ... 

Елге алғыс төккіздің, 

Жасамадың жат қылығын епсіздің. 
Бәйекемді пенсияға шығарып, 

Алла жазса, сексенге де жеткіздің. 


Жылы сөзің қуат берді ұдайы, 
Ағамыздың туды ашық Күн, Айы. 

Бар қазаққа жеңге болдың ардақты, 
Кешегі үкімет басшысының жұбайы. 


Тәубе дейміз бақыт құсы елесе, 
Жәй елемей, қанатына бөлесе. 
Шен-шекпеннің қызуына көнбеген, 
Құтты қосақ болдың асыл жеңеше. 


Шын арыстың тәңірім қосқан жарысың, 
Биік тұттың намыс қорғар әр ісін. 
Бойындағы сол ардақты қасиет, 
Ұлағатты ұрпағыңа дарысын! 


Төңірегің періштеге балайды, 

Ал ағамыз Баян сұлу санайды. 

Бақыт жеңгей, 

арта берсін бақытың, 

Құтты болсын, мүшел тойың арайлы! 


Өлең жазылған арнайы папканы табыс етіп, Бақыт 
Әсетқызын 70 жаспен құттықтап, тост көтерді. Баян Жан- 
ғаловқа сөз берді. 


Асаба Кәкімбек Салықов: 


Алла жар боп бұл тойға несіп берді, 
Алтын шашу жайнатты есік, төрді. 
Алатауға 

Қаратау, Көкше, Баян, 

Есіл, Ертіс, Жетісу көшіп келді. 


Сол көштің басшысы, 

Қазақтың жақсысы, 

Батыр Мәлік Ғабдуллиннің ағасы, 
Бәйкеннің бажасы, 

Бақыттың жездесі, 

Еңбек Ері 
Еліме зор бағасы; 


Бір көрген жан 

Қалар мәңгі санаңда 
Аты әйгілі 

біздің осы заманға; 
Сөз береміз 
Көкшетаудың көсемі -- 
Жаңғалұлы Баянға! 


1. Баян Жанғалов -- Еңбек Ері, соғыс ардагері, дербес 
зейнеткер -- құттықтады, сый-сияпатын көрсетті. «Көкше- 
тауда бір әңгіме бар, ол былай: солтүстікті жайлаған 
Арғын ішінде Атығай, Қарауыл мен Керейлер көп. Соған 
орай ел ішінде бір сөз қалыпты: Керейге барсаң, домбыра 
тартпа; Атығайға барсаң аят оқыма; Қарауылға барсаң ән 
салма. Осы қағидаға бой ұрып, бір жазған арнау өлең-әнім 
бар еді, айтып берейін», -- деп, сексеннен асқан, ақ шашты, 
сақал-мұрты Хэмингуэйдікі секілді қауғадай, өңі қызыл 
шырайлы ақсақал әндете жөнелді: 


Тойға арнап шақырған соң Бәйкен, Бақыт, 
Көкшеден келіп қалдық тауып уақыт. 
Алтын той құтты болсын, бауырларым, 
Жасаңдар бір-біріңе таң боп атып. 

Бұл тойдың тағы да бір қасиеті -- 

Бақыт тұр он «жетіге» қолын артып. 


Бауырым, туған күнің құтты болсын, 
Маңыңа ақ ниетті досың толсын. 
Бәйкенмен қол ұстасып, көп жасаңдар, 
Дос қуанып, дұшпанның жүзі солсын. 


Үлгілі өмірлерің бала жастан, 
Жөнсізге жерлерің жоқ араласқан. 


ҚОСЫМША 


Асаба: 


Үлгілі, өнегелі өмірлерің, 
Болар ед жаза білсе, үлкен дастан. 


Бірінші кездескеннен әуел бастан, 

Сыйласу, құрметтесу күн-күн асқан. 
Сол құрмет белгісі деп қабылдаңдар, 
Шашуын апаң, бажаң тойға шашқан. 


Салты бар берік даланың, 
Көшкенде нарды қинаған. 
Қартайса да.дананың, 

Бір ауыз сөзін сыйлаған. 


Үлкеннің үні өрлесін, 
Қарттыққа жылдам көнбесін. 
Ізбасары Қаныштың, 
Шапық аға сөйлесін. 


2. Шапық Шөкин -- академик -- тілек білдірді. 


Асаба: 


Жаңа үкімет, ескі үкімет жалғасып, 
Сыр шертеді, болашақты барласып. 
Егемен ел бірлігімен молаяр, 

Бар игілік, бар ризық, бар нәсіп. 


Толғандырса төрге шыққан аз-ақ күн, 
Ақ тілекке қосып үлкен наз арттым. 
Сөз алады Кәрібжанов Жәнібек, 
Қорғанышы ауылдағы қазақтың. 

А. Е. Клешев, Б. Ә. Әшімов және ШҰ. <ұеазен ; 
А.П. Петров Көкшетау облысының Мүсіреп Есенжанов. 1960 ж. 


жүгері егістігінде. 1958 ж. 

Оңнан солға қарай тұрғандар: Д. Рохманюк, Б. Әшімов, Ж. Тәшенов, 
З. Жәлелов, А. Әбішев, И. Скворцов; отырғандар: Ө. Оспанов, П. Макейкин, 


О. Қазыбаев, А. Тулинов. Бурабай, 1960 ж. 

Әбілжан Өмішев. 1962 ж. % 


Әшімовтер отбасы: балалары Нэйлюфар мен Оңдасын, інілері Қажынәби 
мен Иманқұл. 1950 ж. 

Кел 7 ЗА 74, 


Соғыс ардагерлерінің бір тобы. Алматы, 1995 ж. 

Сөз кезегі келіп тұр сәті міне, 
Орталық Қазақстан өкіліне. 


6. Нұралы Бектұрғанов -- Қарағанды облысы әкімінің 
орынбасары -- тілек білдірді. 


Асаба: 
Қарағанды сүйеді, 
Жақсыларды жинауды. 
Қарағандылықтар сүйеді, 
Бірін-бірі сыйлауды. 


Сол ғұрыптан біз де алыс, 
Кетіп тәртіп бұздық па?! 
Сөз береміз, тыңдаңыз, 
Әбішұлы Сыздыққа. 


7. Сыздық Әбішев -- Президент аппаратының іс басқару- 
шысы -- тілек білдірді. 


Асаба: 
Қозғасақ қос айғаймен Қостанайды, 
Шындықты қандай адам қостамайды. 
Қостанайдан оралған Алматыға, 
Балташты қазақ ұмыт тастамайды. 


Президентпен ойласар қорғанысты, 
Қорғаныспен күшейтер мол табысты. 
Аға, жеңге ардақтап «Алтын тойын», 
Тұрсынбаев жалғайды толғанысты. 


8. Балташ Молдабайұлы Тұрсынбаев -- Қорғаныс Кең- 
есінің хатшысы -- тілек білдірді. 


Асаба: 
Күннен-күнге үкімет жатыр бекіп, 
Ел оңалсын, иншалла, ақыл жетіп. 

Сіп-свежий министр сөз алады, 
Тыңдаңыздар, ол -- Серік Ақымбеков. 


Көкшеменен Жетісуды жалғаған, 
Ақын сүйгіш бұл ғажайып оңды адам. 
Құрмет етіп, ізет жасап, сәт тілеп, 
Қол соғайық, 


Зиялы орта қолдаған. 


9. Серік Ақымбеков -- Ауыл шаруашылығы министрі -- 
тілек білдірді. 


Асаба: 


Бәйекең, Бәкең қуансын, 
Айыртау иісі аңқысын! 
Жамағат толқып, құп алсын, 
Серілер үні шалқысын! 


Жетердей сөздің татымы, 
Арнайы асыл қонаққа. 
Сөз бердік Көкше өкілі, 
Ініміз біздің Болатқа. 


10. Болат Жанаділов -- Көкшетау облысы әкімінің орын- 
басары -- тілек білдірді. 


Асаба: 


Ауылдасың да сағынар, 
Аунап бір қунап кетсе деп, 
Қарындасың да сағынар, 
Бауырым назар етсе деп. 


Қазақтың дүлдүл әншісі, 
Тараған аты Алашқа, 

Сал, серілер жаршысы, 
Сөз бердік біздің Қапашқа. 

11. Қапаш Құлышева -- республикаға еңбегі сіңген әртіс 
-- лебіз білдірді. 


Асаба: 


Дәм, тұзы бір, 

болса да бөлек еншісі, 

Нұрәниядай жеңешем де кең кісі. 
Бұрынғысын айтпасақ та жарар-ау, 
Дәл бүгінгі сәтті де құтты көршісі. 


Баяғыдай бойы түзу жас әлі, 

Сол күйінде жүзден де ол асады. 
Жиенбаев Сұлтан мырза сөйлейді, 
Бәйекеңнің бұрынғы орынбасары. 


12. Сұлтан Жиенбаев -- дербес зейнеткер -- тілек 


білдірді. 


Асаба: 


Іні сүйіп, жалықпас аға сүйіп, 

Билік тисе, қасына алар жиып. 
Академик Кенжеғали сөйлейді, 

Беу, ағайын! Сәт келді тыңдар ұйып. 


13. Кенжеғали Сағадиев -- академик -- сөз сөйледі. 


Асаба: 


Құдай берген хас батырды ғаламат, 
Көрді елім қақ төрінде бағалап. 

Ол қазақтың нағыз ұлы тұлғасы, 
Сәкен, Мағжан мирасқоры Сағадат, 
Генералдар көкесіне құлақ сал. 


14. Сағадат Нұрмағамбетов -- Армия генералы -- тілек 


білдірді. 

58. «Тұранбанктің» президенті Тохтархан Қожағапанов 
сөйледі: 
Әдейілеп келдім жеңгемнің тойы болғасын, 
Қуанып кеттім «Алтын той» жасап жалғасын. 
Айтарым сол «Тұраннан» келдім 
түбім бір, 
Мағжан-аға аруағы қолдасын. 


59. Нарық жүйесінің айтулы иегерлері құттықтады: Ер- 
лан Баймұратов, Райымбек Баталов, В. Ануфриев, Әсет 
Әбішев, Абай Қаймақов. Қапаш Құлышева ән салады. 


60. Туыстардың құттықтауы: Аманкелді, Бөлшекен Жақы- 
повтар, Шайза, Болат Раисовтар, Мейрамбек, Зере Сүлейме- 
новтер, Құттыбике, Болат Сматовтар, Лидия Степановна 
Рамазанова. 


61. Биғали Қаюпов жүлде үлестірді. 


62. Бақыш Әшімова қорытынды сөз айтты. Бәйкен Әшімов 
той тарқатар рәсімін жариялады, батасын беріп, ас қай- 
тарды. Жиналғандардың барлығы қол соғып, ыстық ықы- 
ласпен тарқасты. 


Әйтеуір жақсы ақталды, 
Ұйқысыз күннің нешеуі. 
«Гауһар тойға» аттанды, 
«Алтын тойдан» екеуі. 


Толқыса думан, тамаша, 
Әр мезетті күзеттік. 
Ойынға қанбас балаша, 
Қызығып қарап, біз кеттік. 

